(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΙΖ΄

Δευτέρα, 04 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν από το 35ο Δημοτικό Σχολείο Πάτρας από το 2ο Γυμνάσιο Αίγινας, σελ.
3. Άδεια απουσίας των Βουλευτών κ.κ Χ. Θεοχάρη, Σ. Πέτσα και Θ. Ρουσόπουλο, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:, σελ.
 α) Προς τον Υπουργό Παιδείας, Θρησκευμάτων και Αθλητισμού:, σελ.
 i. με θέμα: «Κύματα παραιτήσεων αναπληρωτών δυσχεραίνουν ακόμη περισσότερο την κατάσταση στα σχολεία της χώρας και πλήττουν το λειτούργημα του εκπαιδευτικού»., σελ.
 ii . με θέμα: «Να ανακληθούν όλες οι συγχωνεύσεις τμημάτων και να καλυφθούν όλα τα κενά σε εκπαιδευτικούς στην Λήμνο και στον Άγιο Ευστράτιο»., σελ.
 iii. με θέμα: «Να εξισωθούν άμεσα οι αναπληρώτριες εκπαιδευτικοί με τις μόνιμες για τις άδειες εγκυμοσύνης και μητρότητας»., σελ.
 iv. με θέμα: «Κατάργηση Σεξουαλικής Αγωγής στα Σχολεία»., σελ.
 v. με θέμα: «Εξαίρεση του Τμήματος Γ' Τάξης Ανθρωπιστικών Σπουδών του 3ου ΓΕΛ Μυτιλήνης από τις τρεις (3) αποφάσεις έγκρισης λειτουργίας, κατά παρέκκλιση, ολιγομελών τμημάτων μαθημάτων προσανατολισμού Γενικού Λυκείου σχολικού έτους 2024-2025»., σελ.
 vi. με θέμα: «Επιτακτική ανάγκη ίδρυσης Πανεπιστημιακού Τμήματος του Δημοκρίτειου Πανεπιστημίου Θράκης (ΔΠΘ), στην περιοχή του Σουφλίου του Ν. Έβρου»., σελ.
 β) Προς τον Υπουργό Εθνικής Οικονομίας και Οικονομικών με θέμα: «Κλοπή των αποθεματικών του Ειδικού Λογαριασμού Επικούρησης Προσωπικού Εθνικής Τράπεζας (ΛΕΠΕΤΕ)»., σελ.
 γ) Προς τον Υπουργό Εθνικής Άμυνας με θέμα: «Η συμφωνία Ελληνικά Αμυντικά Συστήματα (Ε.Α.Σ.) και MSM Export και η συνολική εικόνα της αμυντικής βιομηχανίας»., σελ.
 δ) Προς τον Υπουργό Εσωτερικών με θέμα: «Τα πρόστιμα της Αρχής Προστασίας Προσωπικών Δεδομένων στο Υπουργείο Εσωτερικών, τη Νέα Δημοκρατία και τρία στελέχη της για το σκάνδαλο της διαρροής διευθύνσεων e-mail στην πρώην Ευρωβουλευτή Άννα-Μισέλ Ασημακοπούλου»., σελ.
 ε) Προς τον Υπουργό Υποδομών και Μεταφορών με θέμα: «Μέσο σταθερής τροχιάς στην Κρήτη. Τώρα ή ποτέ»., σελ.
 στ) Προς τον Υπουργό Υγείας με θέμα: «Εγγυάται το Υπουργείο Υγείας την ομαλή και εύρυθμη λειτουργία του Πανεπιστημιακού Νοσοκομείου της Λάρισας και της υγείας και ασφάλειας των πολιτών και των εργαζομένων;». , σελ.
 ζ) Προς την Υπουργό Εργασίας και Κοινωνικής Ασφάλισης, με θέμα: «Για την ανάκληση των απολύσεων και τη διασφάλιση μισθών και δικαιωμάτων των εργαζομένων στο ξενοδοχείο Capsis Astoria στο Ηράκλειο Κρήτης»., σελ.
 η) Προς τον Υπουργό Αγροτικής Ανάπτυξης και Τροφίμων με θέμα: «Εξάπλωση της ευλογιάς και λήψη αναγκαίων μέτρων για τον έλεγχο των ζωονόσων, την αντικατάσταση του κτηνοτροφικού κεφαλαίου και τη στήριξη των βιοπαλαιστών κτηνοτρόφων»., σελ.
 θ) Προς τoν Υπουργό Ανάπτυξης με θέμα: «Επαναφορά του επιτυχημένου θεσμού των Αγορών Παραγωγών για να αντιμετωπιστεί το κύμα ακρίβειας που εξαφανίζει τα εισοδήματα των πολιτών»., σελ.
 ι) Προς τον Υπουργό Εσωτερικών:, σελ.
 i. με θέμα: « Ένας μήνας και πλέον από την έναρξη της σχολικής χρονιάς και δεν έχει εξασφαλιστεί η μεταφορά των παιδιών με αμαξίδια σε ειδικά σχολεία της Περιφερειακής Ενότητας Θεσσαλονίκης»., σελ.
 ii. με θέμα: «Ακατάλληλο για οικιακή χρήση το νερό στη Δημοτική Ενότητα Νέας Τρίγλιας και της Τοπικής Κοινότητας Νέων Πλαγίων του Δήμου Νέας Προποντίδας στην Περιφερειακή Ενότητα (Π.Ε.) Χαλκιδικής»., σελ.
 iii. με θέμα: «Επιτακτική η ανάγκη για δημόσια και δωρεάν μεταφορά των ΑμεΑ μαθητών από και προς τα ειδικά σχολεία της Κεντρικής Μακεδονίας με συνοδούς εξειδικευμένους στη διαχείριση των παιδιών με αναπηρίες». , σελ.
 ια) Προς την Υπουργό Πολιτισμού με θέμα: «Για την παράταση της διάρκειας μίσθωσης κινηματογράφων και νομοθετική προστασία της μονής ανεξάρτητης αίθουσας»., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:, σελ.
 α) Οι Υπουργοί Υγείας, Εθνικής Οικονομίας και Οικονομικών και Εξωτερικών κατέθεσαν την 1η.11.2024 σχέδιο νόμου: «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης»., σελ.
 β) Οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Μετανάστευσης και Ασύλου, καθώς και ο Υφυπουργός στον Πρωθυπουργό, κατέθεσαν την 1η.11.2024 σχέδιο νόμου: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας»., σελ.
 γ) Οι Υπουργοί Πολιτισμού, Εθνικής Οικονομίας και Οικονομικών, Εξωτερικών και Ψηφιακής Διακυβέρνησης κατέθεσαν την 1η.11.2024 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών» (?Support scheme for TV series?)»., σελ.

ΠΡΟΕΔΡΕΥΩΝΤΕΣ

ΒΙΛΙΑΡΔΟΣ Β. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΠΛΑΚΙΩΤΑΚΗΣ Ι. , σελ.

Β. Επί των επικαίρων ερωτήσεων:

 ΓΕΩΡΓΙΑΔΗΣ Σ. , σελ.
 ΔΕΛΗΣ Ι. , σελ.
 ΔΗΜΑΣ Χ. , σελ.
 ΔΙΓΕΝΗ Α. , σελ.
 ΘΕΟΔΩΡΙΚΑΚΟΣ Π. , σελ.
 ΘΡΑΣΚΙΑ Ο. , σελ.
 ΚΑΖΑΜΙΑΣ Α. , σελ.
 ΚΑΡΑΓΚΟΥΝΗΣ Κ. , σελ.
 ΚΕΛΛΑΣ Χ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΛΙΒΑΝΙΟΣ Θ. , σελ.
 ΜΑΚΡΗ Ζ. , σελ.
 ΜΑΜΟΥΛΑΚΗΣ Χ. , σελ.
 ΝΑΤΣΙΟΣ Δ. , σελ.
 ΝΙΚΟΛΑΪΔΗΣ Α. , σελ.
 ΠΑΠΑΔΑΚΗΣ Π. , σελ.
 ΠΑΡΑΣΚΕΥΑΐΔΗΣ Π. , σελ.
 ΣΑΡΑΚΙΩΤΗΣ Ι. , σελ.
 ΣΠΑΝΑΚΗΣ Β. , σελ.
 ΣΥΝΤΥΧΑΚΗΣ Ε. , σελ.
 ΤΑΧΙΑΟΣ Ν. , σελ.
 ΦΩΤΗΛΑΣ Ι. , σελ.
 ΦΩΤΙΟΥ Θ. , σελ.
 ΦΩΤΟΠΟΥΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ IZ**΄**

Δευτέρα 4 Νοεμβρίου 2024

Αθήνα, σήμερα στις 4 Νοεμβρίου 2024, ημέρα Δευτέρα και ώρα 14.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ**.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-11-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΣΤ΄ συνεδριάσεώς του, της Παρασκευής 1ης Νοεμβρίου 2024, σε ό,τι αφορά την ψήφιση στο σύνολο του σχεδίου νόμου: «Ρυθμίσεις για τον εκσυγχρονισμό της διαχείρισης αποβλήτων, τη βελτίωση του πλαισίου εξοικονόμησης ενέργειας, την ανάπτυξη των έργων ενέργειας και την αντιμετώπιση πολεοδομικών ζητημάτων»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 4 Νοεμβρίου 2024 ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 123/29-10-2024 επίκαιρη ερώτηση θα απαντηθεί από τον Υπουργό Εσωτερικών κ. Θεόδωρο Λιβάνιο.

Η υπ’ αριθμόν 109/25-10-2024 επίκαιρη ερώτηση θα απαντηθεί από τον Υπουργό Υγείας κ. Σπυρίδωνα - Άδωνι Γεωργιάδη.

Η υπ’ αριθμόν 97/22-10-2024 επίκαιρη ερώτηση θα απαντηθεί από τον Υπουργό Ανάπτυξης κ. Παναγιώτη Θεοδωρικάκο.

Η υπ’ αριθμόν 91/21-10-2024 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Χρίστο Δήμα.

Η υπ’ αριθμόν 110/25-10-2024 επίκαιρη ερώτηση θα απαντηθεί από τον Υφυπουργό Εθνικής Άμυνας κ. Ιωάννη Κεφαλογιάννη.

Οι υπ’ αριθμόν 104/25-10-2024, 118/29-10-2024 και 119/29-10-2024 επίκαιρες ερωτήσεις θα απαντηθούν από τον Υφυπουργό Εσωτερικών κ. Βασίλειο - Πέτρο Σπανάκη.

Οι υπ’ αριθμόν 92/21-10-2024, 102/24-10-2024, 103/25-10-2024, 106/25-10-2024, 116/29-10-2024 και 117/29-10-2024 επίκαιρες ερωτήσεις θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η υπ’ αριθμόν 112/25-10-2024 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Η υπ’ αριθμόν 122/29-10-2024 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Η υπ’ αριθμόν 121/29-10-2024 επίκαιρη ερώτηση θα απαντηθεί από τον Υφυπουργό Πολιτισμού κ. Ιάσονα Φωτήλα.

Η υπ’ αριθμόν 120/29-10-2024 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Η υπ’ αριθμόν 108/25-10-2024 επίκαιρη ερώτηση που απευθύνεται προς τον Υπουργό Εθνικής Οικονομίας και Οικονομικών κ. Κωνσταντίνο Χατζηδάκη δεν θα απαντηθεί λόγω αναρμοδιότητας.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές.»

Θα ξεκινήσουμε με την δεύτερη με αριθμό 106/25-10-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Ουρανίας Θρασκιά προς τον Υπουργό Παιδείας, Θρησκευμάτων και Αθλητισμού με θέμα: «”Κύματα” παραιτήσεων αναπληρωτών δυσχεραίνουν ακόμη περισσότερο την κατάσταση στα σχολεία της χώρας και πλήττουν το λειτούργημα του εκπαιδευτικού».

Έχετε τον λόγο, κυρία συνάδελφε, για την πρωτολογία σας για δύο λεπτά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Σας ευχαριστώ, κύριε Πρόεδρε.

Κυρία Υπουργέ, τα «κύματα» παραιτήσεων των αναπληρωτών εκπαιδευτικών που κλήθηκαν να αναλάβουν υπηρεσία σε σχολεία της περιφέρειας ή μακριά από τον τόπο κατοικίας τους, και κυρίως σε παραμεθόριες, νησιωτικές ή τουριστικές περιοχές, έχουν λάβει τεράστιες διαστάσεις και τη φετινή σχολική χρονιά. Η δυσαναλογία του υψηλού κόστους ζωής και των χαμηλών μισθών δημιουργεί εξαιρετικά δύσκολες συνθήκες διαβίωσης για τους εκπαιδευτικούς, ωθώντας τους σε παραίτηση. Είναι η δυσκολία εύρεσης στέγης, τα υψηλά ενοίκια, τα έξοδα σίτισης, τα έξοδα μετακίνησης στον τόπο που διορίζονται και πόσα άλλα.

Από τη στιγμή, μάλιστα, που σας κατέθεσα την ερώτησή μου μέχρι σήμερα, βλέπουμε ότι συνεχίζεται η δημοσίευση αποφάσεων με ανακλήσεις πρόσληψης. Είναι πια εκατοντάδες, ενώ θεωρείται βέβαιο ότι θα ακολουθήσουν επιπλέον παραιτήσεις κατά τη διάρκεια της χρονιάς, όπως είχε συμβεί και τα προηγούμενα χρόνια. Μάλιστα, διαπιστώνοντας αυτή την μεγάλη αδυναμία κάλυψης των λειτουργικών κενών στις σχολικές μονάδες, προχωρήσατε την περασμένη Πέμπτη στην έκδοση Ειδικής Προκήρυξης για την πρόσληψη αναπληρωτών. Σήμερα το πρωί, έληξε και η εν λόγω προθεσμία.

Το πρόβλημα, όμως, κυρία Υπουργέ, γνωρίζετε καλά ότι δεν θα λυθεί έτσι. Χρειάζεται μια πολύπλευρη αντιμετώπιση από τη μεριά της Κυβέρνησης για ένα τόσο οξύ πρόβλημα. Και η οξύτητά του είναι προφανής, ειδικά αν αναλογιστούμε ότι οι εκατοντάδες αυτοί εκπαιδευτικοί δεν παρουσιάζονται ή παραιτούνται εκ των υστέρων, παρ’ ότι υπάρχει η ποινή της μη δυνατότητας πρόσληψής τους για τα επόμενα δύο έτη.

Σας ρωτώ, λοιπόν, κυρία Υπουργέ, πώς θα επιλύσετε το πρόβλημα των παραιτήσεων των αναπληρωτών εκπαιδευτικών; Και, με δεδομένη την έκδοση της Ειδικής Προκήρυξης, τι ποσοστό των κενών εκτιμάτε ότι θα καλυφθεί;

Επίσης, στον απόηχο πια της πανεκπαιδευτικής απεργίας της 23ης Οκτώβρη, με τους εκπαιδευτικούς στον δρόμο να θέτουν επιτακτικά το ζήτημα της στέγασης, και της αύξησης των μισθών, αλλά και τα συλλαλητήρια σήμερα των μαθητών και των φοιτητών στις περισσότερες πόλεις της χώρας μας με τις διαμαρτυρίες για τις τάξεις των τριάντα μαθητών, για τα κενά των εκπαιδευτικών, για τα σοβαρά προβλήματα στις υποδομές, θα ήθελα να σας ρωτήσω, σε συνεργασία φυσικά και με τα συναρμόδια Υπουργεία, ποια μέριμνα θα λάβετε ώστε να μπορούν οι εκπαιδευτικοί να ασκούν απρόσκοπτα το έργο τους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Έχετε τον λόγο, κυρία Υπουργέ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Καλησπέρα και καλή εβδομάδα.

Να διευκρινίσω για εκείνους που δεν είναι εξοικειωμένοι με τη διαδικασία ότι όταν υπάρχουν παραιτήσεις ή δεν αναλαμβάνουν υπηρεσία οι εκπαιδευτικοί, τότε ακολουθεί η διοικητική πράξη της ανάκλησης. Είναι κάτι το οποίο έπεται. Όχι για εσάς, για εκείνους που μας ακούν, για να είναι σαφές το τι θα πούμε.

Θα αναφέρω, κατ’ αρχάς, κυρία συνάδελφε, εν συντομία τι προβλέπεται σε περίπτωση που κάποιος εκπαιδευτικός παραιτηθεί ή δεν αναλάβει υπηρεσία και στην δευτερολογία, στον βαθμό που μπορώ με την αρμοδιότητα που έχει το Υπουργείο, θα σας μιλήσω για τα κίνητρα και τις διευκολύνσεις που σε συνεργασία με άλλα Υπουργεία χορηγούνται, είτε από το δικό μας Υπουργείο είτε σε συνεργασία με άλλα Υπουργεία, στους αναπληρωτές εκπαιδευτικούς.

Όπως γνωρίζετε πολύ καλά, οι προσλήψεις αναπληρωτών εκπαιδευτικών και μελών ειδικού εκπαιδευτικού και βοηθητικού προσωπικού γίνονται κάθε χρόνο με τα ισχύοντα στον νόμο και στις ανάλογες υπουργικές αποφάσεις. Και ξέρετε πολύ καλά ότι η εκπαιδευτική διαδικασία είναι μια δυναμική διαδικασία. Κάποιοι μπορεί να μην μπορούν να αναλάβουν υπηρεσία, κάποιοι μπορεί να έχουν θέματα υγείας. Άρα, λοιπόν, καθ’ όλη τη διάρκεια του διδακτικού έτους έχουμε επαναλαμβανόμενες φάσεις ή ακόμη και ειδικές προκηρύξεις, όπως αυτή που αναφέρατε, ανάλογα με τις λειτουργικές ανάγκες που προκύπτουν κατά περιοχή.

Κάθε Αύγουστο εκδίδεται από το Υπουργείο μας η σχετική πρόσκληση εκδήλωσης ενδιαφέροντος για τους υποψηφίους αναπληρωτές εκπαιδευτικούς και τα μέλη του ειδικού εκπαιδευτικού και βοηθητικού προσωπικού και μετά την έκδοση της πρόσκλησης εκδήλωσης ενδιαφέροντος οι υποψήφιοι υποβάλλουν ηλεκτρονικά την αίτηση, τη δήλωση δηλαδή προτίμησης, στην πλατφόρμα ΟΠΣΥΔ. Εκείνοι γνωρίζουν τα μόρια που έχουν από τον αξιολογικό πίνακα του ΑΣΕΠ -είναι γνωστός- και δηλώνουν τις περιοχές που επιθυμούν να εργαστούν. Τότε, λοιπόν, προσλαμβάνονται με βάση αυτές τις δύο προϋποθέσεις. Δηλαδή, με βάση τα μόρια που έχουν και τη δήλωση προτίμησής τους, προσλαμβάνονται με υπουργική απόφαση σε κάποια από τις περιοχές της εκπαίδευσης. Μετά από αυτό η οικεία διεύθυνση εκπαίδευσης καταχωρίζει στο ΟΠΣΥΔ τα κενά που έχουν οι σχολικές μονάδες και ο κάθε προσληφθείς αναπληρωτής ή η κάθε προσληφθείσα αναπληρώτρια δηλώνει στο ΟΠΣΥΔ την προτίμηση για τα κενά της περιοχής στην οποία έχει προσληφθεί και εκδίδεται και η απόφαση τοποθέτησης. Άρα, λοιπόν, γίνεται με τη σειρά κατάταξης και με τη δήλωση προτίμησης.

Τώρα, για τις κυρώσεις που με ρωτάτε, ίσχυαν από το 2011. Είναι ακριβές ότι το ’15 η κυβέρνηση του ΣΥΡΙΖΑ τις κατήργησε. Εμείς τις επαναφέραμε και τις επαναφέραμε γιατί η δική μας αποστολή, ο σκοπός και ο στόχος μας δεν είναι να τιμωρούμε τους εκπαιδευτικούς, είναι να υπάρχει απρόσκοπτη, συνεχής, αδιάλειπτη λειτουργία των εκπαιδευτικών μονάδων προς όφελος των μαθητών. Είναι μια πολύ σοβαρή διαδικασία η επιλογή της περιοχής ή του σχολείου αργότερα στο οποίο θέλουν οι εκπαιδευτικοί μας να δουλέψουν, να παρέχουν υπηρεσίες και αυτή πρέπει να γίνεται με σοβαρότητα, διότι οιαδήποτε παραίτηση ή οιαδήποτε αδυναμία παροχής υπηρεσίας δημιουργεί αναστάτωση στην εκπαιδευτική διαδικασία, δημιουργεί κενό λειτουργικό που πρέπει να καλυφθεί, δεν καλύπτεται αμέσως, καλύπτεται μετά από μερικές μέρες και εσείς και άλλοι συνάδελφοι ευλόγως θα έρθουν εδώ και θα ελέγξουν το Υπουργείο γι’ αυτό.

Αποκλείονται, λοιπόν, δύο χρόνια για το τρέχον και επόμενο έτος, εάν προσληφθούν και δεν αναλάβουν υπηρεσία ή την αναλάβουν και παραιτηθούν. Στην περίπτωση που υπάρχει ειδική προκήρυξη όπως αυτή που αναφέρατε και ειδική προκήρυξη έχουμε -για να εξηγήσουμε- όταν έχει εξαντληθεί ο αξιολογικός πίνακας, όταν για συγκεκριμένες περιοχές δεν υπάρχει ενδιαφέρον ή όταν υπάρχουν επανειλημμένες παραιτήσεις ή μη αναλήψεις υπηρεσιών, τότε ο αποκλεισμός είναι ακόμη μεγαλύτερος, είναι για τρία χρόνια. Και να διευκρινίσω εδώ ότι αυτό δεν ισχύει για τους αναπληρωτές και τα μέλη ειδικού εκπαιδευτικού και βοηθητικού προσωπικού που υπηρετούν στα καταστήματα κράτησης.

Τώρα, έχουν πολλή σημασία και τα στοιχεία που θα σας δώσω, κυρία συνάδελφε, για τις παραιτήσεις. Για τη γενική εκπαίδευση και ειδική αγωγή και εκπαίδευση: Στην πρώτη φάση των προσλήψεων -να μην αναφέρω ημερομηνίες γιατί έχει περάσει κι ο χρόνος-, στη δεύτερη φάση των προσλήψεων, αλλά και στην τρίτη φάση των προσλήψεων, συμπεριλαμβανομένων και των εκπαιδευτικών που προσλήφθηκαν για τις ανάγκες του ψηφιακού φροντιστηρίου, έχουμε προσλάβει συνολικά τριάντα δύο χιλιάδες εξακόσιους ογδόντα έναν αναπληρωτές εκπαιδευτικούς: είκοσι δύο χιλιάδες οκτακόσιους πενήντα στην πρωτοβάθμια, εννέα χιλιάδες οκτακόσιους τριάντα έναν στη δευτεροβάθμια. Δεν ανέλαβαν υπηρεσία ή παραιτήθηκαν πεντακόσιοι ογδόντα πέντε, δηλαδή ένα ποσοστό 1,79%. Νομίζω ότι είναι αρκετά χαμηλό. Για την τρίτη φάση δεν έχουμε στοιχεία γιατί -όπως και εσείς επισημάνατε- έληξε σήμερα η προθεσμία και 6 με 7 Νοεμβρίου θα αναλάβουν υπηρεσία.

Σε ό,τι αφορά την ειδική προκήρυξη των διαφόρων ειδικοτήτων, η διαδικασία βρίσκεται σε εξέλιξη και δεν έχω στοιχεία να σας δώσω.

Για τα μέλη του ειδικού εκπαιδευτικού και ειδικού βοηθητικού προσωπικού, υπάρχουν δυο φάσεις προσλήψεων και μια ειδική προκήρυξη. Στην πρώτη φάση προσλήφθηκαν πέντε χιλιάδες πεντακόσιοι τριάντα εννέα αναπληρωτές, στη δεύτερη φάση χίλιοι οκτακόσιοι πενήντα οκτώ αναπληρωτές. Στις 9 Οκτωβρίου -η πρώτη ειδική προκήρυξη- προσλήφθηκαν εκατόν εξήντα δύο νοσηλευτές και εργασιοθεραπευτές. Σήμερα δηλαδή έχουν προσληφθεί συνολικά επτά χιλιάδες πεντακόσια πενήντα εννέα μέλη.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Υπουργέ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ολοκληρώνω, ναι.

Δεν ανέλαβαν υπηρεσία ή παραιτήθηκαν διακόσια πενήντα δύο μέλη, δηλαδή ποσοστό 3,33%, αρκετά χαμηλό, λίγο υψηλότερο από τη γενική εκπαίδευση και ο λόγος είναι ότι όλοι αυτοί βρίσκουν δουλειά στον ιδιωτικό τομέα και γι’ αυτό εν συνεχεία δεν αναλαμβάνουν υπηρεσία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Μακρή.

Κυρία Θρασκιά, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κυρία Υπουργέ, θα πρέπει λίγο να σταθούμε και στα ζητήματα αυτά για τις παραμεθόριες, τις νησιωτικές και ειδικά τις τουριστικές περιοχές που βλέπουμε ότι αυτό είναι πια κοινωνικό πρόβλημα. Δεν είναι ότι θέλουν να απασχοληθούν ιδιωτικά εκεί, αλλά είναι τόσο δυσανάλογο το κόστος διαβίωσής τους, που αναγκάζονται σε παραίτηση. Οπότε αυτή είναι και μια διαφορετική κατηγορία, για την οποία πρέπει να λάβουμε ιδιαίτερη πρόνοια.

Θα ήθελα να μείνω λίγο στο δεύτερο ερώτημα που σας έχω θέσει για το αν σκοπεύετε να λάβετε ειδικότερα μέτρα σε συνεργασία με τους συναρμόδιους Υπουργούς, ώστε να εξασφαλιστεί η ίση μεταχείριση, των αναπληρωτών σε σχέση με τους μόνιμους εκπαιδευτικούς. Και ειδικότερα για τις γυναίκες εκπαιδευτικούς, οι οποίες έρχονται αντιμέτωπες με την άνιση μεταχείρισή τους ως προς τη χορήγηση αναρρωτικών αδειών, αδειών μητρότητας και ανατροφής τέκνου, αλλά και την ειδική παροχή προστασίας της μητρότητας, καθώς το νομοθετικό πλαίσιο προσδιορίζει διαφορετικές πρακτικές για αυτές, σε σχέση με τις μόνιμες εκπαιδευτικούς. Και η άνιση αυτή μεταχείριση ξεκινάει μάλιστα από την περίοδο ακόμη της εγκυμοσύνης.

Είμαι βέβαιη ότι έχετε λάβει κι εσείς άπειρες επιστολές από μητέρες αναπληρώτριες εκπαιδευτικούς που ζητούν ίσα δικαιώματα. Όπως ισχύει σε όλο το δημόσιο τομέα, κι εφόσον αυτές εργάζονται επίσης στο δημόσιο με τις ίδιες ακριβώς εργασιακές απαιτήσεις, διεκδικούν προφανώς και τα ίδια προνόμια. Γνωρίζουμε τις διατάξεις του Υπαλληλικού Κώδικα, όμως πρέπει επιτέλους να μπει ένα τέλος σε αυτό το χάσμα δικαιωμάτων στη μητρότητα που δημιουργεί εκπαιδευτικούς και μητέρες δύο ταχυτήτων. Τη στιγμή μάλιστα που η Κυβέρνηση διατείνεται ότι λαμβάνει μέριμνα για την προστασία της μητρότητας και για το σύνολο των εργαζόμενων γυναικών, καθώς και για το δημογραφικό, που όλοι συμφωνούμε ότι είναι το μεγαλύτερο πρόβλημα.

Πρέπει επιτέλους να επενδύσουμε ουσιαστικά στο ανθρώπινο δυναμικό. Να σκεφτούμε τι πραγματικά βιώνουν οι αναπληρωτές εκπαιδευτικοί. Την κάθε τους μέρα. Πώς ζούνε σε όλη αυτή την επισφάλεια, πώς διορίζονται συχνά μακριά από τον τόπο κατοικίας τους, στη συνέχεια απολύονται για τρεις μήνες, κι αν είναι τυχεροί, μπορεί να ξαναπροσληφθούν. Και αν είναι τυχεροί, μετά από χρόνια υπηρεσίας και προσπαθειών, να γίνει μόνιμη η πρόσληψή τους. Θα πρέπει επιτέλους κάθε πολιτική να διαπνέεται από ενσυναίσθηση, αλλιώς φοβάμαι ότι είναι καταδικασμένη σε αποτυχία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πάρα πολύ.

Λέω προκαταβολικά στη συνάδελφο ότι στην ερώτησή της για την εξομοίωση αναπληρωτών εκπαιδευτικών και μάλιστα των γυναικών αναπληρωτριών σε σχέση με τα δικαιώματα που έχουν άλλες γυναίκες εκπαιδευτικοί, θα απαντήσω -κατ’ ευτυχή συγκυρία- στην κ. Φωτίου. Είναι μια άλλη, τελείως διαφορετική ερώτηση. Όσο ανοχή και να δείξει το Προεδρείο, θα χρειαστώ τουλάχιστον έξι λεπτά. Άρα, λοιπόν, μπορείτε να επανέλθετε με άλλη συγκεκριμένη ερώτηση επ’ αυτού να σας απαντήσω.

Σε ό,τι αφορά τη δυσκολία την οποία έχουν οι εκπαιδευτικοί να πάνε σε νησιωτικές, ορεινές περιοχές -που την αναφέρατε και πράγματι υπάρχει-, θα σας πω κι εγώ ότι αυτός είναι και βασικός λόγος για τον οποίον η προκήρυξη βγαίνει το μήνα Αύγουστο. Ο μήνας Αύγουστος είναι πολύ κοντά στην έναρξη της σχολικής χρονιάς. Άρα ξέρουν οι εκπαιδευτικοί μας αν είναι σε θέση να ανταποκριθούν σε μια συγκεκριμένη περιοχή όταν την δηλώνουν ή όχι. Ξέρουν τις οικογενειακές, τις προσωπικές τους ανάγκες. Με σοβαρότητα, που όλοι την αναμένουμε από τους εκπαιδευτικούς, θα δηλώσουν την περιοχή στην οποία αντιλαμβάνονται ότι μπορούν να παρέχουν υπηρεσίες.

Και επειδή ακριβώς μπορεί κάτι απρόβλεπτο να συμβεί, με τους προσωπικούς κωδικούς πρόσβασης που έχει ο κάθε εκπαιδευτικός -που διατηρεί τον φάκελό του στο ΟΠΣΥΔ- μπορεί να απενεργοποιήσει την αίτησή του, να μην φτάσει στο σημείο δηλαδή να αναλάβει υπηρεσία και να παραιτηθεί ή να διοριστεί και να μην πάει καθόλου, ή να αφαιρέσει τις επιλογές προτίμησης. Κι αυτό μπορεί να το κάνει και μετά την 1η Οκτωβρίου κάθε έτος.

Άρα δηλαδή η πολιτεία εξαντλεί, γιατί το ενδιαφέρον της πολιτείας είναι βεβαίως και το καλώς έχειν των εκπαιδευτικών, αλλά αντιλαμβάνεστε ότι τα παιδιά, η εκπαίδευση είναι εκείνο που προέχει. Όταν λοιπόν τους δίνουμε τη δυνατότητα να δηλώσουν ένα μήνα πριν από την έναρξη της σχολικής χρονιάς, τη δυνατότητα να αλλάξουν την προτίμησή τους, αντιλαμβάνεστε ότι δεν μπορούμε να μην πούμε ότι πρέπει και εκείνοι με βαρύτητα και σοβαρότητα να κάνουν τις σχετικές επιλογές.

Τώρα σε ό,τι αφορά τις ενέργειες που κάνουμε για το οικονομικό κόστος, σας λέω ότι προφανώς για να μην υπάρχει οικονομική επιβάρυνση, να περιοριστούν οι περιττές μετακινήσεις, το Υπουργείο μας έχει προβλέψει: Υλοποιείται η ηλεκτρονική διακίνηση και υπογραφή των συμβάσεων εργασίας ψηφιακά, αναλαμβάνουν ψηφιακά την υπηρεσία απευθείας στη σχολική μονάδα που τοποθετούνται, τους ενημερώνει το Υπουργείο διαρκώς με γραπτά μηνύματα για την εξέλιξη της διαδικασίας, από τη στιγμή που ανακοινώνεται η πρόσληψη μέχρι την τοποθέτησή τους στη σχολική μονάδα.

Επίσης, κίνητρα: Προσμετράται διπλάσια εκπαιδευτική προϋπηρεσία στους πίνακες του ΑΣΕΠ για όσους αναπληρωτές προσλαμβάνονται και απασχολούνται σε δυσπρόσιτες σχολικές μονάδες ή σε σχολικές μονάδες που λειτουργούν σε καταστήματα κράτησης.

Σε συνεργασία με άλλα Υπουργεία: Το ΥΠΕΘΑ συνεργάζεται με το ΥΠΕΣ. Φρόντισε να παρέχεται στους αναπληρωτές εκπαιδευτικούς και στα μέλη ειδικού εκπαιδευτικού και βοηθητικού προσωπικού δωρεάν σίτιση και κατάλυμα διαμονής από τους δήμους. Παροχές δίνονται είτε σε είδος είτε με μορφή χρηματικού επιδόματος και αυτή την παίρνουν όλοι οι αναπληρωτές και τα μέλη ειδικού εκπαιδευτικού προσωπικού που υπηρετούν σε σχολεία σε ορεινούς δήμους, σε δήμους με πληθυσμό έως τριάντα χιλιάδες κατοίκους, των οποίων τουλάχιστον το 50% των δημοτικών κοινοτήτων χαρακτηρίζονται ως ορεινές, σε νησιωτικούς δήμους αλλά και σε νομικά πρόσωπά τους.

Σε συνεργασία με το Υπουργείο Ναυτιλίας και Νησιωτικής Πολιτικής, με το Υπουργείο Υποδομών και Μεταφορών, σε κάθε φάση πρόσληψης μεριμνούμε και χορηγούνται εκπτώσεις στα ακτοπλοϊκά-αεροπορικά εισιτήρια για τη μεταφορά και μετάβαση από τον τόπο διαμονής προς την περιοχή ανάληψης υπηρεσίας. Είναι δικαιούχοι του μέτρου του μεταφορικού ισοδύναμου, εφόσον εφαρμόζεται στα νησιά που έχουν προσληφθεί. Και με αυτό θα τελειώσω, κύριε Πρόεδρε, μην κάνω άλλη κατάχρηση.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την τέταρτη με αριθμό με αριθμό 117/29-10-2024 επίκαιρη ερώτηση πρώτου κύκλου της Βουλευτού Λέσβου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Μαρίας Κομνηνάκα προς τον Υπουργό Παιδείας, Θρησκευμάτων και Αθλητισμού με θέμα: «Να ανακληθούν όλες οι συγχωνεύσεις τμημάτων και να καλυφθούν όλα τα κενά σε εκπαιδευτικούς στην Λήμνο και στον Άγιο Ευστράτιο».

Κυρία συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κυρία Υπουργέ, συζητάμε την ερώτηση την ώρα που χιλιάδες φοιτητές και μαθητές σε όλη τη χώρα κινητοποιούνται διατρανώνοντας ένα «φτάνει πια» στην υποβάθμιση των μορφωτικών τους δικαιωμάτων και αναγκών.

Έτσι λένε και οι μαθητές στα σχολεία της Λήμνου που για πολλοστή φορά κινητοποιούνται, όπως έκαναν οι εκπαιδευτικοί και οι γονείς τους το προηγούμενο διάστημα στη Λήμνο και τον Άη Στράτη, που λόγω της θέσης τους βιώνουν ακόμα πιο έντονα την πολιτική της Κυβέρνησης που αντιμετωπίζει τη δωρεάν και δημόσια εκπαίδευση ως κόστος και εξοικονομεί, κατά τα λεγόμενά σας, εκπαιδευτικούς όλων των ειδικοτήτων, όμως αυτό γίνεται σε βάρος της ουσιαστικής, πολύπλευρης μόρφωση των παιδιών.

Η παραπάνω υποβάθμιση ιδιαίτερα για τους κατοίκους των ακριτικών νησιών της Λήμνου και του Άη Στράτη μαρτυρείται από τις μαζικές κινητοποιήσεις, τα ψηφίσματα διαμαρτυρίας εκπαιδευτικών και γονιών των δύο νησιών, που κατ’ επανάληψη σάς έχουμε καταθέσει στο Υπουργείο σας, ενάντια στην έλλειψη ασφαλούς και δωρεάν μεταφοράς των μαθητών, ενάντια στις συγχωνεύσεις τάξεων και τμημάτων, ενάντια στη λειτουργική υποβάθμιση δημοτικών σχολείων στη Μύρινα, στο Κοντοπούλι, στον Κοντιά, στο δημοτικό σχολείο του Άη Στράτη, χωρίς μάλιστα να λαμβάνεται υπ’ όψιν η χωρητικότητα των αιθουσών διδασκαλίας σύμφωνα με τον κανονισμό πυροπροστασίας των σχολείων. Και, βεβαίως, είναι ενάντια στις συνεχιζόμενες μέχρι και σήμερα, δύο μήνες μετά την έναρξη λειτουργίας των σχολείων, ελλείψεις σε εκπαιδευτικούς όλων των ειδικοτήτων με πιο χαρακτηριστική θα πω την παντελή έλλειψη μαθηματικού -επαναλαμβάνω μαθηματικού- στο γυμνάσιο με λυκειακές τάξεις του Αγίου Ευστρατίου, τις ελλείψεις σε νηπιαγωγούς παράλληλης στήριξης, σε σχολικούς νοσηλευτές σε βάρος της υγείας και της ζωής των παιδιών που το έχουν ανάγκη, την παντελή έλλειψη εκπαιδευτικού ειδικότητας θεατρικής αγωγής σε όλα τα δημοτικά σχολεία της Λήμνου.

Με βάση τα παραπάνω, λοιπόν, σας ρωτάμε: Ποια μέτρα θα πάρετε, προκειμένου να παρθούν, πρώτον, πίσω όλες οι συγχωνεύσεις και λειτουργικές υποβαθμίσεις των σχολείων στη Λήμνο και στον Άγιο Ευστράτιο και για να καλυφθούν άμεσα όλα τα κενά σε εκπαιδευτικούς όλων των ειδικοτήτων και στα δύο νησιά, καθώς και σε σχολικούς νοσηλευτές και ειδικό εκπαιδευτικό προσωπικό.

Τα λέω ομαδοποιημένα. Αν χρειαστεί, στη δευτερολογία θα πω για τα επί μέρους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κομνηνάκα.

Κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κυρία συνάδελφε, ποτέ δεν είπε κανείς από το Υπουργείο -προφανώς ούτε και εγώ- ότι οι συγχωνεύσεις γίνονται για την ανάγκη εξοικονόμησης προσωπικού. Αυτό που λέτε είναι ενάντια στην αλήθεια. Δεν ανταποκρίνεται καθόλου στην πραγματικότητα.

Σε ό,τι αφορά, λοιπόν, την κάλυψη των εκπαιδευτικών αναγκών και των κενών, η στελέχωση των σχολικών μονάδων είναι απόλυτη προτεραιότητα για την Κυβέρνηση του Κυριάκου Μητσοτάκη και, κατά συνέπεια, για το Υπουργείο μας.

Ξέρετε πολύ καλά -το έχω πει επανειλημμένα και σε εσάς και σε άλλους- ότι έγιναν μόνιμοι διορισμοί. Ήταν οι πρώτοι μετά από πάρα πολλές δεκαετίες και η πρώτη φορά στην ειδική αγωγή στα εκπαιδευτικά χρονικά. Έχουμε φθάσει συνολικά στους σαράντα χιλιάδες περίπου μόνιμους εκπαιδευτικούς ανά την επικράτεια.

Έχουμε δεκαοκτώ χιλιάδες τετρακόσιες τρεις, κυρία συνάδελφε, στην πρωτοβάθμια εκπαίδευση, δεκαπέντε χιλιάδες εξακόσιες εβδομήντα τρεις στη γενική εκπαίδευση, δύο χιλιάδες επτακόσιες τριάντα στην ειδική αγωγή και εκπαίδευση, δεκαεπτά χιλιάδες τριακόσιες πενήντα οκτώ στη δευτεροβάθμια εκπαίδευση, δεκατέσσερις χιλιάδες τετρακόσιες σαράντα οκτώ στη γενική, τρεις χιλιάδες τέσσερις στην ειδική αγωγή και εκπαίδευση. Σε αυτούς προστίθενται και χίλιοι πεντακόσιοι ενενήντα μόνιμοι διορισμοί μελών ειδικού εκπαιδευτικού και βοηθητικού προσωπικού της προηγούμενης τετραετίας, οι χίλιοι διακόσιοι δέκα μόνιμοι διορισμοί μελών ειδικού εκπαιδευτικού και βοηθητικού προσωπικού για το τρέχον σχολικό έτος. Μιλάμε, λοιπόν, για σχεδόν σαράντα χιλιάδες μόνιμους διορισμούς.

Σε ό,τι αφορά τις περιοχές της Λήμνου και του Αγίου Ευστρατίου που σας απασχολούν στην ερώτηση, τα τελευταία πέντε χρόνια εκατόν ένας εκπαιδευτικοί στην πρωτοβάθμια εκπαίδευση έχουν διοριστεί -μιλάμε για μόνιμους διορισμούς- ενενήντα πέντε στη γενική εκπαίδευση, έξι στην ειδική αγωγή και εκπαίδευση, ενενήντα εκπαιδευτικοί στη δευτεροβάθμια εκπαίδευση και εβδομήντα ένας στη γενική εκπαίδευση, δεκαεννιά στην ειδική αγωγή και εκπαίδευση, τέσσερα μέλη ειδικού εκπαιδευτικού και βοηθητικού προσωπικού στη Λήμνο.

Υπάρχουν, όπως γνωρίζετε και εσείς πολύ καλά, έκτακτες εκπαιδευτικές ανάγκες -κύηση, ασθένειες- και γι’ αυτό έχουν προσληφθεί φέτος συνολικά σαράντα χιλιάδες διακόσιες σαράντα αναπληρωτές, εκ των οποίων οι επτά χιλιάδες πεντακόσιοι πενήντα εννιά είναι αναπληρωτές μέλη ειδικού εκπαιδευτικού και βοηθητικού προσωπικού.

Για τη Λήμνο και τον Άγιο Ευστράτιο, τριάντα δύο εκπαιδευτικοί στην πρωτοβάθμια εκπαίδευση, δέκα στη γενική, είκοσι δύο στην ειδική, δεκαοκτώ εκπαιδευτικοί στη δευτεροβάθμια. Όλοι είναι στη γενική εκπαίδευση.

Για τον μαθηματικό στο γυμνάσιο με λυκειακές τάξεις Αγίου Ευστρατίου, για το οποίο μας ερωτάτε, η ώρα των μαθηματικών του γυμνασίου, σύμφωνα με την ενημέρωση που έχουμε από τη Διεύθυνση Δευτεροβάθμιας Εκπαίδευσης Λέσβου, ανατέθηκαν από την αρχή της σχολικής χρονιάς. Άρα δεν υπήρξε κενό σε εκπαιδευτικό πληροφορικής που διδάσκει -το ορίζει ο νόμος, το προβλέπει- το μάθημα των μαθηματικών ως δεύτερη ανάθεση. Άρα τα παιδιά μας διδάσκονται μαθηματικά. Οι υπόλοιπες δεκατρείς ώρες αποτυπώθηκαν ορθά στο πληροφοριακό σύστημα myschool και γνωστοποιήθηκαν ως κενό στο Υπουργείο μας μόλις πριν από λίγες ημέρες, στα μέσα του Οκτωβρίου. Αμέσως, λοιπόν, οι αρμόδιες υπηρεσίες του ΥΠΕΘΑ φρόντισαν να συμπεριληφθεί το κενό στις προσλήψεις και την Πέμπτη 31-10-2024 προσελήφθη αναπληρωτής μαθηματικός. Αυτός θα αναλάβει, σύμφωνα με τις διαδικασίες που ορίζονται για την παρουσία και ανάληψη υπηρεσίας, από 6 έως 7 Νοεμβρίου, δηλαδή αύριο-μεθαύριο. Παράλληλα, μας ενημερώνει η Δευτεροβάθμια Εκπαίδευση Λέσβου, η διεύθυνσή της, ότι μέχρι να αναλάβει υπηρεσιακός αναπληρωτής, τα μαθήματα αυτά των δεκατεσσάρων ημερών γίνονται με διδασκαλία εξ αποστάσεως από άλλους μαθηματικούς που ανήκουν στην ίδια διεύθυνση και υπάρχει και το σχετικό έγγραφο.

Σύμφωνα, επίσης, με την ενημέρωση που έχουμε από την αρμόδια υπηρεσία του Υπουργείου μας, η ανάγκη για εκπαιδευτικό θεατρικής αγωγής στα δημοτικά σχολεία της Λήμνου δεν υπήρχε από την αρχή της χρονιάς. Προέκυψε εκτάκτως και θα γίνει προσπάθεια να καλυφθεί σε επόμενη φάση προσλήψεων με βάση και τις πιστώσεις που θα είναι διαθέσιμες.

Για τους νηπιαγωγούς παράλληλης στήριξης, στην πρώτη φάση προσλήψεων είχαμε έξι κενά. Καλύφθηκαν τα πέντε. Στη δεύτερη φάση προσλήψεων έμειναν δύο κενά, που θα ληφθούν υπ’ όψιν στην επόμενη φάση προσλήψεων αναπληρωτών μαζί με τις ανάγκες που υπάρχουν για όλη την Ελλάδα και τις διαθέσιμες πιστώσεις.

Για τα μέλη ειδικού εκπαιδευτικού και βοηθητικού προσωπικού στον Άγιο Ευστράτιο δεν υπήρξαν κενά. Στη Λήμνο έχουν προσληφθεί μέχρι στιγμής είκοσι δύο αναπληρωτές μέλη ειδικού εκπαιδευτικού και βοηθητικού προσωπικού σε σχολικές μονάδες, δεκαπέντε στην πρωτοβάθμια και επτά στη δευτεροβάθμια. τέσσερις αναπληρωτές μέλη ειδικού εκπαιδευτικού και βοηθητικού προσωπικού, δύο ψυχολόγοι, δύο κοινωνικοί λειτουργοί στο ΚΕΔΑΣΥ, αλλά και στο σχολικό δίκτυο εκπαίδευσης υποστήριξης στο ΚΕΔΑΣΥ Λήμνου.

Αυτές κάλυψαν το σύνολο των κενών σε ειδικό εκπαιδευτικό και βοηθητικό προσωπικό, εκτός από ένα κενό φυσιοθεραπευτή και εργοθεραπευτή, για τα οποία, κυρία συνάδελφε, δεν βρέθηκε υποψήφιος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θα σας πω και για τους νοσηλευτές που αναφέρετε στην ερώτηση για το ειδικό βοηθητικό προσωπικό για τη Λήμνο. Στα σχολεία γενικής εκπαίδευσης είτε από την πρώτη φάση προσλήψεων, 30-8-2024, υπήρχαν πέντε κενά, καλύφθηκαν τα τέσσερα και ένα ειδικό βοηθητικό προσωπικό καλύφθηκαν και τα πέντε. Στις σχολικές μονάδες ειδικής αγωγής κατά την πρώτη φάση είχαμε ένα κενό νοσηλευτή που καλύφθηκε, στη δεύτερη φάση προσλήψεων ένα κενό νοσηλευτή ο οποίος καλύφθηκε με αναπληρωτή που ανέλαβε υπηρεσία πριν από λίγες ημέρες.

Κύριε Πρόεδρε, ζητώ συγγνώμη, αλλά είναι τέτοια τα νούμερα που πρέπει να τα αναφέρω στους συναδέλφους και γι’ αυτό κάνω κατάχρηση του χρόνου.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Το καταλαβαίνω.

Έχετε τον λόγο, κυρία συνάδελφε, κυρία Κομνηνάκα.

**ΜΑΡΙΑ ΚΟΜΝΗΝΑΚΑ:** Κυρία Υπουργέ, αναφέρθηκα επί τούτου στην πρωτολογία σε μια σειρά ζητήματα που τα έχουμε επανειλημμένα φέρει, όπως ψηφίσματα του συλλόγου γονέων, καθηγητών, εκπαιδευτικών κ.λπ., για να δείξω το μέγεθος των προβλημάτων και της αντιεκπαιδευτικής, που πολλές φορές, να μου επιτρέψετε, μετατρέπεται και σε εγκληματική πολιτική σε βάρος των εκπαιδευτικών αναγκών των παιδιών, που ανεξάρτητα αν το χαρακτηρίζεται έτσι ή όχι, στην πράξη αποτυπώνεται ότι αντιμετωπίζονται τα παιδιά ως αριθμοί χωρίς να λαμβάνονται υπ’ όψιν τα παιδαγωγικά κριτήρια, οι ιδιαίτερες ανάγκες τους, η γεωμορφολογία των νησιών, οι συνθήκες ζωής τους, αυτών και των οικογενειών τους και αυτό φαίνεται και από τις αποφάσεις για λειτουργικές υποβαθμίσεις των σχολείων, όταν οι ίδιες οι δυνατότητες των κτηρίων, των αιθουσών κ.λπ. ουσιαστικά δημιουργούν ανασφαλείς συνθήκες για τους μαθητές, όπως, βεβαίως, και τα συγκεκριμένα ζητήματα που προκύπτουν από τις ελλείψεις θέσεων εκπαιδευτικών.

Και, βεβαίως, δεν είναι ούτε άγνωστα ούτε καινούργια αυτά τα ζητήματα. Γι’ αυτό και δεν είναι τυχαίο το ότι, όπως λέτε, αναγκάζεστε με χιλιάδες αναπληρωτές να καλύπτετε κάθε φορά τα κενά που διαμορφώνονται γιατί είναι ανάγκες διαρκείς και μόνιμες.

Να μου επιτρέψετε, επειδή μιλάτε για τη δυσκολία πολλές φορές -και τώρα αναφερθήκατε σε μια συγκεκριμένη περίπτωση-, αλλά γενικά επικαλείται κατά καιρούς το Υπουργείο τη δυσκολία ή την έλλειψη ενδιαφέροντος για τις ακριτικές περιοχές -και ήταν και ένα θέμα της προηγούμενης ερώτησης- όταν, για παράδειγμα, από Νοεμβρίου η Λήμνος και ο Άη Στράτης μένουν χωρίς ακτοπλοϊκή σύνδεση με τη βόρεια και την κεντρική Ελλάδα, ιδιαίτερα ο Άη Στράτης και η Λήμνος με πολύ μειωμένη και προβληματική σύνδεση, πώς ένας εκπαιδευτικός, λοιπόν, θα κάνει αυτή την επιλογή για να πάει να καλύψει αυτές τις ανάγκες που υπάρχουν;

Επίσης, και για την έλλειψη εξασφαλισμένης, ασφαλούς και δωρεάν μεταφοράς δεκάδων μαθητών από τα χωριά, των οποίων τα σχολεία έκλεισαν λόγω των πολιτικών που εφάρμοσε και η δική σας η Κυβέρνηση και οι προηγούμενες βεβαίως που υποβαθμίζουν συνολικά τις συνθήκες ζωής στα νησιά. Και τελικά πού οδηγεί αυτή; Το επαναφέρω γιατί δεν απαντήσατε σε αυτό, στο ζήτημα της μεταφοράς των μαθητών. Οδηγεί στην προβληματική προσέλευση των μαθητών στα σχολεία, στην προβληματική τους δηλαδή πρόσβαση στη μόρφωση που δυστυχώς φτάνει μέχρι το σημείο νήπια να μένουν στο σπίτι τους, να μην έχουν πάει ούτε μια μέρα στο σχολείο και μιλάμε και για υπαρκτή περίπτωση παιδιού που φοιτά και στο Ειδικό, μάλιστα, Νηπιαγωγείο της Μύρινας λόγω αυτών των δυσκολιών.

Δεν μπορεί να είναι απάντηση, λοιπόν, προς τους γονείς το μπαλάκι αρμοδιοτήτων ανάμεσα στην τοπική ή στην κεντρική διοίκηση. Αυτό πρέπει να λύνεται, πρέπει να είναι στην πρώτη μέριμνα του Υπουργείου.

Εμείς επαναλαμβάνουμε ότι ακόμα και αυτά τα ζητήματα με τον μαθηματικό, για παράδειγμα στον Άη Στράτη που καλύπτεται είτε από άλλη ειδικότητα είτε με μαθήματα εξ αποστάσεως, δεν μπορεί να γίνονται οι μαθητές στα σχολεία των ακριτικών νησιών μαθητές Β΄ κατηγορίας πληρώνοντας την επιλογή -και σωστή επιλογή λέμε- και επιμονή των γονιών τους να παραμένουν στα ακριτικά νησιά.

Επίσης, αναφερθήκατε γενικά στα κενά που έχουν καλυφθεί, αλλά παραμένουν, για παράδειγμα, κενά στους σχολικούς νοσηλευτές στο 1ο και 2ο Δημοτικό Σχολείο Μύρινας και, κατά τη γνώμη μας, αποτελεί βαρβαρότητα ένας γονιός να πρέπει να επιλέξει ανάμεσα στην ασφάλεια για την υγεία του παιδιού του ή στην απρόσκοπτη πρόσβασή του στη μόρφωση.

Αυτό πρέπει να συμβαίνει από την πρώτη μέρα λειτουργίας του σχολείου και όχι δύο μήνες μετά.

Παραμένει κλειστό το τμήμα ένταξης του Δημοτικού Σχολείου Κοντοπουλίου. Δεν λειτουργεί ολοήμερο τμήμα στο Δημοτικό Σχολείο του Αγίου Δημητρίου λόγω έλλειψης εκπαιδευτικών ειδικοτήτων. Λείπουν δύο νηπιαγωγοί παράλληλης στήριξης στο 3ο Νηπιαγωγείο Μύρινας, ενώ στο Δημοτικό Σχολείο Κάσπακα δεν έχει λειτουργήσει καθόλου εργαστήριο πληροφορικής λόγω έλλειψης εκπαιδευτικού.

Επομένως δεν σας ζητήσαμε να απαριθμήσετε προσλήψεις που έχουν γίνει, αλλά να πείτε πώς τα κενά που παραμένουν σε αυτά τα σχολεία θα καλυφθούν και κατά τη γνώμη μας πώς θα καλύπτονται μόνιμα από την αρχή της σχολικής χρονιάς, γιατί δεν μπορεί κάθε φορά να περιμένουν με την αγωνία γονείς και εκπαιδευτικοί για το αν ζητήματα είτε που αφορούν τις ειδικές εκπαιδευτικές ανάγκες των μαθητών είτε και την ασφάλειά τους σε σχέση με τους σχολικούς νοσηλευτές και άλλα, θα λύνονται αφού, ήδη, έχει αρχίσει η σχολική χρονιά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κομνηνάκα.

Κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα πω στη συνάδελφο ότι βεβαίως και της επιτρέπω, γιατί μου είπε «επιτρέψτε μου να σας πω». Θα πείτε ό,τι θέλετε. Έχουμε διαφορετικές πολιτικές αφετηρίες, διαφορετικές κοσμοθεωρίες. Δεν θα σας επιτρέψω, όμως, ποτέ να λέτε ότι κάνουμε εγκληματική εκπαιδευτική πολιτική. Επειδή είναι πολύ νωρίς και έχω να απαντήσω και σε άλλες τέσσερις ερωτήσεις, δεν θα οξύνω, αλλά δεν θέλω αυτό να το ξανακούσω.

Σε ό,τι αφορά την τοποθέτησή σας στη δευτερολογία σας, δεν ξέρω τι μου ζητήσατε και τι όχι. Εγώ είχα μπροστά μου τη γραπτή σας ερώτηση. Με βάση την ερώτησή σας απάντησα για τα κενά, αλλά ομολογώ ότι δεν περίμενα ότι στη δευτερολογία θα μου απαριθμούσατε μια σειρά κενών και θεμάτων για τα οποία αντιλαμβάνεστε ότι δεν έχω ενημέρωση, άρα δεν μπορώ να απαντήσω. Αν ερχόμαστε εδώ για να παίρνουμε απαντήσεις, να περιμένετε από εμένα στην ερώτησή σας να απαντώ. Αν έρχεστε εδώ για να δημιουργείτε εντυπώσεις, αυτό είναι άλλο θέμα.

Θέλω να σας πω παρενθετικά ότι αυτή την «καραμέλα», όταν εσείς θέτετε είτε από άγνοια είτε εσκεμμένα θέματα αρμοδιότητα άλλων Υπουργείων και λέτε ότι εμείς «πετάμε το μπαλάκι», να τη σταματήσετε. Δεν υπάρχει αλληλοεπικάλυψη αρμοδιοτήτων. Θέλετε να ρωτήσετε για τις μεταφορές; Θα ρωτήσετε την περιφέρεια διά του Υπουργείου Εσωτερικών. Θέλετε να ρωτήσετε για τις κτηριακές υποδομές των σχολικών κτηρίων; Θα ρωτήσετε το αρμόδιο Υπουργείο. Θέλετε για τα εκπαιδευτικά; Θα ρωτήσετε εμάς.

Επί της ουσίας, λοιπόν, κυρία συνάδελφε, ο μεγαλύτερος αριθμός των μαθητών ανά τμήμα σε νηπιαγωγεία και δημοτικά από το 2017 είναι είκοσι πέντε μαθητές. Να σας πω, λοιπόν, για τα σχολεία της περιοχής σας.

1ο Δημοτικό Μύρινας. Συνολικός αριθμός μαθητών εκατόν είκοσι πέντε. Λειτουργεί με οκτώ τμήματα, μέσος όρος μαθητών δεκαπέντε - δεκαέξι ανά τμήμα.

2ο Δημοτικό Σχολείο Μύρινας. Συνολικός αριθμός μαθητών διακόσιοι δεκαεπτά. Λειτουργεί με έντεκα τμήματα, μέσος όρος μαθητών δεκαεννέα - είκοσι ανά τμήμα.

3ο Δημοτικό Μύρινας. Συνολικός αριθμός μαθητών διακόσιοι πέντε. Λειτουργεί με δώδεκα τμήματα, μέσος όρος μαθητών δεκαεπτά - δεκαοκτώ ανά τμήμα.

Δημοτικό σχολείο Κοντιά. Συνολικός αριθμός μαθητών σαράντα τρεις, πέντε τμήματα, μέσος όρος οκτώ έως εννέα μαθητές ανά τμήμα.

Δημοτικό Σχολείο Κοντοπουλίου. Συνολικός αριθμός μαθητών τριάντα εννέα, πέντε τμήματα, μέσος όρος επτά έως οκτώ μαθητές ανά τμήμα.

Δημοτικό Σχολείο Αγίου Ευστρατίου. Συνολικός αριθμός μαθητών επτά με ένα τμήμα.

Εάν με βάση την κείμενη νομοθεσία και με βάση και την κοινή λογική -δεν χρειάζεται να είναι κανείς εκπαιδευτικός- εσείς θεωρείτε ότι τα παιδιά στοιβάζονται και αυτός είναι επαρκής λόγος για να κάνουν και επανειλημμένες διαμαρτυρίες στο νησί, όπως μας είπατε, με συγχωρείτε, αλλά υπερβάλλετε, για να προσέχω κι εγώ τι λέω, μην πέσω στη δική σας παγίδα να λέω ανακρίβειες.

Η αρμόδια εκπαιδευτική υπηρεσία της Λέσβου έλαβε υπ’ όψιν της τις ιδιαίτερες συνθήκες της νησιωτικότητας, των δυσπρόσιτων περιοχών και τη φοίτηση μαθητών με εκπαιδευτικές ανάγκες, τηρώντας απόλυτα τη νομοθεσία, που δεν θα την επαναλάβω, κύριε Πρόεδρε, γιατί είναι γνωστή. Το ίδιο ισχύει και για τη δευτεροβάθμια εκπαίδευση. Ο αριθμός των μαθητών είναι είκοσι επτά και είκοσι πέντε, είκοσι δύο σε ό,τι αφορά το εσπερινό ΓΕΛ και σε ό,τι αφορά τα εσπερινά ΕΠΑΛ. Υπάρχει υπουργική απόφαση Γαβρόγλου από το ’19 σε ό,τι αφορά τις ομάδες προσανατολισμού. Τηρείται απαρεγκλίτως. Καμμία δυσμενής μεταβολή δεν έχει γίνει επί των ημερών μας. Δεν υπάρχει δογματισμός. Όταν υπάρχει ανάγκη, εγκρίνουμε ολιγομελή τμήματα.

Θέλω να σας πω ότι πέρυσι είχαν εγκριθεί δύο χιλιάδες τριακόσια σαράντα εννέα, φέτος δύο χιλιάδες διακόσια πενήντα ένα. Σε ό,τι αφορά τα ΕΠΑΛ, τετρακόσια είκοσι τέσσερα ολιγομελή τμήματα για το ’24-’25. Τα επτά είναι στο ΕΠΑΛ της Λήμνου. Αυτά έχουν εγκριθεί με την απόφαση της οικείας Περιφερειακής Διεύθυνσης Εκπαίδευσης. Επίσης, με υπουργική απόφαση άλλα χίλια τετρακόσια τριάντα έξι ολιγομελή τμήματα στα ΕΠΑΛ όλης της χώρας, χίλια τετρακόσια σαράντα οκτώ πέρυσι, γιατί και οι αριθμοί έχουν τη σημασία τους.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Είναι σωστό ότι δεν μπορεί να γίνονται παραπάνω ερωτήσεις από αυτές που έχουν δοθεί γραπτά.

**ΜΑΡΙΑ ΚΟΜΝΗΝΑΚΑ:** Δεν είναι παραπάνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Γίνεται γνωστό στο Σώμα ότι οι Υπουργοί Υγείας, Εθνικής Οικονομίας και Οικονομικών και Εξωτερικών κατέθεσαν την 1η-11-2024 σχέδιο νόμου: «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης».

Γίνεται γνωστό στο Σώμα ότι οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Μετανάστευσης και Ασύλου, καθώς και ο Υφυπουργός στον Πρωθυπουργό, κατέθεσαν την 1η-11-2024 σχέδιο νόμου: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας».

Επίσης, γίνεται γνωστό στο Σώμα ότι οι Υπουργοί Πολιτισμού, Εθνικής Οικονομίας και Οικονομικών, Εξωτερικών και Ψηφιακής Διακυβέρνησης κατέθεσαν την 1η-11-2024 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών» (“Support scheme for TV series”)».

Παραπέμπονται στις αρμόδιες Διαρκείς Επιτροπές.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις συνοδοί εκπαιδευτικοί από το 35ο Δημοτικό Σχολείο Πάτρας.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Θα συζητηθεί η έκτη με αριθμό 116/29-10-2024 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κ. Θεανώς Φωτίου προς τον Υπουργό Παιδείας, Θρησκευμάτων και Αθλητισμού με θέμα: «Να εξισωθούν άμεσα οι αναπληρώτριες εκπαιδευτικοί με τις μόνιμες για τις άδειες εγκυμοσύνης και μητρότητας».

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ πολύ, κύριε Πρόεδρε.

Κυρία Υπουργέ, ξέρετε πολύ καλά την πανηγυρική δήλωση του Πρωθυπουργού στις 20 Απριλίου του 2024 στο TikTok που είπε ότι όλες οι μανούλες από εδώ και ύστερα, ανεξαρτήτως τού πού εργάζονται, λαμβάνουν κρατική στήριξη για εννέα μήνες. Αυτή φυσικά η δήλωση είναι αναληθής απολύτως όσον αφορά τις αναπληρώτριες εκπαιδευτικούς, διότι όσον αφορά την άδεια ανατροφής τέκνου, αυτή περιορίζεται σε τρεισήμισι μήνες και όχι βέβαια σε εννιά, όπως είναι για τις μόνιμες εκπαιδευτικούς, αλλά και για όλες τις εργαζόμενες στον ιδιωτικό τομέα, τις ελεύθερες επαγγελματίες, τις αυτοαπασχολούμενες και τις αγρότισσες.

Επιπλέον, όμως, οι αναπληρώτριες εκπαιδευτικοί δικαιούνται, όπως ξέρετε, πενήντα έξι μέρες άδεια τοκετού και εξήντα τρεις μέρες άδεια λοχείας, όπως όλες οι μόνιμες εκπαιδευτικοί. Αν, όμως, μία αναπληρώτρια εκπαιδευτικός ολοκληρώσει την άδεια λοχείας τον Ιούνη, τότε χάνει μέρος της άδειας ανατροφής, καθώς λύεται η σύμβασή της και είναι άνεργη. Καταλαβαίνετε ότι αν διοριστεί τη δεύτερη φάση, δηλαδή τον Οκτώβρη, ή την τρίτη φάση, χάνει ολόκληρη την άδεια ανατροφής τέκνου.

Η δεύτερη διάκριση που υφίστανται οι έγκυες αναπληρώτριες εκπαιδευτικοί είναι ότι δεν δικαιούνται ειδική αναρρωτική άδεια για προβλήματα κύησης. Γι’ αυτόν τον λόγο αναγκάζονται πολλές φορές να χρησιμοποιούν τις δεκαπέντε μέρες της αναρρωτικής τους άδειας και όταν αυτές δεν επαρκούν, αναγκάζονται να βγουν σε άδεια άνευ αποδοχών, με τεράστιες συνέπειες ψυχολογικές, αλλά κυρίως οικονομικές.

Καταλαβαίνετε, κυρία Υπουργέ, ότι οι γυναίκες εργαζόμενες ως αναπληρώτριες εκπαιδευτικοί όχι μόνο υφίστανται μια τεράστια και αδικαιολόγητη διάκριση στις αναρρωτικές άδειες και στις άδειες μητρότητας έναντι όλων των υπολοίπων εργαζομένων μητέρων, αλλά τους δημιουργούνται και σοβαρά προβλήματα στην επιβίωση και στην ψυχολογία τους.

Παρά τις έντονες διαμαρτυρίες των χιλιάδων αναπληρωτριών εκπαιδευτικών, δεν έχετε κάνει μέχρι σήμερα τίποτα για να λύσετε το πρόβλημα. Γι’ αυτόν τον λόγο πρόσφατα η Ευρωπαϊκή Επιτροπή απέστειλε προειδοποιητική επιστολή στην Ελλάδα για μη ορθή μεταφορά στο εθνικό της δίκαιο της οδηγίας 1999/70 του συμβουλίου όσον αφορά τη διάκριση στην άδεια μητρότητας και την αναρρωτική άδεια ανάμεσα σε μόνιμες και αναπληρώτριες καθηγήτριες.

Μάλιστα, η χώρα μας είχε προθεσμία δύο μηνών. Σας θυμίζω ότι την οδηγία την πήρατε στις 25 Ιουλίου. Άρα είχατε δύο μήνες για να συμμορφωθείτε και να άρετε τις ελλείψεις που επισημάνθηκαν από την επιτροπή.

Σας ρωτώ, λοιπόν, πότε θα νομοθετήσετε την εξίσωση των δικαιωμάτων των αναπληρωτριών εκπαιδευτικών με τις μόνιμες, όσον αφορά την άδεια ανατροφής τέκνου και την ειδική αναρρωτική άδεια για κύηση με προβλήματα και πότε θα προχωρήσετε στην άρση των διακρίσεων, όπως επισημαίνει η Ευρωπαϊκή Επιτροπή, εις βάρος των αναπληρωτριών εκπαιδευτικών στα δημόσια σχολεία σε σχέση με τις μόνιμες εκπαιδευτικούς. Εννοώ τις αναπληρώτριες με συμβάσεις ορισμένου χρόνου.

**ΠΡΟΕΔΡΕΥΩΝ (Βασίλειος Βιλιάρδος):** Κατανοητό, κυρία συνάδελφε.

Ευχαριστούμε πολύ την κ. Φωτίου.

Ορίστε, κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα ήθελα να πω στη συνάδελφο ότι πράγματι η Ευρωπαϊκή Επιτροπή έστειλε την επιστολή που αναφέρετε και απαντήσαμε εντός του χρονικού διαστήματος που μας έθεσε. Απάντηση έπρεπε να δώσουμε, δεδομένου ότι η συμμόρφωση έρχεται αργότερα. Είμαι σίγουρη ότι δεν θα σας εκπλήξουμε, γιατί είστε αρκετά έμπειρη, αφού υπήρξατε και Υπουργός και ξέρετε ότι αυτά που ισχύουν τώρα ίσχυαν και τότε. Άρα, λοιπόν, και η ερώτηση της Ευρωπαϊκής Επιτροπής δεν αφορά σε κάτι που ρύθμισε ή νομοθέτησε επί τα χείρω η Νέα Δημοκρατία. Είναι κάτι το οποίο ίσχυε και εξακολουθεί να ισχύει. Και πρόκειται για ένα πολύ ευαίσθητο θέμα. Απ’ ό,τι είδατε, το έθεσε και η κ. Θρασκιά. Λέμε, λοιπόν, ότι οι διατάξεις είναι παλαιότερες που τις εφάρμοσαν και οι παλαιότερες κυβερνήσεις, όπως και η δική σας.

Πάμε, λοιπόν, στο πρώτο ερώτημά σας για τις εκπαιδευτικούς, όταν είναι μόνιμες ή αναπληρώτριες. Προφανώς και χορηγείται αναρρωτική άδεια μετά από μια σχετική γνωμάτευση. Στις μόνιμες εκπαιδευτικούς η αναρρωτική άδεια χορηγείται με βάση τον Υπαλληλικό Κώδικα. Μπορεί, δηλαδή, να διαρκέσει τόσους μήνες όσα και τα έτη υπηρεσίας του υπαλλήλου. Και από τη διάρκεια αυτής της άδειας αφαιρείται το σύνολο των αναρρωτικών αδειών που έχει λάβει ο υπάλληλος μέσα στην προηγούμενη πενταετία.

Όσον αφορά τώρα τις αναπληρώτριες εκπαιδευτικούς που έχουν σχέση εργασίας ιδιωτικού δικαίου ορισμένου χρόνου, η αναρρωτική άδεια χορηγείται με τον ίδιο τρόπο, όπως σε οποιαδήποτε άλλη κατηγορία υπαλλήλων που υπηρετούν στο δημόσιο με σύμβαση εργασίας ορισμένου χρόνου. Με τις ίδιες, λοιπόν, διατάξεις και πρόνοιες. Εφαρμόζονται, δηλαδή, τα άρθρα 657 και 658 του Αστικού Κώδικα, σύμφωνα με τα οποία αν συντρέχει σπουδαίος λόγος που εμποδίζει την παροχή εργασίας χωρίς την υπαιτιότητα του εργαζομένου, δικαιούται αναρρωτική άδεια μετ’ αποδοχών. Εάν εμφανιστεί ο σπουδαίος λόγος ή το εμπόδιο έναν χρόνο μετά την έναρξη της σύμβασης, η άδεια έχει διάρκεια έναν μήνα. Αν εμφανιστεί νωρίτερα, έχει διάρκεια δεκαπέντε ημέρες. Και στις αναπληρώτριες εκπαιδευτικούς έχει διάρκεια δεκαπέντε ημέρες, διότι όλοι γνωρίζουμε ότι η διάρκεια του διδακτικού έτους στο οποίο παρέχονται υπηρεσίες από τον Σεπτέμβριο μέχρι τον Ιούνιο είναι δέκα μήνες το μέγιστο, άρα η άδεια που δίδεται είναι δεκαπέντε ημέρες με αποδοχές, χωρίς να υπάρχει ούτε δυσμενέστερη ούτε ευμενέστερη μεταχείριση σε σχέση με εργαζόμενους με την ίδια νομική μορφή παροχής εργασίας.

Έρχομαι τώρα στην άδεια ανατροφής τέκνου. Ο μόνιμος εκπαιδευτικός που είναι γονέας έχει μειωμένο διδακτικό ωράριο κατά δύο ώρες εβδομαδιαίως αν τα παιδιά του είναι ηλικίας μέχρι δύο ετών. Εναλλακτικά, ο εκπαιδευτικός που είναι γονέας εάν δεν κάνει χρήση του μειωμένου ωραρίου, δικαιούται άδεια εννέα μηνών για την ανατροφή τέκνου. Αντιστοίχως, η μητέρα αναπληρώτρια εκπαιδευτικός είτε πλήρους είτε μειωμένου ωραρίου που έχει παιδί έως δύο ετών, έχει δικαίωμα χρήσης μειωμένου διδακτικού ωραρίου κατά δύο ώρες την εβδομάδα από το διδακτικό ωράριο που αναφέρεται στη σύμβασή της. Εάν δεν κάνει χρήση του μειωμένου ωραρίου, δικαιούται άδεια με αποδοχές διάρκειας έως τριών μηνών και δεκαπέντε ημερών. Πρόκειται για τον ν.4599/2019 της κυβέρνησης ΣΥΡΙΖΑ.

Καταλαβαίνετε, λοιπόν, ότι υπάρχει διαφορετικό κανονιστικό πλαίσιο, διότι υπάρχει διαφορετική σχέση εργασίας και έχουν ληφθεί βεβαίως υπ’ όψιν και οι ιδιαιτερότητες και τα ειδικά χαρακτηριστικά. Αυτή είναι η ρύθμιση που ίσχυε και εξακολουθεί να ισχύει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Εάν κατάλαβα καλά, κυρία Υπουργέ, μου λέτε ότι μιας και δεν το έκανε ο ΣΥΡΙΖΑ, ο κύριος Πρωθυπουργός ανήγγειλε ότι όλες οι μανούλες έχουν πλέον εννεάμηνη άδεια και το ανήγγειλε με βάση αυτά που είχε κάνει ο ΣΥΡΙΖΑ. Όσον αφορά αυτό, πρέπει να σας πω ότι σηκώνω τα χέρια ψηλά.

Πρέπει να σας πω ότι αποφάσισα να κάνω αυτή την επίκαιρη ερώτηση, διότι έψαξα να βρω τις απαντήσεις που έδωσε το Υπουργείο Παιδείας στον κοινοβουλευτικό έλεγχο που έγινε πάνω σε αυτό το θέμα. Υπήρξαν απαντήσεις στο ΚΚΕ, στο ΠΑΣΟΚ και στον ΣΥΡΙΖΑ. Όλοι σας ρωτούσαν το πολύ απλό πράγμα, δηλαδή το αν θα επεκτείνετε το επίδομα ανατροφής σε εννέα μήνες για τις αναπληρώτριες εκπαιδευτικούς. Ωστόσο, δεν απαντήσατε σε κανέναν. Και το Υπουργείο Εργασίας στο οποίο τέθηκε η ίδια ερώτηση απάντησε ότι υπεύθυνο είναι το Υπουργείο Παιδείας. Εσείς τίποτα. Θα καταθέσω στα Πρακτικά τις ερωτήσεις και τις απαντήσεις των συναδέλφων Βουλευτών.

Είμαι σίγουρη, κυρία Υπουργέ, ότι κατανοείτε το πρόβλημα. Όμως, αν κατάλαβα καλά, μόλις μου είπατε ότι στην ευρωπαϊκή οδηγία περί μη συμμόρφωσης απαντήσατε ότι κάνετε διάκριση μεταξύ των αναπληρωτριών εκπαιδευτικών και των μη μόνιμων. Τι ακριβώς τους απαντήσατε, λοιπόν; Να το πείτε και σε μένα για να καταλάβω τι τους απαντήσατε. Αν κατάλαβα καλά, είπατε ότι τους απαντήσατε. Θέλω, λοιπόν, να καταλάβω τι απαντήσατε.

Εμείς ως Νέα Αριστερά στις 29-10-2024 καταθέσαμε τροπολογία στο σχέδιο νόμου του Υπουργείου Περιβάλλοντος και Ενέργειας με θέμα την επέκταση σε εννέα μήνες της άδειας φροντίδας τέκνων των αναπληρωτριών εκπαιδευτικών. Σύμφωνα με αυτά, η εννεάμηνη άδεια ανατροφής τέκνου χορηγείται ολόκληρη, εφόσον κατά τη διάρκεια της κύησης υπήρχε ενεργή εργασιακή σχέση εκπαιδευτικού. Δεν θα υπολογίζουμε, δηλαδή, αν κάποιος μετά από δέκα μήνες δουλειάς απολύεται και προσλαμβάνεται ξανά την 1η Σεπτεμβρίου, ενώ ο άλλος δεν απολύεται και τα έχει. Διότι αυτό μου λέτε τόση ώρα. Θα την καταθέσω και αυτή την οποία απορρίψατε στα Πρακτικά.

Η Ευρωπαϊκή Επιτροπή σάς έστειλε στις 25 Ιουλίου προειδοποιητική επιστολή, όπως σας είπα, για μη ορθή μεταφορά στο Εθνικό Δίκαιο της χώρας μας της οδηγίας 1999/70 του συμβουλίου. Συγκεκριμένα, σας εγκαλεί για διακρίσεις σε βάρος των εκπαιδευτικών ορισμένου χρόνου που εργάζονται στα δημόσια σχολεία όσον αφορά την άδεια μητρότητας και την αναρρωτική άδεια. Και σας εξήγησα ότι η αναρρωτική είναι μόνο δεκαπέντε μέρες, τις οποίες έτσι κι αλλιώς δικαιούται κάθε γυναίκα και κάθε εργαζόμενος. Δεν δίνετε τίποτα επιπλέον σε αυτόν. Θα καταθέσω στα Πρακτικά την προειδοποιητική επιστολή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εγώ ξέρω, κυρία Υπουργέ ότι και ευαισθησία έχετε, αλλά και ότι καταλαβαίνετε τι σας ρωτάω τόση ώρα. Επίσης, ξέρω ότι μπορείτε έστω και τώρα να διαβεβαιώσετε τις αναπληρώτριες ότι θα πάρετε αυτά τα μέτρα που θα άρουν τις διακρίσεις. Δεν σας ρωτάω τίποτα φοβερό. Είναι υπερηφάνεια της Κυβέρνησής σας να βγει και να άρει τις διακρίσεις αυτές που υφίστανται οι αναπληρώτριες εκπαιδευτικοί. Διότι μπορείτε να φανταστείτε ότι μπορεί μια θηλάζουσα γυναίκα - γιατί περί αυτού πρόκειται- να βρίσκεται πίσω στη δουλειά της σε πεντέμισι μήνες μετά τη γέννηση του τέκνου της, δεδομένου ότι δικαιούται μόνο τρεισήμισι μήνες;

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, σας παρακαλώ, κυρία συνάδελφε.

**ΘΕΑΝΩ ΦΩΤΙΟΥ:** Ολοκληρώνω, κύριε Πρόεδρε.

Είναι αδύνατον να συνεχίσει κατά τον θηλασμό. Ξέρετε ότι οι αναπληρώτριες εκπαιδευτικοί μερικών μαθημάτων πάνε σε τρία και σε πέντε σχολεία. Τι θα κάνει, λοιπόν, αυτή η γυναίκα που θηλάζει;

Σας ρωτώ, λοιπόν, πραγματικά και θα ήθελα μία καθαρή απάντηση. Και αφήστε τον ΣΥΡΙΖΑ. Αυτός έκανε ό,τι μπορούσε όταν το έκανε. Τώρα εσείς κυβερνάτε πεντέμισι χρόνια. Θα ήθελα, λοιπόν, να μου πείτε πότε θα νομοθετήσετε την εξίσωση των δικαιωμάτων των αναπληρωτριών εκπαιδευτικών με τις μόνιμες, όσον αφορά την άδεια ανατροφής τέκνου και την ειδική αναρρωτική άδεια για κύηση με προβλήματα και πότε θα προχωρήσετε στην άρση των διακρίσεων που επισημαίνει η Ευρωπαϊκή Επιτροπή σε βάρος των αναπληρωτριών εκπαιδευτικών στα δημόσια σχολεία με συμβάσεις ορισμένου χρόνου σε σύγκριση με τις μόνιμες.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Ορίστε, κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θέλω να πω στη συνάδελφο ότι δεν υπαινίχθηκα καθόλου ότι συνεχίζουμε το κακό του ΣΥΡΙΖΑ. Αυτή είναι μια ερμηνεία που δίνει η ίδια. Εγώ ανέφερα απλώς ότι αυτό ίσχυε και εξακολουθεί να ισχύει, γιατί κι εμείς προφανώς δεν μπορούσαμε να κάνουμε αυτά που και σε εσάς δεν επέτρεψαν την αλλαγή για να νιώθετε περηφάνια.

Κυρία Φωτίου, μιλώ με άνεση σε εσάς, γιατί όσο γνωριζόμαστε, ξέρετε πολύ καλά πως ό,τι λέω το εννοώ, όπως και εσείς ό,τι λέτε σε μένα το εννοείτε. Όσον αφορά, λοιπόν, αυτή την περηφάνια που λέτε ότι πρέπει να νιώθει η Κυβέρνησή μας, είμαι σίγουρη ότι θα την ένιωθε και η δική σας Κυβέρνηση εάν υπήρχαν τα περιθώρια.

Θα σας πω, λοιπόν, για τη θέση του Υπουργείου σε ό,τι αφορά το Δίκαιο της Ευρωπαϊκής Ένωσης. Απαγορεύει τη διάκριση σε βάρος των εργαζομένων ορισμένου χρόνου σε σχέση με τους αντίστοιχους εργαζόμενους αορίστου χρόνου, αλλά ουδόλως επιτάσσει την ίση μεταχείριση μεταξύ εργαζομένων ορισμένου χρόνου και εργαζομένων αορίστου χρόνου, οι οποίοι δεν βρίσκονται σε συγκρίσιμη κατάσταση.

Και, πράγματι, οι αναπληρωτές και μόνιμοι εκπαιδευτικοί δεν βρίσκονται σε συγκρίσιμη κατάσταση. Θα σας πω τις διαφοροποιήσεις. Οι προσωρινοί αναπληρωτές προσλαμβάνονται με σχέση εργασίας ιδιωτικού δικαίου ορισμένου χρόνου για να καλυφθούν έκτακτες εκπαιδευτικές ανάγκες, οι μόνιμοι εκπαιδευτικοί πάγιες και διαρκείς ανάγκες και καλύπτουν οργανικές θέσεις.

Εδώ θέλω να πω παρενθετικά κάτι που ξέχασα να το πω στην αρχή. Επειδή αναφερθήκατε στις άδειες που δίνονται, πρέπει να υπάρχει ενεργός σύμβαση εργασίας. Στους αναπληρωτές δεν υπάρχει κατά τη διάρκεια του καλοκαιριού. Ένας αναπληρωτής μπορεί να μην ξαναπροσληφθεί.

Υπάρχει κι άλλη διαφορά. Όσο οι προσωρινοί αναπληρωτές πληρώνονται μέσω ΕΣΠΑ, προσλαμβάνονται για την κάλυψη συγκεκριμένης θέσης και για να εγκριθεί η δαπάνη της μισθοδοσίας τους επιλέξιμη θα πρέπει να την υπηρετήσουν τη συγκεκριμένη θέση. Οι μόνιμοι εκπαιδευτικοί ασκούν εκπαιδευτικά αλλά και διοικητικά καθήκοντα. Ο μισθός τους είναι από τον τακτικό προϋπολογισμό και όχι από συγχρηματοδοτούμενα προγράμματα της Ευρωπαϊκής Ένωσης. Η σύμβαση των προσωρινών αναπληρωτών δεν μπορεί να ξεπερνά το ένα διδακτικό έτος από 1η Σεπτεμβρίου έως 30 Ιουνίου. Συνάπτεται η σύμβαση αυτή όταν αναλαμβάνουν υπηρεσία στη σχολική μονάδα που τοποθετούνται και λήγει αυτοδίκαια με τη λήξη του διδακτικού έτους. Οι μόνιμοι εκπαιδευτικοί έχουν μόνιμη θέση που υπάρχει μέχρι την κατάργηση της οργανικής τους θέσης. Οι προσωρινοί αναπληρωτές έχουν σταθερές αποδοχές κάθε μήνα, ενώ οι μόνιμοι εκπαιδευτικοί έχουν μισθό που διαμορφώνεται ανά διετία με βάση τα μισθολογικά τους κλιμάκια. Οι μόνιμοι εκπαιδευτικοί μπορούν να καταλάβουν θέσεις ευθύνης, ανάλογα με τα τυπικά και ουσιαστικά προσόντα, όχι όμως οι προσωρινοί αναπληρωτές. Οι προσωρινοί αναπληρωτές δεν εξαιρούνται καθόλου, όσες φορές κι αν μας προσληφθούν. Οι μόνιμοι προσλαμβάνονται ως δόκιμοι, μονιμοποιούνται μετά από αξιολόγηση που επαναλαμβάνεται περιοδικά καθ’ όλη τη διάρκεια του εργασιακού βίου.

Οι προσωρινοί αναπληρωτές δεν μπορούν να μετακινηθούν ή να μετατεθούν για κάλυψη εκπαιδευτικών λειτουργικών κενών ή αναγκών που προκύπτουν μετά την πρόσληψή τους. Είναι υποχρεωμένοι να υπηρετούν εκεί που έχουν προσληφθεί. Οι μόνιμοι και μετατίθενται και αποσπώνται.

Δεν θα κουράσω με άλλες λεπτομέρειες. Άρα δεν είναι σε συγκρίσιμη κατάσταση. Διαφέρουν ουσιωδώς ως προς το αντικείμενο, τη διάρκεια απασχόλησης, τις καλυπτόμενες ανάγκες, τις απολαβές, την πηγή χρηματοδότησης, τις μεταβολές της υπηρεσιακής κατάστασης. Άρα κατά την άποψη του Υπουργείου μας δεν τίθεται θέμα και ζήτημα παραβίασης της αρχής της διάκρισης και πάντοτε λαμβάνουμε υπ’ όψιν τη θεμελιώδη αρχή της αναλογικότητας, που στην υφιστάμενη νομοθεσία υιοθετείται.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την έβδομη με αριθμό 102/24-10-2024 επίκαιρη ερώτηση πρώτου κύκλου του Προέδρου της Κ.Ο. «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού με θέμα: «Κατάργηση Σεξουαλικής Αγωγής στα σχολεία».

Κύριε Πρόεδρε, ορίστε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρία Υπουργέ, πολλοί γονείς είναι βαθύτατα ανήσυχοι με την προώθηση των προγραμμάτων σεξουαλικής διαπαιδαγώγησης στα σχολεία. Δέχομαι και εγώ πολλά μηνύματα. Τα προγράμματα αυτά υλοποιούνται μέσα από τα λεγόμενα «εργαστήρια δεξιοτήτων» και από ποικιλία εκπαιδευτικών δράσεων και απευθύνονται κυρίως στα παιδιά του δημοτικού και της προσχολικής εκπαίδευσης, υπακούοντας στη «woke» ατζέντα που εξαπλώνεται στον δυτικό κόσμο ως νόσος κλινική και, δυστυχώς, υποστηρίζεται και από την Κυβέρνησή σας.

Τα προγράμματα αυτά εισήχθησαν σταδιακά στην εκπαίδευση με το πρόσχημα της προφύλαξης των παιδιών από ενδεχόμενη σεξουαλική κακοποίηση, της εξάλειψης του μπούλινγκ και των διακρίσεων, τη σεξουαλική και αναπαραγωγική υγεία. Ωστόσο, η πραγματικότητα είναι τελείως διαφορετική. Πρώτον, εισάγουν κατά τρόπο αντιεπιστημονικό και άκαιρο τα μικρά παιδιά στον κόσμο της σεξουαλικότητας -τα «πονηρεύουν», κατά το κοινώς λεγόμενο- και καταστρέφουν την παιδική αθωότητα και αγνότητα, με απρόβλεπτες συνέπειες για την εξέλιξη της προσωπικότητάς τους, καθόσον σύμφωνα και με την παιδοψυχολογία είναι απαγορευτικό να εισάγονται τέτοιες έννοιες σε άτομα που ηλικιακά δεν έχουν ολοκληρώσει ακόμα την ανάπτυξη των αναπαραγωγικών τους συστημάτων, αλλά και τα πνευματικά τους κριτήρια.

Δεύτερον, επιφέρουν, θα έλεγα, μια πλύση εγκεφάλου και σύγχυση στις εύπλαστες αθώες παιδικές ψυχές, υποβάλλοντας με ύπουλο τρόπο την ιδέα να αμφισβητήσουν το βιολογικό τους φύλο και να διερωτηθούν μήπως τελικά δεν τα εκφράζει.

Τρίτον, εισάγουν τις αντιεπιστημονικές και αντισυνταγματικές θεωρίες των πολλών φύλων και των πολλών μορφών οικογένειας.

Ερωτάται, λοιπόν, ο αρμόδιος Υπουργός και εσείς τα εξής: Πρώτον, προτίθεστε να παύσετε τα προγράμματα σεξουαλικής διαπαιδαγώγησης με την παρούσα μορφή ή τουλάχιστον να επιτρέψετε την προαιρετική παρακολούθησή τους με σύμφωνη γνώμη των κηδεμόνων και εφόσον αυτοί ενημερωθούν να συναινέσουν για το υλικό που πρόκειται να διδαχθούν τα παιδιά τους;

Δεύτερον, προτίθεστε να καθιερώσετε μάθημα Οικογενειακής Αγωγής –αυτό λείπει σήμερα από την ελληνική κοινωνία και την εκπαίδευση- σε παιδιά γυμνασίου και λυκείου με περιεχόμενο τις οικογενειακές σχέσεις, τους ρόλους μέσα στην οικογένεια, την ενημέρωση για τη σύλληψη, τον σεβασμό στην αγέννητη ζωή; Το μάθημα της Οικογενειακής Αγωγής θα βοηθήσει τα παιδιά, τους μαθητές, τους αυριανούς πολίτες να δομήσουν υγιείς σχέσεις με τα μέλη της οικογένειάς τους και με το σύνολο της κοινωνίας και να δημιουργήσουν στο μέλλον μια σταθερή οικογένεια εδραζόμενη στην αγάπη και στον αλληλοσεβασμό και στη βάση των διαχρονικών αξιών της ελληνορθόδοξης παράδοσής μας, λαμβάνοντας, βέβαια, πολύ σοβαρά υπ’ όψιν ότι η Ελλάδα έχει ένα τεράστιο –το υπ’ αριθμόν «ένα»- εθνικό πρόβλημα που είναι η δημογραφική μας κατάρρευση. Αντί να προωθηθεί ο ιερός θεσμός της οικογένειας, προωθείται η Σεξουαλική Αγωγή και όλα τα παρεμφερή.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Πρόεδρο.

Κυρία Υφυπουργέ, ορίστε, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Πάντως, η απάντηση στο δημογραφικό πρόβλημα δεν είναι η άγνοια των νέων παιδιών για ορισμένα βασικά θέματα.

Θα σας πω, λοιπόν, με απόλυτη ειλικρίνεια και με πολλή προσοχή γιατί το θέμα αυτό είναι πάρα πολύ σοβαρό, ότι την ανησυχία των γονέων την κατανοούμε ως Υπουργείο. Πιστεύουμε, όμως, ότι υπάρχει μια παρανόηση για τον σκοπό και για τη φύση αυτών των δράσεων που αναφέρετε και σας προβληματίζουν.

Ποιος είναι ο στόχος του Υπουργείου; Στόχος είναι να προστατευθεί η παιδική αθωότητα, να προφυλάξουμε τα παιδιά μας από κακοποιητικές και βίαιες συμπεριφορές και να ενισχύσουμε την διαφυλική αγωγή. Να σας πω τι είναι η διαφυλική αγωγή. Είναι όρος που υιοθετεί η εκκλησία για τη σεξουαλική διαπαιδαγώγηση. Διαφυλική είναι η αγωγή για τα θέματα φύλου.

Κύριε Πρόεδρε, αυτές οι πρωτοβουλίες των εργαστηρίων δεξιοτήτων είναι βραβευμένες από την Ευρωπαϊκή Ένωση, από το ευρωπαϊκό δίκτυο για την εκπαίδευση και την ιδιότητα του παγκόσμιου πολίτη και αποσκοπούν στο να ενδυναμώσουν, να προστατεύσουν και να περιφρουρήσουν τα παιδιά μας. Όταν υιοθετούμε όρους όπως «τα πονηρεύουμε», τότε αντιλαμβάνεστε ότι παραπλανητικά λαϊκίζουμε -και σας το λέω με σεβασμό- γιατί υπονοούμε ότι η εκπαίδευση και θωράκιση των παιδιών στα θέματα αυτά είναι κάτι επιβλαβές. Εμείς, όμως, θεωρούμε ότι μέσω της κατάλληλης ενημέρωσης τα παιδιά μας οχυρώνονται και αποκτούν την ικανότητα και να αναγνωρίζουν κινδύνους και να ζητούν βοήθεια.

Δύο νούμερα που θα αναφέρω, κύριε Πρόεδρε, έχουν τη σημασία τους. Σύμφωνα με την ΕΛΑΣ, από το 2018 έως το 2022 καταγράφηκαν χίλιες τριακόσιες είκοσι έξι υποθέσεις προσβολής της γενετήσιας αξιοπρέπειας σε ανήλικους. Στο εννεάμηνο του 2024 οι υποθέσεις έφτασαν ήδη τις χίλιες εκατόν ενενήντα τέσσερις. Αυτό αποδεικνύει ότι οι κακοποιητικές συμπεριφορές είναι μία υπαρκτή απειλή που μπορεί να προκαλέσει σοβαρές και μακροπρόθεσμες επιπτώσεις στα μικρά παιδιά. Άρα, λοιπόν, τα παιδιά δεν πρέπει να μείνουν απροστάτευτα, πιστεύοντας ότι η σιωπή και η άγνοια θα τα βοηθήσει.

Τα εργαστήρια δεξιοτήτων προσφέρουν μία καινοτόμο προσέγγιση. Αυτή η προσέγγιση βασίζεται σε επιστημονικά δεδομένα από τη βιολογία και την αναπτυξιακή ψυχολογία και τα παιδιά μας έτσι βοηθιούνται να γνωρίσουν τον οργανισμό τους, την αξία της αυτοπροστασίας και να διαμορφώσουν υγιείς σχέσεις. Όταν εσείς χρησιμοποιείτε εκφράσεις όπως «πλύση εγκεφάλου» ή «αντιεπιστημονικές θεωρίες», αυτό υπονομεύει την εκπαιδευτική αξία και την προσπάθεια που κάνουμε. Όμως, κυρίως, διαστρεβλώνει την πραγματικότητα, γιατί οι δραστηριότητες οι εκπαιδευτικές είναι σχεδιασμένες, ώστε να είναι κατάλληλες για την ηλικία και για την πνευματική ανάπτυξη των παιδιών.

Δεσμευτήκαμε από την αρχή της υλοποίησης αυτών των προγραμμάτων για μια δυναμική, μια ευέλικτη προσέγγιση. Υπάρχουν ειδικές ομάδες εργασίας με εκπαιδευτικούς και ειδικούς από το Ινστιτούτο Εκπαιδευτικής Πολιτικής που αξιολογούν τα προγράμματα, τα επικαιροποιούν και τα παιδιά μας αφυπνίζονται όχι από την προσχολική ηλικία, όπως ανακριβώς αναφέρετε εσείς, αλλά ξεκινούν στην τρίτη δημοτικού -και υπάρχει σχετική υπουργική απόφαση- και οι μαθητές ενημερώνονται με παιχνίδια και ιστορίες πώς να φροντίζουν και να προστατεύουν τον εαυτό τους.

Στην ΣΤ΄ δημοτικού, πολύ αργότερα, μαθαίνουν την έννοια του σεβασμού της διαφορετικότητας και των άλλων. Στην Β΄ γυμνασίου, με μεθόδους και υλικό προσαρμοσμένο στην ηλικία τους και το γνωστικό τους επίπεδο, τα παιδιά αποκτούν περισσότερες γνώσεις για την αυτονομία και τις σχέσεις, που δεν τα απομακρύνουν από τις αξίες τους, αλλά τα βοηθούν να τις ενισχύσουν και να τις κατανοήσουν καλύτερα.

Σε διεθνές επίπεδο, γιατί η εφαρμογή εκεί έχει γίνει νωρίτερα από εμάς, έχει αποδειχθεί ότι αυτά τα προγράμματα κάνουν τα παιδιά πιο ικανά να αναγνωρίζουν ακατάλληλες συμπεριφορές, αλλά και να διαμορφώνουν υγιείς δεσμούς. Άρα, λοιπόν, είναι απαραίτητη ανάγκη να έχουν τις δεξιότητες μέσα στο ασφαλές και προστατευμένο σχολικό περιβάλλον, να γίνουν ενήμεροι και υπεύθυνοι πολίτες.

Τα προγράμματα αυτά είναι προσβάσιμα σε όλους. Υπάρχει η διαδικτυακή σελίδα του ΙΕΠ, γονείς αλλά και εκπαιδευτικοί μπορούν να ενημερωθούν για τη δράση, τις δραστηριότητες, την πρόοδο, αλλά και για θέματα σχολικής αγωγής, σχολικών εργασιών καθ’ όλη τη διάρκεια του σχολικού έτους.

Κι ολοκληρώνω, κύριε Πρόεδρε, λέγοντας ότι δεν είναι μόνον το Υπουργείο, είναι και η κοινωνία που συμμετέχει σε αυτά. Η Ιερά Σύνοδος έχει το Εκκλησιαστικό Ίδρυμα Νεότητας και Οικογένειας. Έχει εντάξει στο πρόγραμμά του και διοργανώνει πολλές επιμορφωτικές δράσεις, σεμινάρια, που απευθύνονται σε παιδιά σε νέους, σε μελλόνυμφους, σε οικογένειες και αποσκοπούν στην καλλιέργεια της αμοιβαίας κατανόησης, στην ενίσχυση ανθρώπινων σχέσεων με σεβασμό και ενσυναίσθηση, στόχους τους οποίους πιστεύουμε ότι υπηρετούμε και εμείς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό. Η κρίσιμη λέξη ήταν «αφυπνίζονται».

Ο κύριος Πρόεδρος έχει τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος-ΝΙΚΗ):** Ευχαριστώ πολύ, κύριε Πρόεδρε.

Αυτό είναι ένα απόσπασμα από το φυλλάδιο από το Πολύχρωμο Σχολείο, που χρησιμοποιείται ως βοήθημα και φρίττουμε και εμείς με το περιεχόμενο βοηθημάτων που προτείνει το Υπουργείο, όπως το «Παίζω με τον Φρίξο» και «Μαθαίνω για το σώμα μου και τις διαπροσωπικές σχέσεις» και άλλα σχετικά βοηθήματα.

Ενδεικτικά, σε ένα από αυτά -αυτό έχω μπροστά μου- που τιτλοφορείται «Σεξουαλικός προσανατολισμός, μύθοι και πραγματικότητες», διαβάζω: Ο στόχος -ακούστε, σας παρακαλώ- είναι να δημιουργηθεί λογομαχία μεταξύ των μαθητών- μαθητριών, ώστε να ανταλλάξουν διαφορετικές, αλλά και τεκμηριωμένες απόψεις και να προβληματιστούν. Από πότε η λογομαχία εντός της σχολικής αίθουσας είναι υγιής παιδαγωγική διαδικασία;

Τώρα, διαβάζω στο φυλλάδιο τι θέτετε για λογομαχία. Λέτε, η ομοφυλοφιλία δεν είναι φυσιολογική, αφού δεν υπάρχει κάτι τέτοιο στη φύση. Και απαντάτε εσείς από πίσω, η ομοφυλοφιλία παρουσιάζεται και στο ζωικό βασίλειο σε πάνω από χίλια πεντακόσια είδη ζώων. Θα ζητήσω την επόμενη φορά να μου πείτε ποια είναι αυτά τα χίλια πεντακόσια είδη ζώων που είναι ομοφυλόφιλα. Λέτε στο ίδιο φυλλάδιο που απευθύνεται σε μαθητές, οι ομοφυλόφιλοι είναι παιδεραστές. Μπαίνει και αυτό σε λογομαχία. Απαντάτε εσείς μέσω του φυλλαδίου, οι πλείστοι θύτες σεξουαλικής κακοποίησης παιδιών είναι ετεροφυλόφιλοι άνδρες. Οι παιδεραστές νοιάζονται περισσότερο για την ηλικία, παρά για το φύλο του παιδιού.

Τρίτο, ενδεικτικά. Η ομοφυλοφιλία είναι ψυχολογική διαταραχή. Και γράφετε εσείς, δεν είναι ψυχολογική, το 1983 ο αμερικανικός σύνδεσμος ψυχιάτρων το απέσυρε. Αν διαβάσετε τη σχετική βιβλιογραφία για το τι έγινε, θα καταλάβετε τι εννοώ. Με συγχωρείτε, αλλά οι άνθρωποι που φτιάχνουν αυτά τα προγράμματα είναι νοσηρά μυαλά. Αυτό δεν είναι πολύχρωμο σχολείο, το οποίο είναι βοηθητικό υλικό στο Υπουργείο, είναι το διχαστικό σχολείο, που διχάζει τα παιδιά μέσα στις αίθουσες, να στρέφονται το ένα απέναντι στο άλλο και να λογομαχούν, κατά παραγγελία, με βάση συγκεκριμένη θεματολογία.

Διάβασα τη θεματολογία και απόρησα. Απορώ για την κυνική αυτή παραδοχή, το τι κάνετε, τη θρασύτητά σας. Αφού καλούνται οι μαθητές -να επισημάνω- να αποδείξουν ότι η ομοφυλοφιλία είναι κάτι μη φυσιολογικό με επιχειρήματα, τότε γιατί διαπομπεύσατε και θέσατε σε διαθεσιμότητα τον καθηγητή πρόσφατα για ρητορική μίσους, ο οποίος παρέπεμψε σε αντίστοιχες φράσεις του Αγίου Ιωάννου του Χρυσοστόμου; Τον θέσατε σε διαθεσιμότητα. Είναι σωστό αυτό; Θα κατηγορήσουμε και τον Άγιο Χρυσόστομο, που ανήκει στους Τρεις Ιεράρχες προστάτες της παιδείας μας, για ρητορική μίσους;

Να πω ότι ο Διοικητής του Τμήματος Αντιρατσιστικής Βίας, Μιχάλης Λώλης, τον οποίο έχουμε μηνύσει για ρητορική μίσους, είχε πει πρόσφατα σε εκπομπή του «ΣΚΑΪ» ότι οι παπάδες κακοποιούν παιδιά -απευθυνόμενος στον Ευρωβουλευτή μας κ. Αναδιώτη- και στο ρίξιμο του σταυρού -μεταφέρω λόγια του- που πέφτουν αγόρια, τα κοιτάνε οι παπάδες γουρλομάτικα. Λέει: Έχετε ασχοληθεί με αυτό; Αυτό δεν είναι ρητορική μίσους;

Να σας πω τι είναι ρητορική μίσους; Ρητορική μίσους είναι η στέρηση του προαιώνιου ρόλου της μητέρας και του πατέρα και η σταδιακή αντικατάστασή τους από Γονέα 1 και 2. Ρητορική μίσους είναι η αντιμετώπιση της γυναίκας σαν μηχάνημα για παραγγελίες παιδιών και η αντιμετώπιση των παιδιών σαν αξεσουάρ που τεκνοθετούνται από παρά φύσιν οικογένειες. Ρητορική μίσους είναι η κουλτούρα που στέλνει -δεν θέλω να πω τη λέξη- στον Αρχέκακο Όφι την οικογένεια και την Ελλάδα, για να ζήσουν αυτοί, όπως λέει το γνωστό σύνθημα του λαϊκισμού, αλλά και το έτερο σύνθημά τους που υψώθηκε στο Φεστιβάλ Θεσσαλονίκης, το «Destroy Greece», δηλαδή καταστρέψτε την Ελλάδα. Ρητορική μίσους είναι να σεξουαλικοποιούνται τα παιδάκια από το δημοτικό, να ακρωτηριάζεται η αθωότητά τους και να μπαίνουν πρόωρα, θα έλεγα, σε πράγματα που δεν θα έπρεπε να μπουν. Η ρητορική μίσους είναι να διαβάζουν drag queens παραμύθια σε παιδάκια, με σκοπούς προσηλυτισμού και έτσι να τα μυούν στο μίσος για τη βιολογική τους ταυτότητα.

Να πω και κάτι άλλο που το έχω ξανακαταγγείλει. Αυτό είναι βιβλίο Γ΄ Γυμνασίου Γλώσσας, όπου φιλοξενείται κείμενο ενός Πίτερ Νταλγκλίς,τον οποίο το 2018 τον συνέλαβαν οι αρχές του Νεπάλ, έπειτα από έφοδο στο σπίτι του, για βιασμό δύο αγοριών δώδεκα και δεκατεσσάρων ετών. Επιτρέπεται σε σχολείο που απευθύνεται σε παιδιά του γυμνασίου να φιλοξενείται κείμενο ανθρώπου ο οποίος έχει καταδικαστεί για παιδεραστία;

Κλείνοντας, λέω: Προσπαθείτε να αλλάξετε τη φύση των ανθρώπων και να το παρουσιάσετε ως κανονικό. Και το κάνετε αυτό σε αθώες παιδικές ψυχές. Η υποχρεωτική επιβολή της σεξουαλικής αγωγής στα παιδιά μας, που την έχετε ως περίβλημα για την προώθηση της ομοφυλοφιλίας, είναι πολύ επικίνδυνη. Είναι σεξουαλικοποίηση και όχι διαπαιδαγώγηση. Είναι προβολή, όπως είπα, της ομοφυλοφιλίας και όχι σεβασμός στη μοναδικότητα του ανθρώπινου σώματος, του ανθρώπινου προσώπου και της θεόπνευστης λειτουργίας του.

Ευχαριστώ πολύ.

(Στο σημείο αυτό ο Πρόεδρος του Δημοκρατικού Πατριωτικού Κινήματος - ΝΙΚΗ κ. Δημήτριος Νατσιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Πρόεδρο.

Η κυρία Υφυπουργός έχει τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ κύριε Πρόεδρε.

Θέλω να πω ότι με πολλή λύπη άκουσα για πολλοστή φορά να επικαλούνται στοιχεία και προγράμματα, τα οποία, ενδεχομένως -μπορεί και όχι- να έχουν υποβληθεί στο ΙΕΠ, αλλά δεν διδάσκονται στα σχολεία. Το κάνετε σκόπιμα, το κάνετε και στην Αίθουσα του Κοινοβουλίου. Δεν διδάσκονται αυτά στα σχολεία. Ευχαρίστως, στη διάθεσή σας, κάντε ξανά κοινοβουλευτικό έλεγχο, πείτε τα αυτά, για να σας απαντήσω εγώ εάν διδάσκονται ή όχι κατηγορηματικά και με στοιχεία, που αυτή τη στιγμή δεν έχω, γιατί δεν περιλαμβάνονται στην ερώτηση.

Πάντως, σας λέω: Σκόπιμα στον δημόσιο διάλογό σας μπερδεύετε …

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Σκόπιμα; Νάτα, εδώ είναι.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σκόπιμα. Εγώ σας το αποδίδω και εσείς αποδείξτε μου ότι δεν έχω δίκιο.

Πράγματα που, ενδεχομένως, έχουν γίνει ως συζητήσεις στο ΙΕΠ, αλλά δεν -το τονίζω, δεν- διδάσκονται στις σχολικές μονάδες.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Διδάσκονται.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Πρόεδρε, μην διακόπτετε.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα περίμενα από έναν εκπαιδευτικό -και το λέω σε εσάς- σε αυτό το θέμα το ευαίσθητο, που είναι απολύτως αντίστοιχο με την πραγματικότητα και με τις ανάγκες, να βοηθήσει με παρατηρήσεις το Υπουργείο και όχι να αποδομήσει, να διαστρεβλώνει και να παραπληροφορεί, όπως κάνετε τώρα.

Υπάρχουν πολλές διαφορετικές μορφές οικογένειας. Υπάρχουν παιδιά που μεγαλώνουν με παππούδες, υπάρχουν παιδιά που μεγαλώνουν με έναν γονιό, υπάρχουν παιδιά που είναι υιοθετημένα, υπάρχουν παιδιά που είναι από άλλες χώρες, υπάρχουν παιδιά που έχουν διαφορετικές οικογενειακές αφετηρίες. Η ευθύνη της πολιτείας και του Υπουργείου Παιδείας είναι αυτά τα παιδιά να μεγαλώνουν σε ασφαλές σχολικό περιβάλλον, να εκπαιδεύονται με ασφάλεια σε συμπεριληπτική εκπαίδευση και ένα καθεστώς το οποίο δεν επιτρέπει να έχουν διάκριση σε βάρος τους ή εκφοβισμό.

Η αποδοχή της διαφορετικότητας και ο αλληλοσεβασμός είναι βασικές αρχές της εκπαίδευσής μας. Στην εφηβεία -ως εκπαιδευτικός, φαντάζομαι, το γνωρίζετε- οι μαθητές και οι μαθήτριες στο γυμνάσιο βιώνουν σημαντικές σωματικές, ψυχικές και κοινωνικές αλλαγές. Άρα, λοιπόν, η διαφυλική αγωγή, όπως λέει η εκκλησία -πολύ καλός όρος και μου επιτρέπει, υποθέτω, να τον υιοθετήσω- τα απαραίτητα εργαλεία στα παιδιά για να κατανοήσουν αυτές τις αλλαγές, να μάθουν πώς να προστατεύουν την υγεία τους, να αναπτύξουν υγιείς διαπροσωπικές σχέσεις, είναι ευθύνη και του Υπουργείου μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κύριε Πρόεδρε, παρακαλώ λίγο την κατανόησή σας, κάνω κατάχρηση.

Μαθαίνουν, λοιπόν, τα παιδιά να διαχειρίζονται με υγιή τρόπο τις συναισθηματικές σχέσεις, να κάνουν ασφαλείς επιλογές και να αναγνωρίζουν πότε χρειάζεται να ζητήσουν βοήθεια, το είπα στην πρωτολογία, θα το επαναλάβω και τώρα. Υπάρχει ένας μεγάλος όγκος πληροφοριών από το διαδίκτυο, από τα κοινωνικά δίκτυα. Τα παιδιά πρέπει έγκυρα, επιστημονικά, τεκμηριωμένα να ενημερωθούν από το σχολείο, όχι στρεβλά από άλλους και με άλλους τρόπους. Έτσι, λοιπόν, προστατεύονται από τις παρανομήσεις, από τις επικίνδυνες αντιλήψεις και μαθαίνουν να σέβονται, να έχουν ισορροπημένες διαπροσωπικές σχέσεις, να έχουν κοινωνική ωριμότητα και να μειώσουμε, ει δυνατόν, να εξαλείψουμε και τη βία κατά των γυναικών.

Όταν αποδεχόμαστε την αρχή της διαφορετικότητας, τον σεβασμό των ανθρώπων, αυτό είναι θεμελιώδης αξία και εκπαιδευτική προτεραιότητα, δεν είναι πολιτική θέση. Ούτε είναι πολιτική ατζέντα όταν υπηρετούμε τις έννοιες της ισότητας, της ελευθερίας, του αλληλοσεβασμού, όταν κατανοούμε διαφορετικές οικογενειακές δομές και προλαβαίνουμε τον εκφοβισμό. Τα παιδιά είναι στο επίκεντρο του ενδιαφέροντός μας, τα παιδιά πρέπει να νιώθουν αποδεκτά και ασφαλή. Τους δίνουμε ακριβείς, τεκμηριωμένες επιστημονικά πληροφορίες. Δεν προωθούμε ατζέντα, προωθούμε τη γνώση, την ασφάλεια και την αλήθεια.

Σε ό,τι αφορά το γυμνάσιο, στη δευτεροβάθμια εκπαίδευση: Το μάθημα της Οικιακής Οικονομίας στην πρώτη και δευτέρα γυμνασίου έχει ενότητες σχετικά με την οικογενειακή ζωή, τις διαπροσωπικές σχέσεις, τη διατροφή, την αγωγή υγείας. Το μάθημα της Κοινωνικής και Πολιτικής Αγωγής στην τρίτη γυμνασίου καλύπτει τους κοινωνικούς θεσμούς, τις σχέσεις του ατόμου με την πολιτεία, την προστασία της υγείας. Η Βιολογία στη Β΄ γυμνασίου έχει την ενότητα αναπαραγωγής στον άνθρωπο, προλαμβάνει νοσήματα. Στη Νεοελληνική Γλώσσα υπάρχουν κείμενα για την οικογενειακή ζωή, τη μητρότητα, τις οικογενειακές σχέσεις, τις κοινωνικές αντιλήψεις. Στα βιβλία των Θρησκευτικών οι διαπροσωπικές σχέσεις και ο σεβασμός προς τον άλλο αποτελούν κεντρικά θέματα, ενθαρρύνουν τους μαθητές να αναστοχαστούν για τις αξίες και τις αρχές που διέπουν τους ανθρώπινους δεσμούς. Οι ανθρωπολογικής προέλευσης αυτές δεκτικές προσεγγίσεις προάγουν την ενσυναίσθηση, την αλληλεγγύη, βοηθούν τους μαθητές να κατανοήσουν την αξία της επικοινωνίας, της αλληλοϋποστήριξης, της συνεργασίας σε ένα πολύπλευρο κοινωνικό περιβάλλον.

Και ολοκληρώνω, κύριε Πρόεδρε, με την αναφορά που κάνατε για τον εκπαιδευτικό. Το έγγραφο του εκπαιδευτικού περιείχε εκφράσεις οι οποίες είναι και ποινικά κολάσιμες. Θα σας αναφέρω την απάντηση την οποία έδωσε ο Πανελλήνιος Θεολογικός Σύνδεσμος «Καιρός». Την έχω εδώ και θα την καταθέσω στα Πρακτικά.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** …(Δεν ακούστηκε)

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Άμα δεν σας βολεύει, δεν πειράζει.

Διαβάζω: «Για μια ακόμη φορά η εκπαιδευτική κοινότητα καλείται να διαχειριστεί ένα περιστατικό ακραίας και ανέριστης ρητορικής. Η περίπτωση του συναδέλφου εκπαιδευτικού που σε γυμνάσιο του Λαυρίου κατά την ώρα του μαθήματος των Θρησκευτικών μοίρασε φυλλάδιο με ομοφοβικές αναφορές είναι αντίθετη στη φυσιογνωμία, τον χαρακτήρα και τους σκοπούς του μαθήματος. Το μάθημα των Θρησκευτικών και ειδικότερα τα νέα προγράμματα σπουδών, που εδώ και δύο δεκαετίες εφαρμόζονται στην πρωτοβάθμια και δευτεροβάθμια εκπαίδευση, με τις όποιες αλλαγές έχουν γίνει, είναι μάθημα ελευθερίας, δημοκρατίας, σεβασμού των ανθρωπίνων δικαιωμάτων, γόνιμου διαλόγου αλληλογνωριμίας όλων ανεξαιρέτως των μαθητών και μαθητριών οποιασδήποτε ιδεολογικής, πολιτισμικής και θρησκευτικής ταυτότητας». Και καταλήγει: «Ο Πανελλήνιος Θεολογικός Σύνδεσμος συμμερίζεται τη θέση του ΥΠΑΙΘΑ ότι τα σχολεία είναι χώροι εκπαίδευσης, φιλίας, σεβασμού και αλληλεγγύης. Η εκπαιδευτική κοινότητα οφείλει να σέβεται και να προωθεί αυτές τις αρχές».

Ευχαριστώ, κύριε Πρόεδρε.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Ζέττα Μακρή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την τρίτη με αριθμό 103/25-10-2024 επίκαιρη ερώτηση δεύτερου κύκλου του Βουλευτή Λέσβου της Κ.Ο. «ΠΑΣΟΚ-Κινήματος Αλλαγής» κ. Παναγιώτη Παρασκευαΐδη προς τον Υπουργό Παιδείας, Θρησκευμάτων και Αθλητισμού με θέμα: «Εξαίρεση του Τμήματος Γ΄ Τάξης Ανθρωπιστικών Σπουδών του 3ου ΓΕΛ Μυτιλήνης από τις τρεις (3) αποφάσεις έγκρισης λειτουργίας, κατά παρέκκλιση, ολιγομελών τμημάτων μαθημάτων προσανατολισμού Γενικού Λυκείου σχολικού έτους 2024-2025».

Κύριε συνάδελφε, έχετε τον λόγο.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ**: Ευχαριστώ, κύριε Πρόεδρε.

Κυρία Υφυπουργέ, έχει δημιουργηθεί σοβαρό πρόβλημα στα παιδιά του 3ου ΓΕΛ Ανθρωπιστικών Σπουδών Μυτιλήνης, διότι δεν εγκρίνατε τη λειτουργία του κατά παρέκκλιση. Και τέλος πάντων αισθάνονται αδικημένοι, διότι έχετε εγκρίνει με έξι μέλη –αυτό είχε εννέα- τη λειτουργία παρόμοιων ΓΕΛ και δεν μπορούν να κατανοήσουν γιατί συμβαίνει αυτό. Αυτό τους δημιουργεί πραγματικά πρόβλημα δικαίου, ειδικά σε αυτήν την ηλικία που είναι τώρα, στην τρίτη λυκείου, και φυσιολογικά αντιδρούν γι’ αυτόν τον σκοπό. Συμπαρίστανται και οι γονείς.

Ερωτάται η Υφυπουργός γιατί δεν εγκρίθηκε κατά παρέκκλιση και αυτό το μοναδικό; Όλα τα άλλα έχουν εγκριθεί. Ένα ΓΕΛ, το 3ο ΓΕΛ, είναι μόνο που δεν έχει εγκριθεί σε ολόκληρη τη Λέσβο. Γιατί δεν εγκρίθηκε με εννέα μαθητές, ενώ εγκρίθηκε ολιγομελές με έξι στο 4ο ΓΕΛ;

Έστω και τώρα παρακαλούμε να εκδώσετε συμπληρωματική απόφαση κατά παρέκκλιση λειτουργίας ολιγομελούς τμήματος γι’ αυτά τα παιδιά του 3ου ΓΕΛ, κυρία Υφυπουργέ, διότι πραγματικά αντιμετωπίζουν ψυχολογικό πρόβλημα, διότι ασχέτως αν έχουν τον ίδιο χώρο, σου λέει: «Γιατί όχι εμάς και ναι στους άλλους». Και είναι και το ψυχολογικό πρόβλημα χάνουν τους καθηγητές που είχαν, αποδιοργανώνονται σε έναν βαθμό. Δεν κοστίζει τίποτα οικονομικά σχεδόν. Δεκαοκτώ ώρες την εβδομάδα είναι όλο το έξοδο. Καταλαβαίνετε ότι δεν κοστίζει τίποτα να βοηθήσετε, αφού λάβετε υπ’ όψιν και τη νησιωτικότητα στο κάτω-κάτω και την παραμεθόριο και όλα αυτά.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παρασκευαΐδη.

Κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Η ερώτηση που μου κάνατε γιατί είναι το μοναδικό τμήμα για το οποίο υπήρξε αυτή η ρύθμιση νομίζω ότι εμπεριέχει ένα μέρος της απάντησης: Προφανώς διότι υπάρχει λόγος. Αν αυτό γινόταν δογματικά, ισοπεδωτικά και οριζόντια, προφανώς θα υπήρχαν και άλλα.

Θα σας απαντήσω, λοιπόν, με πολλή προσοχή ότι κάθε χρόνο γίνεται η ίδια άσκηση από τον γενικό γραμματέα με βάση εγκυκλίους για να υπάρχει ένας εξορθολογισμός και η καλύτερη αξιοποίηση ανθρώπινου δυναμικού σε καμμία περίπτωση σε βάρος της ισχύουσας νομοθεσίας.

Για τη δευτεροβάθμια εκπαίδευση και συγκεκριμένα για την τρίτη τάξη ημερήσιου γενικού λυκείου που σας απασχολεί και στην ερώτηση, ο μεγαλύτερος αριθμός των μαθητών είναι είκοσι πέντε.

Για τις ομάδες προσανατολισμού -είναι οι ανθρωπιστικές σπουδές- που ρωτάτε, κύριε συνάδελφε, οι προϋποθέσεις για να δημιουργηθεί τμήμα ισχύουν ήδη από το 2019 με υπουργική απόφαση Γαβρόγλου και είναι να λαμβάνεται υπ’ όψιν η κατηγορία κάθε σχολικής μονάδας -είναι κατηγορίες από Α΄ έως ΙΓ΄- και τα κριτήρια με τα οποία καθορίζεται η κατηγορία είναι ο πληθυσμός της έδρας της σχολικής μονάδας, οι συνθήκες διαβίωσης των εκπαιδευτικών, οι συγκοινωνιακές συνθήκες, το υψόμετρο, η απόσταση από την έδρα του νομού και δεύτερη προϋπόθεση είναι να λαμβάνεται υπ’ όψιν αριθμός των τμημάτων γενικής παιδείας που λειτουργούν, με βάση τα οποία γίνονται και οι ομάδες προσανατολισμού.

Για το 3ο και 4ο ΓΕΛ Μυτιλήνης συγκεκριμένα, σύμφωνα με το πρώτο κριτήριο, δηλαδή τον πληθυσμό, τις συνθήκες διαβίωσης, τις συγκοινωνιακές, το υψόμετρο κ.λπ., τα σχολεία αυτά ανήκουν στην κατηγορία ΣΤ΄. Και τα δύο σχολεία αυτά -και το 3ο και το 4ο ΓΕΛ Μυτιλήνης- στην τρίτη τάξη έχουν στη γενική παιδεία δύο τμήματα.

Σύμφωνα, λοιπόν, με την ισχύουσα υπουργική απόφαση Γαβρόγλου, για να υπάρχει τμήμα ομάδας προσανατολισμού, πρέπει να υπάρχει ο ελάχιστος αριθμός των δεκατριών μαθητών. Δεκατρείς μαθητές δεν έχει ούτε το 3ο που έχει εννέα μαθητές ούτε το 4ο που έχει έξι μαθητές. Άρα ξεχωριστά σύμφωνα με τα ισχύοντα δεν μπορεί να έχουν ομάδα προσανατολισμού, αφού δεν έχουν τον αριθμό των δεκατριών μαθητών για να εγκριθεί τμήμα.

Και επειδή το είπα και άλλες φορές θα το πω και σε εσάς, δεν υπάρχει δογματισμός, αλλά υπάρχει ευαισθησία και ad hoc ρύθμιση των περιπτώσεων. Θα σας πω γιατί στην περίπτωση του 3ου και 4ου ΓΕΛ Μυτιλήνης εισηγήθηκαν οι υπηρεσίες του Υπουργείου την κατά παρέκκλιση έγκριση ολιγομελούς τμήματος του 4ου ΓΕΛ με έξι μαθητές και ο στόχος είναι να μετεγγραφούν εκεί οι εννέα μαθητές του 3ου ΓΕΛ. Τα δεδομένα είναι τα εξής: Το 3ο και 4ο ΓΕΛ Μυτιλήνης συστεγάζονται. Επομένως δεν υπάρχει μετακίνηση από το ένα σχολείο στο άλλο, ούτε επιβάρυνση των γονέων, ούτε πρόβλημα μεταφοράς. Τα σχολεία έχουν κοινούς τους εξής χώρους: αυλή, αθλητικές εγκαταστάσεις, κυλικείο, αίθουσα εκδηλώσεων και χρησιμοποιούν από κοινού ένα σχολικό κτήριο του συγκροτήματος. Το 3ο ΓΕΛ Μυτιλήνης έχει στην τρίτη τάξη σαράντα εννέα μαθητές σε δύο τμήματα γενικής παιδείας όπως είπα. Το 4ο ΓΕΛ έχει στην τρίτη τάξη σαράντα έναν μαθητές επίσης σε δύο τμήματα γενικής παιδείας. Εάν οι έξι μαθητές του 4ου ΓΕΛ πάνε στο 3ο ΓΕΛ, το μαθητικό δυναμικό του 4ου ΓΕΛ θα αποδυναμωθεί σημαντικά και το 3ο ΓΕΛ θα ενισχυθεί τόσο, ώστε θα χρειαστεί τρίτο τμήμα, άρα περισσότερους εκπαιδευτικούς, κενό λειτουργικό και άλλες ανάγκες οι οποίες θα επηρεάσουν τους μαθητές. Μιλάμε για μαθητές Γ΄ λυκείου και υποθέτω αυτό βαραίνει και στη δική σας ερώτηση. Αντίθετα, αν πάνε οι εννέα μαθητές του 3ου ΓΕΛ στο 4ο ΓΕΛ, οι μαθητές για το 4ο ΓΕΛ γίνονται πενήντα και για το 3ο ΓΕΛ σαράντα. Άρα δεν υπάρχει ανάγκη δημιουργίας καινούργιου τμήματος, κανένα εκπαιδευτικό κενό, πηγαίνουν στο ίδιο σχολείο και στην ίδια τοποθεσία. Και επειδή κάνατε αναφορά και στους εκπαιδευτικούς και στη μεγάλη αναστάτωση που θα προκληθεί στα παιδιά της τρίτης λυκείου, επειδή θα αλλάξουν εκπαιδευτικό, να σας πω ότι το εκπαιδευτικό προσωπικό διατίθεται από το 3ο ΓΕΛ στο 4ο ΓΕΛ και αντίστροφα ήδη για τη συμπλήρωση του διδακτικού ωραρίου. Υπάρχουν τέσσερις εκπαιδευτικοί οι οποίοι κάνουν αυτήν τη δουλειά. Άρα πρακτικά οι ίδιοι εκπαιδευτικοί θα διδάσκουν τα ίδια παιδιά στον ίδιο χώρο, στο ίδιο σχολείο και μόνο οι αριθμοί θα είναι διαφορετικοί, 3ο ή 4ο ΓΕΛ.

Έτσι εκδόθηκε, λοιπόν, αυτή η υπουργική απόφαση, η Δευτεροβάθμια Διεύθυνση Εκπαίδευσης της Λέσβου ζήτησε τη μετεγγραφή των εννέα μαθητών από το 3ο στο 4ο ΓΕΛ και ένας μαθητής έχει πάρει ήδη μετεγγραφή. Οι υπόλοιποι απέχουν από τα μαθήματα. Δεν νομίζω ότι είναι σωστό αυτό -τη γνώμη μου θα την πω και δημόσια- και από όσο γνωρίζω υπάρχουν και ασφαλιστικά που θα εκδικαστούν αύριο, αν δεν κάνω λάθος.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε συνάδελφε, έχετε τον λόγο.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Εντάξει, υπάρχουν επιχειρήματα, αλλά υπάρχουν και πάλι επιχειρήματα. Λάβετε υπ’ όψιν τη νησιωτικότητα, λάβετε υπ’ όψιν την ψυχολογία των παιδιών, λάβετε υπ’ όψιν ότι δεν κοστίζει τίποτα να βοηθήσετε την κατάσταση. Δεν κοστίζει, είναι δεκαοκτώ ώρες, τίποτα σχεδόν, μηδενικό.

Ικανοποιήστε αυτήν την επιθυμία των παιδιών. Δεν έχουμε τίποτα άλλο, είναι το μοναδικό ΓΕΛ. Σας το ζητάμε σαν βοήθεια, ας το πω έτσι, να βοηθήσουμε την ψυχολογία και τον τόπο και τη νησιωτικότητα και την παραμεθόριο και το προσφυγικό και όλα. Όλα επάνω μας τα έχουμε. Βοηθήστε δέκα παιδιά εκεί πέρα, να το ξεπεράσουμε. Δεν κοστίζει. Να κόστιζε πολύ, θα έλεγα: «Αφήστε το».

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο συνάδελφο.

Κυρία Υφυπουργέ, είπε «βοηθήστε», πολύ ωραία το είπε.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν με παρακολουθήσατε. Αν κάνουμε ρύθμιση όπως αυτή που εισηγείστε, εγώ θα το επαναλάβω γιατί έχει σημασία, είναι οι μοναδικοί, θα χρειαστούμε καινούργιους εκπαιδευτικούς, άρα κάτι κοστίζει και δεν εννοώ οικονομικά, κοστίζει σε χρόνο, κοστίζει σε απώλεια ωρών διδασκαλίας.

Μου επικαλείστε τη νησιωτικότητα, το μεταναστευτικό. Ό,τι και να μου πείτε να το ακούσω. Αλλά σε παιδιά που φοιτούν στο ίδιο σχολικό κτήριο, χρησιμοποιούν τους ίδιους χώρους και απλώς αλλάζουν αίθουσα και αντί να είναι 3ο στο 4ο, με τους ίδιους στη συντριπτική πλειοψηφία καθηγητές. Θα σας πω όμως γιατί μου επικαλείστε και το σχολείο των Τρικάλων, να σας πω τις διαφορές, για να καταλάβετε κι αυτά είναι ενισχυτικά του τρόπου που λειτουργεί το Υπουργείο.

Το 2ο και 6ο ΓΕΛ Τρικάλων έχει τμήματα με εννέα και έξι μαθητές. Το 2ο και το 6ο ΓΕΛ Τρικάλων, κύριε συνάδελφε, απέχουν μεταξύ τριάμισι χιλιόμετρα. Εσείς μου μιλάτε για το ίδιο κτήριο. Εάν δεν γίνονταν τα τμήματα, θα έκαναν απόσταση μεγάλη κι αυτό είναι κάτι το οποίο ούτε το θέλουμε ούτε το επικροτούμε.

Τώρα επειδή έχω κάνει κατάχρηση σε άλλες απαντήσεις, ας μην κάνω γενική αναφορά σε αριθμούς.

Με αυτό τελειώνω και ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό, επίσης για τον χρόνο.

Πριν συνεχίσουμε, έχουμε τρεις αιτήσεις αδείας.

**ΠΡΟΕΔΡΕΥΩΝ (Βασίλειος Βιλιάρδος):** Ο Βουλευτής κ. Χάρης Θεοχάρης ζητεί άδεια ολιγοήμερης απουσίας για τις ημερομηνίες 5 έως 7 Νοεμβρίου 2024 για προσωπικούς λόγους ταξιδιού στο Λονδίνο.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Επίσης ο Βουλευτής κ. Στυλιανός Πέτσας ζητεί διήμερη άδεια απουσίας για μετακίνηση στο εξωτερικό (Βρυξέλλες), προκειμένου να παρακολουθήσει την εκδήλωση της ομάδας «Friends of Europe» με θέμα «State of Europe», από την Τετάρτη 6 Νοεμβρίου 2024 έως και την Πέμπτη 7 Νοεμβρίου 2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Τέλος, ο Βουλευτής κ. Θεόδωρος Ρουσόπουλος ζητεί άδεια απουσίας του από τις κοινοβουλευτικές δραστηριότητες από τις 5 έως 12 Νοεμβρίου 2024, λόγω των υποχρεώσεών του ως Προέδρου της Κοινοβουλευτικής Συνέλευσης του Συμβουλίου της Ευρώπης.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Θα συνεχίσουμε με την πέμπτη με αριθμό 92/21-10-2024 επίκαιρη ερώτηση δεύτερου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Παιδείας, Θρησκευμάτων και Αθλητισμού με θέμα: «Επιτακτική ανάγκη ίδρυσης πανεπιστημιακού τμήματος του Δημοκρίτειου Πανεπιστημίου Θράκης (ΔΠΘ), στην περιοχή του Σουφλίου του Νομού Έβρου».

Κύριε συνάδελφε, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, όσο είμαι εδώ μέσα και με τιμά ο εβρίτικος λαός θα το λέω και θα το ξαναλέω ότι ο Έβρος μαραζώνει και ότι ο Έβρος έχει σοβαρό δημογραφικό πρόβλημα. Σε λίγα χρόνια δεν θα υπάρχει Εβρίτης. Τουναντίον η Αδριανούπολη δίπλα έχει φτάσει τους διακόσιους χιλιάδες κατοίκους και αναπτύσσεται με γοργούς ρυθμούς.

Εν προκειμένω το Σουφλί για το οποίο μιλάμε σήμερα έχει υποστεί το μεγαλύτερο πλήγμα. Έχει μειωθεί ο πληθυσμός την τελευταία δεκαετία κατά τρεις χιλιάδες τετρακόσια άτομα, ήτοι 22%, κοντά στο ένα τέταρτο δηλαδή, έχει πληγεί από σφοδρή πυρκαγιά το 2022, τη μεγαλύτερη πάλι πυρκαγιά που είχαμε ανά την επικράτεια, και γνωρίζετε καλά και τη μεγαλύτερη πυρκαγιά που έζησε η Ελλάδα στα χρόνια της Ευρώπης που επλήγη πάλι ο κεντρικός Έβρος και ο νότιος, αλλά περισσότερο το Σουφλί.

Ο Κυριάκος Μητσοτάκης, ο Πρωθυπουργός της χώρας, σε συνέντευξή του στην 87η Διεθνή Έκθεση Θεσσαλονίκης το 2023 είχε πει αυτολεξεί «Είμαι πλέον έτοιμος να συζητήσω με την ηγεσία του Δημοκριτείου Πανεπιστημίου Θράκης, αλλά και με τον Υπουργό Παιδείας, για ένα μεγαλύτερο και πιο έντονο αποτύπωμα του πανεπιστημίου στις πόλεις του Νομού Έβρου, πλην της Αλεξανδρούπολης όπου υπάρχει ήδη έντονο αποτύπωμα, ήτοι στην Ορεστιάδα, στο Διδυμότειχο και στο Σουφλί».

Ερχόμενος λοιπόν ο κύριος Πρωθυπουργός με ένα μεγάλο υπουργικό κλιμάκιο στις 3 Οκτωβρίου του 2024, πριν ένα μήνα δηλαδή, εξήγγειλε κάποια μέτρα. Γράφω δεκατρία, νομίζω δεκαεννέα ήταν, τέλος πάντων όσα και να ήταν, η εξαγγελία δεν είναι ΦΕΚ, δεν είναι νόμος, είναι υποσχέσεις. Τέλος πάντων εξήγγειλε κάποια μέτρα, περιμένουμε να υλοποιηθούν.

Ένα από αυτά τα μέτρα ήταν η ίδρυση της Κτηνιατρικής Σχολής στην Ορεστιάδα. Στο Διδυμότειχο υπάρχει η Ψυχολογία που ήδη έχει ξεκινήσει και λειτουργεί. Στην Ορεστιάδα είπαμε και είπε ο κύριος Πρωθυπουργός ότι θα γίνει Κτηνιατρική, στην Αλεξανδρούπολη υπάρχουν πολλές άλλες σχολές. Άρα ο κεντρικός Έβρος που έχει υποστεί το μεγαλύτερο πλήγμα από όλη αυτήν τη χρονική περίοδο την οποία σας ανέφερα και με τις πυρκαγιές, αλλά και με το μεγαλύτερο δημογραφικό πρόβλημα, δεν υποστηρίζεται.

Και ερωτώ λοιπόν αν προτίθεστε να ιδρύσετε κάποιο πανεπιστημιακό τμήμα στην περιοχή του Δήμου Σουφλίου και αν ναι, πότε θα το ιδρύσετε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Εγώ θα σας απαντήσω, κύριε συνάδελφε, εξηγώντας σας ποιοι είναι οι λόγοι για τους οποίους ιδρύεται ένα πανεπιστημιακό τμήμα, γιατί διαφορετικά θα πρόκειται για μια παροχή η οποία δεν μπορεί να υποστηριχθεί και θα μαραζώσει και δεν θα έχει και κανένα νόημα να κάνουμε τέτοιου είδους ενέργειες, άλλωστε δεν τις έχουμε κάνει ποτέ, το αντίθετο τις βρήκαμε και κληθήκαμε να τις αντιμετωπίσουμε.

Για να ιδρυθεί ένα τμήμα ανώτατου εκπαιδευτικού ιδρύματος, σύμφωνα με τη νομοθεσία, έχει την εξής διαδικασία. Πρέπει να υπάρχει πρόταση των Υπουργών Παιδείας, Θρησκευμάτων και Αθλητισμού, Οικονομικών και Εσωτερικών, να υπάρχει γνώμη της Συγκλήτου του ανώτατου εκπαιδευτικού ιδρύματος, γνώμη της ΕΘΑΑΕ, της Εθνικής Αρχής Ανώτατης Εκπαίδευσης, και έκδοση προεδρικού διατάγματος και προϋπόθεση όλων αυτών είναι να υπάρχει αιτιολογημένη ανάγκη.

Ποιοι είναι ενδεικτικά οι λόγοι; Να εξυπηρετούνται συγκεκριμένες ανάγκες ώστε να αναπτυχθεί η ανώτατη εκπαίδευση, να υπάρχει ανάγκη εξέλιξης της επιστήμης, της έρευνας, της κοινωνίας, της οικονομίας, όπως ορίζεται στη στρατηγική του Υπουργείου, της ΕΘΑΑΕ και της Εθνικής Στρατηγικής Έρευνας, Τεχνολογικής Ανάπτυξης και Καινοτομίας, να εξυπηρετούνται οι εθνικές αναπτυξιακές προτεραιότητες, να καλλιεργούνται νέα επιστημονικά, καλλιτεχνικά, τεχνολογικά πεδία, να ενισχύονται πεδία διεπιστημονικού χαρακτήρα που ήδη δεν καλύπτονται με επάρκεια από τα υπάρχοντα και λειτουργούντα τμήματα και να συνδέεται όσο γίνεται καλύτερα η ανώτατη εκπαίδευση με την αγορά εργασίας, την οικονομική, την κοινωνική ανάπτυξη της χώρας ή των περιφερειών.

Θα το ξέρετε πολύ καλά, ο πρόσφατος νόμος, ο ν.5094/2024, ενίσχυσε το δημόσιο πανεπιστήμιο και ειδικότερα, το Δημοκρίτειο Πανεπιστήμιο της Θράκης, στο οποίο εντάχθηκαν τα τμήματα του Διεθνούς Πανεπιστημίου της Ελλάδος, ιδρύθηκαν σχολές, τμήματα, εισαγωγικές κατευθύνσεις και οι αλλαγές αυτές στόχευσαν και ορθά στην ενίσχυση του Δημοκρίτειου Πανεπιστημίου και στη συνολική αναβάθμιση της Περιφέρειας Ανατολικής Μακεδονίας και Θράκης.

Κι εδώ σας λέω, κύριε συνάδελφε, ότι είναι κάτι που δεν έγινε ως χατίρι, είναι κάτι το οποίο το κέρδισε το Δημοκρίτειο Πανεπιστήμιο Θράκης με την επιστημονική του παρουσία.

Το πανεπιστήμιο αυτό λοιπόν δεν ζήτησε ποτέ την ίδρυση πανεπιστημιακού τμήματος στο Σουφλί ούτε υπάρχει και αντίστοιχη γνώμη της ΕΘΑΑΕ. Ζήτησε όμως, επειδή έχει εξαιρετικό εκπαιδευτικό, ερευνητικό και κοινωνικό έργο, την ίδρυση ΚΕΔΙΒΙΜ, παραρτήματος κέντρου διά βίου μάθησης στο Σουφλί. Υπέβαλε σχετικό αίτημα στον Δήμο Σουφλίου, ζήτησε να διερευνήσει ο δήμος τη δυνατότητα παραχώρησης ενός κτηρίου του δήμου ή τμήματος κτηρίου που να είναι ακατάλληλο για τις εκπαιδευτικές ανάγκες του πανεπιστημιακού ιδρύματος και αυτό αντιλαμβάνεστε ότι θα συμβάλλει και θα εξυπηρετήσει αυτά που και εσείς επισημαίνετε, την υποστήριξη στους εκπαιδευόμενους και στην τοπική κοινωνία κατ’ επέκταση.

Επίσης, το Δημοκρίτειο Πανεπιστήμιο της Θράκης έχει ήδη ετοιμάσει τη δημιουργία διατμηματικού μεταπτυχιακού προγράμματος σπουδών στο Σουφλί. Το αντικείμενο αυτού του προγράμματος θα είναι η πολιτική προστασία και το επόμενο διάστημα θα ακολουθήσει και η τυπική διαδικασία για να ακολουθήσει η λειτουργία του.

Άρα λοιπόν βλέπετε ότι το Δημοκρίτειο Πανεπιστήμιο της Θράκης, αξιοποιώντας τις νομικές δυνατότητες, αξιοποιώντας και τη διάθεση της πολιτείας να δημιουργήσει εκπαιδευτικές δραστηριότητες βιώσιμες και ουσιαστικές, κάνει τις συγκεκριμένες ενέργειες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Θα σας αναφέρω ότι στον Έβρο, εκτός όλων των υπολοίπων που ανέφερα στην πρωτολογία μου, έχουν κλείσει και φέτος δεν θα λειτουργήσουν τρία δημοτικά σχολεία και δύο νηπιαγωγεία. Το δημοτικό σχολείο στη Λεπτή Ορεστιάδας, το δημοτικό σχολείο στο Ασπρονέρι Διδυμοτείχου, το δημοτικό σχολείο στο Λάκκωμα Σαμοθράκης, το νηπιαγωγείο στο Σοφικό Διδυμοτείχου και το Ειδικό Δημοτικό Σχολείο Διδυμοτείχου. Αυτά φέτος δεν θα λειτουργήσουν στον Έβρο.

Μου αναφέρατε τα χαρακτηριστικά τα οποία απαιτούνται και τις προϋποθέσεις που απαιτεί ο νόμος για να ιδρυθεί ένα πανεπιστημιακό τμήμα. Και ερωτώ, αυτά τα χαρακτηριστικά που μου λέτε εσείς τώρα ο κύριος Πρωθυπουργός στην 87η Διεθνή Έκθεση Θεσσαλονίκης του 2023 δεν τα γνώριζε; Δεν έπρεπε, πριν ξεστομίσει αυτό που ανέφερε για έντονο αποτύπωμα στις τρεις πόλεις του Νομού Έβρου, να το επεξεργαστεί, να τον ενημερώσει και να το σκεφτεί πριν το αναφέρει;

Διότι λέτε ότι δεν υπάρχει από το Δημοκρίτειο Πανεπιστήμιο κάποια πρόταση για ίδρυση πανεπιστημιακής σχολής στο Σουφλί. Και σας ανταπαντώ εγώ ότι και για την Κτηνιατρική που υπήρχε από τη Σύγκλητο και από την Πρυτανεία του Δημοκρίτειου Πανεπιστημίου Θράκης η πρόταση για την Κτηνιατρική δεν ήταν ούτε για την Ορεστιάδα ούτε για το Σουφλί, για την Αλεξανδρούπολη ήταν. Εκεί ήθελαν να γίνει, εκεί πίεζε ο πρύτανης να γίνει, όχι στο βόρειο…

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν έγινε.

**ΠΑΡΑΣΧΟΣ ΠΑΠΑΔΑΚΗΣ:** Δεν έγινε όμως, με πολιτική απόφαση. Ποιανού πολιτική απόφαση; Του Κυριάκου Μητσοτάκη, του Πρωθυπουργού ή του Υπουργείου σας. Άλλο ήθελε ο πρύτανης και άλλο ήθελε ο Πρωθυπουργός.

Θέλω να πω ότι μην ρίχνουμε το μπαλάκι όταν κάτι δεν μας βγαίνει στο Δημοκρίτειο και καθαρίσαμε. Δεν είναι έτσι. Άλλαξε τις προϋποθέσεις και τα χαρακτηριστικά που ήθελε η Σύγκλητος, ο Πρωθυπουργός και το Υπουργείο σας και είπε θα γίνει τελικά στην Ορεστιάδα.

Όσο για το μεταπτυχιακό, το οποίο λέτε τελικά ότι αυτό θα είναι το αποτύπωμα -αυτό μάλλον εννοείτε με το αποτύπωμα- του Δημοκρίτειου Πανεπιστημίου Θράκης στο Σουφλί για να λύσουμε όποιο πρόβλημα υπάρχει –γιατί το δημογραφικό δεν λύνεται με μια πανεπιστημιακή σχολή, τώρα μην κοροϊδευόμαστε, θέλει πολλά άλλα πράγματα να γίνουν, αλλά τώρα δεν είναι του παρόντος και δεν είναι του Υπουργείου σας για να τα αναφέρουμε- ποιος πάει και κάνει διά ζώσης μαθήματα σε μεταπτυχιακά; Πόσο τοις εκατό; Ποιοι φοιτητές και πόσο τοις εκατό είναι στατιστικά αυτοί οι οποίοι θα πάνε να νοικιάσουν σπίτι στο Σουφλί για να κάνουν μεταπτυχιακό, που είπατε, στην πολιτική προστασία;

Να ήταν δηλαδή, ένα μεταπτυχιακό μείζονος σημασίας –όχι ότι η πολιτική προστασία δεν είναι- αλλά θέλω να πω να ήταν πιο δελεαστική η σχολή αυτή, το τμήμα αυτό, να πούμε στην Ιατρική, να πούμε στη Νομική, άντε ο άλλος επειδή θέλει να ‘ρθει, θα ‘ρθει και θα το κάνει.

Αλλά δεν μπορούμε να λέμε μέσα εδώ στη Βουλή ότι σου πετάω ένα μεταπτυχιακό στο Σουφλί και άρα έχουμε το αποτύπωμα αυτό το οποίο έλεγε ο Πρωθυπουργός στη Διεθνή Έκθεση Θεσσαλονίκης, στο οποίο -το ξαναλέω- στο μεταπτυχιακό δεν πηγαίνει κανένας, όλα γίνονται εξ αποστάσεως και διαδικτυακά.

Άρα λοιπόν πώς θα δώσουμε μια πνοή και μια ανάσα στους πολίτες του Σουφλίου και γενικά στην τοπική αυτοδιοίκηση του κεντρικού Έβρου όταν κανείς δεν θα πηγαίνει εκεί και θα νοικιάζει; Απλά για να πούμε ότι κάτι κάναμε στο Σουφλί;

Θεωρώ ότι δεν είναι λογική αυτή. Αυτό το οποίο ζητά ο κεντρικός Έβρος και το Σουφλί είναι ένα πανεπιστημιακό τμήμα, το οποίο θα μπορεί να προσελκύσει φοιτητές.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Έχετε τον λόγο, κυρία Υφυπουργέ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Τώρα, κύριε συνάδελφε, αυτό που είπατε για τον Πρωθυπουργό, ότι κάποιος έπρεπε να το πει και είπε πράγματα που δεν ισχύουν, δεν ανταποκρίνεται στην πραγματικότητα. Σας απάντησα στην πρωτολογία ότι θα γίνει ΚΕΔΙΒΙΜ και θα γίνει και μεταπτυχιακό τμήμα. Τώρα αν εσάς δεν σας αρέσει η ειδικότητα του μεταπτυχιακού τμήματος και θεωρείτε ότι μόνον διαδικτυακά θα γίνεται και ότι αυτό, εξ αυτού του λόγου, πρέπει να απορριφθεί, λυπούμαι αλλά δεν είναι αυτή η πρακτική που ακολουθεί το Υπουργείο.

Αναφέρατε την Ορεστιάδα. Εγώ δεν έχω την ανώτατη εκπαίδευση, άρα δεν γνωρίζω λεπτομέρειες. Γνωρίζω, όμως, πάρα πολύ καλά πώς λειτουργεί το Υπουργείο. Εισηγείται πράγματι η σύγκλητος και έχει αποφασιστική αρμοδιότητα και το Υπουργείο, ο Υπουργός που έχει και την τελική επιλογή, η ΕΘΑΑΕ. Άρα, λοιπόν, γίνεται διάλογος, δεν εισηγείται κάποιος και επειδή ο Υπουργός, οιοσδήποτε Υπουργός στη θέση του, έχει διαφορετική άποψη, τροποποιεί την απόφαση. Προηγείται μια διαδικασία, που σας την ανέφερα αναλυτικότατα στην πρωτολογία, με βάση την οποία με τα καλύτερα εκπαιδευτικά κριτήρια αποφασίζεται που θα είναι η έδρα κάποιας σχολής.

Να μην τα απαξιώνετε αυτά και μη δίνετε την εντύπωση ότι γίνονται όλα αυτά με ρουσφετάκια, με χατηράκια και με προσωπικές παρεμβάσεις. Έχει αποδείξει η Κυβέρνηση Μητσοτάκη, ήδη από την προηγούμενη τετραετία, ότι είναι αμιγώς εκπαιδευτικά και ακαδημαϊκά τα κριτήρια λειτουργίας ή ενίσχυσης. Έτσι ενισχύθηκε και το Δημοκρίτειο Πανεπιστήμιο της Θράκης. Έτσι γίνανε και οι σχολές που γίνανε. Έτσι γίνανε και τα ινστιτούτα μετά από την ενσωμάτωση με το ΔΙΠΑΕ. Και όλα αυτά έγιναν γιατί τα δικαιούτο, τα άξιζε, και βεβαίως, αυτό μας ευχαριστεί.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό. Μονοπώλησε σήμερα τη συζήτηση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα έξι μαθήτριες και μαθητές και πέντε συνοδοί εκπαιδευτικοί από το 2ο Γυμνάσιο Αίγινας.

Η Βουλή σάς καλωσορίζει παιδιά και σάς εύχεται καλή επιτυχία.

(Χειροκροτήματα από όλες τις πτέρυγες της Βουλής)

Θα συνεχίσουμε με την πέμπτη με αριθμό 91/21-10-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κ.Ο. «ΕΛΛΗΝΙΚΗ ΛΥΣΗ» κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Κλοπή των αποθεματικών του Ειδικού Λογαριασμού Επικούρησης Προσωπικού Εθνικής Τράπεζας (ΛΕΠΕΤΕ)».

Κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, οι ζημιωθέντες δικαιούχοι επικουρικών συντάξεων του Λογαριασμού Επικουρικής Ασφάλισης της Εθνικής Τράπεζας μάς έκαναν λόγο για ένα έγκλημα σε βάρος των εν ενεργεία και των συνταξιούχων της Εθνικής Τράπεζας -όχι της Ελλάδας πια, γιατί το έχουν κόψει κι αυτό.

Ο πρώην Υφυπουργός Εργασίας της κυβέρνησης ΣΥΡΙΖΑ κ. Πετρόπουλος, σε συνεδρίαση της ολομέλειας την 23η Αυγούστου 2017, είχε ομολογήσει ότι με τα κεφάλαια του ΛΕΠΕΤΕ στηρίχθηκε η κεφαλαιοποίηση της ίδιας της τράπεζας. Θράσος. Ο δε διάδοχος του, ο κ. Βρούτσης, της δικής σας κυβέρνησης, δήλωσε στη Βουλή κατά την ψήφιση του ν.4680/2020 ότι «σώσαμε την τράπεζα».

Το σκάνδαλο, όπως κρίνουν οι ανωτέρω ζημιωθέντες δικαιούχοι επικουρικών συντάξεων, έχει θέσει ουσιαστικά σε ανυποληψία όπως μας λένε ολόκληρο το κοινοβουλευτικό σύστημα της χώρας. Άδικο, βέβαια, γιατί εμείς δεν έχουμε κυβερνήσει ποτέ, δεν έχουμε λάβει τέτοιου είδους αποφάσεις. Το ότι είναι παντελώς ανύπαρκτος ο διαχειριστικός έλεγχος και η υπογραφή ορκωτών ελεγκτών στην όλη διαδικασία δημιουργεί -δικαιολογημένα κατά την πλευρά τους και σε αυτό δεν έχω λόγο να αντιδράσω εγώ και να πω κάτι άλλο- την αίσθηση ότι υπάρχει ένα έγκλημα το οποίο είναι ατιμώρητο.

Ερωτάσθε: Γιατί οι ισολογισμοί του συγκεκριμένου επικουρικού δεν έχουν ελεγχθεί από ορκωτούς, όπως ορίζει ο νόμος αφ’ ενός, αφ’ ετέρου αν τηρήθηκαν οι διατάξεις περί τραπεζικού δικαίου που επιτάσσει τη φροντίδα για τα συμφέροντα των καταθετών και αν τηρήθηκαν οι διατάξεις του κανονισμού λειτουργίας του ΛΕΠΕΤΕ. Αν όχι, ποιες πρωτοβουλίες θα λάβετε για τη λογοδοσία των υπευθύνων και την αποκατάσταση των θιγομένων;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Κύριε Υφυπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):**

Ευχαριστώ πολύ, κύριε Πρόεδρε.

Κύριε συνάδελφε, αρχικά, ως προς την ευρύτερη εποπτεία του τραπεζικού συστήματος της χώρας μας, θέλω να επισημάνω ότι ο ρόλος του Ενιαίου Εποπτικού Μηχανισμού της Ευρωπαϊκής Κεντρικής Τράπεζας, στον οποίο μεταφέρθηκε από το 2014 η προληπτική εποπτεία των σημαντικών πιστωτικών ιδρυμάτων της Ευρωζώνης, συνίσταται στη διασφάλιση ότι το πιστωτικό ίδρυμα διαθέτει κατάλληλες εσωτερικές διαδικασίες για να αναγνωρίζει, να εκτιμά και να διαχειρίζεται τους κινδύνους που απορρέουν από την πιστωτική τους πολιτική, ώστε να διασφαλίζεται διαρκώς η κάλυψη των σχετικών κεφαλαιακών απαιτήσεων. Είναι σύμφωνα με τον ν.4261/2014 αλλά και τον κανονισμό 575/2013 της Ευρωπαϊκής Ένωσης.

Ως προς τον Ειδικό Λογαριασμό Επικούρησης Προσωπικού Εθνικής Τράπεζας της Ελλάδος, τον ΛΕΠΕΤΕ, πρόκειται για ένα ειδικό πλαίσιο επικουρικής σύνταξης, που υπήρχε στην Εθνική Τράπεζα, το οποίο, όμως, στα χρόνια της κρίσης λόγω των ευρύτερων δυσκολιών, έπαψε να υφίσταται.

Τώρα, σχετικά με το πρώτο ερώτημά σας περί έγκρισης των ισολογισμών του εν λόγω ειδικού λογαριασμού από ορκωτούς ελεγκτές, να σας ενημερώσω ότι οι φορείς κοινωνικής ασφάλισης και οι λογαριασμοί για τη σύνταξη των οικονομικών καταστάσεών τους χρησιμοποιούσαν το προεδρικό διάταγμα 80 του 1997. Ο έλεγχος από ορκωτούς ελεγκτές-λογιστές για τους φορείς κοινωνικής ασφάλισης διενεργείται με βάση τον ν.2084/1992.

Σύμφωνα, λοιπόν, και με την Επιτροπή Λογιστικής Τυποποίησης και Ελέγχων, ΕΛΤΕ, ο ΛΕΠΕΤΕ είναι, όπως είπαμε, λογαριασμός επικουρικής ασφάλισης του προσωπικού της Εθνικής Τραπέζης της Ελλάδος και ως τέτοιος δεν εμπίπτει στον έλεγχο από ορκωτούς ελεγκτές.

Στο δεύτερο ερώτημα θα απαντήσω στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Κύριε συνάδελφε, έχετε τον λόγο για τη δευτερολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:**  Σας ευχαριστώ, κύριε Πρόεδρε.

Κύριε Υπουργέ οι συνταξιούχοι της Εθνικής Τράπεζας από το 1949 και για εξήντα οκτώ συναπτά έτη λάμβαναν μηνιαία επικούρηση από την ΕΤΕ. Τον Δεκέμβριο του 2017, όπως προείπα, η επικούρηση αυτή κόπηκε ολοσχερώς. Τον Ιούνιο του 2019 νομοθετήθηκε η καταβολή του 50% της επικούρησης με υποχρέωση της Εθνικής Τράπεζας της Ελλάδος -όπως την έχω συνηθίσει εγώ- να καταβάλλει στον ΕΦΚΑ 40 εκατομμύρια ετησίως αντί των 120 εκατομμυρίων που κατέβαλε μέχρι τότε.

Τον Μάρτη του 2020, επί δικής σας διακυβέρνησης, νέα νομοθέτηση, απάλλαξε επιπλέον την Εθνική Τράπεζα, με υποχρέωση καταβολής 35 εκατομμυρίων, τα οποία μειώνονται σταδιακά μέχρι το 2032, όταν ο τότε Υπουργός είχε υποσχεθεί προεκλογικά, πλήρη αποκατάσταση του ΛΕΠΕΤΕ. Αυτά, προς αποκατάσταση της αλήθειας, όχι σε εσάς, αλλά στο γεγονός ότι θίγεται συνολικά το πολιτικό σύστημα.

Από εκεί και πέρα μου φαίνεται αδιανόητο ένα ταμείο επικουρικής ασφάλισης -το οποίο έχει τα χαρακτηριστικά τα οποία πριν από λίγο και εσείς είπατε- να μην ελέγχεται από αρμόδιους ορκωτούς ελεγκτές, να μην ελέγχονται οι οικονομικές του καταστάσεις, όταν η πιο μικρή εταιρεία -τα κριτήρια δεν έχουν αλλάξει, τα αναφέρατε και εσείς και για το προεδρικό διάταγμα του 1997- ελέγχεται, όταν επί της ουσίας δεν διαχειρίζεται δημόσιο χρήμα ή δεν διαχειρίζεται κάτι ακόμα πιο ιερό που είναι το χρήμα των εργαζομένων, το χρήμα των συνταξιούχων.

Μας φαίνεται αδιανόητο, λοιπόν, να μην υπάρχει διαχειριστικός έλεγχος και να μην υπάρχει έλεγχος των οικονομικών καταστάσεων σε έναν λογαριασμό επικούρησης. Θα θέλαμε να μας πείτε αν προτίθεστε να αλλάξει αυτό ως προς το ΛΕΠΕΤΕ, αλλά και τα υπόλοιπα επικουρικά ταμεία, τα οποία υπάγονται στην ίδια κατηγορία.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο συνάδελφο. Πολύ λογικά τα περί ορκωτών λογιστών.

Κύριε Υφυπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Όσον αφορά στο ερώτημα, το τραπεζικό δίκαιο και συγκεκριμένα ο βασικός τραπεζικός νόμος που διέπει τη λειτουργία των πιστωτικών ιδρυμάτων της χώρας, είναι ο νόμος 4261/2014. Δεν υπεισέρχεται σε ζητήματα ιδιωτικών διαφορών που ανακύπτουν μεταξύ των εποπτευομένων από την Τράπεζα της Ελλάδος πιστωτικών ιδρυμάτων και φυσικών προσώπων, όπως συμβαίνει στην περίπτωση του ΛΕΠΕΤΕ.

Επαναλαμβάνω πως ο εποπτικός ρόλος της Τράπεζας της Ελλάδος συνίσταται στη διασφάλιση ότι το πιστωτικό ίδρυμα, η Εθνική Τράπεζα της Ελλάδος στην προκειμένη περίπτωση, διαθέτει κατάλληλες εσωτερικές διαδικασίες για να αναγνωρίζει, να εκτιμά και να διαχειρίζεται τους κινδύνους που απορρέουν από την πιστωτική τους πολιτική, ώστε να διασφαλίζεται διαρκώς η κάλυψη των σχετικών κεφαλαιακών απαιτήσεων.

Μέριμνα του Υπουργείου Εθνικής Οικονομίας και Οικονομικών είναι η τήρηση του νόμου, εν προκειμένου για τα πιστωτικά ιδρύματα της χώρας και η παρακολούθηση της ορθής λειτουργίας τόσο αυτών όσο και των κεφαλαιαγορών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Πριν συνεχίσουμε, να κάνω μια ανακοίνωση στο Σώμα.

Δεν θα συζητηθεί, λόγω αναρμοδιότητας, η δεύτερη με αριθμό 108/25-10-2024 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Εθνικής Οικονομίας και Οικονομικώνμε θέμα: «Από την εξυγίανση στο ναυάγιο και από την σωτηρία στις εικονικές συναλλαγές».

Επίσης, δεν θα συζητηθούν κατόπιν συνεννόησης οι εξής:

Η πρώτη με αριθμό 99/22-10-2024 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. «ΝΕΑ ΔΗΜΟΚΡΑΤΙΑ» κ. Συρεγγέλαπρος τον Υπουργό Υποδομών και Μεταφορών με θέμα: «Ανάπλαση του ρέματος Εσχατιάς».

Και δεύτερον, η πρώτη με αριθμό 101/23-10-2024 επίκαιρη ερώτηση δεύτερου κύκλου της Βουλευτού Χανίων της Κ.Ο. «ΝΕΑ ΔΗΜΟΚΡΑΤΙΑ» κ. Σεβαστής Βολουδάκη προς τον Υπουργό Εθνικής Άμυναςμε θέμα: «Διακλαδική στελέχωση του Ναυτικού Νοσοκομείου Κρήτης».

Προχωρούμε στην ένατη με αριθμό 110/25-10-2024 επίκαιρη ερώτηση δεύτερου κύκλου του Βουλευτή Φθιώτιδος της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Ιωάννη Σαρακιώτη προς τον Υπουργό Εθνικής Άμυναςμε θέμα: «Η συμφωνία Ελληνικά Αμυντικά Συστήματα (ΕΑΣ) και «MSM Export» και η συνολική εικόνα της αμυντικής βιομηχανίας».

Έχετε τον λόγο, κύριε συνάδελφε. Ενδιαφέρουσα ερώτηση.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, η συμφωνία των Ελληνικών Αμυντικών Συστημάτων (ΕΑΣ) και της εταιρείας «MSM Export» έχει προκαλέσει σειρά ερωτημάτων. Έχουμε καταθέσει σειρά ερωτήσεων στις κοινοβουλευτικές μας παρεμβάσεις, οι οποίες δεν έχουν απαντηθεί. Και βεβαίως, υπάρχουν και οι εύλογες απορίες που έχουν διατυπωθεί από τους εργαζόμενους και από τους συνδικαλιστές.

Μια περίοδο κατά την οποία η Ευρωπαϊκή Ένωση έχει επιλέξει να στηρίξει τις αμυντικές βιομηχανίες των κρατών-μελών, έρχεται η Κυβέρνησή σας και προχωρά σε μια συμφωνία η οποία βλάπτει τα συμφέροντα της Ελληνικής Αμυντικής Βιομηχανίας σε έναν τόσο ευαίσθητο κλάδο.

Θα σας πω -φαντάζομαι το γνωρίζετε- τι αναφέρουν οι ανακοινώσεις των εργαζομένων των ΕΑΣ: Με την αδιανόητη έγκριση της επαίσχυντη συμφωνίας MSM - ΕΑΣ επιχειρείτε να μπει ουσιαστικά και οριστικά ταφόπλακα στην εγχώρια παραγωγή πυρομαχικών.

Άλλοι μιλούν για άνευ όρων δέσμευση τεχνογνωσίας και παραγωγικής ικανότητας ενός και πλέον αιώνα, για μετατροπή των ΕΑΣ από αυτόνομη και καθετοποιημένη βιομηχανία πυρομαχικών σε έναν περιορισμένο και απόλυτα εξαρτημένο υποκατασκευαστή και για απώλεια ευκαιρίας, για τζίρο, τουλάχιστον, 280 εκατομμυρίων ευρώ την προσεχή διετία και την είσπραξη μόνο 13 εκατομμυρίων ευρώ.

Με άλλα λόγια, την ώρα που η Ευρωπαϊκή Αμυντική Βιομηχανία γνωρίζει μια πρωτοφανή ανάπτυξη -το 2022 είχε ανάπτυξη της τάξεως του 9,8%- ο τομέας, στην ίδια περίοδο, του RnD είχε πάνω από 18% ανάπτυξη τι κάνει η Κυβέρνηση; Έρχεται και τη μεγάλη αυτή Ελληνική Αμυντική Βιομηχανία τη βυθίζει στην ανυποληψία και την μετατρέπει σε έναν απλό υποκατασκευαστή ξένων εταιρειών, ενώ έχει τη δυνατότητα, παρουσιάζεται ένα χρυσό παράθυρο, μια χρυσή ευκαιρία, να ακολουθήσει έναν δρόμο αυτόνομο και αυτόφωτο.

Τα ερωτήματα έχουν να κάνουν με τη διαδικασία, καθώς φαίνεται ότι δεν έχουν τηρηθεί οι όροι, οι οποίοι προβλέπονται στους νόμους. Συγκεκριμένα στον ν.3978/ 2011 στο άρθρο 38 προβλέπονται οι διαδικασίες που πρέπει να τηρηθούν σε αυτές τις περιπτώσεις.

Και τα ερωτήματα είναι τα εξής: Ποιες από αυτές τις διαδικασίες τηρήθηκαν στη συγκεκριμένη περίπτωση; Το άρθρο 43 του ίδιου νόμου, του ν.3978/11, μιλά για διάρκεια της συμφωνίας, η οποία δεν μπορεί να υπερβαίνει τα επτά έτη. Εδώ μιλάμε για μια συμφωνία, η οποία ξεπερνά κατά πολύ τα είκοσι πέντε χρόνια.

Έρχομαι και πάλι στην Ομοσπονδία Εργατοϋπαλλήλων Χημικής Βιομηχανίας Ελλάδας, η οποία μιλάει για συμφωνία-έκτρωμα με διαλυτικές επιπτώσεις για την παραγωγική βάση και τη βιωσιμότητα των ΕΑΣ.

Οπότε αναμένουμε την απάντησή σας, κύριε Υπουργέ για το αν τηρήθηκαν όλες οι νόμιμες διαδικασίες, δηλαδή οι νόμοι 3429/2005, 3978/11, 4412/2016 και να μας πείτε με ποια από αυτές τις διαδικασίες και με ποιον νόμο προχωρήσατε στην ως άνω συμφωνία, αν εγκρίθηκε η εν λόγω σύμβαση από τη Διϋπουργική Επιτροπή Δημοσίων Επιχειρήσεων και αν εγκρίθηκε από τους συναρμόδιους φορείς η πολυετής δέσμευση της ακίνητης περιουσίας των ΕΑΣ.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη.

Κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, τα ερωτήματα τα οποία θέσατε και οι αμφισβητήσεις που επικαλείστε, τόσο ως προς την προαγωγή του εθνικού συμφέροντος αλλά και ως προς την τήρηση της νομιμότητας σχετικά με την σύναψη της συμφωνίας μεταξύ των ΕΑΣ και της εταιρείας «MSM EXPORT», θα μου επιτρέψετε να σας πω ότι δεν εδράζονται σε επαληθεύσιμες παραδοχές.

Και για να γίνω πιο συγκεκριμένος, όσον αφορά στη διαδικασία επιλογής της εν λόγω εταιρείας, αυτή πραγματοποιήθηκε κατόπιν αξιολόγησης μιας σειράς προτάσεων εταιρειών, οι οποίες προέκυψαν από τη διαγωνιστική διαδικασία, προσφορές στρατηγικής, μάλιστα, συμφωνίας, μεταξύ της ΕΑΣ ΑΒΕΕ και του Υπουργείου Οικονομικών και βεβαίως, όλες αυτές οι διαδικασίες προέκυψαν και μέσα από έναν σύμβουλο, ο οποίος είναι διεθνώς αναγνωρισμένος.

Συγκεκριμένα αξιολογήθηκαν τρεις προτάσεις από τρεις διαφορετικές εταιρείες και μπορώ να σας πω ότι μεταξύ άλλων προέρχονται και από την Αμερική και από την Ολλανδία και τελικώς, επελέγη η εταιρεία στην οποία αναφέρεστε κι εσείς στην ερώτησή σας.

Να σας πω ότι η συγκεκριμένη εταιρεία, δηλαδή η «MSM Export», απευθύνθηκε στα ΕΑΣ για την από κοινού συνεργασία αλλά και υποβολή προς την Ευρωπαϊκή Ένωση μίας πρότασης που έχει ως στόχο τη χρηματοδότηση για την αναβάθμιση τριών συγκεκριμένων γραμμών παραγωγής στο εργοστάσιό της στο Λαύριο. Νομίζω, κύριε συνάδελφε, ότι θα συμφωνήσουμε σε αυτή την Αίθουσα ότι πρέπει επιτέλους το ζήτημα της αμυντικής βιομηχανίας της χώρας μας, πραγματικά, να ξαναπάρει μπρος, όχι με λογικές παρελθόντος αλλά μέσα από πολύ συγκεκριμένα προγράμματα, γιατί είναι μεταξύ άλλων και ένα εθνικό συμφέρον.

Επανέρχομαι, λοιπόν, ότι η κοινοπραξία αυτή απευθύνθηκε στην Ευρωπαϊκή Ένωση γι’ αυτές τις τρεις γραμμές παραγωγής. Κατέθεσαν, λοιπόν, από κοινού σε τρία προγράμματα, εκ των οποίων έλαβαν την έγκριση σε δύο, μεταξύ των οποίων περιλαμβάνεται και ο εκσυγχρονισμός των εγκαταστάσεων και η επέκταση της δυναμικότητας της παραγωγής πυρομαχικών στο εργοστάσιο του Λαυρίου και όλα αυτά στο πλαίσιο του ευρωπαϊκού προγράμματος «Act in Support of Ammunition Production», το λεγόμενο ASAP.

Όλα αυτά τα προγράμματα, κύριε συνάδελφε, έχουν περάσει από την έγκριση και της Ευρωπαϊκής Επιτροπής. Θα επανέλθω όσον αφορά στη διαδικασία της επιλογής της εταιρείας, αλλά αντιλαμβάνεστε ότι όταν έρχεται η Ευρωπαϊκή Επιτροπή ήδη από τον Μάιο του 2024 να εγκρίνει προγράμματα ύψους 33.000.000 ευρώ, αντιλαμβάνεστε ότι έχει γίνει έλεγχος και της σκοπιμότητας και της νομιμότητας αυτής της κοινοπραξίας.

Επομένως, απαντώ και στο ερώτημά σας ευθέως ότι, προφανώς, πέρα από τις εσωτερικές διαδικασίες που ακολουθήσαμε, έρχεται και η Ευρωπαϊκή Επιτροπή και εγκρίνει αυτή την κοινοπραξία.

Επίσης, η συγκεκριμένη εταιρεία, η «MSM Export», πρόκειται να καταβάλει για τον εκσυγχρονισμό αυτών των εγκαταστάσεων 50.000.000 ευρώ, συγκεκριμένα για το Λαύριο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Να πω, επίσης, ότι έλαβαν χώρα οι γενικές συνελεύσεις -ολοκληρώνω, κύριε Πρόεδρε, την πρωτολογία μου- των μετόχων των «ΕΑΣ ΑΒΕΕ» με τη συμμετοχή του Υπουργείου Οικονομικών διά του αντιπροσώπου του, ως μετόχου, βεβαίως, της ΕΑΣ, στις οποίες υπήρξε η έγκριση -η γενική συνέλευση έλαβε χώρα στις 10 Ιουλίου 2024- για το συμφωνητικό της κοινοπραξίας ανάμεσα στα «ΕΑΣ ΑΒΕΕ» και της επιλεγείσας αυτής εταιρείας ως στρατηγικό εταίρο. Βεβαίως, ακολουθούσε μια νέα γενική συνέλευση στις 21 Οκτωβρίου 2024, όπου εγκρίθηκαν οι βασικοί όροι σύστασης της κοινής εταιρείας, δηλαδή ενός join venture μεταξύ των δύο εταιρειών.

Στις ίδιες γενικές συνελεύσεις συμμετείχε και το Υπουργείο Εθνικής Άμυνας διά αντιπροσώπου του, το οποίο επίσης ενέκρινε την ως άνω σύμπραξη.

Θα κλείσω την πρωτολογία μου, κύριε συνάδελφε, θέλοντας να επισημάνω ότι όλα τα νομικά κείμενα, τα οποία σας ανέφερα και από τις γενικές συνελεύσεις αλλά και αυτά τα οποία ενέκρινε η Ευρωπαϊκή Επιτροπή ήταν αποτέλεσμα σκληρών διαπραγματεύσεων με τη συγκεκριμένη εταιρεία, οι οποίες κατέληξαν σε νόμιμες συμβάσεις. Βεβαίως, αυτό αποδεικνύει για άλλη μία φορά την πρωτοβουλία που έχει πάρει το Υπουργείο, μεταξύ άλλων, το τελευταίο χρονικό διάστημα για την αναβίωση της εγχώριας αμυντικής βιομηχανίας τόσο στο δημόσιο κομμάτι της όσο και στο ιδιωτικό.

Όσον αφορά στα υπόλοιπα θέματα τα οποία θίγετε, θα τα αναπτύξω στη δευτερολογία μου, για να μην καταχρώμαι του χρόνου σας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, ήταν πολύ απλή η ερώτησή μου και θα μπορούσατε να μου απαντήσετε πολύ λιτά.

Σας λέω: Τηρήθηκαν οι νόμιμες διαδικασίες συγκεκριμένων νόμων; Ο ν.3429/2005 τηρήθηκε, ναι ή όχι; Πολύ απλά μπορούσατε να πείτε ότι «έτρεξε η διαδικασία βάσει αυτού του άρθρου και αυτού του νόμου». Δεν μπορώ να καταλάβω αυτή την εισαγωγή. Πήγατε και στο ASAP, στην Ευρωπαϊκή Επιτροπή.

Εγώ σας ρωτάω ποια διαδικασία και ποιοι νόμοι τηρήθηκαν; Τηρήθηκε ο ν.3978/2011; Τηρήθηκε ο ν.4412/2016; Πάρα πολύ συγκεκριμένα και απλά ερωτήματα. Ποια διαδικασία και ποιος νόμος ακολουθήθηκε και προχωρήσατε σε αυτή την τόσο σημαντική συμφωνία για τα συμφέροντα της χώρας μας;

Διαβάζουμε τη συνέντευξη του κ. Κωστόπουλου, του διευθύνοντα συμβούλου και αναφέρει πως έγινε η επιλογή των Τσέχων. «Η αναζήτηση συμμάχων μάς οδήγησε τελικά να καταλήξουμε σε τρεις εταιρείες, μεταξύ των οποίων και ο τσεχικός όμιλος. Παραδώσαμε τις προτάσεις μας στην Κυβέρνηση, στον κύριο μέτοχό μας, που είναι το Υπουργείο Εθνικής Οικονομίας και Οικονομικών αλλά και στο Υπουργείο Εθνικής Άμυνας. Η Κυβέρνηση αξιολόγησε τις τρεις προτάσεις, διαπραγματεύτηκε και κατέληξε σε αυτή τη συμφωνία». Ποιος είναι ο νόμος; Ο κ. Κωστόπουλος περιέγραψε τη διαδικασία. Πάνω σε ποιες διατάξεις, σε ποιους νόμους βασίστηκε; Είναι πάρα πολύ απλό το ερώτημά μου.

Θα καταθέσω για τα Πρακτικά ένα δημοσίευμα, κύριε Υπουργέ -και φαντάζομαι να απαντήσετε. Είναι της «REAL NEWS» -δεν χρειάζεται να το κρύψουμε. Τι αναφέρει το δημοσίευμα; Ο κ. Δένδιας, λέει, είχε καταγγείλει πριν από έναν χρόνο τη σύμβαση που είχε υπογράψει αυτή η εταιρεία το 2006 για προμήθεια πυρίτιδας, γιατί ήταν πολύ χαμηλής ποιότητας. Συνεχίζει το δημοσίευμα: «Ο Γερουσιαστής και Πρόεδρος της Επιτροπής ξένων επενδύσεων στις ΗΠΑ Τζέι Ντι Βανς με επιστολή του προς τον Υπουργό Εξωτερικών Άντονι Μπλίνκεν και στο Κογκρέσο ανέφερε ότι η συγκεκριμένη εταιρεία από την Τσεχία σχετίζεται με τη Ρωσία». Φαντάζομαι, θα μας απαντήσετε αν το γνωρίζετε ή αν το έχετε διερευνήσει. Συνεχίζει το δημοσίευμα: «Οι Τσέχοι έχουν προχωρήσει με συγκεκριμένη εταιρεία σε συμφωνία με την Τουρκία, συμφωνία-μαμούθ 2.000.000.000 ευρώ για παραγωγή και εξαγωγή βλημάτων».

(Στο σημείο αυτό ο Βουλευτής κ. Ιωάννης Σαρακιώτης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρουσιάζονται ανησυχίες, τις οποίες θέλω να πιστεύω ότι τις έχουμε όλοι σε αυτή την Αίθουσα, διότι αν προχωρήσει η εξαγορά του 49% των ΕΑΣ από την τσεχοσλοβακική κοινοπραξία, τα βλήματα που κατασκευάζονται στην Ελλάδα με ευρωπαϊκή χρηματοδότηση ίσως καταλήγουν στην Τουρκία. Φαντάζομαι μπορείτε να απαντήσετε, αν σας αφορά το θέμα, γι’ αυτή την εταιρεία.

Από εκεί και πέρα, διαβάζουμε την έκθεση Ντράγκι. Αναφέρει ο κ. Ντράγκι ότι «πιέζει για πόρους προς την Ευρωπαϊκή Αμυντική Βιομηχανία». Εσείς, τη στιγμή που όλοι μιλούν για αύξηση των πόρων στις βιομηχανίες των κρατών-μελών, τι κάνετε; Η προτεραιότητά σας είναι να τη δώσετε σε Τσέχους. Ο κ. Μητσοτάκης μας είχε πει για «κενά στις δικές μας αμυντικές ικανότητες» σε συνέντευξη διεθνούς μέσου. Έτσι θα καλύψετε τα κενά; Μέσω των Τσέχων;

Ο Υπουργός κ. Δένδιας, είχε αναφέρει ότι το 2024 είναι έτος μετασχηματισμού για την Ελληνική Αμυντική Βιομηχανία. Αυτός είναι ο μετασχηματισμός, να δώσουμε το 49% σε Τσέχους;

Να επικαλεστώ άλλο ένα δημοσίευμα: «Πώς να βουλιάζεις τα Ελληνικά Αμυντικά Συστήματα και να το παρουσιάζεις και ως επιτυχία;». Είναι η κριτική για τη συγκεκριμένη σύμβαση από το «MILLITAIRE» και αναφέρει το εξής -και θα ήθελα μία απάντηση: «Περιορίζονται πλέον τα ΕΑΣ μόνο στη γόμωση και το αντίτιμο θα είναι 80, 90 ευρώ, “φιλοδώρημα”, σε σχέση με την τιμή του βλήματος, το οποίο κοστίζει 2.500 ευρώ». Θα παίρνουμε, δηλαδή, 80, 90 ευρώ να κάνουμε μόνο τη γόμωση και θα το πουλάει η ξένη εταιρεία 2.500 ευρώ!

Αυτό είναι το μέλλον, που επιφυλάσσετε για την αμυντική μας βιομηχανία; Κύριε Υπουργέ, αναμένουμε συγκεκριμένες απαντήσεις γιατί το θέμα δεν είναι μόνο οικονομικό. Ξεπερνά τα οικονομικά δεδομένα. Είναι θέμα εθνικής σημασίας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη.

Παρακαλώ, κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, κατ’ αρχάς για την πληρότητα της διαδικασίας, θα απαντήσω και στο ερώτημα που μου θέσατε στην αρχή της πρωτολογίας σας, όσον αφορά στην αξιοποίηση της ακίνητης περιουσίας και μετά θα απαντήσω και στα επιπλέον ερωτήματα, τα οποία μου θέσατε κατά τη δευτερολογία σας.

Κατ’ αρχάς η διαδικασία της μετεγκατάστασης των ΕΑΣ ΑΒΕΕ διεξάγεται από το ΤΑΙΠΕΔ, δηλαδή, από το Ταμείο Αξιοποίησης της Ιδιωτικής Περιουσίας του Δημοσίου. Μάλιστα, υπήρξε απόφαση της Κυβερνητικής Επιτροπής Συμβάσεων Στρατηγικής Σημασίας στις 24-11-2022 με έργο το οποίο αφορά στη μετεγκατάσταση δραστηριοτήτων, όπως γνωρίζετε, ΕΑΣ Υμηττού. Αυτό εντάχθηκε στο Αναπτυξιακό Πρόγραμμα Συμβάσεων Στρατηγικής Συμμαχίας που ανατέθηκαν στο ΤΑΙΠΕΔ και βεβαίως, με δικαιούχο το Υπουργείο Εθνικής Οικονομίας και Οικονομικών, παρακολουθείται όλη η διαδικασία. Αναφέρομαι στο δεύτερο σκέλος της ερώτησής σας.

Όπως καλά γνωρίζετε -είναι και δημόσιο εξάλλου-, αντικείμενο όλης αυτής της διαδικασίας είναι η μετεγκατάσταση των υπηρεσιών, αλλά και των γραμμών της παραγωγής από το εργοστάσιο του Υμηττού, προκειμένου αυτό να ελευθερωθεί και να γίνει το κυβερνητικό πάρκο «Ανδρέας Λεντάκης».

Όσον αφορά, κύριε συνάδελφε, στα ερωτήματα με τα οποία επανέρχεστε στο αρχικό σας ερώτημα, εσείς επικαλείστε δημοσιεύματα. Αξιολογούνται, βεβαίως, κατά πόσον όλα τα δημοσιεύματα είναι αξιόπιστα ή όχι. Εγώ, όμως, επικαλούμαι γεγονότα.

Επειδή έχετε συμμετάσχει και σε κυβερνητική περίοδο, γνωρίζετε πολύ καλά ότι, προκειμένου να έρθει η Ευρωπαϊκή Επιτροπή, να έρθουν όλα τα ευρωπαϊκά όργανα να εγκρίνουν προγράμματα σε μια κοινοπραξία, προφανώς δεν το κάνουν σε μια κοινοπραξία η οποία δεν έχει ακολουθήσει τις νόμιμες διαδικασίες. Γι’ αυτό σας είπα ότι αυτό από μόνο του καλύπτει και το ερώτημα το οποίο μου θέτετε.

Προφανώς, ακολουθήθηκε μια ανοιχτή διαδικασία. Σας είπα ότι αξιολογήθηκαν διάφορες προτάσεις. Δεν ήρθε ένας εν δυνάμει αγοραστής εδώ να μας πει ότι «έχω αυτή την πρόταση». Υπήρξαν εταιρείες από άλλες χώρες, αξιολογήθηκαν από έναν διεθνή αξιολογητή, ο οποίος έχει την αντίστοιχη εμπειρία και καταλήξαμε σε αυτό το σχήμα.

Πολύ σωστά αναφέρατε ότι σε αυτό το σχήμα το ελληνικό δημόσιο κρατά την πλειοψηφία. Κρατά την πλειοψηφία, διότι στην ουσία με αυτόν τον τρόπο μπορεί να πάρουμε εμείς στρατηγικές αποφάσεις. Το κυριότερο από όλα -να πούμε αλήθειες σε αυτή την Αίθουσα-, αυτή τη στιγμή η δημόσια αμυντική βιομηχανία, για πολλούς λόγους -που κανονικά θα έπρεπε να αναλύουμε επί ώρες σε αυτή την Αίθουσα- δεν υπάρχει!

Αυτή τη στιγμή, λοιπόν, θεωρούμε ότι υπάρχει μια όντως χρυσή ευκαιρία, από τα γεγονότα που υπάρχουν στην ευρύτερη περιοχή μας. Να αξιοποιήσουμε, λοιπόν, αυτή την ευκαιρία και να μπορέσουμε να αναβιώσουμε την αμυντική μας βιομηχανία. Μέσα από αυτόν τον τρόπο, θεωρούμε ότι στην ουσία, καλύπτουμε και τα εθνικά συμφέροντα.

Τώρα, τα διάφορα ερωτήματα τα οποία μου θέσατε πού θα καταλήξουν όλα αυτά τα όπλα, αν θα πάνε στην Τουρκία ή αν θα πάνε σε κάποιες άλλες χώρες, αντιλαμβάνεστε ότι –επαναλαμβάνω- όταν έχουμε εμείς την πλειοψηφία αυτής της κοινοπραξίας, υπάρχουν και οι αντίστοιχες στρατηγικές αποφάσεις για το πού αυτά καταλήγουν.

Σε κάθε περίπτωση, εμείς θεωρούμε ότι είναι προς όφελος και της εθνικής οικονομίας, κυρίως, όμως, των εθνικών μας συμφερόντων, αλλά πάνω απ’ όλα και των εργαζομένων, γιατί για να υπάρχουν εργαζόμενοι, κύριε συνάδελφε, σε μια εταιρεία, πρέπει αυτή να δουλεύει. Και, δυστυχώς, αυτή η εταιρεία τα τελευταία χρόνια για πολλούς και διάφορους λόγους, με πολλές αιτίες, δεν δούλευε όπως θα έπρεπε, με αποτέλεσμα να υπάρχει αυτή η απαξίωση. Ε, λοιπόν, σε αυτή την απαξίωση εμείς βάζουμε ένα τέλος.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την με αριθμό 123/29-10-2024 όγδοη επίκαιρη ερώτηση πρώτου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εσωτερικών με θέμα: «Τα πρόστιμα της Αρχής Προστασίας Προσωπικών Δεδομένων στο Υπουργείο Εσωτερικών, τη Νέα Δημοκρατία και τρία στελέχη της για το σκάνδαλο της διαρροής διευθύνσεων e-mail στην πρώην Ευρωβουλευτή Άννα - Μισέλ Ασημακοπούλου».

Κύριε Καζαμία, έχετε τον λόγο για δύο λεπτά για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, στις 22 Οκτωβρίου ολοκληρώθηκε η έρευνα της Ανεξάρτητης Αρχής Προστασίας Προσωπικών Δεδομένων για την υπόθεση διαρροής e-mail εκλογέων από το Υπουργείο Εσωτερικών στην πρώην Ευρωβουλευτή της Νέας Δημοκρατίας Άννα - Μισέλ Ασημακοπούλου. Η έρευνα, με βάση τα ευρήματά της, οδήγησε στην επιβολή προστίμων ύψους 10.000 ευρώ σε δύο στελέχη της Νέας Δημοκρατίας, στον κ. Κορομηλά και στον κ. Θεοδωρόπουλο, καθώς και 30.000 ευρώ στην ίδια τη Νέα Δημοκρατία. Επίσης, με νωρίτερο πόρισμα της ανεξάρτητης αρχής στις 27 Μαΐου, είχαν επιβληθεί πρόστιμα ύψους 40.000 ευρώ στο τρίτο εμπλεκόμενο πρόσωπο από τη Νέα Δημοκρατία, στην πρώην Ευρωβουλευτή κ. Ασημακοπούλου, καθώς και 400.000 ευρώ στο Υπουργείο Εσωτερικών, το Υπουργείο σας δηλαδή.

Από τις πρώτες ημέρες η Πλεύση Ελευθερίας υποστήριξε τις διαμαρτυρίες των Ελλήνων του εξωτερικού για τη διαρροή των προσωπικών τους δεδομένων με αλλεπάλληλες επίκαιρες ερωτήσεις. Στη διάρκεια της συζήτησης μαζί σας για τις επίκαιρες αυτές ερωτήσεις, διεξάγονταν τότε οι έρευνες και της ανεξάρτητης αρχής, αλλά και μια εσωτερική έρευνα του Υπουργείου Εσωτερικών. Υπάρχει, επίσης, και μια τρίτη έρευνα, η οποία είναι εισαγγελική έρευνα που διεξάγεται ακόμη. Τότε δεν είχαν ολοκληρωθεί αυτές οι έρευνες, όταν σας ρωτούσα. Σήμερα, όμως, έχουν ολοκληρωθεί. Και το συμπέρασμα της έρευνας της Ανεξάρτητης Αρχής Προστασίας Προσωπικών Δεδομένων είναι πραγματικά συγκλονιστικό, όχι μόνο διότι επιβάλλει πρόστιμα, αλλά επειδή επιβάλλει πρόστιμα όχι μόνο σε πρόσωπα. Έχει επιβάλει πρόστιμα σε θεσμούς, στο κόμμα της Νέας Δημοκρατίας, δηλαδή στο κυβερνών κόμμα, και στο Υπουργείο Εσωτερικών. Πρόκειται για αναγνώριση του γεγονότος ότι υπάρχει θεσμική και όχι μόνο προσωπική ευθύνη στην υπόθεση αυτή.

Ταυτόχρονα, όμως, παραμένουν και κάποια αναπάντητα ερωτήματα σχετικά με αυτή τη θλιβερή υπόθεση. Ένα από αυτά αφορά στο γεγονός ότι, παρά την ενδελεχή έρευνα που έκανε η ανεξάρτητη αρχή, δεν μπόρεσε να εντοπίσει το πρόσωπο μέσα στο Υπουργείο Εσωτερικών που προσκόμισε και έδωσε, που έστειλε τα ονόματα των περίπου είκοσι πέντε χιλιάδων Ελλήνων του εξωτερικού, τα οποία μετά βρέθηκαν στις λίστες του γραφείου της πρώην Ευρωβουλευτή της Νέας Δημοκρατίας κ. Ασημακοπούλου. Επίσης, δεν έχουμε σαφή απάντηση για τον λόγο για τον οποίο τα e-mail από το γραφείο της κ. Ασημακοπούλου εστάλησαν την ίδια μέρα, την 1η Μαρτίου του 2024, με e-mail που εστάλησαν από το Υπουργείο Εσωτερικών.

Μετά από την ολοκλήρωση της έρευνας της ανεξάρτητης αρχής, σας ερωτώ, κύριε Υπουργέ:

Κατ’ αρχάς, υπήρξε κάποια αντίδραση από το Υπουργείο Εσωτερικών για τα αποτελέσματα της έρευνας αυτής και ιδιαίτερα για το γεγονός ότι η ανεξάρτητη αρχή επέβαλε πρόστιμο ύψους 400.000 ευρώ στο Υπουργείο σας; Αυτό είναι μια άνευ προηγουμένου εξέλιξη, για την οποία θα περιμέναμε να υπάρχει κάποια σαφής και, αν θέλετε, δημοσιοποιημένη ευρέως αντίδραση. Επίσης, κατά πόσο το Υπουργείο έχει συμμορφωθεί με τα αιτήματα της ανεξάρτητης αρχής, γιατί σας έχει δώσει προθεσμία τριών μηνών να πραγματοποιήσετε κάποιους εσωτερικούς ελέγχους.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε,…

**ΑΛΕΞΑΝΔΡΟΣ ΚΑΖΑΜΙΑΣ:** Τελειώνω με τη δεύτερη ερώτηση, κύριε Πρόεδρε.

Πέραν των τριών στελεχών της Νέας Δημοκρατίας στα οποία επιβλήθηκαν πρόστιμα, δηλαδή της κ. Ασημακοπούλου, του κ. Θεοδωρόπουλου και του κ. Κορομηλά, ποιος είναι αυτός που φέρει θεσμικά την ευθύνη μέσα στη Νέα Δημοκρατία για την παραβίαση του κώδικα προσωπικών δεδομένων που οδήγησε στην επιβολή προστίμου 30.000 ευρώ στο κυβερνών κόμμα;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Επιτρέψτε μου, κύριε Καζαμία, να ξεκινήσω από μία αναφορά που κάνατε, όπως το είπατε και πριν λίγο στην ερώτησή σας, για «ανεξήγητη σύμπτωση αποστολής μηνυμάτων την ίδια μέρα». Τα έχουμε απαντήσει αυτά δεκάδες φορές. Το Υπουργείο ενημέρωσε τους εκλογείς που είχαν γραφτεί στις λίστες του 2023 για τη δυνατότητα να ασκήσουν το δικαίωμα με επιστολική ψήφο. Η κ. Ασημακοπούλου εκείνη την ημέρα θεώρησε -εκατό μέρες πριν από τις εκλογές, αν θυμάμαι καλά- ότι έπρεπε να στείλει, όπως είχε πάρει αυτό το e-mail με τις λίστες των αποδήμων, και έστειλε αυτό το e-mail. Ένα κομμάτι αυτό. Και στενοχωριέμαι πραγματικά διότι αφήνετε υπόνοια σε κάτι το οποίο δεν υπάρχει κανένας λόγος και δεν έχει προκύψει, με δεδομένο, αφού επικαλείστε το πόρισμα της αρχής προστασίας, ότι το πόρισμα λέει και αναλυτικά ολογράφως πότε έφυγε το αρχείο από το Υπουργείο Εσωτερικών. Έφυγε στις 23 Ιουνίου 2023.

Η αλήθεια, λοιπόν, μετά από την απόφαση και της αρχής, αλλά και όταν δημοσιοποιήθηκε το θέμα επί της ουσίας -γιατί η αρχή έκανε μια ενδελεχή έρευνα και κατέληξε σε κάποια συμπεράσματα, τα οποία, προφανώς και είναι απολύτως σεβαστά και προσωπικά έχω και απόλυτη εμπιστοσύνη και στον Πρόεδρο της Ανεξάρτητης Αρχής Προστασίας Προσωπικών Δεδομένων και στα μέλη της αρχής- ήταν ότι έπρεπε το Υπουργείο Εσωτερικών να κάνει ορισμένα βήματα προκειμένου να μην ξανασυμβεί και το οποίο είναι το σημαντικότερο, δεδομένου ότι ήταν κάτι το οποίο δεν μπορούσε να διορθωθεί εκείνη τη στιγμή. Αυτό που έγινε ήταν να λάβουμε μέτρα να μην ξαναγίνει.

Να υπενθυμίσω ότι η επιστολική ψήφος, που έγινε τρεις μήνες μετά το συμβάν σχεδόν, έγινε απολύτως ομαλά και μάλιστα η διαχείριση των αρχείων μπορώ να σας πω μεταξύ του Υπουργείου Εσωτερικών -γιατί προφανώς διακινήθηκαν αρχεία και προς τους παρόχους ταχυμεταφορικών εταιρειών, αλλά και προς αυτόν που τύπωσε τα ψηφοδέλτια- έγινε υποδειγματικά και μάλιστα με πολύ αυξημένες δικλίδες ασφαλείας, κωδικοποιημένα αρχεία, κλειδωμένα τα αρχεία, το password πήγε με ξεχωριστό ασφαλή τρόπο για να γίνουν ξεχωριστά τα αρχεία και νομίζω ότι σε αυτό διορθώθηκαν πάρα πολύ.

Επιπροσθέτως, ανατέθηκαν οι μελέτες για όλα τα βασικά μητρώα του Υπουργείου Εσωτερικών, διότι έχουμε πολλά μητρώα, δεν είναι μόνο το αρχείο, οι κατάλογοι της επιστολικής ψήφου. Για την επιστολική ψήφο έγινε αμέσως, είχε ολοκληρωθεί εκείνες τις μέρες η μελέτη αντικτύπου, αλλά επιπροσθέτως δόθηκαν και οι μελέτες αντικτύπου για το Μητρώο Πολιτών, για το ολοκληρωμένο σύστημα υποστήριξης εκλογικών διαδικασιών, τους εκλογικούς καταλόγους τους συμβατικούς, όχι των αποδήμων, για τις εξετάσεις ιθαγένειας, για το υποσύστημα ιθαγένειας, τη διαχείριση δηλαδή των αιτήσεων και για τις εξετάσεις όσων υπηκόων τρίτων χωρών θέλουν να πάρουν ιθαγένεια, αλλά και για την ιθαγένεια ομογενών για παράδειγμα και για το Μητρώο Ανθρώπινου Δυναμικού. Άρα αυτές οι πέντε μελέτες αντίκτυπου, κύριε Πρόεδρε,…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δύο λεπτά, κύριε Πρόεδρε, θα είμαι πολύ πιο σύντομος στη δευτερολογία ελπίζω.

…άρα αυτές έχουν ανατεθεί.

Το δεύτερο και σημαντικότερο που κάναμε είναι ότι αποφασίσαμε να πάρει το Υπουργείο ISO 27001, το οποίο είναι το βασικό πιστοποιητικό για την ασφάλεια των πληροφοριακών συστημάτων, το οποίο -συνοψίζοντας- υπόσχεται, βεβαιώνει ότι συντρέχουν τρεις λόγοι, και εμπιστευτικότητας των δεδομένων και ακεραιότητας και διαθεσιμότητας. Αυτό το τρίπτυχο είναι αυτό που βεβαιώνει το ISO 27001. Μάλιστα, ολοκληρώνεται η διαγωνιστική διαδικασία. Είναι στο στάδιο της υπογραφής η σύμβαση και ως 31 Δεκεμβρίου το Υπουργείο Εσωτερικών θα έχει τελειώσει τις προπαρασκευαστικές ενέργειες και για την καταγραφή της υπάρχουσας κατάστασης και για την παρουσίαση των απαραίτητων βημάτων, που είναι το δεύτερο έργο για την εφαρμογή του σχεδίου διαχείρισης πληροφοριών, και βεβαίως και για το τρίτο κομμάτι για την εκπαίδευση των επικεφαλής, αν θέλετε, του τομέα κυβερνοασφάλειας του Υπουργείου Εσωτερικών για να γίνει. Δεν σταματήσαμε εκεί όμως. Κάναμε και τα υπόλοιπα βήματα.

Αναθέσαμε προμήθεια και εγκατάσταση λογισμικού DLP ως προς τις εξαγωγές αρχείων από το ολοκληρωμένο σύστημα υποστήριξης εκλογικών καταλόγων. Αναβαθμίσαμε το ίδιο το πληροφοριακό σύστημα και δεν είναι δυνατή πλέον η μαζική επεξεργασία προσωπικών δεδομένων και η εξαγωγή άκριτα. Ολοκληρώσαμε -σας εξήγησα πριν για την επιστολική ψήφο για παράδειγμα- τον τρόπο διακίνησης αυτών των αρχείων και το οποίο οφείλω να επαναλάβω ότι εφαρμόστηκε με επιτυχία. Ο DPO του Υπουργείου έχει αναλάβει τεκμηρίωση, αναθεώρηση και επικαιροποίηση της διαδικασίας χειρισμού περιστατικών παραβίασης προσωπικών δεδομένων. Ενισχύθηκε και αναβαθμίστηκε η υποδομή SOC του Security Operation Center του Υπουργείου, το οποίο λειτουργεί στενά και με την Εθνική Αρχή Αντιμετώπισης Ηλεκτρονικών Επιθέσεων και με το Κέντρο Τεχνολογικής Υποστήριξης, Ανάπτυξης και Καινοτομίας. Και το τελευταίο και πολύ βασικό είναι ότι σε συνεργασία και ύστερα από αίτημα του Υπουργείου τον Μάιο του 2024 εμπρός στο ΕΚΔΑ ζητήσαμε να γίνουν και μαθήματα και εκπαιδεύσεις κυβερνοασφάλειας, πράγμα στο οποίο το ΕΚΔΑ ανταποκρίθηκε από το Ινστιτούτο Επιμόρφωσης με τίτλο: «Ειδικά θέματα προστασίας προσωπικών δεδομένων» διάρκειας σαράντα τεσσάρων ωρών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώνετε.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ολοκληρώνω, κύριε Πρόεδρε.

Σας παρουσίασα λίγο συνοπτικά και κάνοντας λίγο κατάχρηση του χρόνου με την ανοχή του Προέδρου συγκεκριμένα βήματα που έχουν γίνει το τελευταίο χρονικό διάστημα μετά το περιστατικό.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υπουργέ, η απάντησή σας δείχνει ότι το Υπουργείο Εσωτερικών εφήρμοσε τα μέτρα και τα σχέδια ασφαλείας που η ανεξάρτητη αρχή προσωπικών δεδομένων ζήτησε να εφαρμόσει και αυτό πρέπει να πούμε ότι είναι μια εξέλιξη προς τη θετική κατεύθυνση. Θα περιμένουμε να δούμε η ίδια η ανεξάρτητη αρχή αν είναι ικανοποιημένη με τα μέτρα αυτά, γιατί, σύμφωνα με το πόρισμά της, θα πρέπει να έχει έναν περιοδικό έλεγχο.

Ωστόσο, στην απάντησή σας δεν μου είπατε απολύτως τίποτα για ένα από τα δύο κεντρικά ερωτήματα της επίκαιρης ερώτησής μου που αφορά τη Νέα Δημοκρατία. Στη Νέα Δημοκρατία υπεβλήθησαν πρόστιμα από την ανεξάρτητη αρχή σε τρία πρόσωπα, αλλά επιβλήθηκε πρόστιμο στο ίδιο το κυβερνών κόμμα. Την ευθύνη γι’ αυτό ποιος την έχει; Εσείς αναλαμβάνετε την ευθύνη για το Υπουργείο Εσωτερικών. Την ευθύνη για την παραβίαση των κωδικών προσωπικών δεδομένων στη Νέα Δημοκρατία και για το πρόστιμο αυτό ποιος την έχει; Γιατί δεν κάνει δήλωση, γιατί δεν αναλαμβάνει αυτή την ευθύνη, και δεν εξηγεί τι πρέπει να κάνει ούτως ώστε να μην επαναληφθούν αυτές οι πρακτικές μέσα στο κυβερνών κόμμα;

Κύριε Υπουργέ, το ζήτημα που έχουμε εδώ με το σκάνδαλο Ασημακοπούλου είναι ένα ζήτημα που αφορά τη δημιουργία ενός κομματικού κράτους. Στοιχεία τα οποία δίνουν πλεονέκτημα στο κυβερνών κόμμα έφυγαν μέσα από τις υπηρεσίες του Υπουργείου Εσωτερικών και πήγαν στο κυβερνών κόμμα για να του δώσουν πλεονέκτημα στις ευρωεκλογές.

Ευτυχώς -και εδώ θα πρέπει να κάνω αυτή τη δήλωση- οι Έλληνες του εξωτερικού, για τους οποίους κάποιοι λένε ότι δεν συμμετέχουν στις διαδικασίες, ότι είναι ξεκομμένοι από την πολιτική πραγματικότητα της χώρας, στάθηκαν στο ύψος τους. Εστάλησαν μετά την 1η Μαρτίου του 2024 μια σειρά διακόσια τριάντα έξι μηνύματα διαμαρτυρίας και έτσι κινήθηκε και το Υπουργείο και η ανεξάρτητη αρχή. Οι Έλληνες του εξωτερικού με άλλα λόγια δεν ανέχτηκαν αυτή την κατάσταση και αντέδρασαν και αυτό δείχνει ότι όταν οι πολίτες ενεργοποιούνται, όταν οι ανεξάρτητες αρχές ενεργοποιούνται και όταν η Αντιπολίτευση -γιατί εμείς στην Πλεύση Ελευθερίας θέσαμε επίκαιρες ερωτήσεις από την πρώτη στιγμή, εγώ ο ίδιος μπορεί να κάνω άλλη μία, έχω κάνει αλλεπάλληλες επίκαιρες ερωτήσεις στο διάστημα αυτό- ενεργοποιείται, μπορούν να υπάρχουν σωστοί θεσμικοί έλεγχοι. Και αυτή η υπόθεση δείχνει πως προχωράμε προς αυτή την κατεύθυνση. Δεν είναι επαρκής βεβαίως.

Όμως, το ζήτημα έχει να κάνει με το γεγονός ότι οι θεσμικοί έλεγχοι δεν έχουν φτάσει στην καρδιά της υπόθεσης. Μου είπατε ότι σας στεναχωρεί το γεγονός ότι επανέρχομαι στο ερώτημα για τη σύμπτωση αποστολής των e-mails από το γραφείο της κ. Ασημακοπούλου και από το Υπουργείο Εσωτερικών την ίδια μέρα, την 1η Μαρτίου. Αυτό είναι που έβαλε σε υποψίες τους Έλληνες του εξωτερικού.

Επίσης, πρέπει να σας πω ότι έχουμε ένα άλλο τεράστιο σκάνδαλο, το οποίο αποκαλείται από πολλούς ως το ελληνικό Γουότεργκεϊτ, όπου παρακολουθούνταν Υπουργοί της Κυβέρνησης, ο Αρχηγός του κόμματος της Αντιπολίτευσης του ΠΑΣΟΚ, ο γενικός επιτελάρχης του Στρατού και άλλα πρόσωπα δημοσιογράφοι κατά σύμπτωση και από την ΕΥΠ και από ένα λογισμικό για το οποίο η Κυβέρνηση λέει ότι δεν σχετίζεται με την παρακολούθηση από την ΕΥΠ.

Αυτές οι συμπτώσεις με άλλα λόγια αρχίζουν να γίνονται αρκετές, ούτως ώστε να μας βάζουν σε υποψίες. Και όταν σας είχα κάνει επίκαιρες ερωτήσεις, σας είχα ρωτήσει ποια μεθοδολογία ακολουθεί η εσωτερική έρευνα του Υπουργείου Εσωτερικών και δεν μου είχατε απαντήσει. Από το πόρισμα της ανεξάρτητης αρχής φαίνεται ότι γίνονταν συνεντεύξεις και σας είχα ρωτήσει συγκεκριμένα. Το ότι δεν μου είχατε απαντήσει με βάζει σε απορία. Γιατί δεν μας λέγατε τη μεθοδολογία στην έρευνα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΑΛΕΞΑΝΔΡΟΣ ΚΑΖΑΜΙΑΣ:** Ολοκληρώνω, κύριε Πρόεδρε.

Γι’ αυτούς τους λόγους έχουμε ανησυχίες για το κατά πόσο έχουμε φτάσει στον πάτο αυτής της θλιβερής υπόθεσης και πρέπει να πω τέλος ότι θέλω να μου απαντήσετε για το ποιος έχει ευθύνη στη Νέα Δημοκρατία για το θεσμικό ατόπημα που συνέβη με την υπόθεση αυτή.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

ΚύριεΚαζαμία, χαίρομαι κατ’ αρχάς για τη δήλωσή σας περί των εκτός Ελλάδος εκλογέων, οι οποίοι πράγματι μπορούν να συμμετέχουν ενεργά και δεν είναι πρόσωπα μακριά τα οποία δεν έχουν καμμία σχέση με την Ελλάδα.

Το Υπουργείο Εσωτερικών έκανε όσα έκανε. Να διευκρινίσουμε ότι εξ όσων γνωρίζω η δικαστική έρευνα δεν έχει τελειώσει. Απ’ ότι ξέρω, δεν έχει βγει ακόμα πόρισμα ή υπάρχει, εν πάση περιπτώσει, σε γνώση μας πόρισμα. Αυτό που έχουμε στα χέρια μας είναι της ανεξάρτητης αρχής, η οποία έκανε τον έλεγχο και είπε αυτά που είπε.

Η Νέα Δημοκρατία, πράγματι της επιβλήθηκε ένα πρόστιμο, η οποία έχει δικαίωμα και θα προσφύγει -απ’ ό,τι διάβασα- στο Συμβούλιο της Επικρατείας για να επανεξεταστεί το συγκεκριμένο ζήτημα και το ποινικό μέρος της υπόθεσης που περνά από τη δικαιοσύνη θα διευκρινίσει και θα φτάσει στον φυσικό ένοχο δεν είναι δουλειά του Υπουργείου Εσωτερικών ή ακόμα περισσότερο του Υπουργού Εσωτερικών να κάνει ο ίδιος έρευνες, προκειμένου να εντοπίσει συγκεκριμένα πράγματα, τα οποία ούτε η ίδια η αρχή δεν μπόρεσε να τα εντοπίσει. Υπάρχει εισαγγελική έρευνα. Η δικαιοσύνη έχει τα κατάλληλα εργαλεία προκειμένου να διαφωτίσει και αυτές τις πτυχές της υπόθεσης που αναφέρατε.

Το βέβαιο είναι ότι έχουμε υποχρέωση να ανεβάσουμε και άλλο τα επίπεδα ασφαλείας όλων των πληροφοριακών συστημάτων, γιατί το έχουμε συζητήσει πολλές φορές ότι όσο ψηφιοποιούνται διαδικασίες τόσο πιο προσεκτικότεροι και πιο ασφαλείς θα πρέπει να είμαστε στη διαχείριση των πληροφοριών που διακινούνται ψηφιακά και όχι μόνο στο κομμάτι, αν θέλετε, της εκλογικής διαδικασίας. Αν θέλετε την προσωπική μου άποψη, όχι με τη θεσμική μου ιδιότητα, δεν νομίζω ότι είχε και κάποιο συγκεκριμένο πολιτικό όφελος η συγκεκριμένη κίνηση, αλλά αυτό είναι μια πολύ μεγάλη κουβέντα.

Θα έλεγα, λοιπόν, ότι είναι χρέος της πολιτείας από τον τελευταίο βαθμό στον μικρότερο βαθμό αυτοδιοίκησης, από τον πρώτο βαθμό μέχρι την κεντρική κυβέρνηση, να κάνει ό,τι χρειάζεται για τη διασφάλιση των προσωπικών δεδομένων. Υπάρχουν περιπτώσεις, για παράδειγμα, μεγάλων δήμων των οποίων κλειδώθηκαν τα αρχεία επειδή κάποιος πάτησε κλικ σε ύποπτα link που έρχονται κατά καιρούς.

Τώρα για τα άλλα θέματα που μου αναφέρατε προφανώς δεν είναι αντικείμενο της ερώτησης αυτής, πολύ δε περισσότερο και του Υπουργείου Εσωτερικών.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την ενδέκατη με αριθμό 112/25-10-2024 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Μέσο σταθερής τροχιάς στην Κρήτη. Τώρα ή ποτέ».

Θα απαντήσει ο Υφυπουργός Υποδομών και Μεταφορών, ο κ. Νικόλαος Ταχιάος.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Δράττομαι της ευκαιρίας από την ακροτελεύτια φράση του κ. Λιβάνιου, του συμπαθέστατου κατά τα άλλα κυρίου Υπουργού, όπου μίλησε για την αναγκαιότητα να διασφαλίσουμε την ασφάλεια, για να πω ότι και από αυτά τα έδρανα προ διετίας ήταν αυτή η αμίμητη φράση του κ. Καραμανλή για άλλο ζήτημα φυσικά, για τα μέσα σταθερής τροχιάς, για τον σιδηρόδρομο και αυτό είναι και το ζήτημα της συγκεκριμένης ερώτησης.

«Μέσο σταθερής τροχιάς στην Κρήτη…», κύριε Ταχιάο, «τρένο στην Κρήτη, τώρα ή ποτέ». Βάζω έναν τίτλο, γιατί πραγματικά χωρίς να έχει ευθύνη προφανώς ο παριστάμενος Υπουργός, είναι μια διαδικασία που έχει ξεκινήσει από το 2019. Φαντάζομαι ότι έχετε ενημερωθεί. Είναι πολλές και πυκνές οι ερωτήσεις που έχουν γίνει στην προηγούμενη κοινοβουλευτική θητεία 2019-2023. Δυστυχώς, απάντηση δεν λάβαμε.

Και τώρα πλέον που οι εργασίες στο αεροδρόμιο Καστελίου προχωρούν -θέλουμε να πιστεύουμε απρόσκοπτα- κι έχουμε μια δέσμευση για λειτουργία το 2027 και μάλιστα το Φλεβάρη, αφού θα έχει προηγηθεί μια εξάμηνη operational scale, μια λειτουργία δοκιμαστικού χαρακτήρα, αντιλαμβάνεστε ότι πλέον θα έχουμε μια υποδομή κορυφαία σε εθνικό επίπεδο, όπως θα είναι η πύλη εισόδου του νέου αεροδρομίου στην Κρήτη, του αεροδρομίου Καστελλίου, ίσως και «Ελ Γκρέκο» -είναι ένα θέμα αυτό της ονοματοθεσίας που θα το συζητήσουμε, φαντάζομαι, σε δεύτερο χρόνο.

Ένα δεδομένο είναι ότι δεκαπέντε εκατομμύρια επισκέπτες θα είναι η φέρουσα ικανότητα του νέου αεροδρομίου. Δεύτερον, νέα υποδομή σε ένα κεντροβαρές σημείο του νησιού, αλλά και με απόσταση από το μεγαλύτερο αστικό κέντρο και από τα υπόλοιπα αστικά κέντρα, όπως είναι το Ρέθυμνο, τα Χανιά, ο Άγιος Νικόλαος και φυσικά όπως είπα αρχικά το Ηράκλειο. Και το τρίτο δεδομένο είναι η δομική αναγκαιότητα του νησιού για να επεκτείνει τις σταθερές υποδομές του.

Με αυτόν λοιπόν τον καμβά που σας περιγράφω της δυναμικής που υπάρχει στην Κρήτη για να αναπτυχθεί περαιτέρω, θεωρούμε και εμείς ως Αξιωματική Αντιπολίτευση -και το επαναλαμβάνω και η τοπική κοινωνία, έχουμε πετύχει μια πλατιά κοινωνική συναίνεση, συμμαχία στο ζήτημα αυτό- σας θέτουμε, κύριε Υπουργέ, ξεκάθαρα μία ερώτηση που εδράζεται δύο πυλώνες, εάν δηλαδή προτίθεστε εν τέλει να διερευνήσετε σε επίπεδο σκοπιμότητας αλλά και βιωσιμότητας την ανάπτυξη ενός τέτοιου μέσο σταθερής τροχιάς. Θα μπορούσε κάλλιστα να είναι ένα light, eco friendly, σε μορφή τραμ, ή ένα τρένο εν πάση περιπτώσει αρκετά φιλικό περιβαλλοντικά.

Στη δευτερολογία μου θα τεκμηριώσω περαιτέρω την αναγκαιότητα «χθες» να είχε μελετηθεί κάτι τέτοιο. Ο προκάτοχός σας ο κ. Καραγιάννης δυστυχώς από το Βήμα που βρίσκεστε εσείς, από την καρέκλα που κάθεστε, δύο φορές το αρνήθηκε και μάλιστα αναιτιολόγητα. Εδώ έχουμε τώρα ομόφωνες αποφάσεις του περιφερειακού συμβουλίου, έχουμε πολιτική βούληση του Δήμου Ηρακλείου, του Δήμου Μαλεβιζίου, του Δήμου Χερσονήσου, δηλαδή πραγματικά είναι ένα εκκωφαντικό αίτημα που βρίσκει ευήκοα ώτα σε όλη την Κρήτη.

Επειδή, λοιπόν, έχουμε και το timing της έναρξης των εργασιών στον βόρειο οδικό άξονα Κρήτης, συνεπικουρούμενο φυσικά από την υποδομή του αεροδρομίου, το ερώτημα είναι αν προτίθεστε να το διερευνήσετε σε επίπεδο βιωσιμότητας και σκοπιμότητας και αν θα μπορούσε πραγματικά ένα τέτοιο έργο να ενταχθεί στις μελλοντικές επενδύσεις για την ενίσχυση των υποδομών και τη βελτίωση της κινητικότητας στο νησί.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, μπορώ να σας αναφέρω δεκάδες περιπτώσεις όπου συνάδελφοί σας -και όχι μόνο-, στελέχη με πολιτική ιδιότητα θα μπορούσαν να επαναλάβουν όσα είπατε για την περιοχή τους. Δεκάδες. Μπορώ να ξεκινήσω από την πατρίδα μου, τη Θεσσαλονίκη. Σας πληροφορώ λοιπόν ότι στη Θεσσαλονίκη, όπου κατασκευάζεται μετρό, η έρευνα κόστους οφέλους δεν ευνοεί την επέκταση προς το αεροδρόμιο. Οι επιβάτες οι οποίοι αναμένονται σε ημερήσια βάση είναι ένας τριψήφιος αριθμός.

Ξέρετε, από τις λέξεις τις οποίες απεχθάνομαι σε ό,τι αφορά τη σκοπιμότητα των έργων, οι πιο χαρακτηριστικές είναι η πολιτική βούληση, ο βολονταρισμός. Τα έργα, κύριε Μαμουλάκη -και το ξέρετε πολύ καλά γιατί είστε μηχανικός- δεν γίνονται με πολιτική βούληση, δεν γίνονται με βολονταρισμό. Γίνονται επειδή πρέπει να μελετηθούν, γίνονται επειδή υπάρχει μια σκοπιμότητα. Δεν γίνονται επειδή υπάρχει μια απόφαση περιφερειακού συμβουλίου ή πέντε δημάρχων ή δεν ξέρω εγώ δεκαέξι κοινοτήτων ή ακόμα και μια ομοφωνία όλων των Βουλευτών.

Προσπαθώ να καταλάβω τώρα το μοντέλο ανάπτυξης της Κρήτης που έχετε στο μυαλό σας. Τι έρχεστε και λέτε; Έρχεστε και λέτε ότι το Ηράκλειο είναι το κεντρικό αεροδρόμιο της Κρήτης. Τα Χανιά τα ρωτήσατε; Τα Χανιά τα ρωτήσατε, όταν έρχεστε και λέτε ότι αυτό πρέπει να το αντιμετωπίσουμε ως κεντρικό αεροδρόμιο το οποίο πρέπει να επικοινωνεί και με τα Χανιά; Αναφέρατε τα Χανιά και το Ρέθυμνο. Τα ρωτήσατε; Είναι αυτό το μοντέλο ανάπτυξης της Κρήτης στο οποίο συμφωνεί η περιφέρεια; Αυτό είπε;

Περαιτέρω, είναι αυτοσκοπός το μέσο σταθερής τροχιάς; Επειδή κι αυτό το έχω ζήσει και το ζω -πάλι σας λέω- στην πατρίδα μου, τη Θεσσαλονίκη, σαράντα χρόνια, είναι αυτοσκοπός το μέσο σταθερής τροχιάς; Δηλαδή, ξεκινήσατε από ένα μέσο σταθερής τροχιάς, το οποίο θα φτάνει στο αεροδρόμιο για να εξυπηρετείται η κίνηση -κι αυτό ελέγχεται επί της αρχής, γιατί δεν είναι τόσο πρόδηλο όσο το παρουσιάζετε εσείς- και από εκεί επεκτείνεστε στον σιδηρόδρομο. Ξαφνικά μιλήσαμε για τρένο στην Κρήτη!

Δεν υπάρχει καμμία πρόβλεψη για τρένο στην Κρήτη στα ευρωπαϊκά δίκτυα. Καμμία. Δεν υπάρχει, να είμαστε ειλικρινείς. Αυτή τη στιγμή για να πας και να μπορέσεις να θεσμοθετήσεις ένα έργο -γιατί ένα έργο θέλει μια θεσμοθέτηση-, δεν αρκεί το «τώρα ή ποτέ». Πρέπει να υπάρχει μια μελέτη κόστους οφέλους, πρέπει να υπάρχει μια στρατηγική ανάπτυξης, πρέπει να ξέρεις γιατί το θέλεις και κυρίως το timing. Ποιο είναι το timing; Ότι κάνουμε το αεροδρόμιο.

Το ότι κάνουμε το αεροδρόμιο τι σημαίνει, κύριε Μαμουλάκη; Σημαίνει ότι ξαφνικά φύτρωσαν -θα ξαναχρησιμοποιήσω τη λέξη- λεφτόδεντρα εκεί που κάναμε τις απαλλοτριώσεις για το αεροδρόμιο; Τι σημαίνει «τώρα ή ποτέ»; Ότι ξαφνικά βρήκαμε τα λεφτά για να πάμε να κάνουμε και άλλα έργα στην Κρήτη; Είναι ένα νησί όπου ξέρετε ότι έχουμε τα μέτωπα ΒΟΑΚ παραχώρηση, ΒΟΑΚ-Άγιος Νικόλαος - Νεάπολη. Έχουμε το Χανιά - Άγιος Νικόλαος. Έχουμε ένα σωρό έργα, συν το Καστέλι, συν προσωρινές παρεμβάσεις που κάνουμε. Χαρακτηριστικά θα σας πω ότι δίνουμε 10 εκατομμύρια στην περιφέρεια για να κάνει παρεμβάσεις στον υφιστάμενο ΒΟΑΚ. Ξαφνικά τι; Φύτρωσαν λεφτά και μπορούμε να κάνουμε και ένα μέσο σταθερής τροχιάς, το οποίο στο μυαλό σας είναι και τρένο;

Πραγματικά εκπλήττομαι διότι αυτού του είδους οι ερωτήσεις πρέπει να έχουν τουλάχιστον μια βάση. Δεν αρκεί κάτι το οποίο εσείς αναφέρετε ως μία διαίσθησή σας ή ως ένα, εν πάση περιπτώσει, σύνθημα «ή τώρα ή ποτέ». Πρέπει από κάπου να προκύπτει ανάγκη, από ένα αναπτυξιακό σχέδιο, από κάτι. Και κάτι τέτοιο δεν έχει υπάρξει ποτέ, μα ποτέ, μα ποτέ στην Κρήτη, η οποία αυτή τη στιγμή είναι αποδέκτης πολύ μεγάλων έργων και πολύ μεγάλων επενδύσεων χάρη στην Κυβέρνηση του Κυριάκου Μητσοτάκη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό. Για το «τώρα ή ποτέ» να πείτε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Εξεπλάγην αρνητικά από την τοποθέτηση του κυρίου Υφυπουργού για τρεις βασικούς λόγους.

Πρώτον, φαίνεται ότι λησμονεί το γεγονός ότι κανένα έργο υποδομής και ανάπτυξης στην Κρήτη δεν έχει την υπογραφή του Κυριάκου Μητσοτάκη. Λυπάμαι που το λέω. Βιώνουμε έκτο χρόνο διοίκησης Μητσοτάκη και στην Κρήτη δεν έχουμε δει έργο που να φέρει την υπογραφή του. Και ο διαγωνισμός του ΒΟΑΚ εκκίνησε επί ΣΥΡΙΖΑ και το αεροδρόμιο Καστελίου επίσης και τα έργα διαχείρισης στερεών και υγρών αποβλήτων, ακόμα και τα αντιπλημμυρικά. Και είναι ντροπή εδώ στην Αίθουσα του ελληνικού Κοινοβουλίου να διαστρεβλώνουμε την πραγματικότητα.

Δεύτερο ζήτημα, απάντηση στον κ. Ταχιάο. Πρέπει να γνωρίζετε τι επικρατεί, κύριε Ταχιάο, στην Ευρώπη. Διακαής πόθος της ίδιας της Ευρωπαϊκής Επιτροπής που αποκρυσταλλώνεται με τη δρομολόγηση και διοχέτευση των πόρων είναι τα μέσα σταθερής τροχιάς και οι σιδηρόδρομοι. Θα σας πω μόνο ότι η Ρουμανία το 17% των συνολικών πόρων από το RRF τους κατευθύνει στους σιδηροδρόμους. Η Γαλλία, που έχει το αρτιότερο δίκτυο σιδηροδρόμων στην Ευρωπαϊκή Ένωση, διαθέτει το 7% των πόρων του RRF.

Ξέρετε πόσο διαθέτει η χώρα μας, η χώρα που έχει και το άγος των Τεμπών και η Κυβέρνηση να απολογηθεί; Διαθέτει το 0,7%. Οι αριθμοί είναι αμείλικτοι, τα μαθηματικά είναι πεισματάρικα.

Πάμε τώρα στο εξής. Μου είπατε ότι δεν ρώτησα τα Χανιά. Κατ’ αρχάς, αν θεωρείτε ότι εδώ πέρα υπάρχει ένα μανιπιουλάρισμα των local authorities, των τοπικών διοικήσεων που έρχονται στο Κοινοβούλιο, πλανάσθε πλάνην οικτράν. Όχι! Απλά είναι άλλο ένα θετικό στοιχείο που θα έπρεπε να σας κινητροποιήσει σε αυτή την κατεύθυνση. Αν τώρα δεν δημιουργηθεί ένα μέσο σταθερής τροχιάς -τρένο, τραμ, αυτό είναι κάτι το οποίο χρήζει διερεύνησης-, όταν ξέρετε ότι από το 2019 επίσημα έχει αναθεωρηθεί εκ μέρους της Περιφέρειας Κρήτης ο χάρτης-σχεδιασμός των υποδομών και έχει εντάξει τη βούληση της για τη δημιουργία μέσου σταθερής τροχιάς, όταν γνωρίζουμε ότι όλες οι νησιωτικές περιοχές, τα νησιά στην Ευρώπη που έχουν αεροδρόμιο τέτοιας εμβέλειας -όπως θα έχει το Ηράκλειο-, έχουν όλα σύνδεση της πόλης με το αεροδρόμιο.

Κύριε Ταχιάο, ξέρετε ένα νησί, μία πόλη που να μη συνδέεται με το αεροδρόμιο, πολλώ δε μάλλον αεροδρόμιο που να έχει τέτοια απόσταση; Μία στην Ευρώπη! Κι εδώ λέτε ότι θα στερήσετε από την Κρήτη αυτή τη δυνατότητα με το έτσι θέλω, όταν διαθέτετε πλέον του 1 δισεκατομμυρίου, μετά τα ΣΔΙΤ και μετά το δημοσιονομικό κόστος, για το flyover, που είδαμε πόσο «ταλαιπωρεί» ή μη τους Θεσσαλονικείς και θα δούμε και το αποτέλεσμα του κυκλοφοριακά, όταν έχετε διαθέσει τόσους πόρους! Γιατί μου είπατε «γιατί στο Ηράκλειο και όχι σε άλλες περιοχές»; Μα η χώρα θα έπρεπε να έχει σιδηρόδρομο που της αρμόζει, αλλά έξι χρόνια αποδομείται και απαξιώνεται. Έστω, τουλάχιστον, να μη γίνει μια καινούργια αφετηρία, για μια νέα αρχή στην Κρήτη που έχει το timing; Διότι κατασκευή αεροδρομίου δεν γίνεται κάθε χρόνο. Τώρα γίνεται το αεροδρόμιο. Δεν ξεκίνησε πριν από είκοσι χρόνια. Κατασκευή τέτοιας εθνικής εμβέλειας αρτηρίας όπως ο βόρειος οδικός άξονας Κρήτης τώρα ελπίζουμε να ξεκινήσει να κατασκευάζεται.

Αυτές δεν είναι απλά συγκυρίες κατασκευαστικού χαρακτήρα και υποδομών και δεν είναι μόνο πολιτική βούληση. Είναι ανάγκη για το νησί. Είστε μηχανικός και το γνωρίζετε ότι είναι ανάγκη για την Κρήτη, αλλά προφανώς προτεραιοποιούνται άλλα πράγματα.

Επίσης, ποιος είπε ότι δεν είναι ενταγμένο στα ευρωπαϊκά δίκτυα, άρα δεν μπορεί να γίνει, όταν η Ευρώπη φωνάζει στα κράτη-μέλη «ωριμάστε και ενισχύστε τους σιδηροδρόμους σας»; Στην Κύπρο έχει ξεκινήσει η συζήτηση στη δημόσια σφαίρα. Φαντάζομαι ότι το γνωρίζετε. Ήδη έχουν προχωρήσει σε ενέργειες και έχουν εντάξει στα ευρωπαϊκά τους δίκτυα μέσα σταθερής τροχιάς και σιδηροδρόμους.

Άρα τι μας λέτε εδώ σήμερα στην Αίθουσα του Κοινοβουλίου; Ότι αρνείστε μια τέτοια προοπτική; Και τι ζητάμε; Ζητάμε μια μελέτη βιωσιμότητας και σκοπιμότητας. Μήπως τελικά ο παραχωρησιούχος «σάς τραβάει το αυτί» για οιονεί απώλεια εσόδων του; Ειδάλλως δεν μπορώ να καταλάβω με τόσα επιχειρήματα γιατί αρνείστε πεισματικά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Πραγματικά τώρα με τον λαϊκισμό του ΣΥΡΙΖΑ -παρ’ όλο που δεν ξέρω για ποιον ΣΥΡΙΖΑ μιλάμε σήμερα- αυτή τη στιγμή δεν μπορούμε παρά να συγκρουστούμε. Αυτό το τελευταίο που είπατε ήταν το άκρον άωτον του λαϊκισμού. Μα, ο παραχωρησιούχος, στον οποίον εσείς αναφέρεστε, θα χαιρόταν πάρα πολύ να έχει ένα αεροδρόμιο το οποίο θα επεκτείνεται πέρα από τη χωρική ενότητα του Ηρακλείου και τον ζωτικό του χώρο και το οποίο θα αφορούσε και τα Χανιά ή το Ρέθυμνο ή το σύνολο της Κρήτης. Μιλώ για το μέσο σταθερής τροχιάς που λέτε.

Εν πάση περιπτώσει, αναφέρετε εδώ «πυροτεχνήματα» τα οποία δεν έχουν καμμία βάση. Κατ’ αρχάς ούτε η Γαλλία ούτε η Ρουμανία είναι νησιά. Μιλάμε για ένα νησί το οποίο έχει πολύ συγκεκριμένα χαρακτηριστικά, στο οποίο η αεροπορική κίνηση του αεροδρομίου του Ηρακλείου -όπως πιθανόν θα ξέρετε- είναι εποχική και όχι μόνο είναι εποχική, αλλά σε πάρα πολύ μεγάλο βαθμό οι επισκέπτες είναι οργανωμένες ομάδες τουριστών που τους παίρνουν τα λεωφορεία, τους πηγαίνουν στις μονάδες όπου πηγαίνουν και κάνουν ό,τι έχουν προγραμματίσει να κάνουν και τους ξαναφέρνουν στο αεροδρόμιο για να πετάξουν.

Στην πραγματικότητα η σύνδεση του αεροδρομίου στην οποία αναφέρεστε είναι μια σύνδεση η οποία αφορά την εξυπηρέτηση κυρίως των τακτικών χρηστών του αεροδρομίου, η οποία όπως και να το κάνουμε αποδεικνύεται στη χειμερινή περίοδο ότι είναι περιορισμένη, έστω και αν στην Κρήτη η εικόνα είναι καλύτερη απ’ ό,τι στις υπόλοιπες περιοχές.

Εγώ δεν μιλάω αυτή τη στιγμή με αριθμούς. Προφανώς μπορούμε να μιλήσουμε με αριθμούς. Μιλάω όμως σε απάντηση αυτού που εσείς αναφέρετε ως πολιτική βούληση. Η πολιτική βούληση η οποία μπορεί να προκύπτει διαισθητικά ή από μια μαξιμαλιστική διάθεση των πολιτικών δεν σημαίνει ότι επιβεβαιώνεται και με τη λογική, διότι εντάξει, μπορούμε να βγούμε να πούμε στους Κρητικούς: «Ναι, και τρένο θα σας κάνουμε και τι άλλο θέλετε; Να το φέρουμε κι εκείνο».

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Ο συλλογισμός σας έχει το εξής παράδοξο: Ξεκινάει από τι; Θα έχουμε ένα μέσο σταθερής τροχιάς για το αεροδρόμιο; Τι μπορεί να είναι το μέσο σταθερής τροχιάς; Μπορεί να είναι τραμ. Το έχετε αναφέρει στην Αίθουσα αυτή, το θυμάμαι. Μπορεί όμως να είναι και τρένο. Άλλο τραμ, άλλο τρένο, άλλο προαστιακός, σας πληροφορώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Εξετάστε το!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Τι «εξετάστε το»; Δηλαδή επειδή σώνει και καλά κόλλησε στο μυαλό σας, πρέπει να εξεταστεί αυτό;

Πέρα απ’ αυτό, σας ξαναλέω. Τι θα πει «τώρα ή ποτέ»; Έρχεστε και μου λέτε ότι στρέφεται η Ευρώπη στα σιδηροδρομικά δίκτυα. Συμφωνώ, βεβαίως, αλλά σε χώρες όπου τα οδικά δίκτυα έχουν εξαντλήσει την ανάπτυξή τους. Εδώ μιλάμε για ένα νησί στο οποίο γίνεται ένα τεράστιο οδικό έργο, στο οποίο συγκλίνετε όλοι ότι πρέπει να υπάρχει, το οποίο έχει πολύ σημαντικά χαρακτηριστικά. Εσείς λέτε να προσθέσουμε και ένα σιδηροδρομικό δίκτυο σ’ αυτόν τον σκοπό. Δεν γίνεται. Πρέπει να είμαστε ξεκάθαροι.

Πρέπει να ξέρετε ότι ο κανονισμός 1679/2024 για το διευρωπαϊκό δίκτυο μεταφορών, το οποίο αναπτύσσεται βαθμιαία σε τρία στάδια έως το 2050, δεν προβλέπει σιδηροδρομικές υποδομές στην Κρήτη. Είναι κανονισμός, είναι αναγκαστικός νόμος της Ευρωπαϊκής Ένωσης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Χρήζει αναθεωρήσεως, το ξέρετε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Επιτρέψτε μου, λοιπόν, να πω ότι αν όντως η Ευρωπαϊκή Ένωση ήθελε να υποστηρίξει τέτοια έργα υποδομής, θα έπρεπε και οι αντίστοιχοι πόροι να είναι αυξημένοι. Εκατό φορές σάς έχω παρουσιάσει σ’ αυτή την Αίθουσα το σύνολο των πόρων του πρώτου τομεακού προγράμματος μεταφορών της Ευρωπαϊκής Ένωσης του ΕΣΠΑ. Σας το έχω παρουσιάσει. Για όλη την Ελλάδα 1,9 δισεκατομμύριο την περίοδο μέχρι το 2027. Ποιοι είναι οι πόροι που μπορούμε να φανταστούμε δηλαδή ότι μπορούν να έρθουν και να υποστηρίξουν το αεροδρόμιο; Θα πούμε στους Κρητικούς ψέματα; Τι θέλετε; Να βγούμε να πούμε στους Κρητικούς «εκεί θα σας κάνουμε και κάτι» το οποίο δεν είναι εφικτό να γίνει τώρα; Πότε;

Βλέπω τον κ. Κόκκαλη, τον συνάδελφό σας. Το να αποκατασταθεί το δίκτυο στη Λάρισα είναι μια υπόθεση που ξεπερνάει τα 400 εκατομμύρια. Και έρχεστε εδώ και λέτε τι; Να βρούμε πόρους που δεν υπάρχουν ή τώρα ή ποτέ; Ε, δεν υπάρχει αυτό, με συγχωρείτε. Και δεν το λέω αυτό για κανέναν άλλο λόγο. Το λέω γιατί απέναντι στους Κρητικούς εσείς μπορείτε να λέτε ό,τι θέλετε.

Απέναντι στους Κρητικούς εμείς πρέπει να είμαστε σαφείς. Έχουμε αναλάβει την υποχρέωση να τελειώσουμε τον ΒΟΑΚ, έχουμε αναλάβει την υποχρέωση να τελειώσουμε το αεροδρόμιο και θα τα τελειώσουμε. Είναι έργα τα οποία εσείς αναθέτατε σε ιδιώτες με κροκοδείλια δάκρυα του κ. Σπίρτζη -τα ξέρουμε όλοι- και σήμερα έρχεστε και προσπαθείτε αυτά τα έργα να τα πιστώσετε στον εαυτό σας. Ε, δεν γίνεται αυτό.

Επιτρέψτε μου να πω ότι για να είμαστε ειλικρινείς στους Κρητικούς, πρέπει να πούμε ότι εμείς αναλάβαμε πολύ συγκεκριμένα έργα και θα τα εκτελέσουμε, θα τα φέρουμε εις πέρας, αλλά υποσχέσεις χωρίς αντίκρισμα, επειδή αυτό μπορεί να αφορά τον όποιον βολονταρισμό όποιου πολιτικού, δεν πρόκειται να δώσουμε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Σ’ αυτό το σημείο θα κάνουμε μια μικρή διακοπή μέχρι να επανέλθουμε με την επόμενη επίκαιρη ερώτηση.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κύριοι συνάδελφοι, συνεχίζουμε με την έκτη με αριθμό 109/25-10-2024 επίκαιρη ερώτηση δεύτερου κύκλου του Βουλευτή Λαρίσης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Υγείας με θέμα: «Εγγυάται το Υπουργείο Υγείας την ομαλή και εύρυθμη λειτουργία του Πανεπιστημιακού Νοσοκομείου της Λάρισας και της υγείας και ασφάλειας των πολιτών και των εργαζομένων;».

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, πριν δέκα ημέρες ο Σύλλογος Ιατρών ΕΣΥ και Ειδικευομένων του Πανεπιστημιακού Γενικού Νοσοκομείου της Λάρισας, το Σωματείο Εργαζομένων στο Πανεπιστημιακό Νοσοκομείο της Λάρισας, ο Ιατρικός Σύλλογος Λάρισας και ο Σύλλογος Καθηγητών της Ιατρικής Σχολής του Πανεπιστημίου Θεσσαλίας βροντοφώναξαν και διαμαρτυρήθηκαν για την αποκαρδιωτική κατάσταση που βρίσκεται το ΕΣΥ και συγκεκριμένα το Πανεπιστημιακό Νοσοκομείο της Λάρισας.

Και επειδή θέλω να είμαι πάντα ακριβής, θα μεταφέρω τα λόγια του προέδρου του Ιατρικού Συλλόγου Λάρισας, ότι η αχίλλειος πτέρνα είναι η βαριά υποχρηματοδότηση. Αυτή η βαριά υποχρηματοδότηση, κύριε Υπουργέ, έχει τρεις παρενέργειες, σύμφωνα με τον πρόεδρο του Ιατρικού Συλλόγου Λάρισας, του οποίου και θα προσκομίσω τις δηλώσεις.

Πρώτον, την υποστελέχωση σε προσωπικό και σε κρίσιμες ειδικότητες, δεύτερον, την έλλειψη υλικών που είναι πάρα πολύ έντονη σε πάρα πολλά τμήματα, σε πολλές κλινικές του Πανεπιστημιακού Νοσοκομείου της Λάρισας. Αυτή η έλλειψη υλικών καθιστά ακόμα και τη λειτουργία κάποιων τμημάτων μη βέβαιη για το μέλλον. Τρίτον, τη μη σωστή περίθαλψη προς τους συμπολίτες μας. Αυτά αναφέρει ο πρόεδρος του Ιατρικού Συλλόγου της Λάρισας.

Με αυτή την επίκαιρη ερώτηση, λοιπόν, σας ρωτάμε τα εξής: Επιβεβαιώνετε όλα όσα έχουν πει αυτοί οι φορείς που εργάζονται και έχουν άμεση σχέση με το Πανεπιστημιακό Νοσοκομείο της Λάρισας για την έλλειψη προσωπικού και ιδίως για την έλλειψη υλικών; Βέβαια, υπάρχουν και οι μετακινήσεις από την ΥΠΕ σε προσωπικό το οποίο υπηρετούσε σε κρίσιμα πόστα, με αποτέλεσμα να υπάρχει προφανής δυσλειτουργία. Εν πάση περιπτώσει, εγγυάστε την ομαλή και εύρυθμη λειτουργία του Πανεπιστημιακού Νοσοκομείου της Λάρισας, το οποίο ειρήσθω εν παρόδω απέκτησε διοικητικό συμβούλιο μετά από πέντε, έξι μήνες, κάτι που γνωρίζετε πάρα πολύ καλά, με αποτέλεσμα τη δυσλειτουργία, επαναλαμβάνω, πάρα πολλών τμημάτων;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κόκκαλη.

Στην ερώτηση θα απαντήσει ο Υπουργός Υγείας κ. Άδωνις Γεωργιάδης.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε συνάδελφε, ό,τι θα πω αφορά έναν συνάδελφο που συμπαθώ και με τον οποίο πιστεύω ότι θα μπορέσουμε να κάνουμε μια καλόπιστη συζήτηση κανονικών ανθρώπων.

Με ρωτάτε αν επιβεβαιώνω ή αν διαψεύδω τις ανησυχίες του Προέδρου του Ιατρικού Συλλόγου Λάρισας για την υποχρηματοδότηση και μάλιστα για την τραγική υποχρηματοδότηση του Πανεπιστημιακού Νοσοκομείου της Λάρισας.

Το Πανεπιστημιακό Νοσοκομείο Λαρίσης, λοιπόν, το 2019 έχει ετήσιο τακτικό προϋπολογισμό 62.970.000, το 2020 έχει προϋπολογισμό 73.988.000, το 2021 έχει προϋπολογισμό 75.834.000, το 2022 έχει προϋπολογισμό 82.012.000, το 2023 έχει προϋπολογισμό 99.322.000 και το 2024 -αυτό είναι το έτος της τραγικής υποχρηματοδότησης!- 104.131.000!

Ο Βασίλης Κόκκαλης, ο Βουλευτής Λαρίσης έρχεται, δηλαδή, στη Βουλή και λέει σοβαρά ότι το ίδιο νοσοκομείο, με τα ίδια κρεβάτια, με τους ίδιους τοίχους, αλλά όχι με τους ίδιους γιατρούς -δεν είναι ίδιοι, θα το πούμε μετά αυτά- δεν είχε τραγική υποχρηματοδότηση στα 63.000.000 και συγκεκριμένα στα 62.970.000, αλλά ότι είχε τραγική υποχρηματοδότηση στα 104.131.000. Δεν ξέρω αν τα μαθηματικά του νοσοκομείου είναι παρόμοια με τον τρόπο που βγάζετε τους συνέδρους στο ΣΥΡΙΖΑ και με αυτά που ζει η Ελλάδα σήμερα, όπου ο καθένας λέει τα δικά του νούμερα, αλλά σας διαβεβαιώ πως όταν μιλάμε για λεφτά και για ευρώ, τα νούμερα είναι τέτοια έως και του τελευταίου ακέραιου αριθμού.

Με ενδιαφέρει, όμως, να δούμε και την κατάστασή του. Πάμε να δούμε, λοιπόν. Το συνολικό υπηρετούν ιατρικό προσωπικό στο Πανεπιστημιακό Νοσοκομείο Λαρίσης τον Ιούλιο του 2019 -είναι η ημερομηνία που ανέλαβε τη διακυβέρνηση της χώρας με την εντολή του ελληνικού λαού ο Κυριάκος Μητσοτάκης- όλων των σχέσεων εργασίας -το τονίζω!- μόνιμων, επικουρικών, ειδικευόμενων είναι τετρακόσιοι εξήντα τρεις. Τον Οκτώβριο του 2024 είναι τετρακόσιοι ενενήντα πέντε. Άρα συν τριάντα δύο.

Τώρα, με τους τετρακόσιους εξήντα τρεις λειτουργούσε ευρύθμως και με τους τετρακόσιους ενενήντα πέντε είναι κατεστραμμένο νοσοκομείο και πρέπει να ανησυχούμε!

Υπηρετούν νοσηλευτικό προσωπικό όλων, δηλαδή ΠΕ και ΔΕ, τον Ιούλιο του 2019 εξακόσιοι σαράντα οκτώ, τον Οκτώβριο του 2024 εξακόσιοι εβδομήντα έξι, συν είκοσι οκτώ.

Υπηρετούν λοιπό προσωπικό τώρα –όχι γιατροί και νοσηλευτές, όλοι οι υπόλοιποι- τον Ιούλιο του 2019 πεντακόσιοι τριάντα οκτώ, τον Οκτώβριο του 2024 εξακόσιοι τριάντα έξι, συν ενενήντα οκτώ. Δηλαδή, εκατόν τριάντα δύο και είκοσι, έχουμε εκατόν σαράντα δύο και έξι, έχουμε εκατόν σαράντα οκτώ συνολικά άτομα περισσότερα από τον Ιούλιο του 2019.

Ήθελα να το συγκεφαλαιώσω για να μην καταχραστώ τον χρόνο.

Όσον αφορά τα χρήματα, το Πανεπιστημιακό Νοσοκομείο της Λαρίσης παίρνει ετησίως από τον Έλληνα φορολογούμενο 41 εκατομμύρια περισσότερα στον τακτικό του ετήσιο προϋπολογισμό, ήτοι σε σχέση με τα 62 εκατομμύρια περίπου 70% αύξηση στον προϋπολογισμό του από το 2019. Και στο προσωπικό του έχει εκατόν είκοσι έξι άτομα περισσότερα.

Αυτό είναι το νοσοκομείο που έχει σήμερα τραγική υποχρηματοδότηση και καταρρέει! Με συγχωρείτε, αν αυτό το επιχείρημά σας ισχύει, έπρεπε να έχετε παραιτηθεί από Βουλευτής του ΣΥΡΙΖΑ το 2019 και να είχατε κατέβει με άλλο κόμμα. Κακώς αλλάξατε κόμμα τότε, δηλαδή από τους Ανεξάρτητους Έλληνες στον ΣΥΡΙΖΑ. Για ποιον λόγο; Δεν μπορεί ένας Βουλευτής Λαρίσης να βλέπει το κεντρικό νοσοκομείο της πόλης του να καταρρέει και να κατεβαίνει με τον ΣΥΡΙΖΑ! Εκτός αν δεν κατέρρεε το 2019! Όμως, αν δεν κατέρρεε το 2019, δεν μπορεί να μην κατέρρεε με 70% λιγότερα στον προϋπολογισμό και λιγότερο προσωπικό και να καταρρέει σήμερα!

Άρα, κύριε Κόκκαλη, καταλαβαίνετε ότι κάτι δεν πάει καλά με την ερώτησή σας.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, χαίρομαι που είπατε να κάνουμε μια κουβέντα. Αυτό, όμως, προϋποθέτει επί ίσοις όροις μια συμφωνία αλήθειας. Να δεχτώ όχι χάριν του διαλόγου –προσέξτε, δεν αμφισβητώ τα στοιχεία που είπατε….

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τα στοιχεία είναι της υπηρεσίας.

**ΒΑΣΙΛΕΙΟΣ ΚΟΚΚΑΛΗΣ:** Να δεχθώ, λοιπόν, όχι χάριν του διαλόγου αλλά στην ουσία –την ξέρετε πολύ καλά την ελληνική γλώσσα- ότι τα στοιχεία είναι αυτά. Το πρόβλημα δεν είναι με μένα τον Βουλευτή και λέτε ότι ο Βασίλης Κόκκαλης καταθέτει αυτήν την ερώτηση. Είναι με τους φορείς. Οι φορείς τα είπαν αυτά, κύριε Υπουργέ. Ο κ. Γιαννακόπουλος δεν είναι στον ΣΥΡΙΖΑ. Ακούστε τι είπαν και οι υπόλοιποι. Αν αυτοί έχουν λάθος, αναγκαστικά σας μεταφέρω κι εγώ λάθος. Όμως, νομίζω ότι δεν έχουν λάθος.

Η κ. Παπαδάμου, η Πρόεδρος των γιατρών του Πανεπιστημιακού, λέει «Θέλουμε να σας ενημερώσουμε για να αποδομήσουμε όλη αυτήν την ιστορία που περιγράφει η ηγεσία του Υπουργείου Υγείας. Σήμερα βιώνουμε την κορύφωση της επίθεσης στο δημόσιο δωρεάν σύστημα υγείας».

Εν συνεχεία, έχουμε τον κ. Κωνσταντίνο Γιαννακόπουλο. Θα σας τα προσκομίσω. Αυτές είναι οι δηλώσεις του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τις έχω δει.

**ΒΑΣΙΛΕΙΟΣ ΚΟΚΚΑΛΗΣ:** Έχω δίκιο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι.

**ΒΑΣΙΛΕΙΟΣ ΚΟΚΚΑΛΗΣ:** Να το πείτε και μετά.

Άρα δεν είναι πρόβλημα η ερώτηση η δικιά μου. Απευθυνθείτε στους γιατρούς, στους νοσηλευτές, σ’ αυτούς που εργάζονται και ξέρουν πολύ καλύτερα τι βιώνουν. Ένα το κρατούμενο.

Κατά δεύτερον, τι είπαμε, κύριε Υπουργέ; Είπαμε να κάνουμε μια καλή κουβέντα. Εγώ –όχι χάριν διαλόγου- είπα και λέω ότι τα στοιχεία τα οποία προσκομίζετε είναι τα αληθή.

Να σας διαβάσω κι εγώ κάποια έγγραφα τώρα πρόσφατα να δούμε αν προκύπτει το εύρυθμο της λειτουργίας και αν όλα πάνε τόσο καλά στο Πανεπιστημιακό Νοσοκομείο της Λάρισας;

Τα έγγραφα, λοιπόν, είναι με αριθμό πρωτοκόλλου. Το Τμήμα Αιμοδοσίας μιλά για αδυναμία υποστήριξης της πλήρους λειτουργίας δύο ζωτικών για το νοσοκομείο εργαστηρίων. Ημερομηνία, 8 Οκτωβρίου 2024. Μπορεί να έτυχε.

Πάμε παρακάτω. Έλλειψη αντιδραστηρίων τον Οκτώβριο του 2024. Μπορεί να έτυχε κι αυτό.

Τρίτον, στις 21 Αυγούστου του 2024, έλλειψη αντιδραστηρίων για διαλυτό υποδοχέα, αντισώματα, τρανσφερίνες, κ.λπ..

Πέμπτον, στις 20 Σεπτεμβρίου του 2024, έλλειψη υλικών στο κυτταρολογικό εργαστήριο. Καταλήγει το έγγραφο «Ως εκ τούτου, το συγκεκριμένο εργαστήριο θα μπορέσει να εκτελέσει εξετάσεις για ακόμη έναν μήνα το μέγιστο». Κάτι μπορεί να συμβαίνει τώρα.

Έχω έγγραφο του εκπροσώπου του διευθυντή της ιατρικής υπηρεσίας για τη λίστα χειρουργείων, έγγραφο του ίδιου του διευθυντή της ιατρικής υπηρεσίας με ημερομηνία 24 Οκτωβρίου του 2024, «Αναμένεται να υπάρξει σημαντική δυσλειτουργία όσον αφορά την ειδική λίστα χειρουργείων λόγω κάποιων μετακινήσεων», οι οποίες φαίνεται δεν ήταν οι σωστές.

Άλλο έγγραφο στις 25 Οκτωβρίου του 2024 σχετικά με τη λειτουργία του εργαστηρίου παθολογικής ανατομικής καταλήγει «Ως εκ τούτου, η γραμματεία του εργαστηρίου δεν δύναται να λειτουργήσει, ενώ θα υπάρξει και σημαντική καθυστέρηση στην αποστολή των ιστολογικών εκθέσεων».

Κύριε Υπουργέ, τι είπαμε από την αρχή; Είπαμε να κάνουμε μια κουβέντα ειλικρινή. Ως Βουλευτής, ξέρετε πολύ καλά ότι μεταφέρω τα προβλήματα της πόλης μου. Ως Βουλευτής, μεταφέρω αυτό το οποίο είναι γεγονός. Και ένα γεγονός το οποίο δεν μπορείτε να το αμφισβητήσετε είναι ότι οι θεσμικοί φορείς, δηλαδή οι γιατροί του Πανεπιστημιακού Νοσοκομείου της Λάρισας, ο Ιατρικός Σύλλογος της Λάρισας, το Σωματείο Εργαζομένων του Πανεπιστημιακού Νοσοκομείου της Λάρισας, ο Σύλλογος Καθηγητών της Ιατρικής Σχολής του Πανεπιστημίου Θεσσαλίας, λένε αυτά τα οποία με συντομία είπα εγώ τώρα. Συνεπώς προφανώς εσείς θα απαντήσετε αν και αυτοί έχουν λάθος ή όχι.

Κατά δεύτερον, από τα έγγραφα τα οποία διάβασα, δεν προκύπτει, κύριε Υπουργέ, το εύρυθμο της λειτουργίας. Ξέρετε πολύ καλά ότι το Πανεπιστημιακό Νοσοκομείο της Λάρισας ήταν χωρίς διοικητικό συμβούλιο για μήνες. Και σε αυτό δεν φταίει η διοίκηση.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Πώς θα παραγγελθούν τα υλικά, όταν απαιτεί ο νόμος απόφαση διοικητικού συμβουλίου και διοικητικό συμβούλιο δεν υπήρχε, ειδικά για τα μεγάλα τα ποσά;

Οπότε καταλαβαίνετε ότι η αγωνία όλων των συμπολιτών μου είναι για την αξιοπρεπή νοσηλεία και εξυπηρέτηση όλων των πολιτών της Θεσσαλίας. Αυτό είναι το αντικείμενο της ερώτησης και αυτό περιμένουν από τον Υπουργό Υγείας, προκειμένου όλα αυτά τα έγγραφα τα οποία σας διάβασα να μην υπάρχουν στο μέλλον.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Κόκκαλη.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ, κύριε Πρόεδρε.

Θέλω λίγο να σταθώ στο τελευταίο, για το οποίο είχαμε και μία δημόσια διαφωνία πριν από κανένα δίμηνο.

Ναι, υπήρξε καθυστέρηση στον διορισμό διοικητικού συμβουλίου στο Πανεπιστημιακό Νοσοκομείο Λαρίσης. Υπήρχε ένα τεχνικό ζήτημα σε σχέση με τη θέση του αντιπροέδρου. Για νομικούς λόγους δεν μπορούσε να γίνει. Χρειάστηκε να κάνουμε κάποιες κινήσεις, για να μπορούμε να βρούμε κάποιον προσωρινό λόγω του διαγωνισμού, κ.λπ.. Μπήκε.

Επηρέασε αυτό τη λειτουργία του νοσοκομείου, όπως λέτε;

**ΒΑΣΙΛΕΙΟΣ ΚΟΚΚΑΛΗΣ:** Επηρέασε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι.

**ΒΑΣΙΛΕΙΟΣ ΚΟΚΚΑΛΗΣ:** Κι όμως, επηρέασε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι.

Από την λήξη της θητείας του προηγούμενου διοικητικού συμβουλίου έως και την έκδοση απόφασης συγκρότησης του νέου, το Πανεπιστημιακό Γενικό Νοσοκομείο Λαρίσης προμηθεύτηκε όλα τα υλικά που ήταν απαραίτητα για την καθημερινή του λειτουργία με αποφάσεις του διοικητή του που ανέρχονται σε αριθμό πάνω από πενήντα. Ήδη, με αποφάσεις του νέου διοικητικού συμβουλίου εγκρίθηκαν όλες οι εκκρεμείς διαγωνιστικές διαδικασίες προμήθειας υλικών και εγκρίθηκαν όλες οι αποφάσεις του προηγούμενου διοικητού.

Ο νόμος λέει θέλει απόφαση ΔΣ -πράγματι- αλλά προβλέπει και τι γίνεται όταν δεν υπάρχει. Δεν λέει ο νόμος αν δεν υπάρχει, σταματάνε να λειτουργούν τα νοσοκομεία να πεθάνει ο κόσμος. Τι λέει ο νόμος; Λέει: Όταν υπάρχει ΔΣ, πρέπει να προηγείται απόφαση του ΔΣ. Όταν δεν υπάρχει ΔΣ, υπογράφει ο διοικητής και θα κρίνει το ΔΣ εκ των υστέρων. Τόσο απλά!

Πώς σας έχει μπει στο μυαλό ότι αν σταματήσει ένα ΔΣ, σταματάει να λειτουργεί ένα νοσοκομείο; Που το είδατε αυτό γραμμένο; Ξέρετε κάθε μέρα πόσα ΔΣ σταματάνε; Επτά-οκτώ νοσοκομεία την ημέρα σταματάνε το ΔΣ τους. Κάθε μέρα ασχολείται το γραφείο μου με τα καινούργια ΔΣ. Στον ένα λείπει το Ποινικό Μητρώο, στον άλλο δεν το έδωσε η Αστυνομία, στον τρίτο δεν ήρθε το χαρτί των Αγγλικών, αυτό συμβαίνει όλη την ημέρα. Άμα σταμάταγαν, κύριε συνάδελφε, τα νοσοκομεία επειδή δεν έχουν ΔΣ, θα είχε πεθάνει ο μισός ελληνικός πληθυσμός. Άρα, αυτό που λέτε, δεν ισχύει, μην το λέτε. Το νοσοκομείο λειτουργούσε κανονικά, μπήκε το ΔΣ, εγκρίθηκαν αποφάσεις, προχωράει κανονικά.

Τώρα, μου είπατε να κρίνω τις δηλώσεις του κ. Γιαννακόπουλου.

**ΒΑΣΙΛΕΙΟΣ ΚΟΚΚΑΛΗΣ:** Κι όχι μόνον, όλων …

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν συνηθίζω να κρίνω ποτέ τις δηλώσεις συνδικαλιστικών εκπροσώπων.

**ΒΑΣΙΛΕΙΟΣ ΚΟΚΚΑΛΗΣ:** Όχι να κρίνετε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αιρετοί είμαστε και οι δύο, καταλαβαίνω ότι σε ένα πλαίσιο προεκλογικής εκστρατείας λες και μια κουβέντα παραπάνω.

Εγώ σας είπα τα νούμερα. Σας τα διαβάζω ξανά και θα έρθω μετά στα χειρουργεία, γιατί αυτό με ενδιαφέρει περισσότερο. Απλώς, για να τα έχετε συγκεντρωμένα στο μυαλό σας, μου τα έστειλε η κ. Γενική Γραμματέας που τα είχα ζητήσει. Ποσοστό κάλυψης κλινών σήμερα που μιλάμε 95%, το νοσοκομείο είναι γεμάτο.

Σημειώστε ότι στο νοσοκομείο αυτό έχουμε βάλει με τη χορηγία του Ξενοφώντος Καντώνια τις πρώτες ΜΕΘ παίδων στην κεντρική Ελλάδα ever -ήδη λειτουργούν- με το Ταμείο Ανάκαμψης έχουμε τις πρώτες ΜΑΦ παίδων ever στην κεντρική Ελλάδα, που ήδη κατασκευάζονται μέσα στο νοσοκομείο, έχουμε έργα του Ταμείου Ανάκαμψης πάνω από 15.000.000, τα νέα ΤΕΠ στεγανοποίηση κ.λπ.. Μιλάμε ότι γίνεται καινούργιο, κοσμογονία. Αυτά είναι εκτός των επιπλέον χρημάτων του προϋπολογισμού, είναι over top, επιπλέον. Το νοσοκομείο αυτό, το ξέρετε, είναι το μισό εργοτάξιο σήμερα, παντού κάτι φτιάχνουν. Να πάμε να δούμε λίγο και τα αποτελέσματά του βρε παιδάκι μου, για να δούμε αν έχει δίκιο ο κ. Γιαννακόπουλος και η κυρία τάδε.

Πρώτο εννεάμηνο 2023 με πρώτο εννεάμηνο 2024, να κάνουμε σύγκριση τώρα. Περισσότεροι ασθενείς στα τακτικά εξωτερικά ιατρεία 5,18%, εξήνα έξι χιλιάδες ενιακόσιοι πενήντα τρεις το πρώτο εννεάμηνο του 2023, εβδομήντα χιλιάδες τριακόσιοι είκοσι τέσσερις το 2024. Δηλαδή το νοσοκομείο που κατά τη γνώμη σας καταρρέει και υπολειτουργεί, έχει δει περισσότερους ασθενείς στα τακτικά εξωτερικά ιατρεία.

Πάμε τώρα στο Τμήμα Επειγόντων Περιστατικών τριάντα εννέα χιλιάδες τριακόσιοι δεκαέξι το πρώτο εννεάμηνο του 2023, σαράντα εννέα χιλιάδες πεντακόσιοι ογδόντα δύο το πρώτο εννεάμηνο το 2024. Έχει δει στα επείγοντα περιστατικά 26% περισσότερους ασθενείς το νοσοκομείο που δεν κατέρρεε πέρυσι, αλλά καταρρέει φέτος.

Τον προϋπολογισμό τον είδαμε, μην τα ξαναπούμε, πάμε στον αριθμό των χειρουργείων που έχει πολύ μεγάλο ενδιαφέρον. Το πρώτο εννεάμηνο του 2024 έχουν γίνει επτά χιλιάδες διακόσια εβδομήντα οκτώ χειρουργεία. Είναι 5,5% περισσότερα από ό,τι το πρώτο εννεάμηνο του 2023.

Συγκεφαλαιώνοντας -και δεν το λέω τόσο σε σας, γιατί εσείς καλά κάνατε και τις φέρνετε στη Βουλή, αφού ο κ. Γιαννακόπουλος έκανε αυτές τις δηλώσεις, εκεί δεν μπορώ να σας ψέξω, καλά να πάθει ο κ. Γιαννακόπουλος που είπε τέτοιες αστειότητες, γιατί κάποτε πρέπει να κρίνονται και αυτοί που λένε- έχουμε ένα νοσοκομείο που στην πενταετία του Μητσοτάκη έχει 60% περισσότερο προϋπολογισμό. Έχει περισσότερους γιατρούς, περισσότερους νοσηλευτές, περισσότερο λοιπό προσωπικό, έχει πάρει ένα πολύ μεγάλο κομμάτι από το Ταμείο Ανάκαμψης, έχει φτιάξει ΜΕΘ παίδων, φτιάχνει ΜΑΦ παίδων, φτιάχνουμε νέο Τμήμα Επειγόντων Περιστατικών, κάνει περισσότερα χειρουργεία, έχει δει περισσότερους ασθενείς στα εξωτερικά ιατρεία και περισσότερους στο Τμήμα Επειγόντων Περιστατικών. Αυτό το νοσοκομείο είναι -μην πω εσάς- κατά τον κ. Γιαννακόπουλο, το νοσοκομείο που καταρρέει. Τα προηγούμενα χρόνια δεν κατέρρεε;

Γιατί εάν καταρρέει με αυτά τα αποτελέσματα, ή τα μαθηματικά μας έχουν πρόβλημα ή εσείς που το φέρατε στη Βουλή ή ο κ. Γιαννακόπουλος που έκανε τις δηλώσεις. Και δεν αναφέρω την άλλη την κυρία, βλέπεις είμαι προσεκτικός.

**ΒΑΣΙΛΕΙΟΣ ΚΟΚΚΑΛΗΣ:** Γιατί;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Γιατί, η άλλη κυρία είναι του ΣΥΡΙΖΑ. Θα πείτε, ευλόγως ΣΥΡΙΖΑ είναι, μας κάνει την ερώτηση. Ο κ. Γιαννακόπουλος δεν είναι του ΣΥΡΙΖΑ. Δέχομαι αυτό που είπατε. Έχετε δίκιο. Και εγώ ομολογώ -και σας ευχαριστώ γι’ αυτό- δράττομαι της ευκαιρίας δημοσίως να πω στον κ. Γιαννακόπουλο, κακές παρέες κάνετε, κύριε Γιαννακόπουλε. Προφανώς, οι παρέες σας, κύριε Γιαννακόπουλε, Νέα Δημοκρατία δεν μας κάνουν για να είμαστε συνενωμένοι. Άντε και Νέα Δημοκρατία δεν θέλετε να είστε, δικαίωμά σας είναι, αυτό είναι προσωπικό σας δεδομένο, αλλά το να θέλεις να διαστρεβλώνεις, Πρόεδρος του Ιατρικού Συλλόγου, τα δεδομένα ενός νοσοκομείου που είναι γραπτά, συγκεκριμένα, μετρήσιμα από την υπηρεσία, με συγχωρείς, Χρήστο μου, αλλά κάτι δεν πάει καλά με τον κ. Γιαννακόπουλο. Άρα, δεν φταίτε εσείς, το χρεώνω στον κ. Γιαννακόπουλο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα συνεχίσουμε με την δέκατη τρίτη με αριθμό 122/29-10-2024 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς την Υπουργό Εργασίας και Κοινωνικής Ασφάλισης, με θέμα: «Για την ανάκληση των απολύσεων και τη διασφάλιση μισθών και δικαιωμάτων των εργαζομένων στο ξενοδοχείο «CAPSIS ASTORIA» στο Ηράκλειο Κρήτης».

Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, η εργοδοσία του ξενοδοχείου «CAPSIS ASTORIA» στο Ηράκλειο ανακοίνωσε αιφνίδια στους εργαζόμενους ότι το προσεχές διάστημα το ξενοδοχείο θα κλείσει για λόγους ανακαίνισης, χωρίς να προσδιορίσει –τουλάχιστον, σε αρχική φάση- το διάστημα που θα είναι κλειστό το ξενοδοχείο. Μάλιστα, στην προσπάθεια των εργαζομένων να διεκδικήσουν εισόδημα και δικαιώματα, η απάντηση της εργοδοσίας, επιδιώκοντας προφανώς να απαλλαγεί από κάθε φωνή διεκδίκησης και κάθε συνδικαλιστική δράση, ήταν η εκδικητική απόλυση πρωτοπόρου εργαζόμενου που συνέβαλε στην οργάνωση των εργαζομένων, ενώ μετά από λίγες ημέρες ακολούθησε και μία δεύτερη απόλυση εργαζόμενης. Απέναντι σε αυτές τις αντεργατικές πρακτικές, οι εργαζόμενοι του «CAPSIS ASTORIA» διεκδικούν με συνεχείς κινητοποιήσεις την ανάκληση των καθαρά συνδικαλιστικών και εκδικητικών απολύσεων των πρωτοπόρων συναδέλφων τους, τη διατήρηση όλων των θέσεων εργασίας και τη διασφάλιση του μισθού στο 100% για το σύνολο των εργαζομένων, έχοντας τη στήριξη σωματείων και πολλών φορέων του Ηρακλείου που εκφράζουν την αλληλεγγύη τους στα δίκαια αιτήματά τους. Είναι καθαρό για μία ακόμα φορά ότι κάθε επένδυση που κάνουν οι επιχειρηματικοί όμιλοι γίνεται σε βάρος των δικαιωμάτων και των εισοδημάτων των εργαζομένων, δηλαδή της ίδιας τους της επιβίωσης.

Συγκεκριμένα, η εργοδοσία του «CAPSIS ASTORIA», αξιοποιώντας το γνωστό αντεργατικό νομοθετικό πλαίσιο -διαχρονικά, όλων των κυβερνήσεων, βέβαια- σχεδιάζει την απόλυση εργαζομένων πριν κλείσει το ξενοδοχείο -ήδη σας είπα ότι έχουν απολυθεί δύο- ενώ όσοι παραμείνουν θα ενταχθούν στο καθεστώς διαθεσιμότητας, που σημαίνει μείωση αποδοχών κατά 50%.

Αλήθεια, εδώ έχει ένα ενδιαφέρον να μας πείτε, κύριε Υπουργέ, από πού χρηματοδοτείται η ανακαίνιση του συγκεκριμένου ξενοδοχείου; Είναι από κάποιο πρόγραμμα ευρωπαϊκό, είναι από το Ταμείο Ανάκαμψης, είναι από ιδία έσοδα;

Αν γνωρίζετε, καλό είναι να μας απαντήσετε, γιατί έχει ιδιαίτερη αξία να το γνωρίζουμε αυτό. Και το λέω, διότι το βάρος στις πλάτες των εργαζομένων στο ξενοδοχείο «CAPSIS ASTORIA», που καλούνται να επιβιώσουν με τον μισό μισθό, είναι τεράστιο. Ενώ είχαν προγραμματίσει ότι θα δούλευαν κανονικά όλο τον χρόνο, δεν θα μπορούν πλέον να ανταποκριθούν στις υποχρεώσεις τους, ενοίκια, δάνεια στήριξη της οικογένειάς τους και αυτό εξαιτίας των σχεδιασμών της εργοδοσίας, προκειμένου να έχει τι; Το μέγιστο δυνατό κέρδος.

Το πρόβλημα, λοιπόν, εντείνεται ακόμα περισσότερο με το κύμα ακρίβειας στην ενέργεια, στα καύσιμα, στα βασικά είδη διατροφής, που χτυπάει ακόμα περισσότερο τις δυνατότητες των εργαζομένων για να έχουν μια αξιοπρεπή διαβίωση. Και αυτή η περίπτωση του «CAPSIS ASTORIA» είναι ένα δείγμα του τουριστικού θαύματος, που χτίζεται με το σμπαράλιασμα, στην κυριολεξία, των εργασιακών δικαιωμάτων, με τους απαράδεκτους όρους και τις συνθήκες δουλειάς, την εργοδοτική αυθαιρεσία και τους μισθούς - «ψίχουλα».

Σας ρωτάμε, λοιπόν, κύριε Υπουργέ τι μέτρα θα πάρει η Κυβέρνηση για να υποχρεωθεί η εργοδοσία του ξενοδοχείου «CAPSIS ASTORIA» να προχωρήσει στην ανάκληση των απολύσεων, να διασφαλίσει όλες τις θέσεις εργασίας και το 100% του μισθού των εργαζομένων για όσο διαρκέσουν οι εργασίες της ανακαίνισης;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Συντυχάκη.

Θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε συνάδελφε, με πολύ ενδιαφέρον άκουσα την ερώτηση την οποία υποβάλατε σχετικά με τους εργαζόμενους του συγκεκριμένου ξενοδοχείου στο Ηράκλειο και βεβαίως τα ερωτήματα που έχετε θέσει.

Για να έρθω απευθείας στα ζητήματα τα οποία αναδείξατε, επιτρέψτε μου πρώτα απ’ όλα να σας μεταφέρω την επίσημη ενημέρωση που έχουμε από την Ανεξάρτητη Αρχή Επιθεώρησης Εργασίας. Το Τμήμα Επιθεώρησης Εργασιακών Σχέσεων του Ηρακλείου ήδη έχει ενημερώσει τη Γενική Διεύθυνση ότι πράγματι δύο εργαζόμενοι της συγκεκριμένης επιχείρησης κατέθεσαν δύο αιτήσεις για διενέργεια εργατικής διαφοράς με βασικό αίτημα, όπως και εσείς είπατε, την εκδικητική απόλυση λόγω συνδικαλιστικής δράσης. Στην αίτησή τους για διενέργεια εργατικής διαφοράς οι δύο εργαζόμενοι αποτυπώνουν ότι διεκδίκησαν το 100% του μισθού τους κατά την περίοδο της ανακαίνισης του ξενοδοχείου και απολύθηκαν, διότι συμμετείχαν σε συνελεύσεις και σε προηγηθείσες απεργίες και καταγγέλλουν εκδικητική απόλυση, λόγω, όπως είπατε και νωρίτερα, της συνδικαλιστικής τους δράσης κατά παράβαση του ν.1264/1982, καθώς αντέδρασαν στην ανακοίνωση του μέτρου της διαθεσιμότητας και της καταβολής του 50% του μισθού τους και συμμετείχαν μάλιστα και στον συντονισμό της απεργίας.

Να σας ενημερώσω επίσης -και αυτό νομίζω ότι έχει μια ιδιαίτερη αξία, είναι σημαντικό, κύριε συνάδελφε- ότι όπως προκύπτει και από τα έγγραφα της αρχής, αρχικά η σχετική συζήτηση των εργατικών διαφορών είχε προσδιοριστεί για τις 9-12-2024, αλλά θα ήθελα να γνωρίζετε, όπως και οι ενδιαφερόμενοι βεβαίως που μας παρακολουθούν, ότι με μέριμνα της ίδιας της αρχής, η Επιθεώρηση Εργασίας προσδιόρισε τελικά κατά προτεραιότητα τη συζήτηση των εργατικών διαφορών για τις 7-11-2024, πάνω από έναν μήνα νωρίτερα. Επιπλέον έχει συνταχθεί και δελτίο ελέγχου προς την επιχείρηση για τη διερεύνηση της τήρησης των προϋποθέσεων για τη θέση των εργαζομένων σε διαθεσιμότητα -αυτό το οποίο ρωτήσατε.

Αντιλαμβάνεστε, λοιπόν, ότι μέχρι αυτή τη στιγμή έχουν γίνει όλες οι προβλεπόμενες ενέργειες και μάλιστα εγώ θα προσέθετα με πολύ γρήγορες διαδικασίες, ώστε να διερευνηθεί τι ακριβώς έχει γίνει σε αυτήν την περίπτωση και να καταλήξουμε αν και σε ποια σημεία έχει παραβιαστεί η εργατική νομοθεσία και αν προφανώς, κύριε συνάδελφε, έχει γίνει κάτι τέτοιο, το ξέρετε ότι θα υπάρξουν και οι προβλεπόμενες σχετικές κυρώσεις.

Εμείς ως Υπουργείο αντιλαμβάνεστε -το έχουμε πει πάρα πολλές φορές και σε ερωτήσεις που έχετε κάνει- ότι δεν είμαστε δικαστήριο να κρίνουμε ποιος έχει δίκιο ή ποιος έχει άδικο. Η διαδικασία, όπως ξέρετε, είναι εν εξελίξει και στο πλαίσιο της δικής μας αρμοδιότητας να είστε σίγουρος, όπως έχει γίνει και σε άλλες περιπτώσεις που υπάρχει σχετική ενημέρωση -και βεβαίως ευχαριστούμε για τις ερωτήσεις που υποβάλλετε πολλές φορές - θα πράξουμε αυτά τα οποία προβλέπονται από τον νόμο. Γι’ αυτό να είστε σίγουρος.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υφυπουργό.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κοιτάξτε, κατά τα λεγόμενα της εργοδοσίας, εάν υποκύψουν στις απαιτήσεις των εργαζομένων παραβιάζεται η νομοθεσία και μάλιστα απ’ ό,τι μας είπαν παραβιάζεται και ο καλός ανταγωνισμός, ότι θα κατηγορηθεί η συγκεκριμένη εταιρεία για αθέμιτο ανταγωνισμό, διότι θα δώσει το 100% της αποζημίωσης, ενώ οι άλλες εταιρείες θα υποχρεωθούν να τηρήσουν τη νομοθεσία. Αυτά μας λένε.

Και έρχεστε τώρα εδώ στην πρωτολογία σας και ουσιαστικά τι μας λέτε; Ότι θα γίνει ό,τι προβλέπει η νομοθεσία. Μα η νομοθεσία είναι το πρόβλημα. Πρέπει να καταργήσετε τη συγκεκριμένη διάταξη που προβλέπει διαθεσιμότητα με το 50% του μισθού. Δεν μπορούν να το αντέξουν αυτό. Το ίδιο επιχείρημα που βάζει η εργοδοσία, βάζετε και εσείς. Καταργήστε, λοιπόν, τη συγκεκριμένη διάταξη.

Υπάρχει ένα ιστορικό. Είπατε κάποιο μέρος του ιστορικού, αλλά να το δούμε στην ολότητά του. Ποτέ δεν ενημέρωσε η εργοδοσία τους εργαζόμενους ότι επίκειται διαδικασία ανακαίνισης. Κατά συνέπεια θα έμπαιναν στο καθεστώς της διαθεσιμότητας και δεν το ήξεραν. Εκείνοι που είχαν ενημερωθεί ήταν οι προϊστάμενοι. Κυκλοφορούσαν διάφορες φήμες, τίποτα επίσημο, με αποτέλεσμα να υπάρχει μια αβεβαιότητα, ένας φόβος, ενώ, ακόμα και ο νόμος αυτός, ο αντεργατικός νόμος, προβλέπει έγκαιρη ενημέρωση των εργαζομένων.

Κάτω, λοιπόν, από την πίεση των κινητοποιήσεων που πραγματοποιήθηκαν έξω από το ξενοδοχείο με την παρουσία εργαζομένων από άλλα ξενοδοχεία και από άλλους κλάδους που στήριξαν την κινητοποίηση και αντιπροσωπείας συνδικαλιστών, έγινε συνάντηση με τη διεύθυνση του ξενοδοχείου και η διεύθυνση αναγκάστηκε να δώσει τις εξής απαντήσεις: Το ξενοδοχείο θα κλείσει στις 20 του Νοέμβρη για τρεις μήνες. Σκοπός της εταιρείας είναι όχι μόνο να θέσει ένα μέρος των εργαζομένων σε διαθεσιμότητα αξιοποιώντας αυτό το αντεργατικό νομοθετικό πλαίσιο που τους αφήνει με το μισό μισθό, αλλά και ένα άλλο κομμάτι εργαζομένων σχεδιάζει να το πετάξει στην ανεργία με πρόσχημα τη διαθεσιμότητα. Με πρόσχημα το κλείσιμο του ξενοδοχείου, σου λέει «να πετάξω στην ανεργία κάποιους από τους συγκεκριμένους», δηλαδή όχι να βγουν στη διαθεσιμότητα, αλλά να τους απολύσει πριν κλείσει η σεζόν για να μην πάρουν ούτε αυτήν την αποζημίωση του 50% που προβλέπει ο απαράδεκτος αντεργατικός νόμος.

Η απόλυσή τους είναι φανερό ότι είναι εκδικητική -για παραδειγματισμό θα σας έλεγα εγώ-, επειδή πρωτοστάτησαν στην οργάνωση των εργαζομένων για τη διεκδίκηση των αιτημάτων τους. Και γι’ αυτήν την αντιδημοκρατική, τρομοκρατική πράξη θα σας έλεγα εγώ, η εργοδοσία δεν έδωσε ποτέ καμμία ουσιαστική απάντηση.

Και το ότι είναι εκδικητικές οι απολύσεις ξέρετε από πού φαίνεται; Από το γεγονός ότι και το 2022 και το 2023 δεν υπήρξε παρόμοιο περιστατικό. Με το που πρωτοστάτησαν αυτοί οι εργαζόμενοι, που μπήκαν μπροστά, αμέσως με το που πήγαν στη δουλειά το πρωί για να χτυπήσουν κάρτα, τους λένε «απολύεστε» και είχαν έτοιμη και την αποζημίωση. Βγάζει μάτι! Η εργοδοσία, βλέποντας ότι οι εργαζόμενοι δεν κάνουν πίσω από τα δίκαια αιτήματά τους και μάλιστα ότι συμμετείχαν και στην απεργία στις 23 του Οκτώβρη, έβαλε στόχο να τους εκφοβίσει με αυτόν τον τρόπο, με αποκορύφωμα αυτήν την εκδικητική απόλυση.

Άλλη, λοιπόν, μια σεζόν οδεύει προς το τέλος της, κύριε Υπουργέ, με την κατάσταση για τους εργαζόμενους να είναι πιο δύσκολη από ποτέ. Δυστυχώς αυτή είναι η δίκαιη ανάπτυξη για την οποία μιλάει η Κυβέρνηση. Επιτέλους όμως ήρθε η ώρα να ακουστεί η φωνή των εργαζομένων και στο συγκεκριμένο ξενοδοχείο και σε άλλα ξενοδοχεία. Από το ΚΚΕ τουλάχιστον έχουν την αμέριστη στήριξη και μέσα εδώ, αλλά και έξω από τη Βουλή, σε αυτόν το δίκαιο αγώνα για την ανυποχώρητη στάση τους απέναντι στην αδιαλλαξία της εργοδοσίας.

Για να κερδίσουν οι εργαζόμενοι, πρέπει να χάσουν οι επιχειρηματικοί όμιλοι. Δεν γίνεται να βγουν και οι δύο κερδισμένοι. Και εγώ σας ρώτησα προηγουμένως, αλλά δεν μου απαντήσατε, αν είναι μέσα σε πρόγραμμα, αν είναι στο Ταμείο Ανάκαμψης. Αν είναι στο Ταμείο Ανάκαμψης ή σε οποιοδήποτε ευρωπαϊκό πρόγραμμα δεν υπάρχει προϋπόθεση ότι, ξέρετε, να δώσετε το 50% στους εργαζόμενους. Οφείλει να αποζημιώσει στο 100% τους εργαζόμενους.

Γι’ αυτό και εμείς καλούμε τους εργαζόμενους να οργανώσουν τον δικό τους αγώνα με ενότητα, με σταθερό μέτωπο, με επιμονή απέναντι στην αδιαλλαξία της εργοδοσίας προκειμένου να διασφαλιστούν οι θέσεις εργασίας, να αποδοθεί το 100% του μισθού για όσο διαρκέσει αυτή η ανακαίνιση και να παρθεί πίσω η εκδικητική απόλυση των δύο εργαζομένων. Δεν φταίνε οι εργαζόμενοι που θα πάει σε ανακαίνιση το ξενοδοχείο. Η εργοδοσία πρέπει να επωμιστεί το κόστος. Είναι φανερό.

Και φυσικά ετοιμάζουν οι εργαζόμενοι, που σημαίνει ότι δείχνουν ασυμβίβαστη, περήφανη στάση απέναντι στην εργοδοσία, να πάρουν μέρος την ερχόμενη Τετάρτη στις 17.30΄ στην Πλατεία Ελευθερίας στην παγκρήτια κινητοποίηση για την υγεία, αλλά και στις 20 του Νοέμβρη στην πανεργατική απεργία.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Και κλείνω με αυτό, κύριε Πρόεδρε.

Διότι τα προβλήματα είναι πολλά. Διεκδικούν αύξηση του επιδόματος ανεργίας στο 80% του βασικού κλαδικού μισθού, επέκταση για όλο το διάστημα της ανεργίας, για όλους, υπογραφή συλλογικής σύμβασης εργασίας, πενθήμερο οκτάωρο, χωρίς διευθέτηση του χρόνου εργασίας και φυσικά να επανέλθει το εφάπαξ των ξενοδοχοϋπαλλήλων στην εικοσαετία και φυσικά να επιστρέψουν στα βαρέα και ανθυγιεινά όλες οι ειδικότητες του κλάδου και μέτρα υγιεινής και ασφάλειας.

Είναι πολλά τα προβλήματα που έχουν οι ξενοδοχοϋπάλληλοι. Άρα, πάρτε θέση απέναντι σε όλα αυτά.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κύριε συνάδελφε, το είπα και στην πρωτολογία μου, άκουσα και πάλι βεβαίως αυτά τα οποία είπατε και σας το είπα ότι πάντα με ευαισθησία εξετάζουμε όλα τα θέματα τα οποία θέτετε και αναδεικνύετε. Το έχουμε τονίσει επανειλημμένως τόσο εγώ όσο και η Υπουργός ότι μας ενδιαφέρει και αποτελεί προτεραιότητα για εμάς η τήρηση της νομοθεσίας απαρέγκλιτα. Προφανώς στη συγκεκριμένη περίπτωση δεν έχουμε τα πραγματικά δεδομένα της υπόθεσης, αυτά θα τα έχει στη διάθεσή της η αρχή και μετέπειτα βεβαίως το δικαστήριο που πιθανόν να κληθεί να αξιολογήσει και να κρίνει αυτήν την υπόθεση.

Αρχικά να σας πω ότι προφανώς δεν γνωρίζω αν υπάρχει κάποια κοινοτική χρηματοδότηση, πρώτον γιατί δεν το ρωτήσατε και δεύτερον, δεν είναι βεβαίως και δική μας αρμοδιότητα, αλλά σε κάθε περίπτωση, δεν το είχατε αναφέρει, οπότε προφανώς δεν μπορώ να σας πω κάτι περισσότερο σε αυτό.

Τώρα το ζήτημα της απόλυσης για λόγους συνδικαλιστικής δράσης και αν αυτό έγινε για λόγους εκδικητικούς, καταλαβαίνετε ότι αποτελεί μια νομική διαφορά. Θα αναδειχθεί τόσο στην αρχή όσο μετέπειτα βεβαίως και από το αρμόδιο δικαστήριο.

Επιτρέψτε μου βεβαίως, μιας και μπήκατε και στα άλλα ζητήματα της υπόθεσης, να αναφέρω ακροθιγώς το νομικό πλαίσιο, τι προβλέπεται, για να έχετε μια συνολική εκτίμηση της υπόθεσης. Επειδή αναφέρατε ότι με πρόσχημα τη διαθεσιμότητα θα απολύσουν τους εργαζόμενους, χωρίς, επαναλαμβάνω, να παίρνω οποιαδήποτε θέση, διότι όπως είπα και πριν η δικαιοσύνη θα το κρίνει αυτό, επιτρέψτε μου να σας πω ότι το νομικό πλαίσιο είναι αρκετά επαρκές και αυστηρό.

Αν ανατρέξουμε στο άρθρο 10 του νόμου 3198 του 1955, όπως κωδικοποιήθηκε και με το π.δ. 8/2022, από τη διάταξη σαφώς προκύπτει -είναι το 336 του π.δ.- ότι για την εγκυρότητα της ασκήσεως του δικαιώματος του εργοδότη να θέσει σε διαθεσιμότητα τους μισθωτούς του -όλους ή μέρος αυτών- πρέπει να υπάρχουν οι εξής προϋποθέσεις: πρώτον, έγγραφη δήλωση προς τον μισθωτό ότι το θέτει σε διαθεσιμότητα, δεύτερον, προηγούμενη ενημέρωση και διαβούλευση με τους νόμιμους εκπροσώπους των εργαζομένων, τρίτον, περιορισμός της οικονομικής δραστηριότητας της επιχείρησης εκμετάλλευσης.

Όπως μάλιστα έχει νομολογηθεί, κύριε συνάδελφε, ως περιορισμός της οικονομικής δραστηριότητας εννοείται όχι η απλή οικονομική δυσχέρεια που μπορεί να προκύψει σε μια επιχείρηση για οποιονδήποτε λόγο, δημιουργώντας πρόσκαιρες δυσκολίες πληρωμής των υποχρεώσεων προς το προσωπικό ή προς τρίτους, αλλά ο περιορισμός του κύκλου των εργασιών της επιχείρησης, έτσι ώστε να καθίσταται αδύνατη ή ασύμφορη η απασχόληση του συνόλου ή μέρους του προσωπικού αυτής.

Το επαναλαμβάνω, υπάρχουν αποφάσεις του εφετείου, υπάρχουν αρεοπαγίτικες αποφάσεις, πλήθος τέτοιων αποφάσεων. Για άλλους λόγους που δεν ανάγονται στους περιορισμούς οικονομικής δραστηριότητας της επιχειρήσεως δεν επιτρέπεται η θέση των μισθωτών σε κατάσταση διαθεσιμότητας. Επομένως, αν δεν συντρέχουν οι ως άνω λόγοι, η θέση των μισθωτών σε κατάσταση διαθεσιμότητας είναι μη νόμιμη και συνεπώς, άκυρη. Κανένας άλλος λόγος δεν αποτελεί κατά νόμο ουσιαστική προϋπόθεση εφαρμογής της διάταξης του άρθρου 4 του ν.3846/2010.

Σε κάθε περίπτωση, λοιπόν, η άσκηση από τον εργοδότη του συγκεκριμένου δικαιώματος πρέπει να γίνεται όπως επιβάλλουν ο κοινωνικός και οικονομικός σκοπός και η αρχή -και αυτό είναι πολύ σημαντικό- της καλής πίστης σύμφωνα με το άρθρο 281.

Δεν θέλω να μπω στα ειδικότερα και τις νομικές πτυχές. Επαναλαμβάνω -ακροθιγώς το θέτω αυτό, μιας και το θέσατε για τη διαθεσιμότητα- το πλαίσιο είναι αρκετά αυστηρό και προφανώς αυτά θα κριθούν και στην ανεξάρτητη αρχή που θα υπάρξει η εργατική διαφορά και βεβαίως μετέπειτα θα κριθεί από το δικαστήριο.

Οπότε δεν θέλω να υπεισέλθω περισσότερο. Νομίζω ότι γι’ αυτό σύντομα θα έχουμε τη δικαστική κρίση εάν προχωρήσει και προφανώς, κύριε συνάδελφε, είμαστε εδώ να σας ενημερώνουμε για οποιαδήποτε εξέλιξη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωράμε τώρα στην δέκατη με αριθμό 120/29-10-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς τον Υπουργό Αγροτικής Ανάπτυξης και Τροφίμωνμε θέμα: «Εξάπλωση της ευλογιάς και λήψη αναγκαίων μέτρων για τον έλεγχο των ζωονόσων, την αντικατάσταση του κτηνοτροφικού κεφαλαίου και την στήριξη των βιοπαλαιστών κτηνοτρόφων».

Παρακαλώ, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, η κατάσταση μοιάζει ανεξέλεγκτη. Η πανώλη των αιγοπροβάτων είναι εδώ και δίνει θετικά κρούσματα σε διάφορες περιοχές της χώρας. Τα τελευταία ήταν στην Κορινθία και στη Λάρισα. Και την ίδια στιγμή η ευλογιά, που φαινόταν ότι είχε ελεγχθεί, επεκτείνεται εκ νέου και αναγκάζει μάλιστα την Κυβέρνησή σας να λάβει το μέτρο της απαγόρευσης των σφαγών.

Είναι φανερό, λοιπόν, μετά από αυτές τις εξελίξεις με αυτές τις ζωονόσους, ότι δεν έχει ληφθεί κανένα ουσιαστικό μέτρο που να τις αντιμετωπίζει, γι’ αυτό και βλέπουμε ότι εξελίσσονται και επεκτείνονται και δεν έχει ληφθεί κανένα ουσιαστικό μέτρο που να ασχολείται με τις αιτίες της ύπαρξης και της διάδοσης αυτών των ζωονόσων.

Ποιες είναι αυτές οι αιτίες; Οι βασικές αιτίες είναι η κοινή αγροτική πολιτική της Ευρωπαϊκής Ένωσης, η οποία επιτρέπει ή μάλλον καλύτερα ενθαρρύνει τις αθρόες εισαγωγές κτηνοτροφικού κεφαλαίου, με ό,τι αυτό μπορεί να σημαίνει, και έχει μετατρέψει τη χώρα μας κυριολεκτικά σε ένα ξέφραγο αμπέλι για λογαριασμό των μεγάλων αυτών εταιρειών, εμπορικών και μεταποιητικών.

Μια δεύτερη αιτία είναι η τραγική υποστελέχωση -και η λέξη «τραγική» μπορεί να είναι και φτωχή- των κτηνιατρικών υπηρεσιών, με την παράλληλη ιδιωτικοποίηση αρμοδιοτήτων τους από το 2013 βεβαίως, η οποία παραμένει από τότε.

Η τρίτη αιτία είναι αυτή η περιβόητη ατομική ευθύνη, αυτή η αγαπημένη έκφραση αυτής της Κυβέρνησης, η ατομική ευθύνη με την οποία το κράτος και η Κυβέρνηση απεμπολεί τις δικές του ευθύνες και σε ό,τι αφορά την αντιμετώπιση μιας ζωονόσου, αλλά και σε ό,τι αφορά την αντικατάσταση του κτηνοτροφικού κεφαλαίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι χαρακτηριστικό ότι στις οδηγίες, κύριε Υπουργέ, τις οποίες δίνετε στους κτηνοτρόφους για τα μέτρα βιοασφάλειας στις εκμεταλλεύσεις ζητάτε από αυτούς -ακούστε- τον έλεγχο της προέλευσης των ζωοτροφών, των μηχανημάτων και των συσκευών που χρησιμοποιούνται. Είναι δική σας αυτή η εγκύκλιος. Σοβαρά; Οι κτηνοτρόφοι θα ελέγξουν την προέλευση των ζωοτροφών, των μηχανημάτων και των συσκευών; Και το κράτος, η Κυβέρνηση τι θα κάνει δηλαδή; Αυτές τις οδηγίες τις αναπαράγουν βεβαίως και οι περιφέρειες.

Θα ολοκληρώσω πολύ σύντομα, κύριε Πρόεδρε.

Όσο για τις εξαγγελίες για την αύξηση της αποζημίωσης στους κτηνοτρόφους για τις ζημιές που έπαθαν από τις ζωονόσους, καλά στην αρχή ήταν σκέτη κοροϊδία οι εξαγγελίες, μετά ανεβήκατε λίγο, αλλά και πάλι υπολείπονται των αναγκών. 350 ευρώ θέλουν για το κάθε ζώο οι κτηνοτρόφοι το λιγότερο και υπάρχουν και καθηγητές πανεπιστημίου από την Κτηνιατρική της Θεσσαλονίκης που μιλάνε για 450 ευρώ, όπως θα ήταν ίσως και το σωστότερο.

Λοιπόν, θα συνεχίσω και στη δευτερολογία. Αυτό για το οποίο θέλουμε να σας ρωτήσουμε είναι τι θα κάνετε εσείς, η Κυβέρνησή σας, το Υπουργείο σας έτσι ώστε να σταματήσει πια αυτή η εξάπλωση των ζωονόσων, οι οποίες σύμφωνα με καθηγητή Κτηνιατρικής του ΑΠΘ είναι πρωτοφανές γεγονός για μια χώρα σαν την Ελλάδα -έτσι ακριβώς το ονόμασε στη χθεσινή εφημερίδα της Κυριακής «ΜΑΚΕΔΟΝΙΑ»-, τι θα κάνετε για να στελεχωθούν οι κτηνιατρικές υπηρεσίες με όλο εκείνο το απαραίτητο μόνιμο προσωπικό και τι θα κάνετε έτσι ώστε να αποζημιωθούν 100% για τις ζημιές που έπαθαν οι κτηνοτρόφοι από αυτές τις ζωονόσους, αποζημιώσεις, επαναλαμβάνω, στο 100% και να αντικατασταθεί με κρατική ευθύνη το ζωικό κεφάλαιο που έχασαν.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Δελή.

Θα απαντήσει ο Υφυπουργός Αγροτικής Ανάπτυξης και Τροφίμων κ. Χρήστος Κέλλας.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, από τον Ιούλιο που αντιμετωπίσαμε το πρώτο κρούσμα πανώλης των μικρών μηρυκαστικών μέχρι και σήμερα που είμαστε αντιμέτωποι με την ευλογιά των αιγοπροβάτων όλοι στο Υπουργείο Αγροτικής Ανάπτυξης εργαζόμαστε με μοναδικό στόχο την εξάλειψη των ζωονόσων, την προστασία του ζωικού κεφαλαίου και βεβαίως, την στήριξη των κτηνοτρόφων μας.

Όπως γνωρίζετε, εμείς, δηλαδή οι κτηνιατρικές μας υπηρεσίες, διαγνώσαμε την πανώλη των μικρών μηρυκαστικών και δείξαμε τον δρόμο της αντιμετώπισής της παίρνοντας, σε συνεργασία με την Ευρωπαϊκή Επιτροπή, μέτρα για την αποτελεσματική και άμεση εξάλειψή της. Ήδη η πανώλη βρίσκεται σε αποδρομή. Συγκεκριμένα, σε δώδεκα από τις δεκατρείς περιφέρειες που εμφανίστηκε πανώλη έχουν παρέλθει οι τριάντα ημέρες που αναφέρει το πρωτόκολλο και οι ζώνες προστασίας και επιτήρησης έχουν μετατραπεί σε περαιτέρω απαγορευμένες ζώνες.

Μία περιφέρεια μένει μόνον, κύριε Δελή, η Κόρινθος, στην οποία θα καταργηθούν οι περιορισμοί στις 15-11, υπό την προϋπόθεση βεβαίως ότι δεν θα έχουμε άλλο κρούσμα. Οι υπόλοιπες δώδεκα περιφέρειες είναι ελεύθερες πανώλης. Άρα τα μέτρα τα οποία ελήφθησαν απέδωσαν και απέδωσαν δραστικά.

Ανάλογα μέτρα και αυστηρά λάβαμε μόλις εντοπίστηκε το πρώτο κρούσμα ευλογιάς, στις 20 Αυγούστου συγκεκριμένα, στον Έβρο και τα εφαρμόζουμε απαρέγκλιτα σε όλες τις περιφέρειες. Αφού επιβεβαιώσαμε τις εστίες, εφαρμόσαμε στις μολυσμένες εκτροφές όλα τα μέτρα τα οποία προβλέπονται από τον ευρωπαϊκό κανονισμό 2020/687, καθώς και στο σχέδιο έκτακτης ανάγκης για την καταπολέμηση ασθενειών του προεδρικού διατάγματος 138/1995.

Πιο συγκεκριμένα, προβήκαμε σε θανάτωση και υγειονομική ταφή των ζώων, καθαρισμό και απολύμανση των εγκαταστάσεων, οριοθέτηση των ζωνών προστασίας σε κύκλο ακτίνας τριών χιλιομέτρων από κάθε επιβεβαιωμένη εστία και δέκα χιλιομέτρων ζώνη επιτήρησης και οριοθέτηση περαιτέρω απαγορευμένων ζωνών.

Στις ζώνες προστασίας και επιτήρησης και στις περαιτέρω απαγορευμένες ζώνες πραγματοποιείται κλινική εξέταση όλων των προβάτων και αιγοειδών από κτηνιάτρους του ΥΠΑΑΤ, των εποπτευόμενων φορέων και των περιφερειών.

Επιπλέον, στην Περιφερειακή Ενότητα Έβρου, όπως γνωρίζετε, που θεωρείται περιοχή υψηλού κινδύνου λόγω της γειτνίασης με την Τουρκία, γίνεται παθητική κλινική επιτήρηση στα πρόβατα και στις αίγες. Η επιτήρηση αυτή επιτελείται μέσω του έργου «Thrace», υπό την αιγίδα της Ευρωπαϊκής Επιτροπής και της Διεθνούς Οργάνωσης Τροφίμων και Γεωργίας του ΟΗΕ και σε συνεργασία με τις τουρκικές και βουλγαρικές αρχές.

Επίσης από το 2017 έχει ξεκινήσει η εφαρμογή του προγράμματος των τεσσάρων διασυνοριακών νοσημάτων, TADs, οζώδης δερματίτιδα βοοειδών, ευλογιά προβάτου, αφθώδης πυρετός και πανώλη των μικρών μηρυκαστικών, που σκοπεύει στην ενεργητική και παθητική επιτήρηση αλλά και στη διασφάλιση της έγκαιρης αντιμετώπισης κρουσμάτων των παραπάνω νοσημάτων.

Το συγκεκριμένο πρόγραμμα εφαρμόζεται στις περιφέρειες Ανατολικής Μακεδονίας και Θράκης και Κεντρικής Μακεδονίας καθώς και στη Λέσβο, Λήμνο, Σάμο, Ρόδο, Χίο και Κω, που θεωρούνται περιοχές υψηλού κινδύνου λόγω γειτνίασής τους με χώρες όπου εκδηλώνονται τα εν λόγω νοσήματα.

Αυτήν την στιγμή επιτρέπονται οι μετακινήσεις αιγοπροβάτων προς σφαγή μόνο στις ελεύθερες ευλογιάς περιφέρειες της χώρας, δηλαδή στην Περιφέρεια Αττικής, Βορείου και Νοτίου Αιγαίου, Ιονίων Νήσων, Κρήτης, Δυτικής Ελλάδας, Ηπείρου και Δυτικής Μακεδονίας.

Αντίστοιχα, δεν επιτρέπονται οι μετακινήσεις προς σφαγή της Περιφέρειας Ανατολικής Μακεδονίας και Θράκης, Κεντρικής Μακεδονίας, Θεσσαλίας, Στερεάς Ελλάδος και Πελοποννήσου. Στη δευτερολογία μου, κύριε Δελή, θα σας απαντήσω για το ερώτημά σας αναφορικά με τη στελέχωση των κτηνιατρικών υπηρεσιών και την αποζημίωση των πληγέντων κτηνοτρόφων.

Σας ευχαριστώ για όλα.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Κέλλα.

Παρακαλώ, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ναι, γιατί είναι και πολύ κρίσιμο αυτό το ερώτημα και εξαρτώνται πολλά από την υλοποίηση της στελέχωσης αυτών των υπηρεσιών.

Είπατε, κύριε Υπουργέ, ότι η πανώλη είναι σε αποδρομή. Θα σας έλεγα μια λαϊκή παροιμία, το «μεγάλη μπουκιά φάε, μεγάλο λόγο μη λες», γιατί κι άλλες φορές είχαμε τέτοιες διαβεβαιώσεις και είδαμε τις ζωονόσους να ξαναφουντώνουν. Μιλήσατε για τα προγράμματα της Ευρωπαϊκής Ένωσης που εφαρμόζονται στον Έβρο, στη Μυτιλήνη, σε διάφορες περιοχές της χώρας.

Κοιτάξτε, η ζωή δείχνει, κύριε Υπουργέ, ότι ούτε τα προγράμματα ούτε οι κανονισμοί της Ευρωπαϊκής Ένωσης προστάτευσαν και προστατεύουν. Αντίθετα, είναι αυτή ακριβώς η Κοινή Αγροτική Πολιτική, όπως σας είπα και στην πρωτολογία μου, της Ευρωπαϊκής Ένωσης -από την οποία βεβαίως εκπορεύονται και όλα αυτά τα σχετικά προγράμματα- που έχει τεράστια ευθύνη με τις αθρόες εισαγωγές και ζώων αλλά και ζωοτροφών.

Έτσι μπήκε -και το γνωρίζετε στο Υπουργείο εκεί, κύριε Υπουργέ- η πανώλη των αιγοπροβάτων στην Ελλάδα, από τη Ρουμανία, μια χώρα της Ευρωπαϊκής Ένωσης, η οποία λειτουργεί στα πλαίσια της ελεύθερης αγοράς. Έτσι δεν είναι; Και έτσι κατακλύστηκε η Θεσσαλία, από τέτοια φτηνά ζώα, μετά την καταστροφή που υπέστη από τον «Ντάνιελ». Τα χαΐρια, λοιπόν, της Κοινής Αγροτικής Πολιτικής τα είδαμε και σε σχέση με την αποκατάσταση του κτηνοτροφικού κεφαλαίου.

Είναι χαρακτηριστικό ότι με αυτά τα προγράμματα της αποκατάστασης και της αντικατάστασης στη μεν Θεσσαλία οι αιτήσεις για τα προγράμματα συμμετοχής των ανθρώπων εκεί που έχασαν τα κοπάδια τους ήταν μόλις δεκαεπτά, ενώ στον Έβρο και στη Φθιώτιδα, κύριε Υπουργέ, ο αριθμός είναι μηδέν, ούτε ένας, και μιλάμε για χιλιάδες ζώα πνιγμένα και καμένα από τις καταστροφές που όλοι γνωρίζουμε.

Σας είπα προηγουμένως για τη λογική της ατομικής ευθύνης. Έχετε ένα ταλέντο στο να μετακυλίετε την ευθύνη σε όλα τα ζητήματα στον κόσμο, στους ανθρώπους που υποφέρουν, μεταφέροντάς την από την Κυβέρνηση. Το ίδιο κάνουν και οι περιφέρειες τις περισσότερες φορές.

Όμως εδώ, ξέρετε, μιλάμε για νόσους, μιλάμε για ζωονόσους, οι οποίες έχουν επιπτώσεις όχι μονάχα στους ίδιους τους κτηνοτρόφους. Καταλαβαίνετε ότι οι άνθρωποι χάνουν το εισόδημά τους. Τι θα κάνουν, αλήθεια, αυτοί αν δεν τους στηρίξετε; Πώς θα ζήσουν; Έχουν οικογένειες, έχουν παιδιά. Δεν είναι μόνο πώς θα αποκαταστήσουν τα κοπάδια τους για να μπορέσουν να ξανασταθούν στα πόδια τους, είναι και πώς θα ζήσουν και τις οικογένειές τους.

Αφορά όμως και τον λαό και το κοινωνικό σύνολο, γιατί εξαρτάται η ποιότητα της διατροφής του από αυτά τα πράγματα. Δεν είναι ζητήματα δηλαδή ασήμαντα για τον κόσμο.

Εδώ, λοιπόν, λέμε -και θα το λέμε συνέχεια- ότι απαιτείται σχεδιασμός, απαιτείται έλεγχος, απαιτείται συνεχής παρακολούθηση των κοπαδιών, απαιτείται εργαστηριακός έλεγχος στις εισαγωγές των ζώων, στα σύνορα, στον Έβρο εκεί στις περιοχές.

Τώρα τι να σας πω; Ότι εκεί ο Έβρος είναι κυριολεκτικά αποδεκατισμένος -οι κτηνιατρικές του υπηρεσίες εννοώ- από επιστήμονες, από τους αρμοδίους; Είχαμε πενήντα υπαλλήλους στις κτηνιατρικές υπηρεσίες του Έβρου, από τους οποίους πάνω από είκοσι ήταν κτηνίατροι και αυτήν την στιγμή οι κτηνίατροι σε όλον τον Έβρο, που είναι η κύρια πύλη εισόδου των ζωονόσων, είναι μόλις οκτώ. Και θα προσλάβετε, κάνατε προκήρυξη για μία θέση στην πύλη εισόδου των Κήπων. Σοβαρά; Έτσι θα αντιμετωπίσετε τις ζωονόσους, οι οποίες φουντώνουν συνεχώς;

Και για να αντιμετωπίσετε αυτά τα προβλήματα, μετακινείτε και κόσμο, κτηνιάτρους, από τη μια υπηρεσία στην άλλη, από τη μια περιοχή στην άλλη, τους βάζετε υπερωρίες, εντατικοποιείτε τη δουλειά τους. Δεν μπορεί να συνεχιστεί όμως αυτό και κυρίως δεν μπορεί να έχει σοβαρά αποτελέσματα, γιατί την ίδια στιγμή αυτές οι υπηρεσίες υποστελεχώνονται, συνεχίζεται η υποστελέχωσή τους, μειώνεται το προσωπικό τους γιατί κάποιοι άνθρωποι συνταξιοδοτούνται, φεύγουν, την στιγμή που θα έπρεπε αυτοί κτηνίατροι να είναι κοντά στα κοπάδια, στους κτηνοτρόφους εκεί, να τα επισκέπτονται.

Εσείς όμως αντί να στέλνετε κτηνιάτρους στα κοπάδια και στους κτηνοτρόφους, στέλνετε αστυνομικούς για να δείτε αν εφαρμόζονται τα μέτρα καταστολής τα οποία εξαγγέλλετε.

Είναι πολύ σοβαρό, λοιπόν, το ζήτημα και για όλους αυτούς τους λόγους είναι που αυτές οι ζωονόσοι επιστρέφουν και επιστρέφουν ξανά και ξανά. Έχουμε από την οζώδη δερματίτιδα του 2016, από το 2008 έχουμε πάρα πολλά κρούσματα, δεκάδες κρούσματα επαναλαμβανόμενων ζωονόσων.

Βέβαια η λύση δεν είναι ούτε η ιδιωτικοποίηση, του ιδιωτικού κτηνιάτρου στις μεγάλες κτηνοτροφικές εκμεταλλεύσεις. Γιατί όπως είδατε, κύριε Υπουργέ, κι εσείς, και εκεί εμφανίστηκαν αυτά τα κρούσματα. Συνεπώς το πρόβλημα είναι βαθύτερο, είναι πρόβλημα για το οποίο θα πρέπει το κράτος επιτέλους να αναλάβει τη δική του ευθύνη στο ακέραιο, να μη την μεταθέτει στον κόσμο, στους κτηνιάτρους.

Γι’ αυτό σας λέμε ότι θα πρέπει να προσλάβετε όλο το απαραίτητο κτηνιατρικό προσωπικό το οποίο λείπει, να προκηρύξετε όλες τις οργανικές θέσεις, να μονιμοποιήσετε εκείνους τους εκατόν τριάντα υπαλλήλους, που τους έχετε με σύμβαση.

Γιατί δεν τους μονιμοποιείτε; Δεν χρειάζονται αυτοί; Όχι μόνο χρειάζονται, αλλά χρειάζονται ακόμα περισσότερο. Να ανοίξετε τα αγροτικά κτηνιατρεία που έκλεισε η πολιτική σας, όχι μόνο η δική σας, αλλά και όλων των Κυβερνήσεων. Έγινε κυριολεκτικά πογκρόμ στα χρόνια των μνημονίων και όχι μόνο βεβαίως στον χώρο των κτηνιατρικών υπηρεσιών. Να τα εξασφαλίσετε με το απαραίτητο προσωπικό και τις υποδομές. Και βεβαίως, θα το ξαναπούμε, είναι ένα ζήτημα το οποίο πρέπει να το διεκδικήσουν και οι ίδιοι οι κτηνοτρόφοι μέσα από τους συλλόγους τους, τους αγροτικούς και τις ομοσπονδίες τους, να αποζημιώσετε αυτούς τους ανθρώπους στο 100% της ζημιάς που έπαθαν και να τους βοηθήσετε να σταθούν στα πόδια τους.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Δελή, θα ξεκινήσω από το τελευταίο που είπατε ότι αντί να στείλουμε κτηνιάτρους στέλνουμε αστυνομικούς. Ακούστε, στέλνουμε κτηνιάτρους για να κάνουν κτηνιατρική δουλειά, η αστυνομία επιτηρεί την τήρηση των μέτρων της απαγόρευσης των μετακινήσεων, για να είμαστε ξεκάθαροι και να μην υπάρχει οποιαδήποτε παρανόηση.

Τώρα, η Κυβέρνηση του Υπουργείου Αγροτικής Ανάπτυξης και Τροφίμων και εγώ προσωπικά, γνωρίζουμε πολύ καλά τις ανάγκες που υπάρχουν σε ανθρώπινο δυναμικό, στις κτηνιατρικές υπηρεσίες του Υπουργείου μας. Και έχουμε λάβει όλα τα αναγκαία μέτρα για την επαρκή στελέχωση των υπηρεσιών που υπάγονται στο ΥΠΑΑΤ. Στο πλαίσιο των προγραμματισμένων προσλήψεων για τα έτη 2021-2024 έχει εγκριθεί από το Υπουργικό Συμβούλιο η πλήρωση τριάντα τριών θέσεων μόνιμων κτηνιάτρων ΠΕ, εκ των οποίων έντεκα θέσεις προκηρύχθηκαν με την 3ΓΒ/2023 προκήρυξη του ΑΣΕΠ, οχτώ θέσεις με την 5Κ/24 προκήρυξη του ΑΣΕΠ και τέσσερις θέσεις ΠΕ κτηνιάτρων με την 6Κ/2024 προκήρυξη του ΑΣΕΠ. Για να έχετε πλήρη εικόνα για την κατανομή κατά οργανική μονάδα των ανωτέρω θέσεων μόνιμων κτηνιάτρων, θα σας καταθέσω στα πρακτικά το έγγραφο της διεύθυνσης διοίκησης του ανθρώπινου δυναμικού του Υπουργείου Αγροτικής Ανάπτυξης και Τροφίμων που περιλαμβάνει διεξοδικά τις οργανικές μονάδες που αφορούν τις θέσεις.

Σημειώνω ότι υπάρχουν άλλες δέκα εγκεκριμένες προς πλήρωση θέσεις κτηνιάτρων που αναμένεται και αυτές να προκηρυχθούν από τον ΑΣΕΠ. Ενίσχυση με κτηνιατρικό προσωπικό εκτιμάται ότι θα υπάρξει και από τους διορισμούς υποψηφίων που διατίθενται από το ΑΣΕΠ, σε αναπλήρωση όσων δεν αποδέχτηκαν τον διορισμό τους στο πλαίσιο της 3Κ/2020 προκήρυξης του ΑΣΕΠ, καθώς απομένουν ακόμα έντεκα θέσεις, προκειμένου να πληρωθούν οι σαράντα τέσσερις θέσεις ΠΕ κτηνιάτρων που είχαν προκηρυχθεί, ενώ σύντομα αναμένεται και η εγκριτική απόφαση του Υπουργείου Εσωτερικών σχετικά με τις δέκα θέσεις μόνιμων κτηνιάτρων που ζητήθηκαν από το Υπουργείο μας στο πλαίσιο του προγραμματισμού προσλήψεων του έτους 2025.

Θα σας αναφέρω εδώ επιπροσθέτως, ότι ήδη η Περιφέρεια Θεσσαλίας έχει προσλάβει με σύμβαση ικανό αριθμό κτηνιάτρων και σε διαδικασία πρόσληψης επίσης κτηνιάτρων είναι οι Περιφέρειες Ανατολικής Μακεδονίας και Θράκης, καθώς επίσης και η Περιφέρεια Πελοποννήσου.

Τώρα περνάω στο μεγάλο θέμα των αποζημιώσεων. Σας λέω, λοιπόν, ότι για μας στο Υπουργείο Αγροτικής Ανάπτυξης ήταν αδιαπραγμάτευτη η αποζημίωση των κτηνοτρόφων με το υψηλότερο δυνατό ποσό για την απώλεια κάθε ζώου. Έτσι με την υπ’ αριθμόν 4308/17-10-2024 Κοινή Υπουργική Απόφαση των Υπουργών Αγροτικής Ανάπτυξης και Τροφίμων και Εθνικής Οικονομίας και Οικονομικών για τις αποζημιώσεις των δαπανών που προκύπτουν από την επιβολή κτηνιατρικών μέτρων εξυγίανσης του ζωικού κεφαλαίου της χώρας, προβλέπεται η καταβολή άμεσης και προσήκουσας χρηματικής αποζημίωσης σε ποσοστό 100% και εντός των ορίων της μοναδιαίας αξίας ανά ζώο του άρθρου 8, στους εκτροφείς ζώων που υποχρεώνονται σε θανάτωση και καταστροφή των θανατωμένων ζώων με υγειονομική ταφή.

Όπως θα διαπιστώσετε, κύριε Δελή, στη φετινή ΚΥΑ, οι αυξήσεις οι οποίες προβλέπονται είναι γενναίες σε σχέση με την ΚΥΑ του 2023. Και επιτρέψτε μου να σας δώσω μερικά χαρακτηριστικά παραδείγματα, στα οποία νομίζω ότι θα το δείτε και μόνοι σας.

Στα θηλυκά καθαρόαιμα αιγοπρόβατα το ποσό από 150 ευρώ το 2023 με τη φετινή ΚΥΑ είναι 250 ευρώ. Τα 150 γίνονται 250. Στα θηλυκά ημίαιμα, όπως λέγονται, η αποζημίωση από τα 100 ευρώ του 2023 ανέρχεται στα 220 ευρώ, μια αύξηση 120%.

Αντίστοιχα, αυξάνονται οι τιμές σε όλες τις κατηγορίες και όλες τις ηλικίες των αιγοπροβάτων. Όπως διαπιστώνετε, αγαπητέ συνάδελφε, οι αριθμοί μιλούν από μόνοι τους.

Θα διευκρινίσω κάτι εδώ για να γίνει κατανοητό, γιατί πολλές φορές παρανοείται. Αυτές οι τιμές, αυτά τα χρήματα, είναι η αποζημίωση για τα θανατοθέντα ζώα, το επαναλαμβάνω, είναι η αποζημίωση για τα θανατοθέντα ζώα. Η ανασύσταση του ζωικού κεφαλαίου θα γίνει με ευρωπαϊκό πρόγραμμα και δωρεάν και χρηματοδότηση 100%. Είμαστε σαφείς; Νομίζω ότι θα συμφωνήσετε και εσείς, κύριε Δελή, και δεν θα μπορείτε να εκφράσετε αντιρρήσεις τουλάχιστον επ’ αυτού, γιατί και οι ίδιοι οι κτηνοτρόφοι συμφωνούν με αυτά.

Τώρα, ως προς τις δαπάνες για τις ζωοτροφές, είναι δίκαιο το αίτημα των κτηνοτρόφων, σωστό είναι. Προβλέπεται στη νέα ΚΥΑ. Στο Υπουργείο εξετάζουμε το ποσόν και το ύψος της ενίσχυσης που θα δώσουμε σε κάθε κτηνοτρόφο.

Κύριε Δελή, η Κυβέρνηση δίνει μεγάλη έμφαση στην στήριξη του αγροτικού και κτηνοτροφικού κόσμου και όλοι μας στο Υπουργείο Αγροτικής Ανάπτυξης και Τροφίμων λαμβάνουμε τα απαραίτητα μέτρα για να προλάβουμε περαιτέρω εξάπλωση της ευλογιάς και να βοηθήσουμε τους κτηνοτρόφους μας για να ορθοποδήσουν.

Πρέπει να σας πω ότι όσον αφορά τα χρήματα για τα θανατωθέντα ζώα, εμείς είμαστε έτοιμοι στο Υπουργείο. Περιμένουμε να έρθουν οι καταστάσεις με τον αριθμό των θανατωθέντων ζώων ανά κτηνοτρόφο, ώστε να πληρώσουμε τις αποζημιώσεις. Ελέγχουμε και επιτηρούμε όλη τη διαδικασία και αναπροσαρμόζουμε την στρατηγική μας ανάλογα με τα επιδημιολογικά δεδομένα της επιζωοτίας της νόσου. Γι’ αυτό είχαμε δεκαήμερη απαγόρευση όλων των μετακινήσεων των αιγοπροβάτων για κάθε σκοπό. Αυτό το δεκαήμερο παρήλθε και είχαμε δραστική μείωση των κρουσμάτων. Τώρα έχουμε απαγόρευση σε μετακινήσεις από την 1 έως τις 8 Νοεμβρίου, όπου θα δούμε τα αποτελέσματα αυτή τη βδομάδα και θα αποφασίσουμε αναλόγως περαιτέρω.

Με την τεχνογνωσία και την εμπειρία που έχουμε από την επιτυχή αντιμετώπιση της πανώλης -και βεβαίως, όπως είπατε κρατάμε μικρό καλάθι- ευτυχώς η πανώλη είναι σε αποδρομή. Έχουμε ένα κρούσμα στην Κόρινθο τελευταία.

Είμαι αισιόδοξος ότι άμεσα θα απαλλαγούμε και από την ευλογιά. Έτσι θα καταφέρουμε να διαφυλάξουμε τον πρωτογενή μας τομέα που αποτελεί έναν από τους βασικότερους πυλώνες της εθνικής μας οικονομίας.

(Στο σημείο αυτό ο Υφυπουργός Ανάπτυξης και Τροφίμων κ. Χρήστος Κέλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την τρίτη με αριθμό 97/22-10-2024 επίκαιρη ερώτηση πρώτου κύκλου του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Ανάπτυξης με θέμα: «Επαναφορά του επιτυχημένου θεσμού των Αγορών Παραγωγών για να αντιμετωπιστεί το κύμα ακρίβειας που εξαφανίζει τα εισοδήματα των πολιτών».

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ )ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, το ζήτημα της επαναφοράς λειτουργίας των αγορών παραγωγών είναι πολύ σημαντικό και για τους παραγωγούς, οι οποίοι με αυτόν τον τρόπο θα μπορούν να ενισχύουν τα εισοδήματά τους, αλλά και για τους καταναλωτές, καθώς θα μπορούν να προμηθεύονται ποιοτικά προϊόντα σε χαμηλές τιμές.

Θέλω να σας μεταφέρω το παράδειγμα της Δράμας, μιας πόλης της επαρχίας όπου για μεγάλο χρονικό διάστημα λειτουργούσε αγορά παραγωγών και είχε κερδίσει την εμπιστοσύνη των πολιτών. Μία φορά την εβδομάδα, κάθε Σάββατο οι καταναλωτές επισκέπτονταν την αγορά παραγωγών για να προμηθευτούν αγροτικά προϊόντα και πολλοί εξ αυτών μάλιστα έκαναν και τον προγραμματισμό ολόκληρης της εβδομάδας.

Δυστυχώς, η αγορά παραγωγών σταμάτησε να λειτουργεί, αφήνοντας ένα μεγάλο κενό στην τοπική κοινωνία. Τα οφέλη από την επαναφορά του επιτυχημένου θεσμού των αγορών παραγωγών είναι πολλαπλά. Ειδικά σε μία περίοδο που τα νοικοκυριά στενάζουν από τις αυξημένες τιμές είναι σημαντικό να έχουν πρόσβαση σε ποιοτικά προϊόντα χωρίς καμμία ενδιάμεση οικονομική επιβάρυνση.

Με βάση τα ανωτέρω, ερωτάσθε, κύριε Υπουργέ: Σε ποιες ενέργειες πρόκειται να προβείτε για να επανέλθει ο επιτυχημένος θεσμός των αγορών παραγωγών, συμβάλλοντας στην αντιμετώπιση του κύματος ακρίβειας που εξαφανίζει τα εισοδήματα των πολιτών;

Σας ευχαριστούμε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Νικολαΐδη.

Θα απαντήσει ο Υπουργός Ανάπτυξης, κ. Παναγιώτης Θεοδωρικάκος.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Ευχαριστώ πολύ, κύριε Πρόεδρε. Ευχαριστώ πολύ και τον συνάδελφο κ. Νικολαΐδη για την ερώτηση που μου έκανε, για ένα θέμα εξαιρετικά σημαντικό και ενδιαφέρον.

Κατ’ αρχάς, κύριε συνάδελφε, μου δίνετε τη δυνατότητα να επαναλάβω ότι ο βασικός στόχος της Κυβέρνησης είναι η ενίσχυση του διαθέσιμου εισοδήματος του ελληνικού νοικοκυριού, της οικογένειας, των πολιτών, η βελτίωση της ποιότητας ζωής τους. Γι’ αυτόν τον λόγο εργαζόμαστε συστηματικά για τη συνεχή, τη βιώσιμη οικονομική ανάπτυξη, την ισόρροπη οικονομική ανάπτυξη σε όλη τη χώρα -και όχι μόνο εδώ στο λεκανοπέδιο- και ιδιαίτερα τη στήριξη των παραμεθόριων περιοχών και των περιφερειών, που έχουν μεγαλύτερες οικονομικές δυσκολίες και προβλήματα.

Ταυτόχρονα, για να ανταπεξέλθουμε σε αυτόν τον στόχο, θεωρούμε απαραίτητη την παραγωγική ανασυγκρότηση της ελληνικής οικονομίας, με ενίσχυση του πρωτογενούς τομέα της αγροτικής παραγωγής και της κτηνοτροφίας και ταυτόχρονη ενδυνάμωση της ελληνικής βιομηχανίας και των εξαγωγών μας. Αυτός είναι ο στόχος μας, που επίσης συνδέεται με την ανάγκη να μειωθεί το κόστος ζωής των πολιτών.

Θέλω να ξεκαθαρίσω κάτι. Όσα θα ακολουθήσουν, ως παραδείγματα από ένα θετικό αποτέλεσμα, απλώς επιβεβαιώνουν ότι οι προσπάθειες της Κυβέρνησής μας είναι, οφείλουν να είναι και θα συνεχίσουν να είναι συνεχείς για τον στόχο της μείωσης του κόστους ζωής.

Ασκούμε μια πολιτική η οποία συνδυάζει πολλά πράγματα. Συνδυάζει την πίεση του κράτους, πάνω στην αγορά και την επιχειρηματικότητα, να μειώσει το μεσοσταθμικό κέρδος. Ας πούμε, μια πολιτική ενίσχυσης των ελέγχων και εφαρμογής μιας νομοθεσίας, η οποία είναι αρκετά αυστηρή, αυστηρότερη από ό,τι υπάρχει στην υπόλοιπη Ευρωπαϊκή Ένωση. Στηρίζουμε τους ελεγκτικούς μηχανισμούς, στηρίζουμε την ενημέρωση των πολιτών, προκειμένου να κάνουν σωστές επιλογές.

Δεν υπάρχει αμφιβολία, κύριε συνάδελφε, ότι ένα τμήμα, κρίσιμο, για να πετύχουμε να πέσουν οι τιμές, είναι να αυξάνεται ο ανταγωνισμός. Είναι πάρα πολύ κρίσιμο και σημαντικό. Γι’ αυτό είμαστε υπέρ του πλουραλισμού και των πολλών δυνατοτήτων των πολιτών να προμηθεύονται τα βασικά αγαθά και ιδιαίτερα και τα αγροτικά προϊόντα.

Γι’ αυτό θέλω να είμαι ξεκάθαρος ότι είναι επιλογή της Κυβέρνησής μας να ενισχύσουμε τη συμμετοχή των παραγωγών στις λαϊκές αγορές και την όσο το δυνατόν πιο άμεση δυνατότητα πρόσβασης των πολιτών στα αγροτικά προϊόντα από τους ίδιους τους παραγωγούς που παράγουν, για να ενισχύσουμε και τη δική τους δυνατότητα να παράγουν και να πουλούν τα προϊόντα τους και να έχουν καλύτερα οικονομικά αποτελέσματα επ’ ωφελεία των ιδίων και των οικογενειών τους.

Με την ευκαιρία που μου κάνετε αυτήν ερώτηση, θέλω να προσθέσω, κύριε Πρόεδρε, για ένα θέμα άμεσης επικαιρότητας. Σήμερα, μου ζήτησαν και είχαμε συνάντηση με την ένωση των σουπερμάρκετ. Θέλω να ενημερώσω και τους συναδέλφους και τους πολίτες, που διά της Βουλής παρακολουθούν, ότι απαιτήσαμε την επέκταση του χρονικού διαστήματος των μειώσεων στις τιμές, την αύξηση του αριθμού των κωδικών, πέρα και από τους εξακόσιους κωδικούς σε βασικά προϊόντα, όπου μειώνονται οι τιμές, καθώς επίσης και αυτό που ζητούν και πολλοί πολίτες. Δηλαδή, να υπάρχει ένας εμφανής τρόπος -καρτελάκι- στα σουπερμάρκετ, που να δείχνει ποια από τα προϊόντα είναι αυτά που έχουν πραγματικά μειωμένες τιμές, για να μπορούν οι καταναλωτές να κάνουν τις σωστές επιλογές τους.

Ξεκαθάρισα στην ένωση των σουπερμάρκετ ότι τα πρόσθετα μέτρα ελέγχου ενάντια στην ακρίβεια στα βασικά είδη διατροφής και διαβίωσης θα συνεχιστούν και για το επόμενο διάστημα, όπως και οι έλεγχοι για τους οποίους έχω ξανά αναφερθεί.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον Υπουργό.

Παρακαλώ, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, είναι σημαντικό τα μέτρα για την ακρίβεια να έχουν άμεσο χαρακτήρα, για να ανακουφίσουν τους συμπολίτες μας. Καλοδεχούμενα όποια μέτρα και αν παίρνετε. Το θέμα είναι να τα βλέπει ο πολίτης.

Ένα από αυτά τα μέτρα είναι οι αγορές παραγωγών, που μπορούν να συμβάλλουν προς αυτή την κατεύθυνση. Υπάρχουν τεράστιες διαφορές -και το ξέρετε- στην τιμή που πουλάει ένας παραγωγός το προϊόν του από το χωράφι και σε αυτή που έρχεται στο ράφι του σουπερμάρκετ. Νομίζω ότι το γνωρίζετε καλύτερα από εμένα. Γι’ αυτό ζητάμε την επαναφορά των αγορών παραγωγών, για να εξαλειφθεί κάθε πιθανότητα κερδοσκοπίας ή αισχροκέρδειας.

Επιπλέον, με την αγορά παραγωγών ενισχύεται η τοπική παραγωγή, καθώς τα προϊόντα που πωλούνται σε αυτές γνωρίζετε πάλι πολύ καλά ότι προέρχονται από την περιφερειακή ενότητα διεξαγωγής της αγοράς παραγωγών. Σε ακριτικές περιοχές, όπως είναι η Δράμα, αυτό είναι πάρα πολύ σημαντικό. Έχει αξία να ενισχύονται οι άνθρωποι που παράγουν και βγάζουν τα προϊόντα τους από τη γη, καθώς σε διαφορετική περίπτωση οδεύουν προς τη μετανάστευση. Είναι ένας τρόπος για να κρατήσουμε τους πολίτες στον τόπο τους.

Δεν ξέρω αν έχετε επισκεφθεί τη Δράμα, αλλά αυτήν την στιγμή οι εκτάσεις υψηλής παραγωγικότητας καλύπτονται από φωτοβολταϊκά πάρκα. Πώς θα μείνουν αυτοί οι άνθρωποι στον τόπο τους; Ελάτε λίγο να δείτε τι τραβάνε. Δεν ζητάνε τίποτα, απλώς να μπορούν οι ίδιοι μέσα από μία μέρα, κάτι που γινόταν τα τελευταία δέκα χρόνια, να κρατήσουν το σπίτι τους ανοιχτό.

Οι αγορές παραγωγών, κύριε Υπουργέ, όχι μόνο δεν θα έπρεπε να έχουν καταργηθεί, αλλά θα έπρεπε να έχουν ενισχυθεί. Δέστε το σοβαρά. Πέστε μας αν θα γίνει και πότε θα γίνει. Γιατί αυτή την στιγμή σας παρακολουθούν, μας παρακολουθούν παραγωγοί από τον Νομό Δράμας που κρέμονται από τα χείλη σας. Πέστε το αν και πότε.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Νικολαΐδη.

Παρακαλώ, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Να επαναλάβω ότι είναι απόλυτη προτεραιότητά μας η στήριξη του Έλληνα παραγωγού και η ενδυνάμωση της δυνατότητάς του να πουλά τα προϊόντα του ακόμα και κατευθείαν στο ελληνικό νοικοκυριό, στον Έλληνα πολίτη.

Το θέμα που μου θέσατε, κύριε συνάδελφε, είναι αλήθεια ότι το έχουν θέσει και αρκετοί συνάδελφοι από τη Νέα Δημοκρατία και ο συνάδελφος Βουλευτής του Νομού Δράμας κ. Κυριαζίδης και άλλοι Βουλευτές από άλλες περιοχές. Έχουμε έναν πολύ σοβαρό διάλογο. Άκουσα και τα δικά σας επιχειρήματα με πολύ μεγάλη προσοχή και θα ήθελα να αφήσω ανοιχτό το θέμα.

Πιστεύω, όμως, ότι αυτό που πρέπει να είναι ξεκάθαρο είναι ότι ο τρόπος με τον οποίο ο Έλληνας παραγωγός θα έρθει πιο κοντά στον πολίτη που καταναλώνει, θα έρθει στη λαϊκή αγορά για να μπορεί να πουλά τα προϊόντα του κατευθείαν, είναι η σταθερή επιλογή και θα γίνει πράξη. Θέλω λίγο ακόμη να το δούμε με ποιον ακριβώς τρόπο.

Προφανώς, έχω έρθει στην πανέμορφη Δράμα. Έχετε μια ωραία πόλη και έναν πολύ όμορφο επίσης νομό και προτίθεμαι να επισκεφτώ ξανά τη Δράμα πάρα πολύ σύντομα. Θέλω να έχω τη χαρά να μιλήσω και με τους ανθρώπους, γιατί, ξέρετε, δεν μου αρέσει να βάζω τα προβλήματα «κάτω από το χαλί». Η Κυβέρνησή μας θέλει να λύνει τα προβλήματα και θέλουμε να είμαστε σε ανοικτό και ειλικρινέστατο διάλογο με όλους. Θα έρθω σύντομα.

Να κρατήσετε και να συμφωνήσουμε -πιστεύω- ότι πρέπει ο παραγωγός να έχει πολύ μεγαλύτερη συμμετοχή στη λαϊκή, να είναι πιο κοντά στους πολίτες, να μπορούν οι πολίτες να αγοράζουν κατευθείαν προϊόντα από τους παραγωγούς. Τις λεπτομέρειες του εγχειρήματος πιστεύω ότι θα τις δούμε πάρα πολύ σύντομα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Οι τρεις επόμενες επίκαιρες ερωτήσεις απευθύνονται προς τον Υπουργό Εσωτερικών. Ξεκινάμε με την τέταρτη με αριθμό 118/29-10-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Ιωάννη Δελή προς τον Υπουργό Εσωτερικών με θέμα: «Ένας μήνας και πλέον από την έναρξη της σχολικής χρονιάς και δεν έχει εξασφαλιστεί η μεταφορά των παιδιών με αμαξίδια σε ειδικά σχολεία της Περιφερειακής Ενότητας Θεσσαλονίκης».

Παρακαλώ, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Πράγματι, κύριε Πρόεδρε, η ερώτηση αφορά στη μεταφορά των μαθητών των ειδικών σχολείων της Θεσσαλονίκης. Ωστόσο λίγο-πολύ η κατάσταση είναι η ίδια σε όλη τη χώρα και αφορά πολλούς μαθητές όχι μόνο στα ειδικά σχολεία αλλά και στα διαπολιτισμικά και στα καλλιτεχνικά. Με λίγα λόγια αφορά μαθητές των οποίων το σχολείο είναι μακριά από το σπίτι τους, από τον τόπο της διαμονής τους.

Έχει «χτυπήσει το κουδούνι», έχουν ανοίξει τα σχολεία, κοντεύουν δύο μήνες περίπου που έχουν ανοίξει τα σχολεία, αλλά, κύριε Υπουργέ -που δεν με ακούτε αυτή τη στιγμή- τα σχολεία δεν έχουν ανοίξει για όλους τους μαθητές φαίνεται. Έχουν περάσει δύο μήνες.

Μιλάμε για το Εργαστήρι Ειδικής Επαγγελματικής Εκπαίδευσης «Παύλου Μελά», μιλάμε για το 2ο Δημοτικό Σχολείο Τριλόφου, μιλάμε για το 1ο ΕΠΑΛ Λαγκαδά, για το 1ο Ειδικό Επαγγελματικό Εργαστήριο της Θεσσαλονίκης, της Θέρμης, στο οποίο φοιτούν μαθητές που μεταφέρονται με αμαξίδια -γι’ αυτούς είναι η ερώτηση- και οι οποίοι παραμένουν εκτός σχολείου επί δύο μήνες, γιατί πολύ απλά δεν έχει εξασφαλιστεί ακόμα η μεταφορά τους. Η Περιφέρεια Κεντρικής Μακεδονίας, λέει, έκανε μία πρόσκληση, την πέμπτη πρόσκληση, αλλά ο διαγωνισμός, εν πάση περιπτώσει, η προκήρυξη, όλη αυτή η διαδικασία απέβη άγονη με αποτέλεσμα φυσικά τα παιδιά να εξακολουθούν να μένουν στο σπίτι τους μακριά από το σχολείο.

Μια ανάγκη, λοιπόν, ανάγκη και δικαίωμα και υποχρέωση της πολιτείας απέναντι στα παιδιά, απέναντι σε όλα τα παιδιά, δεν καλύπτεται, επειδή…

Δεν ξέρω αν έχει νόημα να συνεχίσω, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Σας ακούει ο Υπουργός.

**ΙΩΑΝΝΗΣ ΔΕΛΗΣ:** Δεν ξέρω αν έχει ναπολεόντειες ιδιότητες να ακούει και να μιλάει ταυτόχρονα. Εντάξει, μπορεί.

Αυτό, λοιπόν, που εμποδίζει τους μαθητές αυτούς -και δεν είναι λίγοι- να πάνε στο σχολείο τους είναι το κέρδος των ιδιωτών, όλων αυτών των εργολάβων οι οποίοι μεταφέρουν τα παιδιά και οι οποίοι για τους δικούς τους λόγους,, βεβαίως δεν επιλέγουν τα συγκεκριμένα δρομολόγια. Άρα, το δικαίωμα αυτών των παιδιών καταστρατηγείται. Η ευθύνη, βεβαίως, βαραίνει και τις περιφέρειες και συγκεκριμένα την Περιφέρεια Κεντρικής Μακεδονίας, για να τα λέμε όλα, η οποία τον διαγωνισμό πήγε και τον προκήρυξε ξέρετε πότε; Καμμιά δεκαριά μέρες μετά το άνοιγμα των σχολείων στις 17 του Σεπτέμβρη μέχρι τις 30. Τι να πει κανείς! Ας μην το σχολιάσω. Είναι, λοιπόν, βαριές οι ευθύνες και για την Κυβέρνηση και για την περιφέρεια. Άλλωστε ομογάλακτοι είστε και οι δύο οπότε είναι κοινές, όχι ότι αν δεν ήσασταν δηλαδή θα υπήρχε ζήτημα.

Εν πάση περιπτώσει, κλείνοντας, και για να σας απευθύνω την ερώτηση, κύριε Υπουργέ, νομίζουμε ότι οι μαθητές με αναπηρίες έχουν το δικαίωμα και εσείς έχετε την υποχρέωση να τους εξασφαλίσετε την ασφαλή και έγκαιρη μεταφορά στα σχολεία τους. Γι’ αυτό το πράγμα συζητάμε αυτήν τη στιγμή το 2024, τον Νοέμβρη του ’24, να πηγαίνουν τα παιδιά στο σχολείο, εν προκειμένω τα παιδιά με αμαξίδια.

Τι θα κάνετε, λοιπόν, για να πηγαίνουν αυτά, για να πάνε όλα τα παιδιά επιτέλους στα σχολεία; Και θα σας προτείναμε βεβαίως -καλά, είμαστε βέβαια σίγουροι ότι θα το απορρίψετε- να κάνετε ένα δημόσιο σύστημα μεταφοράς των μαθητών, γιατί, όπως και εσείς βλέπετε, αυτό το ιδιωτικό σύστημα μεταφοράς δεν αποδίδει και εμποδίζει πάρα πολλούς μαθητές στο να πάνε στο σχολείο τους, να έχουν πρόσβαση δηλαδή στη γνώση και τη μάθηση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δελή.

Θα απαντήσει ο Υφυπουργός Εσωτερικών, ο κ. Βασίλειος - Πέτρος Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, έχω διαβάσει με πολλή προσοχή την επίκαιρη ερώτηση την οποία αναφέρατε και στην τοποθέτησή σας. Επιτρέψτε μου όμως να σας πω επειδή μας παρακολουθούν αυτήν τη στιγμή γονείς με αγωνία, μας παρακολουθεί ο ελληνικός λαός, ότι πριν από λίγες εβδομάδες όταν φέρναμε τη διάταξη με τίτλο: «Δυνατότητα μεταφοράς μαθητών από Οργανισμούς Τοπικής Αυτοδιοίκησης Β΄ βαθμού με μισθωμένα οχήματα σε περίπτωση άγονης διαγωνιστικής διαδικασίας ή διαδικασίας διαπραγμάτευσης για το διδακτικό έτος ’24-’25», το ΚΚΕ -και αν κάνω λάθος παρακαλώ πολύ διαψεύστε με στη δευτερολογία σας- ήρθε και καταψήφισε αυτήν τη διάταξη. Τι έρχεστε, λοιπόν, τώρα να πείτε στους γονείς αυτούς που αγωνιούν;

Όμως η εκπαιδευτική πολιτική αποτελεί σημαντική κυβερνητική προτεραιότητα όχι μόνο για τις περιοχές της Περιφερειακής Ενότητας Θεσσαλονίκης αλλά για ολόκληρη τη χώρα. Η Κυβέρνηση Μητσοτάκη δείχνει ιδιαίτερη ευαισθησία, υπευθυνότητα, σοβαρότητα για τα παιδιά μας με αναπηρία στην πράξη, τόσο για την υγεία όσο και για την εκπαίδευσή τους.

Άλλωστε, η εκπαιδευτική διαδικασία, κύριε συνάδελφε, δεν περιορίζεται στις σχολικές αίθουσες που διαρκώς βελτιώνουμε αλλά και στη δωρεάν μετακίνηση των παιδιών από την κατοικία στα σχολεία τους. Γιατί λέτε πράγματα που δεν στέκουν; Για δωρεάν μιλάμε και ιδίως για τα παιδιά με αναπηρίες. Η δωρεάν πρόσβαση στα σχολεία διασφαλίζει ότι οι μαθητές αυτοί θα έχουν ίσες ευκαιρίες να παρακολουθήσουν εκπαιδευτικά προγράμματα, να συμμετάσχουν σε εκπαιδευτικές δραστηριότητες αλλά και να κοινωνικοποιηθούν ομαλά. Πέραν αυτών η δωρεάν μετακίνηση των μαθητών με αναπηρίες ανακουφίζει τον οικογενειακό προϋπολογισμό από ένα πρόσθετο βάρος.

Σύμφωνα με την ισχύουσα νομοθεσία, αρμόδιος για τη μεταφορά μαθητών από τον τόπο διαμονής στο σχολείο φοίτησης, συμπεριλαμβανομένης της μεταφοράς μαθητών των σχολικών μονάδων ειδικής αγωγής και εκπαίδευσης, τα ΣΜΕΑΕ όπως λέμε, είναι οι περιφέρειες της χώρας. Ειδικότερα η μεταφορά των μαθητών γίνεται με λεωφορεία, ταξί αλλά και μικρά λεωφορεία και η χρηματοδότηση πραγματοποιείται από τις περιφέρειες μέσω του οικείου προϋπολογισμού τους και καλύπτεται από τους αποδιδόμενους σε αυτές κεντρικούς αυτοτελείς πόρους, τους λεγόμενους ΚΑΠ, του Υπουργείου Εσωτερικών.

Ειδικότερα, η μεταφορά μαθητών γίνεται με λεωφορεία, ταξί και μικρά λεωφορεία μέσω του προϋπολογισμού και επισημαίνω ότι από τους ΚΑΠ του ’23 αποδόθηκε στις δεκατρείς περιφέρειες της χώρας για την κάλυψη δαπάνης μεταφοράς μαθητών συνολικό ποσό ύψους 187 εκατομμυρίων ευρώ, ενώ από τους ΚΑΠ του 2024 έχει αποδοθεί συνολικό ποσό ύψους 215 εκατομμυρίων ευρώ, δηλαδή αυξημένο κατά 16% σε σχέση με το προηγούμενο έτος. Ειδικότερα στην Περιφέρεια Κεντρικής Μακεδονίας, απαντώντας στην ουσία του ερωτήματός σας, αποδόθηκε από τους ΚΑΠ του ’24 ποσό ύψους 31 εκατομμυρίων ευρώ, αυξημένο κατά 14% σε σχέση με το προηγούμενο έτος, που αποδόθηκε ποσό ύψους 27,3 εκατομμυρίων ευρώ.

Επίσης, σύμφωνα με το άρθρο 24 του ν.5143 ο οποίος δημοσιεύθηκε πριν από λίγες ημέρες, προβλέπεται ότι το άρθρο 51 του ν.5056/2023 για τη μεταφορά μαθητών από ΟΤΑ Β΄ βαθμού με μισθωμένα οχήματα σε περίπτωση άγονης διαγωνιστικής διαδικασίας ή διαπραγμάτευσης ισχύει και για το διδακτικό έτος ’24 - ’25. Το άρθρο 51, που διατηρείται σε ισχύ και για το τρέχον διδακτικό έτος, προβλέπει ότι σε περίπτωση που οι διαδικασίες διαγωνισμού ή η διαπραγμάτευση έχουν καταστεί άγονες, οι ΟΤΑ Β΄ βαθμού μπορούν να προβαίνουν στη μίσθωση οχημάτων, συμπεριλαμβανομένης και της δυνατότητας χρηματοδοτικής μίσθωσης leasing. Περισσότερα θα πω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Κοιτάξτε, κύριε Υπουργέ. Σας ενημέρωσαν για τη στάση του ΚΚΕ στη συγκεκριμένη διάταξη, στην οποία μάλιστα έτυχε να είμαι εγώ σε αυτό το νομοσχέδιο, αλλά δεν σας ενημέρωσαν για το σκεπτικό της στάσης, το οποίο εγώ ο ίδιος εξήγησα εδώ στη Βουλή γι’ αυτήν τη διάταξη.

Αλήθεια, τι έλεγε αυτή η διάταξη, κύριε Υπουργέ; Το είπατε πριν από λίγο και εσείς. Μιλούσε για την «επιτάχυνση των διαδικασιών που ήδη υφίστανται», έτσι δεν είναι; Μα με αυτές τις διαδικασίες δεν είναι που βγαίνουν άγονοι; Φταίει δηλαδή η χρονική διάρκεια της διαδικασίας ή η ουσία της διαδικασίας, αυτή καθαυτή η διαδικασία; Για να μην κοροϊδευόμαστε και μεταξύ μας δηλαδή. Είπατε και για την δωρεάν πρόσβαση. Καλά, πριν το «δωρεάν» πρέπει να υπάρχει πρόσβαση. Εδώ σας λέμε ότι δεν υπάρχει πρόσβαση και εσείς μας λέτε ότι είναι δωρεάν; Ποια είναι δωρεάν; Αυτή που δεν γίνεται;

Τώρα, δεν αμφισβητούμε εμείς ότι οι περιφέρειες έχουν τη σχετική αρμοδιότητα, άλλωστε το προβλέπει ο νόμος. Ξέρετε, όμως, κύριε Υπουργέ, καμμία περιφέρεια δεν διαθέτει στόλο σχολικών οχημάτων ούτε έχουν καν σχετικές οργανωμένες υπηρεσίες και δεν απασχολούν καθόλου προσωπικό γι’ αυτές τις δραστηριότητες, γι’ αυτές τις δράσεις, γι’ αυτήν την αρμοδιότητα που έχουν αναλάβει. Τι κάνουν οι περιφέρειες, όλες μα όλες; Αναθέτουν σε εργολάβους μέσω διαγωνισμών χρονοβόρων αυτούς τους διαγωνισμούς που εσείς προσπαθούσατε με αυτή τη διάταξη να κάνετε πιο σύντομους. Αναθέτουν το έργο της μεταφοράς των μαθητών, λοιπόν, σε εργολάβους μέσω διαγωνισμών. Ποιο είναι το στοιχείο με το οποίο ένας εργολάβος θα κρίνει τη συμμετοχή του και θα υποβάλει την πρότασή του σε αυτόν τον διαγωνισμό; Το αν έχει κέρδος από αυτήν την υπόθεση φυσικά. Αν δεν έχει κέρδος, δεν υποβάλει αίτημα να αναλάβει τη μεταφορά των μαθητών.

Είναι, όμως, δυνατόν -αυτό είναι το ερώτημα, το ουσιαστικό ερώτημα, κύριε Υπουργέ, και απευθύνεται σε εσάς, στην Κυβέρνηση, σε όλους- το δικαίωμα των παιδιών των συγκεκριμένων παιδιών με αμαξίδια αλλά και όλων των παιδιών που είναι μακριά από τα σχολεία, να επαφίεται στη λεγόμενη αγορά, η οποία κινείται, βεβαίως, με καύσιμο το κέρδος; Αυτό είναι. Δεν είναι κάτι άλλο;

Οι εργολάβοι, λοιπόν, μεταφοράς–ξέρετε, έχουμε ένα σωρό φαινόμενα λίγο-πολύ γνωστά που βγαίνουν στη δημοσιότητα ορισμένες φορές, όχι πάντα- πολλές φορές με το ίδιο όχημα εκτελούν πολλά δρομολόγια, με αποτέλεσμα η μεταφορά μαθητών, τέτοιων μαθητών, μαθητών με αμαξίδια, μαθητών με αναπηρία, δηλαδή, να κρατάει και πολύ ώρα γιατί πρέπει να βολευτούν μια σειρά από άλλες υποχρεώσεις του ίδιου εργολάβου μεταφοράς.

Έχετε αναρωτηθεί, κύριε Υπουργέ, τι σημαίνει ένα παιδί με νοητική στέρηση, για παράδειγμα, να κάθεται για πολλή ώρα μέσα σε ένα λεωφορείο και ,αντί να πάει σε δύο στάσεις να είναι στον δρόμο για μία ώρα; Τι συνέπειες έχει, άραγε αυτό για το ίδιο το παιδί;

Αφήστε το κατάλληλα εκπαιδευμένο προσωπικό που πρέπει να υπάρχει σε αυτά τα λεωφορεία. Τι είναι, άραγε, η ασφάλεια; Η ασφάλεια δεν είναι μόνο τα λάστιχα. Βεβαίως είναι και τα λάστιχα και οι οδηγοί και τα πάντα, αλλά είναι μια σειρά από προϋποθέσεις οι οποίες πρέπει να πληρούνται για τη μεταφορά αυτών των μαθητών. Εμείς λέμε, βέβαια, ότι τα σχολεία πρέπει να υπάρχουν δίπλα σε όλους τους μαθητές όσο γίνεται πιο κοντά. Όμως, αν δεν υπάρχουν να υπάρχουν αυτές οι προϋποθέσεις.

Συνεπώς, οι διαδικασίες είναι αυτές που φταίνε και οι δήμοι και οι περιφέρειες στους οποίους μεταφέρατε και εσείς και οι προηγούμενες κυβερνήσεις τις αρμοδιότητες υλοποιούν, εξειδικεύουν την ίδια πολιτική που υπηρετείτε και εσείς στη συντριπτική τους πλειοψηφία.

Όμως, για το πρόβλημα αυτό -και θα το πω αμέσως και όσο πιο σύντομα μπορώ, κύριε Πρόεδρε, και ευχαριστώ για την ανοχή- η λύση του προβλήματος αυτού είναι μία: Να δημιουργηθεί και να οργανωθεί με ευθύνη του κράτους, του ίδιου του κράτους, ένας φορέας μεταφοράς των μαθητών με σύγχρονο στόλο λεωφορείων που να έχει μόνιμο προσωπικό, οδηγούς, συνοδούς, με πλήρη εργασιακά δικαιώματα, κατάλληλα εκπαιδευμένοι, ιδιαίτερα μάλιστα για αυτά τα παιδιά με ειδικές ανάγκες, ώστε να προγραμματίζονται έγκαιρα, να μη χάνει κανένα παιδί ούτε μία ώρα μαθημάτων.

Εσείς δεν είναι που μας κουνάτε το δάχτυλο για τις χαμένες ώρες από τις αγωνιστικές κινητοποιήσεις των μαθητών; Γι’ αυτούς τους μαθητές δεν υπάρχουν χαμένες ώρες δηλαδή;

Συνεπώς και αυτή η υπηρεσία μεταφοράς αυτών των μαθητών στα σχολεία τους να αξιοποιείται -ναι και είναι πάρα πολύ καλή ιδέα, νομίζω την έχουν οι γονείς, την έχουν διατυπώσει-, να αξιοποιείται αυτός ο στόλος των οχημάτων και για τις σχολικές εκδρομές, γιατί δεν είναι λίγες οι φορές –συνήθως, βέβαια, αυτό γίνεται- που οι γονείς βάζουν βαθιά το χέρι στην τσέπη τους για τις εκδρομές. Να, λοιπόν, μια δημιουργική πρόταση και απαντήστε σε αυτήν. Όμως εσείς είστε σε άλλη συχνότητα με εργολάβους, με outsourcing και όλα τα γνωστά και τις ιδιωτικοποιήσεις.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Μιλάμε για ένα πάρα πολύ σοβαρό ζήτημα και δεν έχετε απαντήσει γιατί καταψηφίσατε μια διάταξη που έφερε η Κυβέρνηση για να λύσει το πρόβλημα.

**ΙΩΑΝΝΗΣ ΔΕΛΗΣ:** Γιατί δεν ήταν αυτό το πρόβλημα.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Προσέξτε.Άρα εδώ υπάρχει ένα βασικό ερώτημα: Τελικά εσείς θέλετε να λυθεί το πρόβλημα ή θέλετε να μη λυθεί το πρόβλημα και απλά να το αναφέρετε χωρίς να δίνετε τη λύση;

**ΙΩΑΝΝΗΣ ΔΕΛΗΣ:** Λύθηκε το πρόβλημα; Το λύσατε;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Βεβαίως.

Επειδή, λοιπόν, μας παρακολουθούν οι γονείς θέλω να πω συγκεκριμένα στοιχεία σε αυτή την Αίθουσα.

**ΙΩΑΝΝΗΣ ΔΕΛΗΣ:** Πότε; Τα παιδιά, όμως, δεν πάνε σχολείο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Και να αναφερθώ ειδικότερα για την περιοχή της Περιφερειακής Ενότητας Θεσσαλονίκης, κύριε συνάδελφε.

Η Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Κεντρικής Μακεδονίας του Υπουργείου Παιδείας, Θρησκευμάτων και Αθλητισμού αναφέρει ότι πολύ σύντομα θα ολοκληρωθεί η διαδικασία για τη μεταφορά του ελάχιστου αριθμού μαθητών και μαθητριών, συνολικά δεκατριών μαθητών, κύριε συνάδελφε, που δεν μετακινείται ακόμη εκ του συνολικού αριθμού των χιλίων τριακοσίων δεκαεννέα μαθητών προς και από τις σχολικές μονάδες ειδικής αγωγής και εκπαίδευσης.

Ειδικότερα, σύμφωνα με τη Διεύθυνση Πρωτοβάθμιας Εκπαίδευσης Ανατολικής Θεσσαλονίκης, δεν έχουν αναφερθεί από τις σχολικές μονάδες ειδικής αγωγής και εκπαίδευσης προβλήματα σχετικά με τη μεταφορά μαθητών προς και από τις σχολικές μονάδες από την έναρξη των μαθημάτων στις 11 Σεπτεμβρίου του 2024 και έπειτα. Στο πλαίσιο αυτό, όπως μας ενημέρωσαν, εκτελείται κανονικά η μεταφορά των μαθητών και μαθητριών προς τις σχολικές μονάδες ειδικής αγωγής και εκπαίδευσης για το τρέχον σχολικό έτος και εξυπηρετούνται συνολικά διακόσιοι είκοσι εννέα μαθητές και μαθήτριες.

Περαιτέρω η Διεύθυνση Δευτεροβάθμιας Εκπαίδευσης Δυτικής Θεσσαλονίκης αναφέρει τη μη ύπαρξη προβλημάτων σχετικά με τη μεταφορά μαθητών στο 1ο ΕΠΑΛ Λαγκαδά, ενώ, κατά τα λοιπά, η ως άνω διεύθυνση έχει προβεί σε ενημέρωση της Περιφέρειας Κεντρικής Μακεδονίας για περαιτέρω ενέργειες για την άμεση επίλυση του θέματος.

Περαιτέρω, αναφορικά με το ζήτημα της ματαίωσης της διαγωνιστικής διαδικασίας που προκηρύχθηκε με την πέμπτη πρόσκληση ενδιαφέροντος για την υποβολή προσφορών, σας ενημερώνουμε ότι από τα στοιχεία της Περιφέρειας Κεντρικής Μακεδονίας προέκυψε ότι έχουν δημοσιευθεί πέντε προσκλήσεις εκδήλωσης ενδιαφέροντος για ειδικά διαμορφωμένα οχήματα, προκειμένου να καλυφθούν οι ανάγκες μεταφοράς των μαθητών.

Ωστόσο, στο πλαίσιο της πέμπτης πρόσκλησης δεν υποβλήθηκε καμμία προσφορά και για τον λόγο αυτό η διαδικασία κηρύχθηκε άγονη. Η αναθέτουσα αρχή προκήρυξε εκ νέου τα συγκεκριμένα δρομολόγια με την έκτη πρόσκληση εκδήλωσης ενδιαφέροντος για την κάλυψη των αναγκών μετακίνησης δεκατριών μαθητών και άμεσα αναμένεται ότι θα διευθετηθεί το ζήτημα της μεταφοράς των συγκεκριμένων μαθητών προς τις σχολικές μονάδες ειδικής αγωγής και εκπαίδευσης, μεταξύ των οποίων είναι και το Ειδικό Εργαστήρι Επαγγελματικής Εκπαίδευσης και Κατάρτισης Παύλου Μελά.

Εν όψει όλων των ανωτέρω διαπιστώνεται ότι οι αρμόδιες υπηρεσίες της Περιφέρειας Κεντρικής Μακεδονίας έχουν προβεί στις προσήκουσες ενέργειες για την άμεση και αποτελεσματική αντιμετώπιση των ζητημάτων που έχουν ανακύψει σχετικά με τη μεταφορά των παιδιών από και προς τα ειδικά σχολεία της Περιφερειακής Ενότητας Θεσσαλονίκης για το τρέχον σχολικό έτος κάνοντας, μάλιστα, και χρήση και της δυνατότητας μίσθωσης ή χρηματοδοτικής μίσθωσης, αυτής της διατάξεως δηλαδή που έφερε η Κυβέρνηση και καταψήφισε το ΚΚΕ.

Επιπλέον, σύμφωνα με το ισχύον νομικό πλαίσιο, στην περίπτωση που η μεταφορά των μαθητών δεν είναι εφικτή κατά τις κείμενες διατάξεις και οι μαθητές μεταφέρονται με ευθύνη εκείνων που έχουν τη γονική μέριμνα, το Υπουργείο Εσωτερικών έχει προβλέψει τη χορήγηση επιδόματος υπολογιζόμενο βάσει της χιλιομετρικής διαδρομής απόστασης της κατοικίας τού σχολείου με κόστος ίσο με 35 λεπτά ανά χιλιόμετρο και κατά τις ημέρες παρουσίας του μαθητή στο σχολείο.

Κύριε συνάδελφε, κάθε νέο αίτημα μεταφοράς μαθητή και ειδικότερα για μεταφορά μαθητή με ειδικές ανάγκες αξιολογείται από τις αρμόδιες περιφερειακές ενότητες, προκειμένου να βρεθεί άμεσα τρόπος μεταφοράς είτε με τροποποίηση της υφιστάμενης σύμβασης είτε με νέα πρόσκληση για υποβολή προσφοράς. Οι τυχόν δυσλειτουργίες αντιμετωπίζονται με τη δέουσα σοβαρότητα και υπευθυνότητα και επιλύονται ταχύτατα με τη συνεργασία κεντρικού κράτους και τοπικής αυτοδιοίκησης.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με την έβδομη με αριθμό 119/29-10-2024 επίκαιρη ερώτηση δευτέρου κύκλου του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελήπρος τον Υπουργό Εσωτερικώνμε θέμα: «Ακατάλληλο για οικιακή χρήση το νερό στη Δημοτική Ενότητα Νέας Τρίγλιας και της Τοπικής Κοινότητας Νέων Πλαγίων του Δήμου Νέας Προποντίδας στην Περιφερειακή Ενότητα Χαλκιδικής».

Παρακαλώ, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ.

Κύριε Υπουργέ, θα σας το πω για άλλη μια φορά γιατί δεν το καταλάβατε. Το ΚΚΕ δεν καταψήφισε τη μεταφορά των μαθητών, καταψήφισε την ανάθεση της μεταφοράς των μαθητών σε εργολάβους γιατί πολύ απλά δεν γίνεται αυτή η μεταφορά. Δεν το καταλαβαίνετε; Και αυτή τη στιγμή υπάρχουν παιδιά που δεν πάνε στα σχολεία και με αυτή τη διάταξη που ψηφίσατε.

Θα σας συμβούλευα, λοιπόν, -για να αλλάξουμε και θέμα τώρα έχουμε πάει και στην επόμενη ερώτηση- εάν τυχόν βρεθείτε εκεί στη Χαλκιδική, στην Τρίγλια, όχι στα πόδια, πιο πίσω, στο ηπειρωτικό της κομμάτι, στην Τρίγλια ή στα Νέα Πλάγια και διψάσετε, να μην ανοίξετε κάποια βρύση να πιείτε νερό γιατί είναι επικίνδυνο. Το νερό αυτό έχει αρσενικό σε υπερβολική αναλογία και δεν χρησιμοποιείται για οικιακή χρήση. Έτσι όπως το είπα ακριβώς.

Υπάρχουν υπερβάσεις του χημικού στοιχείου του Αρσενικού, σύμφωνα με δειγματοληπτικούς χημικούς ελέγχους. Το νερό είναι ακατάλληλο, επικίνδυνο για οικιακή χρήση επιβλαβές δηλαδή για τη δημόσια υγεία. Και οι κάτοικοι, βέβαια, τι κάνουν πώς λύνουν αυτό το πρόβλημα; Με την αγορά του εμφιαλωμένου νερού. Στην υγειά, λοιπόν, των εταιρειών εμφιάλωσης, στις οποίες έχετε ως Κυβέρνηση, βεβαίως παραχωρήσει ένα σωρό πηγές σε όλη τη χώρα.

Το Αρσενικό, σύμφωνα με επιστημονικές έρευνες, είναι ιδιαίτερα επικίνδυνο και είναι και συσσωρευτικό για τον ανθρώπινο οργανισμό, δεν αποβάλλεται ποτέ και σε συγκεντρώσεις μεγαλύτερες βέβαια από τα επιτρεπτά όρια μπορεί να προκαλέσει προβλήματα δερματολογικά, πνευμονολογικά, νευρολογικά, καρδιολογικά, ακόμη και καρκινογενέσεις. Η κατάσταση είναι πολύ σοβαρή, πάρα πολύ σοβαρή. Δεν μπορεί σε μια ολόκληρη περιοχή να μην έχουν νερό να πιούν, να μην μπορούν να ανοίξουν τη βρύση στα σπίτια τους.

Σας ρωτάμε, λοιπόν, τι θα κάνετε, τέλος πάντων τι θα κάνει η Κυβέρνηση, τι θα κάνει το κράτος έτσι ώστε αυτοί οι άνθρωποι εκεί που ζουν στη Νέα Τρίγλια και στα Νέα Πλάγια, δύο πολύ όμορφα χωριά, να έχουν ένα πόσιμο νερό, υγιεινό και φθηνό -θα συμπλήρωνα εγώ- σήμερα, το 2024.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, όπως είναι γνωστό, το κρίσιμο θέμα της υδροδότησης εμπίπτει στις αρμοδιότητες των δήμων, σε συνεργασία με το Υπουργείο Εσωτερικών και τα λοιπά φυσικά συναρμόδια Υπουργεία.

Σύμφωνα με τη νομοθεσία για τις υδρεύσεις δήμων, υπεύθυνοι φορείς ύδρευσης σε πρώτο βαθμό είναι οι δήμοι ή οι σύνδεσμοι δήμων ή οι κατά τόπους Δημοτικές Επιχειρήσεις Ύδρευσης και Αποχέτευσης, οι λεγόμενες ΔΕΥΑ, οι οποίες επιχειρήσεις φέρουν την ευθύνη της μελέτης, κατασκευής, λειτουργίας και φυσικά της συντήρησης του συστήματος ύδρευσης, καθώς και της διενέργειας εργαστηριακών εξετάσεων με τη συχνότητα που προβλέπουν οι σχετικές διατάξεις, προκειμένου να παρέχεται πόσιμο νερό στους καταναλωτές χωρίς διακοπές και το σύστημα ύδρευσης να είναι απαλλαγμένο από κάθε υγειονομικό κίνδυνο.

Οι υπηρεσίες περιβαλλοντικής υγιεινής των περιφερειακών ενοτήτων σε δεύτερο βαθμό συνεργάζονται με τους υπεύθυνους φορείς για τη διενέργεια υγειονομικών ελέγχων των διαφόρων τμημάτων των συστημάτων ύδρευσης από την πηγή έως το σημείο συμμόρφωσης και του τρόπου λειτουργίας του. Προβαίνουν σε δειγματοληψίες νερού για εργαστηριακές εξετάσεις όλων των παραμετρικών τιμών που χρησιμοποιούνται για την αξιολόγηση της ποιότητας του νερού ανθρώπινης κατανάλωσης.

Το Υπουργείο Υγείας έχει επιτελικό ρόλο και στο πλαίσιο αυτό προωθεί κατευθυντήριες οδηγίες προς τους υπεύθυνους φορείς ύδρευσης και τις υπόλοιπες αρμόδιες αρχές για την εκπλήρωση των υποχρεώσεών τους. Οι Οργανισμοί Τοπικής Αυτοδιοίκησης τώρα για την εκπλήρωση της αποστολής τους και την άσκηση των αρμοδιοτήτων τους, χρηματοδοτούνται ετησίως από τους κεντρικούς αυτοτελείς πόρους –τους προηγούμενους ΚΑΠ- οι οποίοι εγγράφονται κάθε έτος στον κρατικό προϋπολογισμό. Στη συνέχεια με κοινή απόφαση των Υπουργών Εσωτερικών και Οικονομικών, η οποία εκδίδεται ύστερα από πρόταση της Κεντρικής Ένωσης Δήμων Ελλάδος, καθορίζεται το ύψος των εν λόγω πιστώσεων που προορίζονται για την κάλυψη επενδυτικών καθώς και λειτουργικών δαπανών τους.

Για το Δήμο Νέας Προποντίδας τώρα που αναφέρεστε, από τους ΚΑΠ του ’23 κατανεμήθηκε ποσό ύψους περίπου 4,7 εκατομμυρίων ευρώ για την κάλυψη επενδυτικών του δαπανών, ενώ για το ’24 έχει προγραμματιστεί να κατανεμηθεί ποσό ύψους 5,5 εκατομμυρίων ευρώ, αυξημένο κατά 17% περίπου. Επίσης, για το τρέχον έτος οι δήμοι της χώρας θα λάβουν αυτές τις ημέρες μία ακόμη ΚΑΠ και για τον Δήμο Νέας Προποντίδας το ποσό αυτό ξεπερνά κατά πολύ τα 500.000 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Παρακαλώ, κύριε Πρόεδρε, λίγο χρόνο παραπάνω.

Η περαιτέρω διαχείριση των πιστώσεων αυτό γίνεται κατόπιν σχετικών αποφάσεων των οικείων δημοτικών συμβουλίων υπό την εποπτεία του κράτους.

Επιπρόσθετα, στο πλαίσιο του προγράμματος «ΑΝΤΩΝΗΣ ΤΡΙΤΣΗΣ», ο Δήμος Νέας Προποντίδας έχει υποβάλει πρόταση «Υποδομές ύδρευσης Δήμου Νέας Προποντίδας» προϋπολογισμού 12.447.800 ευρώ.

Επιπλέον, στον άξονα 2.6 «Παροχή πόσιμου νερού και διαχείριση υδάτων» του τομεακού προγράμματος ανάπτυξης του Υπουργείου Εσωτερικών 2021 - 2025 εκδόθηκε πρόσκληση για εκτέλεση εργασιών από τους ΟΤΑ για την αντιμετώπιση του φαινομένου της λειψυδρίας και έχει ενταχθεί στο ως άνω πρόγραμμα το έργο του δήμου με τίτλο: «Έργα ύδρευσης οικισμών του Δήμου Νέας Προποντίδας» συνολικής δημόσιας δαπάνης 90.000 ευρώ.

Στο πλαίσιο, ακόμη, του τομεακού προγράμματος ανάπτυξης του Υπουργείου Εσωτερικών, σε πρόσκληση που έχει γίνει, υπάρχει επίσης ένταξη προγράμματος ύψους 150.000 ευρώ για την υδροδότηση των οικισμών Κρήνης Πετραλώνων του Δήμου Νέας Προποντίδας του Νομού Χαλκιδικής και το έργο αυτό βρίσκεται σε διαδικασία αξιολόγησης από την αρμόδια υπηρεσία διαχείρισης του Υπουργείου Εσωτερικών.

Ο δήμος διαθέτει παραλιακό μέτωπο το οποίο επεκτείνεται από τη Νέα Ηράκλεια έως και τη Νέα Ποτίδαια από τη μεριά του Θερμαϊκού Κόλπου και από τον Άγιο Μάμα έως τη Νέα Ποτίδαια από τη μεριά του Τορωναίου Κόλπου, ενώ τα δύο μεγαλύτερα αστικά του κέντρα, τα Νέα Μουδανιά και η Καλλικράτεια, παρουσιάζουν ιδιαίτερη πληθυσμιακή και οικονομική αύξηση. Με δεδομένο ότι ο Δήμος Νέας Προποντίδας χαρακτηρίζεται, κυρίως, ως αγροτική περιοχή αλλά και ως τουριστικός προορισμός τόσο για τους Θεσσαλονικείς όσο και για τους Βαλκάνιους κυρίως τουρίστες, καταβάλλει συνεχώς προσπάθειες για να ανταποκριθεί στην αυξημένη ζήτηση νερού των μονίμων κατοίκων και τουριστών.

Λόγω της ιδιαιτερότητας του γεωθερμικού πεδίου Πετραλώνων - Ελαιοχωρίου, οι περισσότερες γεωτρήσεις στην περιοχή Νέας Τρίγλιας εμφανίζει υψηλή περιεκτικότητα σε ιχνοστοιχεία Αρσενικού που υπερβαίνει τα όρια ποσότητας νερού. Για τον λόγο αυτό στη Νέα Τένεδο λειτουργεί αδιαλείπτως τα τελευταία δεκαπέντε έτη μονάδα απομάκρυνσης επικίνδυνων ιχνοστοιχείων Αρσενικού, προκειμένου να καλύψει με ποιοτικό νερό τις ανάγκες των τοπικών κοινοτήτων. Μάλιστα, η μονάδα αυτή δυναμικότητας εκατό κυβικών μέτρων ανά ώρα είναι η μοναδική και στην Ελλάδα, η οποία επεξεργάζεται –με ποσοστό αποτελεσματικότητας που ξεπερνά το 95%- νερά με τόσο υψηλές συγκεντρώσεις αρσενικού. Ο Δήμος Νέας Προποντίδας διαθέτει καθημερινά υπάλληλο υπεύθυνο για τη σωστή λειτουργία και συντήρηση μονάδας αυτής.

Περισσότερα θα αναφέρω στη δευτερολογία μου λόγω έλλειψης χρόνου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ πολύ.

Παρακαλώ, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Τόση ώρα μιλήσατε, κύριε Υπουργέ, αλλά δεν μας είπατε τι θα κάνετε για το πρόβλημα που έχουν οι άνθρωποι αυτοί και που είναι πάρα πολύ σοβαρό, όπως και εσείς, βεβαίως, αναγνωρίσατε. Ή μάλλον κάτι είπατε, αν συγκράτησα, γιατί είπατε πάρα πολλά νούμερα. Είπατε ότι ο Δήμος Νέας Προποντίδας υπέβαλε ένα αίτημα για ένα πρόγραμμα που κοστίζει 12.000.000 ευρώ, το οποίο εσείς το χρηματοδοτείτε με 90.000 ευρώ. Δηλαδή θα χρειαστούν καμμιά εικοσαριά χρόνια, ας πούμε, μέχρι να λυθεί το πρόβλημα αν καταλαβαίνω καλά. Εν πάση περιπτώσει, έχετε τη δευτερολογία, μπορείτε να απαντήσετε.

Είπατε για την αρμοδιότητα ότι αυτό είναι μια αρμοδιότητα των δήμων. Πράγματι, έτσι είναι, μόνο που αυτή η αρμοδιότητα δεν έπεσε από τον ουρανό. Οι δικές σας οι κυβερνήσεις –η δική σας και οι προηγούμενοι- μετέφεραν τις αρμοδιότητες στους δήμους, ένα σωρό αρμοδιότητες, και συνεχίζουν να το κάνουν χωρίς όμως να μεταφέρουν ταυτόχρονα και πόρους και τα μέσα για να ασκήσουν αυτές τις αρμοδιότητες.

Θα μου πείτε: Έχουν ευθύνη και οι δήμοι οι οποίοι δεν διεκδικούν. Ναι, εκτός αν είναι ο Δήμος της Πάτρας ή ο Δήμος της Πετρούπολης ή του Χαϊδαρίου, εκεί όπου υπάρχουν δηλαδή κομμουνιστές δήμαρχοι. Όμως, να σας πω κάτι, κύριε Υπουργέ, επειδή το ξέρετε και εσείς. Το κράτος το κεντρικό από το τοπικό δεν χωρίζεται δα και με σινικά τείχη, μεταξύ τους αυτές οι εκφράσεις του κράτους. Εσείς είστε άλλωστε –το Υπουργείο σας εννοώ- ο καθ’ ύλην αρμόδιος για το πλαίσιο εντός του οποίου θα λειτουργούν οι δήμοι, οι περιφέρειες.

Το πρόβλημα εδώ, γενικά να ξεκινήσουμε για να το πιάσουμε από τη ρίζα, είναι ο τρόπος που αντιμετωπίζει η Κυβέρνησή σας και οι προηγούμενες κυβερνήσεις και η Ευρωπαϊκή Ένωση, η στρατηγική δηλαδή της εμπορευματοποίησης και της ιδιωτικοποίησης του πόσιμου νερού. Εδώ, βεβαίως, υπάρχουν ευθύνες και για τη δημοτική αρχή. Εμείς θα το αναγνωρίσουμε.

Και μιας και είπατε για τη μονάδα η οποία υπάρχει και λειτουργεί για να απομακρύνει το Αρσενικό, να σας πληροφορήσουμε,, λοιπόν ότι αυτή η συγκεκριμένη μονάδα λειτουργεί έξω και πάνω από τα όριά της και οι κάτοικοι δεν είναι και πολύ σίγουροι να ανοίγουν τη βρύση τους και να πίνουν νερό. Υπάρχει πρόβλημα. Η μονάδα αυτή, επειδή είναι και μεγάλη η κατανάλωση –γιατί υπάρχουν πολλοί άνθρωποι εκεί, ιδιαίτερα τους καλοκαιρινούς μήνες καταλαβαίνετε τι γίνεται- δεν μπορεί δεν προλαβαίνει να επεξεργαστεί τις ποσότητες του ύδατος που χρειάζονται αυτοί οι άνθρωποι και να το εξυγιάνει να το καθαρίσει.

Τελικά, βεβαίως, είναι εις υγείαν των εταιρειών εμφιάλωσης, όπως είπαμε, γιατί χιλιάδες άνθρωποι καταφεύγουν στο να παίρνουν με τις εξάδες τα νερά για να έχουν να πίνουν και να μαγειρεύουν στα σπίτια τους.

Συχνά ακούμε ότι το νερό το αντιμετωπίζετε και η δική σας Κυβέρνηση και εσείς ως κοινωνικό αγαθό. Και άλλοι μας τα είπανε αυτά βέβαια. Εμείς δεν έχουμε δει να συχνάζουν στα χρηματιστήρια κοινωνικά αγαθά, γιατί το νερό, όπως ξέρετε, είναι στο χρηματιστήριο. Στα χρηματιστήρια συχνάζουν εμπορεύματα, όχι κοινωνικά αγαθά και οι τιμές τους κυμαίνονται ανάλογα με την αγορά και τη ζήτηση.

Όσο για το πρόβλημα του νερού να πούμε δυο λόγια και γι’ αυτό αφού ευχαριστήσω τον Πρόεδρο. Περιμένουμε πιο συγκεκριμένες απαντήσεις για ένα πολύ συγκεκριμένο πρόβλημα σε μια πολύ συγκεκριμένη περιοχή της χώρας που είναι το πρόβλημα της ποιότητας του νερού κι εσείς μεταθέτετε την ευθύνη στον δήμο. Μπορείτε να μοιράζεστε τις ευθύνες αλλά μην τις δίνετε μόνο σε αυτούς.

Για να δείτε τι σπατάλη νερού γίνεται από την κεντρική εξουσία, από την Κυβέρνηση, από το κράτος, θα σας πω ότι καταναλώνεται μόνο το 6% του ετήσιου βρόχινου νερού. Στις μεγάλες πόλεις –Αθήνα, Θεσσαλονίκη- χάνεται από διαρροές το 40% του νερού επειδή είναι παλιές οι σωληνώσεις. Αυτά δεν τα λέμε εμείς τα λένε οι επιστήμονες, αφήστε που έχουμε ένα από τα χαμηλότερα ποσοστά αξιοποίησης των ωφέλιμων εσωτερικών υδάτινων πόρων, γιατί η χώρα μας λόγω της γεωμορφολογίας της έχει πολλά ποτάμια και χειμάρρους. Περίπου το 12% με 13% αξιοποιείται.

Συνεπώς, μπορεί να βρεθεί λύση, εάν υπάρξει βεβαίως μια διαφορετική αντιμετώπιση του ζητήματος αυτού όχι με κριτήριο το κέρδος αλλά με κριτήριο αυτά που έχουν ανάγκη οι λαϊκές οικογένειες.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δελή.

Κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, το έχουμε πει πολλές φορές και θα μου επιτρέψετε να το επαναλάβω, γιατί το να επενδύει κανείς στον κίνδυνο και να κινδυνολογεί είναι ό,τι χειρότερο στον πολιτικό λόγο.

Πρώτον, δεν υπάρχει κανένα ζήτημα ιδιωτικοποίησης του νερού. Δεύτερον, μπαίνουν συγκεκριμένοι κανόνες και για την τιμολογιακή πολιτική, αλλά και για να μπει ένα νοικοκυριό. Εύχομαι όταν θα έρθουν αυτές οι διατάξεις στη Βουλή των Ελλήνων να μην έρθετε να τις καταψηφίσετε όπως καταψηφίσατε και τη μεταφορά των μαθητών.

Είπατε να δώσουμε συγκεκριμένες απαντήσεις. Θα δώσουμε. Ανέφερα, λοιπόν, την αποτελεσματική λειτουργία μονάδας απομάκρυνσης επικίνδυνων ιχνοστοιχείων Αρσενικού στη Νέα Τένεδο. Τα προηγούμενα έτη η ποιότητα του επεξεργασμένου νερού ήταν απολύτως ικανοποιητική και εντός των ορίων ποσιμότητας, όπως προέκυπτε όχι από μία σειρά αναλύσεων που είχαν πραγματοποιηθεί. Αυτά τα λέω γιατί μας ακούν και οι κάτοικοι της περιοχής, για να μην υπάρχει ο κίνδυνος που εσείς αυτήν τη στιγμή καλλιεργείτε.

Όμως, εξαιτίας της λειψυδρίας και της υπεράντλησης νερού από τις γεωτρήσεις λόγω των αυξημένων αναγκών κατά τους καλοκαιρινούς ιδίως μήνες, έχει παρατηρηθεί το φαινόμενο της επιδείνωσης της ποιότητας του αντλούμενου νερού προς επεξεργασία με σημαντική αύξηση των συγκεντρώσεων των ιχνοστοιχείων Αρσενικού. Για τον λόγο αυτόν κρίθηκε αναγκαία η εγκατάσταση μονάδας ενός επιπλέον σταδίου επεξεργασίας για συμπληρωματική απομάκρυνση του Αρσενικού, ώστε η τελική έξοδος να είναι κάτω από το οριζόμενο όριο της κείμενης νομοθεσίας.

Ο δήμος έχει ήδη ξεκινήσει όλες τις αναγκαίες διαδικασίες για την προμήθεια μονάδας απομάκρυνσης Αρσενικού στη Νέα Τρίγλια με προϋπολογισμό περίπου 650.000 ευρώ πλέον ΦΠΑ. Η προμήθεια αυτή εκτιμάται ότι θα ολοκληρωθεί μέσα στο επόμενο εξάμηνο και η συνολική δαπάνη θα καλυφθεί από τον προϋπολογισμό του δήμου. Μέχρι να τεθεί σε πλήρη λειτουργία η εγκατάσταση της εν λόγω μονάδας απομάκρυνσης των ιχνοστοιχείων Αρσενικού και για να αντιμετωπιστεί αυτή η κατάσταση, ο Δήμος Νέας Προποντίδας μεταφέρει συνεχώς νερό με κατάλληλα βυτιοφόρα οχήματα από τη δεξαμενή ύδρευσης της Κοινότητας Πορταριάς στην κεντρική δεξαμενή ύδρευσης της Κοινότητας Νέας Τρίγλιας.

Εδώ να τονίσω ότι για τη μεταφορά του νερού τηρούνται όλες οι προβλεπόμενες διαδικασίες υγιεινής, σύμφωνα με τις οδηγίες του Παγκόσμιου Οργανισμού Υγείας, γιατί κάθε βυτιοφόρο όχημα και όλα τα εξαρτήματά του μετά τη χρήση καθαρίζονται και συγκεκριμένα γίνεται υπερχλωρίωση με διάλυμα χλωρίου υψηλής συγκέντρωσης.

Η δαπάνη μεταφοράς πόσιμου νερού για πέντε μήνες ανέρχεται στο ποσό των 595.200 ευρώ με ΦΠΑ. Συνεπώς, αν ληφθεί υπ’ όψιν και το επιπρόσθετο κόστος που απαιτείται για την κατασκευή της επιπλέον μονάδας απομάκρυνσης ιχνοστοιχείων Αρσενικού, η συνολική επιβάρυνση του προϋπολογισμού του δήμου ανέρχεται σε περίπου 1,3 εκατομμύρια ευρώ.

Ο Δήμος Νέας Προποντίδας, στο πλαίσιο της διαρκούς προσπάθειας για τη μόνιμη διασφάλιση της ποιότητας του νερού προβαίνει σε δειγματοληψίες και εργαστηριακές αναλύσεις δειγμάτων πόσιμου νερού από όλα τα δημοτικά διαμερίσματα του δήμου με συχνότητα που υπερκαλύπτει έως και πέντε με έξι φορές τις απαιτήσεις της ισχύουσας νομοθεσίας.

Επιπλέον, ο δήμος από την 9η Οκτωβρίου του 2024 με ανακοίνωση στην ιστοσελίδα του ενημερώνει τους κατοίκους των Κοινοτήτων Νέας Τρίγλιας και Νέων Πλαγίων σχετικά με την ποιότητα και τη χρήση του νερού που παρέχεται από το δίκτυο ύδρευσης.

Τέλος, η υπηρεσία ύδρευσης, άρδευσης και αποχέτευσης του δήμου έχει κλιμακωτό τιμολόγιο και εκδίδει ετήσιους λογαριασμούς. Το πάγιο τέλος ύδρευσης για όλες τις καταναλώσεις οικιακής χρήσης –ξενοδοχεία, καταστήματα υγειονομικού ενδιαφέροντος, κτηνοτροφικές εγκαταστάσεις κ.λπ.- ανέρχεται σε 100 ευρώ, ενώ η τιμή για την κατανάλωση οικιακής χρήσης ξεκινάει πολύ χαμηλά, δηλαδή από 0,20 ευρώ ανά κυβικό μέτρο για τα πρώτα 50 κυβικά μέτρα, αλλά με την αύξηση της κατανάλωσης αυξάνεται και η χρέωση. Έτσι, κάποιος που θα καταναλώσει από 501 και περισσότερα κυβικά μέτρα θα πληρώσει 4 ευρώ ανά κυβικό μέτρο.

Βλέπουμε, λοιπόν, ότι οι δήμοι σε συνεργασία με το Υπουργείο Εσωτερικών αξιοποιούν όλα τα υπάρχοντα χρηματοδοτικά εργαλεία, ώστε να δρομολογηθούν αναπτυξιακά και κοινωνικά έργα, και να βελτιωθεί η ποιότητα ζωής κάθε πολίτη της χώρας.

Κλείνοντας, είμαι στην ευχάριστη θέση να σας ανακοινώσω ότι στους δήμους της χώρας θα δοθούν τις επόμενες μέρες πρόσθετη χρηματοδότηση ύψους 220 εκατομμυρίων ευρώ και για τον Δήμο Νέας Προποντίδας το ποσό αυτό που σας είπα ξεπερνά τις 500.000 ευρώ. Είναι 549.995 ευρώ και 75 λεπτά.

Αυτή είναι η πολιτική που εφαρμόζουμε. Είμαστε συγκεκριμένοι, λέμε την αλήθεια στον ελληνικό λαό, δεν κινδυνολογούμε και προσπαθούμε με συγκεκριμένα έργα, δράσεις και συνεργασίες με την τοπική αυτοδιοίκηση Α΄ και Β΄ βαθμού να δίνουμε λύσεις στα μικρά, αλλά και στα μεγάλα προβλήματα.

**ΠΡΟΕΔΡΕΥΩΝ (Ιωάννης Πλακιωτάκης):** Θα συζητηθεί η όγδοη με αριθμό 104/25-10-2024 επίκαιρη ερώτηση δεύτερου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Εσωτερικών με θέμα: «Επιτακτική η ανάγκη για δημόσια και δωρεάν μεταφορά των ΑΜΕΑ μαθητών από και προς τα ειδικά σχολεία της Κεντρικής Μακεδονίας με συνοδούς εξειδικευμένους στη διαχείριση των παιδιών με αναπηρίες».

Κύριε συνάδελφε, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, πρωτίστως θα σας αναφέρω τις νομικές διατάξεις απ’ όπου απορρέει η υποχρέωση της Κυβέρνησης να μεριμνά ειδικά για τα άτομα με αναπηρία, πόσω δε μάλλον για τα παιδιά.

Άρθρο 21 παράγραφος 3 του Συντάγματος, του θεμέλιου νόμου του κράτους: «Το κράτος μεριμνά για την υγεία των πολιτών και παίρνει ειδικά μέτρα για την προστασία της νεότητας, του γήρατος, της αναπηρίας και την περίθαλψη των απόρων».

Επίσης, ο ν.5023/2023 -δικός σας νόμος- στο άρθρο 3 αναφέρεται στο πού εφαρμόζεται η ίση μεταχείριση των πολιτών. Η ίση μεταχείριση ανεξαρτήτως φυλής, χρώματος, εθνικής ή εθνοτικής καταγωγής, αναπηρίας ή χρόνιας πάθησης εφαρμόζεται σε όλα τα πρόσωπα, στο δημόσιο και τον ιδιωτικό τομέα, και όσον αφορά: α) την κοινωνική προστασία, συμπεριλαμβανομένης της κοινωνικής ασφάλισης, β) τις κοινωνικές παροχές, γ) την εκπαίδευση.

Τέλος, υπάρχει και μία άλλη πολύ σημαντική διάταξη, η Σύμβαση του Οργανισμού Ηνωμένων Εθνών για τα δικαιώματα των ατόμων με αναπηρία που φυσικά έχει κυρωθεί και από την Ευρωπαϊκή Ένωση.

Πάμε να δούμε τώρα αν τα πραγματικά περιστατικά μπορούν να υπαχθούν σε αυτές τις θεμελιώδεις νομικές διατάξεις. Εμείς, λοιπόν, στην Ευρώπη σε ένα ευνομούμενο δυτικό κράτος εν έτει 2024 και αφού έχει κλείσει το 2ο ΕΕΕΕΚ Πυλαίας - Χορτιάτη, σαράντα δύο μαθητές με ειδικές ανάγκες, παιδιά με αναπηρία, έχουν διαμοιραστεί σε άλλα ΕΕΕΕΚ της περιοχής. Έντεκα παιδιά και συγκεκριμένα, πέντε στο 1ο ΕΕΕΕΚ Θέρμης, τρία στο 1ο ΕΕΕΕΚ Θεσσαλονίκης και τρία στο ΕΕΕΕΚ Παύλου Μελά, δεν μεταφέρονται εδώ και ενάμιση μήνα τώρα από τα σπίτια τους στα σχολεία.

Προσέξτε τώρα να δείτε. Εδώ μιλάμε για ειδική μέριμνα, ενώ δεν έχουμε καν την απαιτούμενη μέριμνα που έχουν οι άλλοι πολίτες και τα άλλα παιδιά που δεν έχουν τέτοια προβλήματα. Εδώ κάποια πράγματα που για μας θεωρούνται αυτονόητα, όπως το να φάμε, να πιούμε, να περπατήσουμε, γι’ αυτά τα παιδιά δεν είναι και πολλές φορές το μοναδικό μέσο κοινωνικοποίησης αυτών των παιδιών είναι να πάνε στο σχολείο και να ενταχθούν εκεί, ώστε να μπορέσουν να ζήσουν στον βαθμό που τους επιτρέπεται.

Ας δούμε, λοιπόν, τι γίνεται τώρα εδώ, γιατί σας άκουσα να λέτε στον συνάδελφο του Κομμουνιστικού Κόμματος Ελλάδας ότι η αρμοδιότητα ανήκει στην περιφέρεια. Όντως η αρμοδιότητα ανήκει στην περιφέρεια. Όμως, η περιφέρεια κάνει προκηρύξεις με χαμηλές τιμές και οι ιδιοκτήτες των λεωφορείων δεν λαμβάνουν μέρος στους διαγωνισμούς, με αποτέλεσμα αυτοί να κηρύσσονται άγονοι. Κατά συνέπεια, την πληρώνουν τα παιδιά. Αυτή, δηλαδή, τη διαμάχη μεταξύ των ιδιοκτητών λεωφορείων και της περιφέρειας που βάζει μικρότερες τιμές, ενώ οι ιδιοκτήτες των λεωφορείων θεωρούν ότι πρέπει να είναι μεγαλύτερες, την πληρώνουν τα παιδιά τα οποία εδώ και ενάμιση-δύο μήνες δεν πηγαίνουν, όπως προανέφερα, στο σχολείο.

Άρα, λοιπόν, ερωτάσθε, τι μέτρα θα λάβετε για να μπορέσουν αυτά τα έντεκα παιδιά να μεταφέρονται στο σχολείο με ασφάλεια και με εξειδικευμένο προσωπικό. Διότι μία ακόμα αιτιολογία των ιδιοκτητών λεωφορείων είναι ότι αυτά τα παιδιά δεν είναι συνεργάσιμα, διότι δεν συνοδεύονται, δεν υπάρχει εξειδικευμένο προσωπικό. Αυτά τα παιδιά χρήζουν ειδικής και ιδιαίτερης μεταχείρισης από την ώρα που θα επιβιβαστούν στο λεωφορείο μέχρι και να κατέβουν. Τα θεωρούν, λοιπόν, μη συνεργάσιμα, κάτι που αποτελεί έναν ακόμα λόγο για τον οποίο οι ιδιοκτήτες λεωφορείων δεν συμμετέχουν στις προκηρύξεις και στους διαγωνισμούς. Άρα, χρειάζεται και εξειδικευμένο προσωπικό, ώστε εν έτει 2024 να μην είναι αυτός ο λόγος για τον οποίο δεν μεταφέρονται τα παιδιά στα σχολεία ή να αναγκάζονται πολλές φορές οι γονείς των μαθητών αυτών να επιβιβάζονται και αυτοί στα λεωφορεία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε πολύ τον κ. Παπαδάκη.

Παρακαλώ, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, όταν ένας Υπουργός ή Υφυπουργός έρχεται να απαντήσει μια ερώτηση, σε καμμία περίπτωση δεν αμφισβητεί το ενδιαφέρον του κόμματος και του Βουλευτή που υποβάλει την επίκαιρη ερώτηση ή εάν είναι γραπτή ερώτηση ή αναφορά. Όμως, πρέπει σε αυτή την Αίθουσα να δίνουμε συγκεκριμένες απαντήσεις.

Αν δεν κάνω λάθος λοιπόν και επειδή αναφέρεστε για τη μεταφορά των μαθητών, στο νομοσχέδιο που φέραμε με τίτλο «Ρυθμίσεις για τους χερσαίους συνοριακούς σταθμούς και την ενίσχυση των Οργανισμών Τοπικής Αυτοδιοίκησης και λοιπές διατάξεις» και στο άρθρο 24 που μιλάμε για τη δυνατότητα μεταφοράς των μαθητών από Οργανισμούς Τοπικής Αυτοδιοίκησης Β΄ βαθμού, και η Ελληνική Λύση, όπως και το Κομμουνιστικό Κόμμα Ελλάδας, ταυτιστήκατε και καταψηφίσατε τη συγκεκριμένη διάταξη.

Άρα, λοιπόν, όταν θα πάτε στα σχολεία και θα μιλήσετε με τους γονείς, πρέπει να πείτε ότι καταψηφίσατε και εσείς, και το Κομμουνιστικό Κόμμα Ελλάδας και διάφορα άλλα κόμματα ταυτιστήκατε και καταψηφίσατε τη συγκεκριμένη διάταξη που έφερε η Κυβέρνηση Μητσοτάκη και η παράταξη της Νέας Δημοκρατίας για να λύσει αυτό το πρόβλημα. Και η εκπαιδευτική πολιτική αποτελεί για εμάς σοβαρή κυβερνητική προτεραιότητα και όχι μόνο για τις περιοχές της κεντρικής Μακεδονίας, αλλά για ολόκληρη τη χώρα, όπως είπα προηγουμένως και στον συνάδελφο.

Και επιτρέψτε μου να θέσω μερικά θέματα για να είμαστε πολύ συγκεκριμένοι. Η μεταφορά μαθητών γίνεται με λεωφορεία, ταξί και μικρά λεωφορεία και η χρηματοδότηση πραγματοποιείται από τις περιφέρειες μέσω του οικείου προϋπολογισμού τους και καλύπτεται από τους ΚΑΠ του Υπουργείου Εσωτερικών. Και επισημαίνω ότι από τους ΚΑΠ έτους 2023 αποδόθηκε στις δεκατρείς περιφέρειες της χώρας για την κάλυψη δαπανών μεταφοράς μαθητών συνολικό ποσό ύψους 187 εκατομμυρίων ευρώ, ενώ για το 2024 έχει αποδοθεί ποσό συνολικού ύψους 215 εκατομμυρίων ευρώ. Είναι, δηλαδή, αυξημένο κατά 16%.

Επίσης, όσον αφορά την πρόσληψη εξειδικευμένου προσωπικού συνοδών στη μεταφορά ανάπηρων παιδιών, η Διεύθυνση Προσωπικού Τοπικής Αυτοδιοίκησης του Υπουργείου Εσωτερικών ως αρμόδια για τις προσλήψεις στους ΟΤΑ Α΄ και Β΄ βαθμού έχει διευκολύνει τη διαδικασία πρόσληψης οδηγών και συνοδών με σχέση εργασίας ιδιωτικού δικαίου ορισμένου χρόνου και με διάρκεια απασχόλησης που δεν υπερβαίνει το διδακτικό έτος 2024-2025 για τη μεταφορά μαθητών με μισθωμένα οχήματα, σύμφωνα με την προαναφερόμενη νομοθεσία.

Σύμφωνα με τα στοιχεία της Περιφερειακής Διεύθυνσης Πρωτοβάθμιας και Δευτεροβάθμιας Εκπαίδευσης Κεντρικής Μακεδονίας, του Υπουργείου Παιδείας Θρησκευμάτων και Αθλητισμού, δεν έχουν καταγραφεί προβλήματα μεταφοράς μαθητών ΑΜΕΑ.

Και ειδικότερα, σύμφωνα με τις Διευθύνσεις Πρωτοβάθμιας και Δευτεροβάθμιας Εκπαίδευσης Ημαθίας, στην περιοχή της αρμοδιότητάς τους λειτουργούν συνολικά έξι ειδικά σχολεία, τρία ειδικά δημοτικά και τρία ειδικά νηπιαγωγεία Βέροιας, Αλεξάνδρειας και Νάουσας και η μεταφορά των μαθητών πραγματοποιείται με ταξί, αλλά και με μισθωμένα λεωφορεία που διαθέτουν εξειδικευμένους συνοδούς.

Στον Νομό Κιλκίς υπάρχουν δύο πρωτοβάθμια ειδικά σχολεία, όπου τα παιδιά μεταφέρονται με ταξί δωρεάν, ενώ στη δευτεροβάθμια εκπαίδευση στο Εργαστήριο Ειδικής Επαγγελματικής Εκπαίδευσης και Κατάρτισης του Κιλκίς μεταφέρονται δωρεάν είκοσι έξι μαθητές και μαθήτριες, εκ των οποίων μία μαθήτρια μεταφέρεται με ταξί και συνοδό.

Επίσης, στο Ενιαίο Ειδικό Επαγγελματικό Γυμνάσιο - Λύκειο του Κιλκίς μεταφέρονται είκοσι τέσσερις μαθητές με επιβατικά δημοσίας χρήσεως οχήματα. Επιπλέον, οι αρμόδιες υπηρεσίες εκπαίδευσης Πέλλας, Σερρών, Πιερίας, Χαλκιδικής δεν ανέφεραν την ύπαρξη προβλημάτων με τη μεταφορά των μαθητών ΑΜΕΑ. Η Διεύθυνση Πρωτοβάθμιας Εκπαίδευσης Ανατολικής Θεσσαλονίκης ανέφερε ότι η μεταφορά των μαθητών στις σχολικές μονάδες Ειδικής Αγωγής και Εκπαίδευσης για το τρέχον σχολικό έτος γίνεται κανονικά και εξυπηρετούνται συνολικά διακόσιοι είκοσι εννέα μαθητές και μαθήτριες.

Οι Σχολικές Μονάδες ΣΜΕΑΕ Ανατολικής Θεσσαλονίκης δεν έχουν αναφέρει προβλήματα, πλην μεμονωμένων περιπτώσεων οι οποίες διευθετούνται. Για παράδειγμα, ως προς τη μεταφορά των μαθητών του Β΄ Εργαστηρίου Ειδικής Αγωγής και Ειδικής Επαγγελματικής Εκπαίδευσης και Κατάρτισης Πυλαίας - Χορτιάτη, η Διεύθυνση Δευτεροβάθμιας Εκπαίδευσης προέβη στην αναγκαία ανακατανομή του μαθητικού δυναμικού του εν λόγω σχολείου στα σχολεία υποδοχής.

Περισσότερα θα πω περισσότερα στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Αν συνεχίζατε, κύριε Υπουργέ, θα βλέπατε και το έγγραφο 707440/15-10-2024 που έχει αποστείλει η Περιφέρεια Κεντρικής Μακεδονίας στο γραφείο του αντιπεριφερειάρχη και λέει ότι από τους σαράντα δύο μαθητές που διαμοιράστηκαν από το 2ο ΕΕΕΕΚ Πυλαίας - Χορτιάτη, όπως αναφέρατε, οι έντεκα δεν μεταφέρονται ακόμη και σήμερα.

Είναι πάρα πολύ ωραία η θεωρία, κύριε Υπουργέ και μπορούμε να την κοσμήσουμε και με διάφορες ρητορικές κορώνες τύπου μικροπολιτικής, όπως γιατί δεν ψηφίσατε, αφού θέλετε το καλό και τώρα επί της ουσίας υποκρίνεστε και μας παριστάνετε κάτι άλλο. Διότι αυτό μας είπατε. Εγώ δεν θα κάνω τώρα μικροπολιτική. Μπορώ να σας αναφέρω τους λόγους για τους οποίους δεν ψηφίσαμε, αλλά δεν θα σπαταλήσω τον χρόνο μου σε αυτόν τον τομέα, διότι αυτό που προέχει είναι αυτά τα παιδιά και οι οικογένειές τους. Οπότε, δεν θα μπω τώρα στη διαδικασία να κάνω μικροπολιτική.

Ωστόσο, θα σας πω μόνο το εξής: Είπατε ότι δώσατε τόσα εκατομμύρια, τόσες χιλιάδες ευρώ και ότι τα κάνατε όλα καλά, ότι η αρμοδιότητα είναι στην περιφέρεια και αφού είναι όλα καλά, τα παιδιά είναι ενάμιση μήνα σπίτι. Αν, δηλαδή, δεν ήταν όλα καλά, θα χάναμε όλη τη χρονιά;

Για να μπορέσουμε να τα βάλουμε όλα σε μία σειρά, εγώ αυτό κατάλαβα από τα λεγόμενά σας.

Εγώ αυτό κατάλαβα από τα λεγόμενά σας, δηλαδή «Κάναμε το ένα», «Κάναμε το άλλο», «Δώσαμε εκατομμύρια», «Δώσαμε χιλιάδες ευρώ», «Η αρμοδιότητα είναι στην Περιφέρεια». Δόθηκε η δυνατότητα με το άρθρο 24. Εμείς δεν το ψηφίσαμε, αλλά αφού εσείς το ψηφίσατε, υπερψηφίστηκε και έγινε νόμος του κράτους. Άρα γιατί δεν εφαρμόζεται; Αφήστε εμείς γιατί δεν το ψηφίσαμε. Δεν υπερψηφίστηκε; Έγινε νόμος του κράτους; Γιατί δεν τον εφαρμόζετε; Είναι κακοί οι περιφερειάρχες; Είναι κακοί οι αντιπεριφερειάρχες; Δεν το θέλουν; Μήπως -λέω εγώ, γιατί αυτό είναι το πρόβλημα και το παράπονο των ιδιοκτητών λεωφορείων- η τιμή στις προκηρύξεις που δίνεται από την περιφέρεια, από τα χρήματα που εσείς δίνετε και χρηματοδοτείτε, είναι λίγα;

Υπάρχει και το γεγονός που σας προανέφερα στην πρωτολογία μου του μη εξειδικευμένου προσωπικού -ενώ θα έπρεπε να υπάρχει σε ένα ευνομούμενο κράτος- που αναφέρει ότι τα παιδιά αυτά είναι μη συνεργάσιμα κι έχουμε το αποτέλεσμα αυτά τα παιδιά να είναι σπίτι. Εάν η Κυβέρνησή σας δεν έδινε χρήματα και δισεκατομμύρια και έπαιρνε δάνεια για να ενισχύσει τον πόλεμο στην Ουκρανία, εάν δεν έδινε επιδόματα στους λαθρομετανάστες και τα έδινε στις περιφέρειες για να αυξήσουν τις τιμές για να συμμετέχουν οι ιδιοκτήτες των λεωφορείων, τα παιδιά αυτά τα ΑΜΕΑ σήμερα θα ήταν στο σχολείο. Εν έτει 2024, με αυτές τις νομικές διατάξεις, με συμβάσεις του ΕΕΕΕΚ, με διατάξεις του Συντάγματος στο άρθρο 21, παράγραφος 3, που μιλά για ειδική μέριμνα της νεότητας και των ατόμων με αναπηρία, αυτά τα παιδιά σήμερα που μιλάμε είναι στο σπίτι, γιατί η Ελληνική Λύση και το ΚΚΕ δεν ψήφισαν το άρθρο 24!

Δεν είναι δυνατόν έτσι να θέλουμε να λύσουμε ένα πρόβλημα. Εγώ ήρθα εδώ πέρα σήμερα για να κάνω μια ερώτηση για το πώς μπορούμε να λύσουμε το πρόβλημα και όχι να αντιπολιτευτούμε ειδικά σε αυτό το ζήτημα. Σε οποιοδήποτε άλλο ζήτημα μπορούμε να αντιπολιτευτούμε. Όμως, αυτό το ζήτημα που έχω συγκεκριμένα και το ανιψάκι μου στη Θέρμη με 90% αναπηρία που δεν πηγαίνει στο σχολείο, ο Μαρινάκος, για μένα είναι μείζονος σημασίας και προσωπικά, αλλά και για όλα τα παιδιά, όχι μόνο προσωπικά, γιατί αυτό το παιδί το μόνο πράγμα που έχει στα χέρια του και αυτό που μπορεί να κάνει είναι να κοινωνικοποιηθεί, όσο μπορεί με την αναπηρία που έχει, πηγαίνοντας στο σχολείο. Στην Ελλάδα που ζούμε, ενώ δίνονται πολλά εκατομμύρια στους λαθρομετανάστες, σε Κέντρα Υποδοχής και Ταυτοποίησης και στον πόλεμο στην Ουκρανία, δεν έχουμε για τα Ελληνόπουλα!

Θέλω με ηρεμία και ψυχραιμία να πάρω μια απάντηση για το πώς μπορούμε να λύσουμε το ζήτημα. Κατά την άποψή μου, δεν θα έπρεπε να επαφιόμαστε κάθε φορά στους ιδιώτες, είναι μικρή η τιμή, είναι μεγάλη η τιμή. Θα έπρεπε σε ένα δημόσιο σύστημα, όπως είναι το σχολείο, να έχει η κάθε δομή το λεωφορείο της, το ειδικευμένο προσωπικό της και να μπορούν άνετα να μεταφέρονται τα παιδιά και όχι κάθε χρόνο να έχουμε τα ίδια και τα ίδια και τα παιδιά αυτά να μην πηγαίνουν στο σχολείο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παπαδάκη.

Παρακαλώ, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, από την πρωτολογία μου εύκολα διαπιστώνει κάποιος ότι δεν υπάρχουν ουσιαστικά συστημικά προβλήματα στη μεταφορά των παιδιών από και προς τα σχολεία τους, δεδομένου ότι όλα τα αιτήματα έχουν υποβληθεί εγκαίρως στην αρμόδια Υπηρεσία της Περιφέρειας Κεντρικής Μακεδονίας και έχουν συμπεριληφθεί στη μελέτη μεταφοράς μαθητών για το τρέχον σχολικό έτος.

Το ζήτημα που προφανώς στάθηκε αφορμή για την κατάθεση της ερώτησής σας και για το οποίο είμαστε κοντά στην εξεύρεση αποτελεσματικής λύσης, αφορά τη μεταφορά των ΑΜΕΑ μαθητών από και προς τα ειδικά σχολεία της Περιφερειακής Ενότητας Θεσσαλονίκης. Μάλιστα.

Ειδικότερα, για τη μεταφορά των εκατόν δύο παιδιών με την εκτέλεση δεκαεννέα δρομολογίων, η αρμόδια Υπηρεσία, δηλαδή η Περιφέρεια Κεντρικής Μακεδονίας, έχει δημοσιεύσει πρόσκληση εκδήλωσης ενδιαφέροντος για τη μίσθωση δεκαεννέα οχημάτων εννέα θέσεων, συν ένα εφεδρικό όχημα για την κάλυψη έκτακτων αναγκών για τη μεταφορά μαθητών στη Μητροπολιτική Ενότητα Θεσσαλονίκης, σύμφωνα με το άρθρο 51 του ν.5056/2023, συνολικού προϋπολογισμού συμπεριλαμβανομένου και του δικαιώματος προαίρεσης 220.000 ευρώ άνευ ΦΠΑ για το χρονικό διάστημα οκτώ μηνών με τη διαδικασία της διαπραγμάτευσης, χωρίς προηγούμενη δημοσίευση του άρθρου 32 του ν.4412/2016.

Σήμερα, η εν λόγω διαδικασία είναι σε εξέλιξη και σας ενημερώνω για αυτό. Έχουν ήδη κατατεθεί και αξιολογηθεί οι προσφορές και η αρμόδια υπηρεσία είναι σε αναμονή προσκόμισης των απαιτούμενων δικαιολογητικών από τον ανάδοχο. Επομένως, μέχρι τα τέλη Νοέμβρη προβλέπεται ότι θα καλυφθούν οι ανάγκες για το σύνολο των μαθητών των εν λόγω ειδικών σχολείων.

Επιπρόσθετα, κατόπιν διεξαγωγής σχετικής έρευνας μίσθωσης και λόγω έλλειψης ειδικά διαμορφωμένων οχημάτων στη μητροπολιτική περιοχή της Θεσσαλονίκης, η αρμόδια Υπηρεσία της Περιφερειακής Κεντρικής Μακεδονίας προκήρυξε εκ νέου πρόσκληση για την κάλυψη των αναγκών μεταφοράς των δεκατριών μαθητών ΑΜΕΑ με εννέα ειδικά διαμορφωμένα οχήματα.

Επιπλέον, σύμφωνα με το ισχύον νομικό πλαίσιο, στην περίπτωση που η μεταφορά των μαθητών δεν είναι εφικτή κατά τις κείμενες διατάξεις και οι μαθητές μεταφέρονται με ευθύνη εκείνων που έχουν τη γονική μέριμνα, το Υπουργείο Εσωτερικών έχει προβλέψει τη χορήγηση επιδόματος υπολογιζόμενου βάσει της χιλιομετρικής απόστασης της κατοικίας από το σχολείο με κόστος ίσο με 0,35 ευρώ ανά χιλιόμετρο και κατά τις ημέρες παρουσίας του μαθητή στο σχολείο.

Κύριε συνάδελφε, κάθε νέο αίτημα μεταφοράς μαθητή και ειδικά για μεταφορά μαθητή ΑΜΕΑ, αξιολογείται από τις αρμόδιες περιφερειακές ενότητες προκειμένου να βρεθεί άμεσα τρόπος μεταφοράς είτε με τροποποίηση υφιστάμενης σύμβασης, είτε με νέα πρόσκληση για υποβολή προσφοράς. Οι τυχόν δυσλειτουργίες αντιμετωπίζονται με τη δέουσα σοβαρότητα και επιλύονται ταχύτατα με τη συνεργασία του Υπουργείου Εσωτερικών και της τοπικής αυτοδιοίκησης.

Κανένα παιδί δεν θα μείνει στο σπίτι! Όλα τα παιδιά έχουν το δικαίωμα να πάνε και θα πάνε στο σχολείο! Και γι’ αυτό υπάρχει ειδική μέριμνα και σας απάντησα ξεκάθαρα σε όλες τις ερωτήσεις σας.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ολοκληρώνουμε τη συζήτηση των επικαίρων ερωτήσεων με τη δωδέκατη με αριθμό 121/29-10-2024 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ασημίνας Διγενή προς την Υπουργό Πολιτισμού με θέμα: «Για την παράταση της διάρκειας μίσθωσης κινηματογράφων και νομοθετική προστασία της μονής ανεξάρτητης αίθουσας».

Ορίστε, κυρία Διγενή, έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ, κύριε Πρόεδρε.

Από το 1992 μέχρι σήμερα παρακολουθώ ως δημοσιογράφος πως διαδοχικοί νόμοι εξασφαλίζουν την παράταση της διάρκειας μίσθωσης των ιστορικών κινηματογράφων, ενώ μάλιστα από το 2011 εξασφαλίζεται και η μη αύξηση των σχετικών μισθωμάτων. Αυτοί οι νόμοι διασφαλίζουν τη συνέχιση της ύπαρξης των ιστορικών κινηματογράφων μονής αίθουσας, που απειλούνται με αφανισμό. Τις διασφαλίζουν τόσο από τις υψηλές ενεργειακές απαιτήσεις λόγω της φύσης του χώρου τους και τα πολύ υψηλά δημοτικά τέλη, δυσανάλογα βέβαια της μικρής απορριμματικής επιβάρυνσης που επιφέρουν, όσο και από τους ανταγωνιστές μίσθωσής τους, που είναι οι μεγάλοι πολυεθνικοί όμιλοι που προσφέρουν γη και ύδωρ στους ιδιοκτήτες των αιθουσών, ώστε να μετατρέψουν τις αίθουσες πολιτισμού σε σουπερμάρκετ.

Συνεπώς είναι απόλυτα επιβεβλημένη η ανανέωση του ν.5079/2023 με την εκ νέου ψήφιση του ως άνω νομικού καθεστώτος, ώστε οι μισθώσεις των χειμερινών και θερινών κινηματογράφων και θεάτρων, διατηρητέων και μη, που λήγουν σύμφωνα με το άρθρο 58 του ν.5079/2023 την 31η Δεκεμβρίου 2024, καθώς και οι μισθώσεις κινηματογράφων και θεάτρων, διατηρητέων και μη, που λήγουν για οποιονδήποτε λόγο μετά την 31η Δεκεμβρίου 2024 να παρατείνονται αυτοδικαίως τουλάχιστον για μία τριετία (έως 31 Δεκεμβρίου 2027).

Επίσης, με την παραπάνω κανονιστική παρέμβαση να προβλέπεται, όπως και στους προηγούμενους νόμους στις παραπάνω περιπτώσεις να μην επιτρέπεται έως τη λήξη της τριετίας αύξηση του καταβαλλόμενου μισθώματος κατά τον χρόνο έναρξης ισχύος του νόμου. Η παράταση μίσθωσης ελάχιστης χρονικής διάρκειας τριών ετών κρίνεται απολύτως αναγκαία, ώστε μια μικρή οικογενειακή επιχείρηση, όπως είναι ένας κινηματογράφος, να έχει τη δυνατότητα να σχεδιάσει ένα μακροπρόθεσμο επιχειρησιακό πλάνο, να μπορεί δηλαδή να ενταχθεί σε κάποιο πρόγραμμα (ανακαίνιση κινηματογράφου) και να επενδύσει με σχετική ασφάλεια.

Με βάση τα παραπάνω, ρωτάμε τι μέτρα προτίθεται να πάρει η Κυβέρνηση προκειμένου να παραταθεί η διάρκεια μίσθωσης των ιστορικών κινηματογράφων κατά τουλάχιστον τρία έτη και να εξασφαλιστεί η μη αύξηση των σχετικών μισθωμάτων, να υπάρξει εγγύηση συνέχισης λειτουργίας των κινηματογραφικών αιθουσών υπό όποιο ιδιοκτησιακό καθεστώς, να μην αλλάξει το καθεστώς χρήσης των κινηματογραφικών αιθουσών, να κριθούν διατηρητέες όλες οι μονές κινηματογραφικές αίθουσες, όπως συμβαίνει με τους θερινούς κινηματογράφους και να υπάρξει στήριξη στις χειμερινές κινηματογραφικές αίθουσες, ιδιαιτέρως στις μονές κινηματογραφικές αίθουσες που απειλούνται με αφανισμό.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Διγενή.

Θα απαντήσει ο Υφυπουργός Πολιτισμού κ. Ιάσων Φωτήλας.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Σας ευχαριστώ, κύριε Πρόεδρε.

Κύριε συνάδελφε, κατ’ αρχάς, σας ευχαριστώ για την ερώτηση, γιατί μου δίνεται η δυνατότητα και από αυτό το Βήμα -ήδη, βεβαίως οι ενδιαφερόμενοι είναι ενήμεροι για τις προθέσεις του Υπουργείου- να καθησυχάσω όλους τους μισθωτές των αιθουσών κινηματογράφων και ιδιαίτερα των ιστορικών αιθουσών κινηματογράφων.

Όπως κάθε χρόνο -πολύ σωστά το είπατε εδώ και πολλά χρόνια- έτσι και φέτος, πριν το νέο έτος, το ζήτημα θα έχει τακτοποιηθεί. Η διάταξη του άρθρου 58 του ν.5079/2023 που εξασφαλίζει, αφ’ ενός, τη συνέχεια της μίσθωσης, αφ’ ετέρου, την εξασφάλιση της μη αύξησης των καταβαλλόμενων μισθωμάτων, θα συνεχιστεί για άλλη μια χρονιά, δηλαδή, έως το τέλος του 2025.

Τώρα, προφανώς, το ερώτημα που θα μου θέσατε και στη δευτερολογία σας -δεν είμαι μάντης, αλλά προκύπτει από την ίδια την ερώτηση- είναι: Γιατί όχι μέχρι το 2027; Γιατί θεωρούμε ότι αυτό είναι το σωστό. Θεωρούμε πως όταν μιλάμε για έκτακτα κονδύλια, καλό είναι να μη δεσμεύουμε τους προϋπολογισμούς επομένων ετών, που ακόμα δεν γνωρίζουμε ούτε τα δεδομένα, ούτε τις παραμέτρους, ούτε τις συνθήκες της οικονομίας που θα υπάρχουν τα επόμενα χρόνια. Όμως, όλα τα προηγούμενα χρόνια έχουμε δείξει την ευαισθησία και την πρόθεσή μας και κάθε χρόνο ανανεώνουμε την εν λόγω διάταξη, εξασφαλίζοντας τόσο την παράταση των συμβάσεων όσο και τη μη αύξηση των μισθωμάτων.

Το ίδιο, να είστε σίγουρη, ότι θα κάνουμε και φέτος και του χρόνου και όσα χρόνια θα είμαστε εξουσιοδοτημένοι από τον ελληνικό λαό να το κάνουμε εμείς.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Η κ. Διγενή έχει τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Εγώ δεν καθησύχασα καθόλου με αυτά που μου είπατε και ξέρω ότι αλλού και αλλού δεσμεύονται χρήματα εύκολα, χωρίς να υπάρχει αυτή η αγωνία και αυτό που είπατε ήταν πολύ έτσι εντυπωσιακό. Λέτε: «Θα το κάνουμε, γιατί εμείς κρίνουμε ότι αυτό είναι το σωστό». Σωστό για ποιους; Σίγουρα, όχι για τους ιδιοκτήτες αυτών των αιθουσών. Δεν καθησύχασα, λοιπόν, καθόλου.

Μόλις πριν από λίγα εικοσιτετράωρα ήταν η γιορτή του σινεμά, μια μέρα που με χαμηλό εισιτήριο μόλις δύο ευρώ σε όλες τις αίθουσες της χώρας μπορούσαν όλοι να παρακολουθήσουν μια προβολή. Το ερώτημα είναι: Πόσες μονές αίθουσες, που αυτές κυρίως προβάλλουν καλλιτεχνικό κινηματογράφο, θα υπάρχουν και αύριο;

Στην περσινή αντίστοιχη ερώτησή μας ο τότε Υφυπουργός, εκπροσωπώντας την κυβερνητική πολιτική, είχε δηλώσει ρητά ότι ενδιαφέρεστε ιδιαίτερα για τον κινηματογράφο και για τους ανθρώπους του. Τόσο μεγάλο είναι το ενδιαφέρον σας, που αμέσως μετά καταργήσατε στην ουσία το «Ιντεάλ», για χάρη των επ’ αόριστον ενενήντα εννέα χρόνια μισθωτών του κτιριακού συγκροτήματος που το θέλουν αίθουσα συνεδρίων του ξενοδοχείου που θα φτιάξουν, διανθισμένης με κάποιες κινηματογραφικές προβολές. Τόσο μεγάλο είναι το ενδιαφέρον σας που στερήσατε την οικονομική στήριξη, αλλά και τις αίθουσες, σε μια από τις πιο σημαντικές κινηματογραφικές διοργανώσεις, τις νύχτες πρεμιέρας. Και εννοούμε το «Ιντεάλ» το «Αττικόν» και το «Απόλλων» και δύο ακόμη ιστορικές μονές αίθουσες, το «Άστυ» και το «Άστορ» που βρίσκονται στο κέντρο των επισκευών της Στοάς Κοραή, για να γίνει και ένας μεγάλος εμπορικός και ψυχαγωγικός πυρήνας.

Τα τελευταία χρόνια, άλλωστε, ιδιαίτερα στην περίοδο της πανδημίας αρκετές μονές ανεξάρτητες αίθουσες ιστορικά τοπόσημα έχουν κλείσει, έχουν αλλάξει καθεστώς χρήσης και έχουν ενοικιαστεί ή αγοραστεί από μεγάλους ομίλους, ώστε να μετατραπούν σε σουπερμάρκετ, σε θέατρα ή σε συνεδριακά κέντρα, όπως στις περιπτώσεις του «Embassy» του «Pti Palais» και του «Oscar», ενώ το κέντρο της Αθήνας έχει τις ανοιχτές πληγές των κινηματογράφων «Αττικόν» και «Απόλλων», που βρίσκονται παροπλισμένα πάνω από μία δεκαετία. Ακόμα και ο ιστορικός κινηματογράφος «Ίριδα» που συνδέεται με τον πολιτιστικό όμιλο φοιτητών του πανεπιστημίου Αθηνών είναι ανοχύρωτος, είναι έρμαιο στις ανάγκες εμπορευματοποίησης και της επιχειρηματικής λειτουργίας των πανεπιστημίων, αφού εκμισθώνεται πλέον για εξωτερικές εκδηλώσεις, όπως δεξιώσεις. Και αυτό, γιατί με τον τελευταίο νόμο της Κυβέρνησής σας, καταργείται η αυτοτελής νομική προσωπικότητα της λέσχης, επομένως, παύει να προστατεύεται η χρήση της «Ίριδας» από τον κινηματογραφικό και φωτογραφικό τομέα των φοιτητών του πανεπιστημίου.

Τα παραδείγματα, βέβαια, είναι πάρα πολλά και πραγματικά οι μονές ανεξάρτητες αίθουσες ολοένα μειώνονται και κινδυνεύουν με αφανισμό, ιδιαίτερα στο κέντρο της Αθήνας που μετατρέπεται σε μια περιοχή αμιγώς τουριστική, σε ένα προαύλιο πεντάστερων ξενοδοχείων. Με αυτή σας την απάντηση νομίζω ότι βάλατε ταφόπλακα στις μονές αίθουσες.

Στους κινηματογράφους αυτούς, όμως, διεξάγονται τα σπουδαιότερα κινηματογραφικά φεστιβάλ της Αθήνας, όπως για παράδειγμα μόλις την περασμένη εβδομάδα το Διεθνές Φεστιβάλ Ταινιών μικρού μήκους της Δράμας φιλοξενήθηκε στην «Ίριδα». Το πανόραμα ευρωπαϊκού κινηματογράφου, που φέτος κλείνει τα τριάντα επτά του χρόνια διεξάγεται στους κινηματογράφους «Τριανόν», «Στούντιο new star art cinema» και «Aνδόρα». Μιλήσαμε προηγουμένως και για τις νύχτες πρεμιέρας.

Το όλο θέμα σχετίζεται και με τη διάσωση της ταυτότητας της Αθήνας σε μια περίοδο που όλες οι κυβερνήσεις των τελευταίων χρόνων, οι οποίες ορκίζονται στην ανταγωνιστικότητα και τη βιώσιμη ανάπτυξη, κάνουν ό,τι μπορούν για να τουριστικοποιήσουν, φροντίζοντας για την ευημερία των επενδυτών και των επιχειρηματικών ομίλων.

Εσείς, λοιπόν, στερείτε αυτή την ταυτότητα από τους φίλους του σινεμά, τους δημιουργούς, τους εργαζόμενους και τους επαγγελματίες του, μέχρι όλους τους κατοίκους αυτής της πόλης, οι οποίοι βλέπουν να εκτοπίζονται σταδιακά από τα σπίτια τους, από τα μαγαζιά τους, από τους χώρους όπου εργάζονται, συναντιούνται και ψυχαγωγούνται.

Να ανοίξουν, λοιπόν, οι κλειστοί κινηματογράφοι και να μην κλείσει κανένας άλλος στο κέντρο, να μην γίνει άλλος κινηματογράφος ξενοδοχείο και σουπερμάρκετ ζητά το πλήθος του κόσμου και οι εκατοντάδες που διαδήλωναν πέρυσι για τη διάσωση των τριών κεντρικών ιστορικών κινηματογράφων και πολλοί περισσότεροι.

Πάρτε τις ευθύνες σας, γιατί πράγματι είναι μεγάλη η ευθύνη σας γι’ αυτή τη διάλυση. Ο ένας χρόνος -αυτός που δώσατε της παράτασης- όπως αντιλαμβάνεστε, δεν είναι αρκετός, χρειάζονται οπωσδήποτε τρία χρόνια, για να μπορούν να μπουν αυτοί οι άνθρωποι σε ευρωπαϊκά προγράμματα, να τα βγάλουν πέρα γενικότερα και να μπορέσουν να επιβιώσουν.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε την κ. Διγενή.

Κύριε Υπουργέ, έχετε τον λόγο.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Σας ευχαριστώ, κύριε Πρόεδρε.

Κυρία συνάδελφε, κατ’ αρχάς δεν ξέρω τι είδους μαντικές ικανότητες σας δίνουν τη δυνατότητα να γράφετε τις δευτερολογίες, πριν να ακούσετε τη δική μου απάντηση και να έχετε ήδη σχηματίσει άποψη, πριν απαντήσω εγώ. Γιατί είδα ότι διαβάσατε την απάντησή σας, την οποία προφανώς είχατε έτοιμη, πριν εγώ σας πω την απάντησή μου.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Κατευθείαν απάντησα στην ερώτηση.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Σας διαβεβαίωσα ότι εντός του έτους θα έρθει στη Βουλή προς ψήφιση η ανανέωση για άλλο ένα έτος του νόμου που παρατείνει αυτοδικαίως τις μισθώσεις κινηματογράφων και θεάτρων που η μίσθωσή τους λήγει πριν ή και μετά την 31η Δεκεμβρίου του 2024 και ταυτόχρονα απαγορεύει την αύξηση των καταβαλλόμενων μισθωμάτων και σας είπα ότι το ίδιο θα γίνει -εφόσον εμείς είμαστε εκείνοι που θα αποφασίζουμε, που μέχρι το 2027 δεν προβλέπεται να γίνει διαφορετικά- και τα επόμενα έτη.

Τώρα, αυτό που σας είπα, από μόνο του, για να απαντήσω και στις ερωτήσεις σας μία-μία, εγγυάται τη δυνατότητα της συνέχισης της λειτουργίας των κινηματογράφων και τη μη αλλαγή του καθεστώτος της χρήσης αυτών, όπως ακριβώς το αναφέρετε στην ερώτησή σας. Συνεπώς, απομένει μόνο το ερώτημα, σε σχέση με τις προθέσεις του Υπουργείου, να κριθούν διατηρητέες οι κινηματογραφικές αίθουσες και δη, αυτές της μονής αίθουσας.

Ακούστε, η Διεύθυνση Προστασίας και Αναστήλωσης Νεότερων και Σύγχρονων Μνημείων του Υπουργείου Πολιτισμού είναι πράγματι αρμόδια για τον χαρακτηρισμό ενός κτηρίου, όπως ένας κινηματογράφος, ως μνημείο -αυτό που λέμε για διατηρητέο- σε σχέση με την προστασία του και την αξιοποίησή του. Το άρθρο 6 του ν.4858/21 προβλέπει συγκεκριμένη διαδικασία αξιολόγησης και γνωμοδότησης από τα αρμόδια όργανα, όπως είναι το Κεντρικό Συμβούλιο Νεότερων Μνημείων, βάσει της ιδιαίτερης αρχιτεκτονικής, πολεοδομικής, κοινωνικής, εθνολογικής, λαογραφικής, τεχνικής, βιομηχανικής ή εν γένει ιστορικής, καλλιτεχνικής σημασίας του κάθε κτηρίου. Και βέβαια, είναι προφανές ότι όλα αυτά τα κριτήρια δεν χρειάζεται να συντρέχουν σωρευτικά, μπορούν να συντρέχουν και διαζευκτικά.

Τα προηγούμενα χρόνια ένας μεγάλος αριθμός κινηματογράφων, κάνοντας χρήση της ως άνω διάταξης, χαρακτηρίστηκαν μνημεία, με ό,τι αυτό συνεπάγεται γι’ αυτά. Αν θέλετε, έχω στη διάθεσή σας μία λίστα των προηγούμενων ετών, από την οποία φαίνεται ότι πάνω από σαράντα θερινοί και χειμερινοί κινηματογράφοι με αυτή τη διάταξη χαρακτηρίστηκαν μνημεία και ωφελήθηκαν με ό,τι τους ωφελεί η αναγόρευσή τους σε μνημεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Σήμερα που μιλάμε στη διεύθυνση του Υπουργείου μας δεν εκκρεμεί ούτε ένα αίτημα χαρακτηρισμού ως μνημείου κάποιου κτηρίου χρήσης κινηματογράφου. Σε κάθε περίπτωση, όμως, εφόσον υπάρξει κάποιο αίτημα, να είστε σίγουρη ότι άμεσα οι υπηρεσίες του Υπουργείου θα το εξετάσουν και θα επιληφθούν.

Η Κυβέρνηση, το Υπουργείο και όλοι οι συναρμόδιοι φορείς, όπως είναι, για παράδειγμα, ο νέος φορέας, ο ΕΚΚΟΜΕΔ, ενδιαφερόμαστε πραγματικά για τη στήριξη των αιθουσών των κινηματογράφων και ιδιαίτερα για τους ιστορικούς κινηματογράφους και τους κινηματογράφους με μία αίθουσα και σκεφτόμαστε διάφορα μέτρα προς τον σκοπό της στήριξής τους.

Κατ’ αρχάς να πω, επειδή το αναφέρατε, ότι εξετάζουμε τη δυνατότητα και χτίζουμε να ενταχθούν άμεσα μέσα στο 2025 σε ευρωπαϊκό πρόγραμμα ΕΣΠΑ, όπου θα τους δοθεί η δυνατότητα να αναβαθμίσουν ψηφιακά και από άποψη προσβασιμότητας τις αίθουσές τους, προκειμένου να γίνουν ανταγωνιστικές και προκειμένου να είναι προσβάσιμες σε όλους και κυρίως στα άτομα με αναπηρία. Αυτό ήδη γίνεται μέσω προγραμμάτων του Ταμείου Ανάκαμψης για όλες τις δημόσιες, τις κρατικές σκηνές παραστατικών τεχνών. Θέλουμε μέσα στο 2025 να δώσουμε τη δυνατότητα να γίνει το ίδιο και για τις μη κρατικές, με έμφαση στους ιστορικούς κινηματογράφους και δη σε αυτούς της μονής αίθουσας.

Και, τέλος, να πω ότι εξετάζεται το ενδεχόμενο να επανέλθει ένα παλιότερο μέτρο ένα μικρό ποσοστό του εισιτηρίου να πηγαίνει υπέρ των αιθουσών, αλλά το εξετάζουμε από άλλες πλευρές, γιατί αυτό προφανώς μπορεί να σημάνει και μια αύξηση του εισιτηρίου. Έχει και θετικά και αρνητικά στοιχεία αυτή η πρόταση.

Να πούμε επίσης -και κλείνω με αυτό, κύριε Πρόεδρε, και σας ευχαριστώ για την ανοχή σας- ότι στην περίοδο της πανδημίας το Υπουργείο Πολιτισμού εκπόνησε εθνικό πρόγραμμα ενίσχυσης των αιθουσών της τάξεως του 1,450 εκατομμυρίου ευρώ που το έτρεξε το τότε Ελληνικό Κέντρο Κινηματογράφου και το οποίο ολοκληρώθηκε. Δόθηκε όλο το κονδύλι, απορροφήθηκαν, δηλαδή 1,450 εκατομμύριο για το 2021.

Εδώ είμαστε όμως και πάντα με ευαισθησία και με προτεραιότητα απέναντι στα θέματα του ελληνικού κινηματογράφου και των αιθουσών του κινηματογράφου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 19.13΄ λύεται η συνεδρίαση για την προσεχή Τετάρτη 6 Νοεμβρίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**